
Rick Riordan s-a născut pe 5 iunie 1964 în San 
Antonio, Texas. A predat timp de cincisprezece ani limba 
engleză şi istorie în diverse şcoli din Statele Unite, însă a 
decis „cu greu“ să renunţe la cariera de profesor după ce a 
cunoscut succesul editorial cu literatura de factură 
polițistă, dar mai ales cu seria pentru copii Percy Jackson 
şi Olimpienii, apărută deja la Editura Arthur. Ceea ce a 
început ca o simplă poveste inspirată din mitologie, spusă 
copiilor săi înainte de culcare, a devenit în câţiva ani o 
adevărată „modă“ culturală, numai în librăriile americane 
fiind disponibile de-a lungul timpului peste treizeci şi cinci 
de milioane de exemplare din seriile Percy Jackson, 
Cronicile familiei Kane şi Eroii Olimpului. Până în prezent, 
Rick Riordan a ocupat deja locul întâi pe lista New York 
Times a celor mai bine vânduți autori, iar traduceri din 
cărţile sale au apărut în peste treizeci de ţări. 


Celor trei minunaţi editori care mi-au modelat 
cariera de scriitor: Kate Miciak, Jennifer Besser şi 
Stephanie Lurie - magicienii care au dat viaţă 
cuvintelor mele. 


AVERTISMENT 


Aceasta e transcrierea unei înregistrări audio. Carter şi 
Sadie Kane mi-au mai trimis în trecut două astfel de 
înregistrări, pe care le-am transcris sub numele de 
Piramida roşie şi Tronul de foc. Deşi sunt onorat de 
încrederea pe care fraţii Kane continuă s-o aibă în mine, 
trebuie să te avertizez că asta e cea mai tulburătoare 
relatare dintre toate. Inregistrarea a ajuns la mine într-o 
cutie carbonizată, acoperită de urme de gheare şi dinți pe 
care zoologul pe care l-am consultat nu le-a putut 
identifica. Dacă n-ar fi existat hieroglitele de protecție de 
pe exterior, mă îndoiesc că această cutie ar fi făcut faţă 
călătoriei. Citeşte mai departe şi vei înțeleg de ce. 


1. Dam năvală şi stricăm o petrecere 


SADIE 


Sunt Sadie Kane. 

Dacă asculţi acest mesaj, felicitări! Ai supravieţuit 
Apocalipsei. 

De la bun început vreau să te rog să mă scuzi pentru 
orice inconvenient pe care e posibil să ţi-l fi provocat 
sfârşitul lumii. Cutremure, rebeliuni, revolte, tornade, 
inundaţii, tsunami-uri şi, desigur, un şarpe uriaş care a 
înghiţit soarele - mă tem că noi am fost de vină pentru 
toate. Eu şi Carter am hotărât că am putea măcar să 
explicăm ce s-a întâmplat. 

Probabil că asta va fi ultima noastră înregistrare. După 
ce ne vei asculta povestea, vei înţelege de ce. Necazurile 
noastre au început în Dallas, când o oaie care scotea 
flăcări pe nări a distrus complet Expoziţia Regelui 
Tutankhamon. 

În acea seară, magicienii din Texas dădeau o petrecere 
în grădina cu sculpturi de peste drum de Muzeul de Artă 
din Dallas. Bărbaţii purtau smochinguri şi cizme de 
cowboy. Femeile erau îmbrăcate în rochii de seară şi aveau 
coafuri înfoiate ca vata de zahăr. 

(Carter spune că în America i se spune vată de bumbac. 
Nu-mi pasă. Am crescut la Londra, aşa că n-ai decât să ţii 
pasul şi să înveţi denumirea corectă a lucrurilor.) 

În pavilion, o trupă cânta muzică country de pe vremuri. 
În copaci sclipeau şiraguri de lumini feerice. Din când în 
când, magicienii apăreau pe uşile secrete din sculpturi sau 
invocau scântei care să ardă ţânţarii sâcâitori, dar altfel 
petrecerea părea una obişnuită. 

JD Grissom, conducătorul celei de-A Cincizeci şi Una 
Nome, stătea de vorbă cu invitaţii şi savura o farfurie de 

tacos din carne de vită, când l-am tras deoparte pentru o 
întâlnire urgentă. Mi-a părut rău pentru gestul meu, dar n- 
aveam de ales, având în vedere pericolul care-l pândea. 

— Un atac? s-a încruntat el. Expoziţia lui Tut e deschisă 
de o lună deja. Dacă Apophis avea de gând să lovească, n- 
ar fi făcut-o până acum? 

JD era înalt şi robust, avea chipul colţuros, bătut de 
vânt, părul fin, roşcat, şi mâinile aspre ca scoarţa de 
copac. Părea să aibă vreo patruzeci de ani, dar la 
magicieni e greu să-ţi dai seama. La fel de bine ar fi putut 
avea patru sute. Era îmbrăcat într-un costum negru, cu o 
cravată bolo! şi o cataramă mare de argint cu o stea la 
curea, ca un şerif din Vestul Sălbatic. 

— Să vorbim pe drum, a spus Carter. 

Ne-a condus spre cealaltă parte a grădinii. 

Trebuie să recunosc că fratele meu părea extrem de 
sigur pe el. 

Desigur, era tot un tăntălău monumental. Din chica lui 
castanie şi pufoasă lipsea un smoc în partea stângă, unde 
grifonul îi dăduse un „pupic drăgăstos“, iar după tăieturile 
de pe faţă îţi puteai da seama fără efort că nu se descurca 
prea bine cu bărbieritul. Dar de când împlinise 
cincisprezece ani se înălţase şi pusese ceva muşchi pe el la 
orele de pregătire pentru luptă. Părea stăpân pe sine şi 
matur în hainele lui negre, mai ales cu sabia khopesh 
agăţată la şold. Aproape că mi-l puteam închipui în rolul de 
conducător fără să izbucnesc într-un râs isteric. 

[De ce te holbezi la mine, Carter? Te-am descris destul 
de frumos.] 

Carter s-a învârtit pe lângă masa cu mâncare şi a luat 
până la urmă un pumn de chipsuri din tortilla. 

— Apophis are un mod specific de operare, i-a spus el lui 
JD. Toate celelalte atacuri au avut loc în nopţile cu lună 
nouă, când e cel mai întuneric. Crede-mă, îţi va ataca 
muzeul în seara asta. Şi va fi un atac nemilos. 

JD Grissom s-a strecurat pe lângă un grup de magicieni 


1 Tip de cravată constând dintr-un şiret sau dintr-o bucată de piele 
împletită, cu vârfuri metalice decorative. 

care sorbeau din paharele de şampanie. 

— Celelalte atacuri... a început el. Te referi la Chicago şi 
la Mexico? 

— Şi la Toronto, a spus Carter. Şi... încă la câteva. 

Ştiam că nu voia să spună mai multe. Amândoi încă mai 
aveam coşmaruri după atacurile la care fuseserăm martori 
în vară. 

E drept că adevăratul Armagedon nu venise încă. 
Trecuseră şase luni de când Apophis, şarpele Haosului, 
evadase din închisoarea din Lumea subpământeană şi încă 
nu declanşase o invazie de proporţii în lumea muritorilor, 
aşa cum ne-am fi aşteptat. Nu se ştie de ce, dar şarpele 
trăgea de timp, mulţumindu-se cu atacuri mărunte asupra 
unor nome care păreau în siguranţă. 

„La fel ca asta“, m-am gândit. 

Când am trecut de pavilion, trupa tocmai termina de 
cântat. O blondă frumoasă, cu o vioară, l-a salutat cu 
arcuşul pe JD. 

— Haide, iubitule! i-a strigat ea. Avem nevoie de tine la 
chitară! 

Acesta a zâmbit chinuit. 

— Imediat, scumpo. Mă întorc. 

Am mers mai departe. JD s-a întors spre noi. 

— Soţia mea, Anne. 

— E şi ea magician? am întrebat. 

A dat din cap, afişând o mină sumbră. 

— În legătură cu atacurile. De ce eşti aşa de sigur că 
Apophis va ataca aici? 

Carter avea gura plină cu chipsuri din tortilla, aşa că a 
răspuns ceva de genul: 

— Mhm-hmm. 

— Caută un artefact, am tradus. A distrus deja cinci 
dintre copiile acestuia. Întâmplarea face ca ultima care 
mai există să se găsească în Expoziţia lui Tut. 

— Ce artefact? a întrebat JD. 

Am ezitat. Înainte să venim în Dallas, făcuserăm tot felul 
de vrăji de apărare şi ne umpluserăm de amulete de 
protecţie ca să preîntâmpinăm trasul cu urechea cu 

ajutorul magiei, dar tot nu mă simţeam în largul meu să 
rostesc cu voce tare planurile noastre. 

— Mai bine îţi arătăm. 

Am ocolit o fântână, unde doi magicieni tineri, folosindu- 
se de baghete, scriau Te iubesc pe pietrele din pavaj. 

— Am venit cu echipa noastră de specialişti ca să dăm o 
mână de ajutor. Ne aşteaptă la muzeu. Dacă ne laşi să 
examinăm artefactul, eventual să-l luăm cu noi pentru a-l 
ţine la adăpost... 

— Să-l luaţi cu voi? JD s-a încruntat. Expoziţia e foarte 
bine păzită. Cei mai buni magicieni ai mei îi dau târcoale zi 
şi noapte. Credeţi că puteţi face mai mult la Casa din 
Brooklyn? 

Ne-am oprit la marginea grădinii. Peste drum, un banner 
cu Regele Tut, mare cât două etaje, atârna pe clădirea 
muzeului. 

Carter şi-a scos telefonul mobil. I-a arătat lui JD Grissom 
o imagine pe ecran - un conac ars, care cândva fusese 
cartierul general al celei de-A O Suta Nome din Toronto. 

— Sunt sigur că paznicii tăi sunt foarte buni, i-a spus 
Carter. Dar am prefera ca noma ta să nu devină o ţintă 
pentru Apophis. În celelalte atacuri similare, slujitorii 
şarpelui n-au lăsat în urmă niciun supravieţuitor. 

JD s-a uitat la ecranul telefonului, apoi i-a aruncat o 
privire soţiei sale, Anne, care-şi croia drum prin mulţime, 
înaintând în paşi de dans. 

— Bine, a spus JD. Sper că echipa voastră e cea mai 
bună. 

— Sunt grozavi, i-am promis. Hai să ţi-i prezentăm. 

Echipa noastră de magicieni descinsese în magazinul de 
suveniruri. 

Felix invocase trei pinguini, care se plimbau cu mersul 
lor legănat şi cu măşti de hârtie pe chipuri care-l 
reprezentau pe Tutankhamon. Prietenul nostru babuin, 
Khufu, stătea deasupra unui raft de bibliotecă şi citea 
Istoria faraonilor, ceea ce ar fi fost chiar impresionant 
dacă n-ar fi ţinut cartea cu susul în jos. Walt - o, dragă 
Walt, de ce? - deschisese cutia cu bijuterii şi se uita la 

nişte brățări şi coliere talisman de parcă ar fi fost magice. 
Alyssa făcea nişte vase de lut să leviteze cu ajutorul magiei 
elementului pământ, jonglând cu douăzeci sau treizeci în 
acelaşi timp şi alcătuind cifra opt. 

Carter şi-a dres glasul. 

Walt a înlemnit, cu mâinile pline de bijuterii de aur. 
Khufu a coborât de pe bibliotecă, doborând aproape toate 
cărţile. Vasele Alyssei s-au prăbuşit la podea. Felix a 
încercat să ascundă pinguinii după tejghea. (Crede cu tărie 
în utilitatea pinguinilor. Nu-mi explic de ce.) 

JD Grissom bătea darabana în catarama cu stea. 

— Asta e formidabila voastră echipă? f 

— Da! am încercat să zâmbesc încrezătoare. Imi pare 
rău de deranj. Eu o să... ăăă... 

Mi-am tras bagheta de la brâu şi am rostit un cuvânt 
magic: 

— Hi-nehm! 

Eram tot mai pricepută la astfel de vrăji. De cele mai 
multe ori reuşeam să canalizez puterea patroanei mele, 
zeiţa Isis, fără să leşin. Şi n-am explodat niciodată. 

Hieroglifa pentru unire a strălucit un moment în aer: 


Cioburile de ceramică au zburat prin aer şi s-au lipit 
unele de altele. Cărţile au revenit în bibliotecă. Măştile 
reprezentându-l pe Regele Tut au zburat de pe pinguini, 
dezvăluindu-i în toată splendoarea lor de - surpriză! - 
pinguini. 

Prietenii noştri păreau destul de stânjeniţi. 

— Îmi pare rău, a mormăit Walt, punând bijuteriile 
înapoi în dulap. Ne plictiseam. 

Nu puteam să mă supăr pe Walt. Era înalt şi atletic, cu o 
constituţie de jucător de baschet, în pantaloni de trening şi 
un tricou fără mâneci care-i punea în valoare braţele 
lucrate. Avea pielea precum cacaua cu lapte şi un chip la 
fel de distins şi frumos ca statuile strămoşilor săi faraoni. 

Îmi plăcea de el? Mă rog, e complicat. Mai multe despre 
asta mai încolo. 

JD Grissom ne-a cuprins pe toţi cu privirea. 

— Mă bucur să vă cunosc. 

A reuşit să-şi stăpânească entuziasmul. 

— Veniţi cu mine. 

Foaierul principal al muzeului era o încăpere mare şi 
albă cu mese goale de cafenea, o scenă şi un tavan 
suficient de înalt cât să adăpostească o girafă. Într-o parte, 
nişte scări duceau la un balcon cu un rând de birouri. În 
cealaltă parte, pereţi de sticlă dădeau înspre Dallas-ul 
învăluit de întuneric. 

JD a făcut un semn înspre balconul unde patrulau doi 
bărbaţi în haine negre. 

— Vedeţi? Paznicii sunt peste tot. 

Bărbaţii aveau bastoanele şi baghetele pregătite. S-au 
uitat în jos la noi şi le-am observat ochii strălucitori. Pe 
obraji aveau desenate hieroglife ca nişte însemne de luptă. 

— Ce-i cu ochii lor? mi-a şoptit Alyssa. 

— Magie de supraveghere, mi-am dat cu presupusul. 
Simbolurile permit paznicilor să vadă în Duat. 

Alyssa şi-a muşcat buza. De vreme ce patronul ei era 
Geb, zeul pământului, îi plăceau lucrurile solide, cum ar fi 
piatra şi lutul. Nu-i plăceau înălțimile sau apa adâncă. 
Precis nu-i plăcea ideea de Duat - tărâmul magic paralel 
cu al nostru. 

Odată, în timp ce descriam Duatul ca pe un ocean aflat 
sub picioarele noastre, cu straturi şi straturi de dimensiuni 
magice care coboară la nesfârşit, am crezut că Alyssiei i se 
va face rău. 

Felix, pe de altă parte, care avea doar zece ani, n-avea 
asemenea probleme. 

— Grozav! a spus el. Vreau şi eu ochi strălucitori. 

Şi-a trecut degetele peste obraji, lăsând în urmă nişte 
picături strălucitoare de culoare roşie, de forma 
Antarcticii. 

Alyssa a izbucnit în râs. 

— Acum poţi vedea în Duat? 

— Nu, a recunoscut el. Dar pot vedea pinguinii mult mai 
bine. 

— Ar trebui să ne grăbim, ne-a amintit Carter. De obicei, 
Apophis atacă atunci când luna e la apogeu. Adică... 

— Arh! a strigat Khufu ridicându-şi toate cele zece 
degete. 

Babuinii ştiu totul despre orientarea astronomică. 

— În zece minute, am tradus eu. Minunat. 

Ne-am apropiat de intrarea în Expoziţia Regelui Tut, pe 
care era destul de greu s-o ratezi dat fiind uriaşul semn 
auriu pe care scria EXPOZIŢIA REGELUI TUT. Doi magicieni 
stăteau de pază cu leoparzi în lesă. 

Carter s-a uitat uimit la JD. 

— Cum ai obţinut acces complet la muzeu? 

Texanul a ridicat din umeri. 

— Soţia mea, Anne, e preşedinta consiliului. Şi? Ce 
artefact ziceaţi că vreţi să vedeţi? 

— Am studiat hărţile expoziţiei, a spus Carter. Haide. O 
să-ţi arăt. 

Leoparzii păreau foarte interesaţi de pinguinii lui Felix, 
dar gardienii i-au strunit şi ne-au lăsat să trecem. 

Expoziţia era mare, dar mă îndoiesc că te interesează 
detaliile. Un labirint de camere cu sarcofage, statui, 
mobilier, bijuterii de aur - bla, bla, bla. Aş fi putut trece 
liniştit pe lângă toate. Am văzut atâtea colecţii egiptene 
cât pentru mai multe vieţi, mersi frumos. 

În plus, oriunde întorceam capul, vedeam lucruri care-mi 
aminteau de experienţe neplăcute. 

Am trecut pe lângă dulapuri cu figurine shabti, care fără 
îndoială erau vrăjite să prindă viaţă dacă li se cerea. 
Omorâsem destule de-a lungul timpului. Am trecut pe 
lângă statui de monştri şi zei cu căutături feroce cu care 
luptasem - vulturul Nekhbet, care o posedase pe mamaie 
(e-o poveste lungă); crocodilul Sobek, care încercase să-mi 
omoare pisica (o poveste şi mai lungă); şi zeiţa leoaică 
Sekhmet, pe care am învins-o cu ajutorul unui sos iute (mai 
bine nu-ntreba). 

Cel mai tulburător obiect era o statuetă de alabastru a 

prietenului nostru Bes, zeul pitic. Sculptura era veche de 
mii de ani, dar i-am recunoscut nasul cârn, perciunii 
stufoşi, burta rotundă şi chipul fermecător de urât care 
arăta de parcă ar fi fost lovit în mod repetat cu o tigaie. 
Stătusem în preajma lui Bes doar câteva zile, dar îşi 
sacrificase literalmente sufletul ca să ne ajute. Acum, de 
fiecare dată când îl vedem, îmi aminteam de o datorie pe 
care n-aveam s-o pot plăti niciodată. 

Cred că am zăbovit la statuia lui mai mult decât mi-am 
dat seama. Ceilalţi din grup trecuseră pe lângă mine şi se 
pregăteau să intre într-o altă cameră, aflată la vreo 
douăzeci de metri în faţă, când am auzit o voce lângă mine: 

— Psst! 

M-am uitat în jur. M-am gândit că poate vorbise statuia. 
Apoi, am auzit din nou vocea: 

— Hei, păpuşă! Fii atentă. N-avem prea mult timp la 
dispoziţie. 

In mijlocul peretelui, la nivelul ochilor, din vopseaua 
albă, texturată, a apărut chipul unui bărbat care parcă voia 
să iasă de acolo. Avea nasul ca un cioc, buze subţiri de om 
rău şi fruntea înaltă. Deși avea aceeaşi culoare ca peretele, 
părea foarte viu. Ochii lui goi reuşeau să transmită 
senzaţia de nerăbdare. 

— Nu vei reuşi să salvezi papirusul, păpuşă, m-a 
avertizat. Chiar dacă vei reuşi, nu-l vei putea înţelege. Ai 
nevoie de ajutorul meu. 

Avusesem parte de multe experienţe ciudate de când 
începusem să practic magia, aşa că n-am fost foarte 
surprinsă. Totuşi, ştiam că nu trebuie să am încredere în 
apariţia asta de tencuială albă care îmi vorbea, mai ales 
că-mi şi spunea păpuşă. Imi amintea de un personaj din 
filmele alea stupide cu mafioţi la care se uitau băieţii din 
Casa din Brooklyn în timpul liber - unchiul Vinnie al cuiva, 
parcă. 

— Cine eşti? am întrebat. 

Bărbatul a pufnit. 

— De parcă n-ai şti. De parcă mai există cineva care nu 
ştie. Mai ai două zile, până mă vor rade de pe faţa 

pământului. Dacă vrei să-l învingi pe Apophis, ai face bine 
să tragi nişte sfori şi să mă scapi de-aici. 

— Habar n-am despre ce vorbeşti, i-am zis. 

Nu părea să fie Set, zeul răului, şarpele Apophis sau 
oricare dintre ticăloşii cu care mai avusesem de-a face, dar 
nu puteam şti sigur. La urma urmei, vorbim de magie. 

Bărbatul şi-a împins bărbia în faţă. 

— Bine, am înţeles. Vrei să vezi dacă sunt de bună- 
credinţă. N-o să salvezi niciodată papirusul, dar încearcă 
să salvezi cutia de aur. Aşa o să înţelegi de ce ai nevoie, 
dacă eşti destul de deşteaptă ca să înţelegi. Poimâine, la 
apusul soarelui, păpuşă. Oferta mea expiră atunci, pentru 
că voi fi pentru totdeauna... 

S-a sufocat. A făcut ochii mari. S-a strâmbat de parcă ar 
fi avut un laţ în jurul gâtului. S-a contopit încet cu 
peretele. 

— Sadie? a strigat Walt din celălalt capăt al coridorului. 
Eşti bine? 

M-am uitat la perete. 

— Ai văzut? 

— Ce să văd? a întrebat el. 

„Bineînţeles că n-ai văzut“, m-am gândit. Unde ar mai fi 
amuzamentul dacă ar fi văzut şi alţii viziunea mea cu 
unchiul Vinnie? Atunci nu m-aş mai întreba dacă n-am luat- 
o razna cu totul. 

— Nimic, am spus, şi am fugit să-i ajung din urmă. 

La intrarea în camera alăturată se aflau doi sfincşi de 
obsidian cu corpuri de leu şi capete de berbeci. Carter 
spune că acest tip de sfinx se numeşte criosfinx. 
[Mulţumesc, Carter. De-abia aşteptam cu toţii să aflăm 
informaţia asta inutilă.] 

— Arh! ne-a avertizat Khufu, ridicând cinci degete. 

— Mai sunt cinci minute, a tradus Carter. 

— Lasă-mă câteva clipe, a spus JD. Camera asta e 
protejată de cele mai puternice vrăji. Trebuie să le schimb 
pentru a vă putea lăsa înăuntru. 

— Ăăă... am mormăit eu agitată, dar vrăjile îi vor ţine la 
distanţă pe duşmanii ca şerpii uriaşi ai haosului, sper? 

JD m-a privit exasperat, lucru care mi se întâmplă des. 

— Știu şi eu câte ceva despre magia de protecţie, mi-a 
promis. Ai încredere. Şi-a ridicat bagheta şi a început o 
incantaţie. 

Carter m-a tras deoparte. 

— Eşti bine? 

Cred că păream tulburată după întâlnirea cu unchiul 
Vinnie. 

— Sunt bine, i-am răspuns. Am văzut ceva acolo. 
Probabil c-a fost o şmecherie de-a lui Apophis, dar... 

Privirea mi-a alunecat spre celălalt capăt al coridorului. 
Walt se holba la un tron de aur aflat într-o vitrină de sticlă. 
S-a aplecat în faţă, cu o mână sprijinită de geam, ca şi cum 
i s-ar fi făcut rău. 

— Stai puţin, i-am spus lui Carter. 

M-am dus lângă Walt. Luminile expoziţiei îi scăldau 
chipul, dându-i o tentă brun-roşcată ca a dealurilor din 
Egipt. 

— Ce s-a întâmplat? l-am întrebat. 

— Tutankhamon a murit pe acel scaun, a spus el. 

Am citit textul explicativ. Nu pomenea nimic de faptul că 
Tut ar fi murit pe acel scaun, dar Walt părea foarte 
convins. Poate că el simţea blestemul familiei. Regele Tut 
era strămoşul de gradul al ţâşpelea al lui Walt şi aceeaşi 
otravă genetică care-l ucisese pe Tut la nouăsprezece ani 
curgea acum prin venele lui Walt, devenind din ce în ce 
mai puternică pe măsură ce el evolua în arta magiei. Walt 
refuza totuşi s-o lase mai moale. Probabil că uitându-se la 
tronul strămoşului său, a simţit că-şi citeşte propriul 
necrolog. 

— Vom găsi un leac, i-am promis. De îndată ce ne 
ocupăm de Apophis... 

S-a uitat la mine şi vorbele mi-au rămas în gât. Ştiam 
amândoi că şansele de a-l învinge pe Apophis erau slabe. 
Chiar dacă am fi reuşit, nu exista nicio garanţie că Walt 
avea să trăiască suficient cât să se bucure de victorie. Asta 
era una dintre zilele bune ale lui Walt, dar tot i se putea 
citi suferinţa în privire. 

— Oameni buni, a strigat Carter. Suntem gata. 

În sala din spatele criosfincşilor se afla o colecţie de 
greatest hits din Viaţa de Apoi egipteană. O statuie din 
lemn în mărime naturală a lui Anubis ne privea de pe 
piedestal. Pe o balanţă a dreptăţii stătea un babuin de aur, 
cu care Khufu a început imediat să flirteze. Mai erau acolo 
măşti de faraoni, hărţi ale Lumii Subpământene şi o 
mulţime de urne pline cândva cu organe de mumie. 

Carter a trecut pe lângă ele. Ne-a adunat pe toţi în jurul 
unui sul lung de papirus aflat într-o vitrină de sticlă de pe 
peretele din spate. 

— Asta cauţi? a întrebat JD încruntându-se. Cartea 
înfrângerii lui Apophis? Sper că-ţi dai seama că nici cele 
mai bune vrăji împotriva lui Apophis nu sunt prea eficiente. 

Carter a băgat mâna în buzunar şi a scos o bucată arsă 
de papirus. 

— Doar atât am putut salva în Toronto. E dintr-o altă 
copie a aceluiaşi papirus. 

JD a luat bucata de papirus. Era cam cât o carte poştală 
şi prea carbonizată ca să distingem mai mult de câteva 
hieroglife. 

— „Înfrângerea lui Apophis“... a citit. Bine, dar ăsta e 
unul dintre cele mai banale suluri magice. Au supravieţuit 
sute de copii din vechime. 

— Nu. 

M-am împotrivit nevoii de-a privi în spate, în caz că 
vreun şarpe uriaş trăgea cu urechea. 

— Apophis caută o versiune anume, scrisă de amicul lui. 

Am făcut un semn lovind cu degetul plăcuţa explicativă 
de lângă dulap. 

— Atribuit Prințului Khaemwaset, am citit, cunoscut şi 
sub numele de Setne. 

JD s-a încruntat. 

— E un nume malefic... unul dintre cei mai josnici 
magicieni care au trăit vreodată. 

— Aşa am auzit şi noi, am spus, iar Apophis distruge 
numai versiunea lui Setne. Din câte ştim, au existat doar 
şase exemplare. Apophis a ars deja cinci. Acesta e ultimul. 

JD a studiat neîncrezător bucata arsă de papirus. 

— Dacă Apophis s-a înălţat într-adevăr din Duat cu toată 
puterea lui, de ce i-ar păsa de câteva suluri de papirus? Nu 
există vrajă care să-l poată opri. De ce n-a distrus deja 
lumea? 

Cu toţii ne întrebaserăm asta în ultimele luni. 

— Apophis se teme de acest sul, i-am spus, în speranţa 
că aveam dreptate. Ascunde secretul înfrângerii lui. Vrea 
să se asigure că toate copiile sunt distruse înainte de-a 
invada lumea. 

— Sadie, trebuie să ne grăbim, mi-a zis Carter. Atacul 
poate izbucni în orice moment. 

M-am apropiat de sul. Avea în jur de doi metri lungime şi 
jumătate de metru înălţime, cu rânduri dese de hieroglife 
şi ilustraţii colorate. Văzusem o mulţime de suluri 
asemănătoare care descriau modalităţi de înfrângere a 
Haosului, cu incantaţii menite să-l împiedice pe şarpele 
Apophis să-l devoreze pe zeul soarelui Ra în timpul 
călătoriei sale nocturne prin Duat. Egiptenii antici fuseseră 
obsedati de acest subiect. Ce oameni veseli egiptenii ăştia! 

Cunoşteam hieroglifele - e unul dintre numeroasele şi 
uimitoarele mele talente, dar sulul conţinea multe 
informaţii. La prima vedere n-am găsit nimic foarte util. 
Erau descrieri obişnuite ale Râului Nopţii, pe care 
călătorea barca soarelui care aparţinea zeului Ra. Fusesem 
acolo, mulţumesc. Erau sfaturi despre cum să te descurci 
cu multitudinea de demoni din Duat. Mda. Îi întâlnisem. Îi 
ucisesem. 

— Sadie? m-a strigat Carter. Ai găsit ceva? 

— Nu ştiu încă, am mormăit. Lasă-mă o clipă. 

Mă enerva că fratele meu tocilar era magicianul de 
luptă, în vreme ce de la mine se aştepta să fiu marea 
cititoare de texte magice. De-abia aveam răbdare cu 
revistele, darămite cu sulurile astea de papirus acoperite 
de mucegai. 

„Nu-l vei putea înţelege niciodată“, mă avertizase chipul 
din perete. „Ai nevoie de ajutorul meu.“ 

— Va trebui să-l luăm cu noi, am hotărât. Sunt sigură că- 

l voi descifra cu puţin... 

Clădirea s-a zguduit. Khufu a ţipat şi sărit în braţele 
babuinului de aur. Pinguinii lui Felix au început să se 
legene frenetic prin încăpere. 

— Parcă a fost o... a zis JD Grissom alb tot la fată. O 
explozie afară. Petrecerea! 

— E o diversiune, ne-a avertizat Carter. Apophis 
încearcă să ne îndepărteze de sulul de papirus. 

— Îmi atacă prietenii, a spus JD cu vocea gâtuită. Soţia 
mea. 

— Du-te! i-am spus. 

M-am încruntat la fratele meu. 

— Ne descurcăm noi cu sulul. Soţia lui JD e în pericol! 

JD mi-a strâns mâinile. 

— Ia sulul. Mult noroc! 

A ieşit alergând din cameră. 

M-am întors spre dulap. 

— Walt, poţi să-l deschizi? Trebuie să scoatem chestia 
asta cât mai repede... 

Un râs malefic a zguduit încăperea. O voce uscată, 
apăsată, adâncă precum o explozie nucleară a răsunat în 
jurul nostru: „Nu prea cred, Sadie Kane.“ E 

Mi-am simţit pielea ca un papirus sfărâmicios. Imi 
aminteam vocea aceea. Îmi aminteam cum era să te afli 
atât de aproape de Haos, cum parcă îmi clocotea sângele 
şi mi se destrăma ADN-ul. 

„Cred că o să vă distrug cu ajutorul paznicilor 
Ma'atului“, ne-a zis Apophis. „Daaa, va fi distractiv.“ La 
intrarea în sală, cei doi criosfincşi din obsidian s-au întors. 
Au blocat ieşirea, stând umăr la umăr. Pe nări le ieşeau 
fuioare de fum. 

Au vorbit deodată, cu vocea lui Apophis: 

— Nimeni nu iese viu de-aici. La revedere, Sadie Kane! 

2. Am o discuţie cu Haosul 


SADIE 


Chiar ar fi o surpriză dacă ţi-aş spune că lucrurile au 
luat o întorsătură urâtă? Nu prea cred. 

Primele victime din tabăra noastră au fost pinguinii lui 
Felix. 

Criosfincşii au suflat foc pe nefericitele păsări care s-au 
topit până au devenit nişte băltoace de apă. 

— Nu! a strigat Felix. 

Camera a huruit mult mai tare de data asta. Khufu a 
tipat şi a sărit în capul lui Carter, doborându-l la podea. Ar 
fi fost amuzant în alte împrejurări, dar mi-am dat seama că 
tocmai îi salvase viaţa fratelui meu. 

Podeaua se evaporase acolo unde stătuse Carter, iar 
plăcile de marmură se sfărâmau de parcă ar fi fost sparte 
cu un ciocan pneumatic invizibil. Crăpătura şerpuia de-a 
lungul camerei, distrugând totul în cale, trăgând 
artefactele în pământ şi făcându-le bucățele. 

Da... şerpuia e cuvântul potrivit. Crăpătura înainta exact 
ca un şarpe, îndreptându-se direct spre peretele din spate 
şi spre Cartea înfrângerii lui Apophis. 

— Sulul! am strigat. 

Nimeni n-a părut să audă. Carter era încă la podea, 
încercând să şi-l smulgă pe Khufu de pe cap. Felix a 
îngenuncheat în stare de şoc lângă bălțile care fuseseră 
pinguinii lui, în timp ce Walt şi Alyssa încercau să-l tragă 
din calea criosfincşilor care scuipau flăcări. 

Mi-am scos bagheta de la brâu şi am strigat primul 
cuvânt magic care mi-a trecut prin minte: 

— Drowah! 

Hieroglifele aurii - comanda pentru Hotar - au strălucit 
în aer. Un zid luminos s-a ridicat între dulapul de sticlă şi 

crăpătura care înainta: 
o A ea 


Folosisem adesea vraja asta pentru a-i despărți pe 
învățăceii care se luau la harță sau pentru a proteja 
dulapul cu gustări de atacurile nocturne, dar n-o 
încercasem niciodată pentru ceva atât de important. 

De îndată ce ciocanul invizibil a ajuns la scutul meu, 
vraja a început să se destrame. Crăpătura a urcat pe zidul 
luminos, scuturându-l temeinic. Am încercat să mă 
concentrez, dar mi se opunea o forță mult mai puternică - 
însuși Haosul - care îmi invada mintea şi îmi distrugea 
magia. 

Panicată, mi-am dat seama că nu puteam renunţa. Eram 
prinsă într-o luptă pe care n-o puteam câştiga. Apophis îmi 
sfărâma gândurile la fel de uşor cum sfărâmase podeaua. 
Walt mi-a smuls bagheta din mână. 

Întunericul m-a cuprins. M-am prăbuşit în braţele lui 
Walt. Când mi s-a limpezit vederea, mâinile îmi erau arse 
şi din ele ieşeau aburi. Eram prea şocată ca să mai simt 
durerea. Cartea înfrângerii lui Apophis dispăruse. Nu mai 
rămăseseră decât un morman de moloz şi o gaură uriaşă în 
perete, de parcă ar fi trecut un tanc prin el. 

Disperarea ameninţa să mă sufoce, dar prietenii s-au 
strâns în jurul meu. Walt mă ţinea nemişcată. Carter a scos 
sabia. Khufu îşi dezvelea colții şi lătra la criosfincşi. Alyssa 
şi-a înfăşurat braţele în jurul lui Felix, care plângea în 
hohote pe umărul ei. Şi-a pierdut repede curajul când 
pinguinii i-au fost distruşi. 

— Deci asta vrei? am strigat către criosfincşi. Arzi sulul 
şi dai bir cu fugiţii ca de obicei? Te temi aşa de tare să te 
arăţi la faţă? 

Încăperea a fost din nou zguduită de râsete. Criosfincşii 
stăteau nemişcaţi în prag, dar figurinele şi bijuteriile 
zornăiau în vitrine. Cu un scârţâit supărător, statuia de aur 
a babuinului cu care flirtase Khufu a întors deodată capul. 

„Dar eu sunt peste tot.“ Şarpele a vorbit prin gura 
statuii. „Pot distruge orice preţuieşti... şi pe oricine 
preţuieşti.“ 

Khufu a urlat revoltat. S-a năpustit la babuin şi l-a 
răsturnat. Acesta s-a transformat într-o baltă de aur 
aburind. 

O altă statuie a prins viaţă, un faraon de lemn aurit cu o 
suliță de vânătoare. Ochii lui au căpătat culoarea sângelui. 
Gura sculptată a schiţat un zâmbet. 

„Magia ta e slabă, Sadie Kane. Civilizaţia umană a 
devenit pe cât de bătrână, pe atât de păcătoasă. Il voi 
înghiţi pe zeul soarelui şi-ţi voi scufunda lumea în 
întuneric. Marea Haosului vă va devora pe toţi.“ 

Statuia faraonului a explodat, de parcă energia pe care o 
conţinea era prea puternică pentru a-i face faţă. 
Piedestalul s-a dezintegrat şi o altă crăpătură provocată de 
magia malefică a început să şerpuiască prin cameră, 
distrugând plăcile pardoselii. Se îndrepta spre o vitrină de 
pe peretele estic - un dulăpior de aur. 

Salvează-l, am auzit o voce în cap - posibil în 
subconştient sau poate era vocea lui Isis, zeiţa mea 
protectoare. Ne împărtăşiserăm de-atâtea ori gândurile, 
încât îmi era greu să-mi dau seama cu certitudine. 

Mi-am amintit ce-mi spusese chipul din perete... 
„Încearcă să salvezi cutia de aur. Aşa o să înţelegi de ce ai 
nevoie.“ 

— Cutia! am strigat. Opriţi-l! 

Prietenii mei s-au uitat la mine. O altă explozie de 
undeva, de afară, a zguduit clădirea. Din tavan a început 
să plouă cu bucăţi de tencuială. 

„Cum ar putea nişte copii să lupte împotriva mea?“ 

Apophis a vorbit din cea mai apropiată vitrină printr-un 
shabti de fildeş - un marinar în miniatură pe o barcă de 
jucărie. 

„Walt Stone... tu eşti cel mai norocos. Chiar dacă 
supravieţuieşti în seara asta, boala o să te doboare înainte 
să obţin victoria. Nu va trebui să-ţi vezi lumea distrusă.“ 

Walt s-a clătinat. Deodată, eu eram cea care-l sprijinea. 

Mă dureau mâinile atât de tare, că a trebuit să-mi înfrâng 
un val de greață. 

Crăpătura înainta pe podea, îndreptându-se mai departe 
înspre cutia de aur. Alyssa şi-a aruncat toiagul şi a strigat 
o comandă. 

Pentru o clipă, podeaua a rămas nemişcată, devenind o 
suprafaţă netedă de piatră cenuşie. Apoi au apărut noi 
crăpături şi forţa haosului şi-a croit din nou drum. 

„Curajoasă Alyssa“, a zis şarpele. „Pământul pe care-l 
iubeşti se va transforma în haos. Nu va mai fi niciun petic 
de pământ pe care să pui piciorul!“ 

Toiagul Alyssei s-a aprins. Fata a slobozit un țipăt şi l-a 
aruncat cât colo. 

— Opreşte-te! a strigat Felix. 

A spart vitrina cu toiagul şi a doborât marinarul în 
miniatură, precum şi încă o duzină de shabti. 

Vocea lui Apophis s-a mutat pur şi simplu într-o amuletă 
de jad a lui Isis aflată pe un manechin din apropiere. 

„Ah, micuţule Felix, cât eşti de amuzant! Mă gândesc să 
te păstrez ca animal de companie, cum sunt păsările 
acelea ridicole pe care le iubeşti. Mă întreb cât vei rezista 
până să-ţi pierzi minţile.“ 

Felix şi-a aruncat bagheta şi a doborât manechinul. 

Crăpătura distrugătoare provocată de Haos ajunsese la 
jumătatea drumului spre cutia de aur. 

— Vrea cutia! am reuşit să spun. Salvaţi cutia! 

Desigur, n-a fost cel mai inspirat strigăt de luptă, dar 
Carter a părut să înţeleagă. S-a aruncat în faţa haosului 
care înainta, înfigând sabia în podea. Lama a trecut prin 
pardoseala de marmură ca prin unt. De-o parte şi de alta a 
apărut o linie albastră magică - un câmp de forţă în 
varianta lui Carter. Crăpătura s-a lovit de barieră şi s-a 
oprit. 

„Bietul Carter Kane.“ Vocea şarpelui ne împresura - 
sărea de la un artefact la altul, puterea Haosului 
provocând de fiecare dată o nouă explozie. „S-a zis cu rolul 
tău de lider. Tot ce ai încercat să construieşti se va 
prăbuşi. li vei pierde pe toţi cei dragi.“ 

Linia albastră de apărare a lui Carter a început să 
pâlpâie. Dacă nu-l ajutam urgent... 

— Apophis! am strigat. Ce mai aştepţi să mă distrugi? 
Fă-o acum, şarpe umflat şi nenorocit ce eşti! 

În încăpere a răsunat un sâsâit. Poate ar trebui să 
menţionez că unul dintre multele mele talente e acela de a- 
i enerva pe oameni. Se pare că funcţiona şi în cazul 
şerpilor. 

Podeaua a rămas nemişcată. Carter a făcut vraja de 
protecţie şi aproape că s-a prăbuşit. Khufu, binecuvântată 
fie-i inteligenţa de babuin, s-a repezit spre cutia de aur, a 
luat-o şi a sărit cu ea. 

Când Apophis a vorbit din nou, vocea îi era aspră de 
furie. 

„Foarte bine, Sadie Kane. E timpul să mori.“ 

Cei doi sfincşi cu cap de berbec au început să se agite, 
cu gurile aprinse de flăcări. Apoi s-au repezit direct la 
mine. 

Din fericire, unul a alunecat într-o baltă rămasă de la un 
pinguin şi a derapat spre stânga. Celălalt mi-ar fi rupt 
gâtul dacă n-ar fi fost placat la timp de o cămilă. 

Da, o cămilă adevărată. Dacă ţi se pare derutant, 
gândeşte-te cum li s-o fi părut sfincşilor. 

De unde a apărut cămila, te întrebi? Poate că ţi-am 
pomenit de colecţia de amulete a lui Walt. Folosind două 
dintre ele, puteam invoca nişte cămile dezgustătoare. Mai 
avusesem de-a face cu ele şi înainte, aşa că n-am fost prea 
entuziasmată când o tonă de carne de dromader a trecut în 
zbor prin câmpul meu vizual, s-a izbit de sfinx şi s-a 
prăbuşit peste el. Sfinxul a scos un răget de revoltă în timp 
ce încerca să se elibereze. Cămila a mugit şi a tras un pârţ. 

— Hindenburg, am spus. Numai o cămilă putea trage un 
asemenea vânt. Walt, oare de ce ai...? 

— Îmi pare rău! a strigat. Am greşit amuleta! 

Oricum, tehnica a funcţionat. Camila nu era o mare 
luptătoare, dar era destul de grea şi de împiedicată. 
Criosfinxul a mârâit şi şi-a înfipt ghearele în podea, 
încercând fără succes să dea cămila de-o parte; dar 

Hindenburg şi-a depărtat picioarele, a scos nişte sunete 
isterice ca de claxon şi a tras un vânt. 

M-am mutat lângă Walt şi am încercat să-mi calculez 
următoarea mişcare. 

În încăpere era haos. Lujeri de lumină roşie se arcuiau 
printre exponate. Podeaua se prăbuşea. Zidurile crăpau. 
Artefactele prindeau viaţă şi-mi atacau prietenii. 

Carter se apăra de celălalt criosfinx, înjunghiindu-l cu 
sabia khopesh, dar monstrul îi para loviturile cu coarnele 
şi scoțând flăcări pe nas. 

Felix era înconjurat de o tornadă de urne care-l loveau 
din toate direcţiile, în timp ce el le izbea cu toiagul. Alyssa, 
care rostea disperată incantaţii şi se folosea de magia 
pământului pentru a împiedica dezintegrarea încăperii, 
fusese înconjurată de o armată de mici shabti. Statuia lui 
Anubis îl urmărea pe Khufu prin cameră lovind cu pumnii 
în obiecte, în timp ce babuinul nostru curajos ţinea în 
braţe cutia de aur. 

Puterea Haosului creştea în jurul nostru. O simţeam în 
urechi ca pe o furtună ce se apropia. Prezenţa lui Apophis 
făcea să se cutremure tot muzeul. 

Cum să-mi ajut toţi prietenii, să protejez cutia de aur şi 
să împiedic muzeul să se prăbuşească peste noi? 

— Sadie, l-am auzit pe Walt. Care-i planul? 

Primul criosfinx a reuşit în cele din urmă să-l 
îndepărteze pe Hindenburg. S-a întors şi a scuipat înspre 
cămilă, care a mai tras un ultim pârţ şi s-a făcut din nou 
mică, transformându-se într-o amuletă inofensivă de aur. 
Apoi criosfinxul s-a întors spre mine. Nu părea fericit. 

— Walt, am spus, păzeşte-mi spatele. 

— Sigur. 

S-a uitat nedumerit la criosfinx. 

— In timp ce tu faci - ce? 

Bună întrebare, m-am gândit. 

— Trebuie să protejăm cutia, am spus. E un fel de 
indiciu. Trebuie să restabilim Ma'at-ul, altfel clădirea va 
face implozie şi vom muri. 

— Cum putem restabili Ma'at-ul? 

În loc să-i răspund, m-am concentrat. Mi-am scufundat 
privirea în Duat. 

E greu de descris cum e să percepi lumea pe mai multe 
niveluri în acelaşi timp - seamănă un pic cu privitul prin 
ochelarii 3D, când vezi aure colorate difuze în jurul 
lucrurilor, doar că aurele nu se potrivesc întotdeauna cu 
obiectele, iar imaginile se schimbă încontinuu. Magicienii 
trebuie să fie cu băgare de seamă când se uită în Duat. În 
cel mai bun caz, ţi se face un pic greață. În cel mai rău caz, 
îţi explodează creierul. 

În Duat, camera era plină de încolăcelile şarpelui roşu 
uriaş - magia lui Apophis se întindea încet şi-mi înconjura 
prietenii. Odată cu cina mai-mai să-mi pierd şi 
concentrarea. 

Isis, am strigat. Mă ajuţi puţin? 

Puterea zeiţei mi-a străbătut corpul. Mi-am folosit 
simţurile la maximum şi l-am văzut pe fratele meu luptând 
cu criosfinxul. În locul lui Carter se afla zeul războinic 
Horus, cu sabia lui strălucitoare. 

Urnele care se roteau în jurul lui Felix erau inimile 
spiritelor malefice - siluete neclare care-l zgâriau şi se 
repezeau la tânărul nostru prieten, deşi Felix avea o aură 
surprinzător de puternică în Duat. Strălucirea lui de un 
violet puternic părea să ţină spiritele la distanţă. 

Alyssa era înconjurată de o furtună de praf care luase 
forma unui uriaş. În timp ce rostea incantaţii, Geb, zeul 
pământului, şi-a ridicat braţele pentru a susţine tavanul. 
Armata de shabti care o înconjura lumina ca un foc. 

Khufu arăta la fel şi în Duat, dar în vreme ce ţopăia prin 
cameră fugind de statuia lui Anubis, cutia de aur pe care o 
căra s-a deschis. Interiorul acesteia ascundea un întuneric 
adânc - de parcă ar fi fost plină cu cerneală de caracatiţă. 

Nu eram sigură ce înseamnă asta, dar apoi m-am uitat la 
Walt şi am icnit. 

În Duat, el era înfăşurat într-o pânză gri care pâlpâia - 
pânză de mumie. Avea trupul transparent. Oasele lui 
străluceau, de parcă tot corpul i-ar fi fost o radiografie 
însufleţită. 

„Blestemul“, m-am gândit. „O să moară.“ 

Mai rău e că criosfinxul pe care îl înfrunta era epicentrul 
furtunii Haosului. Din trup îi ieşeau lujeri încolăciţi de 
lumină. Chipul de berbec s-a transformat în capul lui 
Apophis, cu ochi galbeni de şarpe şi colţi plini de venin. 

S-a repezit la Walt, dar înainte să lovească, Walt a 
aruncat o amuletă. Lanţuri de aur i-au explodat monstrului 
în faţă şi i s-au înfăşurat în jurul botul. Criosfinxul s-a 
împleticit şi s-a zbătut ca un câine cu botniţă. 

— Sadie, e în regulă. 

Vocea lui Walt suna mai adâncă şi mai încrezătoare, ca 
şi cum în Duat ar fi fost mai matur. 

— Rosteşte vraja. Grăbeşte-te! 

Criosfinxul şi-a deschis fălcile. Lanţurile de aur au 
gemut. Celălalt criosfinx îl încolţise pe Carter la un perete. 
Felix era în genunchi, aura lui violet pălind într-un vârtej 
de spirite întunecate. Alyssa pierdea lupta cu încăperea 
care se năruia, bucăţi din tavan prăbuşindu-se în jurul ei: 
Statuia lui Anubis îl prinsese pe Khufu de coadă şi-l ţinea 
cu capul în jos în vreme ce babuinul urla strângând la 
piept cutia de aur. 

Acum ori niciodată, trebuia să restabilesc ordinea. 

Am canalizat puterea lui Isis, folosindu-mi rezervele de 
magie cu atâta intensitate, că-mi simţeam sufletul în 
flăcări. M-am concentrat cu putere şi am rostit cel mai 
puternic cuvânt divin: 

— Ma'at! 

Hieroglifa a strălucit în faţa mea - mică şi luminoasă ca 
un soare în miniatură: 


— Bine! m-a încurajat Walt. Nu te lăsa! 

Reuşise cumva să tragă de lanţuri şi să-l prindă pe Sfinx 
de bot. În timp ce creatura se lăsa pe el cu toată puterea, 
ciudata aură cenuşie a lui Walt se răspândea în corpul 

monstrului ca o infecţie. Criosfinxul şuiera şi se zvârcolea. 
A ajuns până la mine un damf de descompunere, asemenea 
aerului dintr-un mormânt, atât de puternic, încât era să-mi 
pierd concentrarea. 

— Sadie, a insistat Walt, menţine vraja! 

M-am concentrat pe hieroglifă. Mi-am canalizat toată 
energia asupra simbolului ordinii şi creaţiei. Cuvântul a 
strălucit mai intens. Inelele şarpelui au ars şi-au dispărut 
ca ceața în lumina soarelui. Cei doi criosfincşi s-au 
transformat în praf. Urnele au căzut şi s-au făcut pulbere. 
Statuia lui Anubis l-a scăpat pe Khufu în cap. Armata de 
shabti a încremenit în jurul Alyssiei şi magia pământului s- 
a răspândit prin încăpere, umplând crăpăturile şi 
susţinând pereţii. 

L-am simţit pe Apophis retrăgându-se tot mai adânc în 
Duat, sâsâind furios. 

Apoi m-am prăbuşit. 

— Ţi-am spus eu că se va descurca, s-a auzit o voce 
prietenoasă. 

Vocea mamei... dar, desigur, asta era imposibil. Era 
moartă, ceea ce însemna că vorbeam cu ea doar ocazional 
şi numai în Lumea subpământeană. 

Mi-a revenit vederea, tulbure şi slabă. Două femei 
stăteau aplecate deasupra mea. Una dintre ele era mama - 
cu părul blond prins la spate şi ochii albaştri strălucind de 
mândrie. Era străvezie, aşa cum sunt fantomele; dar vocea 
îi era caldă şi plină de viaţă. 

— Nu s-a terminat încă, Sadie. Trebuie să continui. 

Lângă ea stătea Isis, în rochia ei de mătase albă, iar 
aripile luminoase în culorile curcubeului îi pâlpâiau în 
spate. Părul ei negru şi lucios era împletit cu şiraguri de 
diamante. Avea chipul la fel de frumos ca al mamei, dar 
mai maiestos, mai puţin cald. Pentru zei, durata vieţii 
omeneşti nu pare să fie mai mare decât aceea a unui 
gerbil?. 

— N-aş fi crezut, a spus Isis. Ultimul magician care a 
invocat Ma'at-ul a fost însăşi Hatshepsut, dar până şi ea a 

reuşit doar fiindcă purta o barbă falsă. 

Habar n-aveam ce însemna asta. Am hotărât că nici nu 
vreau să ştiu. 

Încercam să mă mişc, dar nu puteam. Mă simţeam de 
parcă eram pe fundul unei căzi, plutind în apa caldă, 
văzând ca prin ceaţă chipurile celor două femei. 

— Sadie, ascultă-mă cu atenţie, mi-a zis mama. Nu te 
învinovăţi pentru morţi. Când vei avea un plan gata, tatăl 
tău se va opune. Trebuie să-l convingi. Spune-i că doar aşa 
pot fi salvate sufletele celor morţi. Spune-i... 

Chipul i-a devenit sumbru. 

— Spune-i că doar aşa mă va putea vedea din nou. 
Trebuie să reuşeşti, scumpa mea. 

Am vrut s-o întreb ce înseamnă asta, dar pur şi simplu 
nu puteam vorbi. Isis mi-a atins fruntea. Avea degetele reci 
ca gheaţa. 

— Să n-o mai chinuim deocamdată. Rămas-bun pentru 
moment, Sadie. Se apropie cu repeziciune momentul în 
care va trebui să ne unim din nou. Eşti puternică. Chiar 
mai puternică decât mama ta. Împreună vom conduce 
lumea. 

— Vrei să spui că împreună îl vom învinge pe Apophis, a 
corectat-o mama. 

— Desigur, a spus Isis. Asta am vrut să spun. 

Chipurile lor s-au contopit într-o imagine neclară şi 
amândouă au rostit într-o singură voce: 

— Te iubesc. 

Privirea mi-a fost întunecată de viscol. Peisajul din jur s- 
a schimbat şi m-am trezit alături de Anubis într-un cimitir 
întunecat. Nu alături de bătrânul zeu mucegăit cu cap de 
şacal, aşa cum e reprezentat în arta mortuară egipteană, ci 
acel Anubis pe care-l vedeam de obicei - un adolescent cu 
ochi căprui calzi, păr negru ciufulit şi un chip care era 
absurd şi enervant de frumos. Adică, serios - faptul că era 
zeu îi conferea un avantaj nedrept. Putea să arate cum 
voia. De ce trebuia să apară de fiecare dată în această 
formă, care-mi răscolea măruntaiele? 

— Minunat, am reuşit să spun. Dacă eşti aici, probabil că 

sunt moartă. 

Anubis a zâmbit. 

— N-ai murit, deşi era cât pe ce. A fost o mişcare 
riscantă. 

O senzaţie de fierbinţeală mi-a cuprins faţa, apoi a 
alunecat pe gât în jos. Nu eram sigură dacă era vorba de 
jenă, furie sau bucurie că-l vedeam. 

— Pe unde-ai umblat? l-am întrebat. Şase luni fără 
niciun semn. 

Zâmbetul i-a dispărut. 

— Nu m-au lăsat să te văd. 

— Cine nu te-a lăsat? 

— Sunt nişte reguli, a spus el. Chiar şi acum sunt cu 
ochii pe noi; dar eşti atât de aproape de moarte încât pot 
face rost de câteva clipe. Trebuie să-ţi spun: eşti pe drumul 
cel bun. Priveşte ce nu se vede. Doar aşa vei supravieţui. 

— Bine, am mormăit. Slavă zeilor că nu vorbeşti în dodii. 

Senzaţia de fierbinţeală îmi ajunsese la inimă, care a 
început să-mi bată şi, dintr-odată, mi-am dat seama că nu 
îmi mai bătuse aşa de când leşinasem. Nu putea fi bine. 

— Sadie, încă ceva. 

Vocea lui Anubis devenise mai slabă. Imaginea a început 
să i se estompeze. 

— Trebuie să-ţi spun... 

— Spune-mi în persoană, i-am zis. Fără prostii din astea 
cu „viziunea morţii“. 

— Nu pot. Nu mă vor lăsa. 

— Parc-ai fi un băieţel. Eşti zeu sau nu? Poţi face ce 
naiba ai chef. 

Furia îi mocnea în privire. Apoi, spre surprinderea mea, 
a râs. 

— Uitasem ce enervantă eşti. Voi încerca să-ţi fac o 
vizită... scurtă. Avem ceva de discutat. 

S-a întins şi mi-a atins faţa. 

— Te vei trezi acum. La revedere, Sadie. 

— Nu pleca. 

I-am prins mâna şi am tinut-o lipită de obraz. 

Căldura mi s-a răspândit în tot corpul. Anubis s-a 

evaporat. 

Am deschis ochii. 

— Nu pleca! 

Mâinile arse îmi erau bandajate şi strângeam cu putere 
o labă păroasă de babuin. Khufu mă privea oarecum 
confuz. 

— Arh? 

O, super! Flirtam cu o maimuţă. 

M-am ridicat în capul oaselor ameţită. Carter şi prietenii 
noştri s-au adunat în jurul meu. Camera nu se prăbuşise, 
dar toată expoziţia Regelui Tut era distrusă. Ceva îmi 
spunea că nu vom mai fi invitaţi prea curând să ne 
alăturăm Prietenilor Muzeului Dallas. 

— C-ce s-a întâmplat? m-am bâlbâit. Cât am...? 

— Ai fost moartă două minute, a spus Carter cu vocea 
tremurândă. Adică, nu ţi-a bătut inima, Sadie. Am crezut... 
m-am temut că... 

Vocea i s-a frânt. Bietul băiat. Ar fi fost pierdut fără 
mine. 

[Au, Carter! Nu mă ciupi.] 

— Ai invocat Ma'at-ul, a zis Alyssa plină de uimire. Asta- 
i... imposibil. 

Bănuiesc că a fost destul de impresionant. E greu să 
foloseşti cuvinte divine pentru a crea un obiect precum un 
animal sau un scaun sau o sabie. Invocarea unor elemente 
ca focul sau apa e şi mai complicată. Dar să invoci un 
concept precum Ordinea - asta pur şi simplu nu se poate. 
Oricum, în momentul acela sufeream prea mult ca să pot 
aprecia cât eram de uimitoare. Mă simţeam de parcă aş fi 
invocat o nicovală şi-aş fi lăsat-o să-mi cadă în cap. 

— Am avut noroc, am zis. Cutia de aur? Ce s-a întâmplat 
cu ea? 

— Arh! Khufu mi-a arătat cu un gest plin de mândrie 
cutia aurită, care era lângă noi, întreagă şi neatinsă. 

— Ce babuin cuminte, am spus. În seara asta primeşti 
mai multe cereale Cheerios. 

Walt s-a încruntat. 

— Dar Cartea înfrângerii lui Apophis a fost distrusă. Ce 

folos că avem cutia? Ziceai că e un soi de indiciu...? 

Îmi era greu să mă uit la Walt fără să mă simt vinovată. 
De luni de zile aveam inima sfâşiată între el şi Anubis, şi 
pur şi simplu nu era corect ca Anubis să-mi apară în vise, 
arătând fermecător şi nemuritor, în timp ce săracul Walt 
îşi risca viaţa pentru a mă proteja, devenind mai slăbit de 
la o zi la alta. Mi-am amintit cum arăta în Duat, în hainele 
lui cenuşii, fantomatice, de mumie... 

Nu. Nu mă puteam gândi la asta. M-am forţat să mă 
concentrez pe cutia de aur. 

„Priveşte ce nu se vede“, îmi spusese Anubis. 
Blestemaţii ăştia de zei cu ghicitorile lor blestemate. 

Chipul din perete - unchiul Vinnie - îmi spusese că în 
cutie vom găsi un indiciu care ne va ajuta să-l învingem pe 
Apophis, dacă eram suficient de deşteaptă să-l desluşesc. 

— Încă nu sunt sigură ce înseamnă asta, am recunoscut. 
Dacă texanii ne dau voie să ducem cutia la Casa din 
Brooklyn... 

Şi atunci mi-am dat seama de-un lucru oribil. De afară 
nu se mai auzeau explozii. Era o linişte stranie. 

— Texanii! am strigat. Ce s-a întâmplat cu ei? 

Felix şi Alyssa s-au repezit spre ieşire. Carter şi Walt m- 
au ajutat să mă ridic şi am alergat după ei. 

Paznicii dispăruseră cu toţii din posturile lor. Am ajuns 
în foaierul muzeului şi dincolo de pereţii de sticlă am văzut 
o coloană de fum alb care se ridica din grădina cu 
sculpturi. 

— Nu, am murmurat. Nu, nu. 

Am ţâşnit peste drum. În locul gazonului bine întreţinut 
se afla un crater mare cât un bazin olimpic. Pe fundul lui 
erau grămezi de sculpturi din metal topite şi bucăţi de 
piatră. Tunelurile care cândva duceau la cartierul general 
al celei de-A Cincizeci şi Una Nome se făcuseră una cu 
pământul, ca un furnicar imens pe care a călcat un uriaş. 
Pe marginile craterului erau bucăţi din haine de seară 
fumegânde, tăvi cu tacos răsturnate, pahare de şampanie 
sparte şi toiege de magicieni rupte. 

„Nu te învinovăţi pentru morţi“, îmi spusese mama. 


32 


M-am îndreptat năucă spre ce mai rămăsese din patio. 
Jumătate din pardoseala de beton crăpase şi alunecase în 
crater. O vioară carbonizată zăcea în noroi lângă o 
bucăţică strălucitoare de argint. 

Carter era lângă mine. 

— Ar... ar trebui să căutăm, a spus. S-ar putea să mai fie 
supraviețuitori. 

Mi-am înăbuşit un suspin. Nu ştiu de unde ştiam, dar 
eram sigură că realitatea era alta. 

— Nu există supraviețuitori. 

Magicienii din Texas ne primiseră şi ne ajutaseră. JD 
Grissom îmi strânsese mâna şi-mi urase noroc înainte să 
fugă să-şi salveze soţia. Dar văzusem şi în alte nome de ce 
era Apophis în stare. Carter îl avertizase pe JD: „Slujitorii 
şarpelui nu lasă în urmă supraviețuitori.“ 

Am îngenuncheat şi am ridicat bucata strălucitoare de 
argint - o cataramă de curea cu o stea, pe jumătate topită. 

— Sunt morţi, am spus. Cu toţii. 

3. Câştigăm o cutie plină cu... nimic 


CARTER 


În această notă optimistă, Sadie îmi dă microfonul. 
[Mulţumesc mult, surioară.] 

Mi-aş dori să pot spune că Sadie se înşela în privinţa 
celei de-A Cincizeci şi Una Nome. Mi-ar plăcea să pot 
spune că i-am găsit bine sănătoşi pe toţi magicienii din 
Texas. N-a fost aşa. N-am găsit decât rămăşiţele unei 
bătălii: baghete de fildeş arse, câţiva shabti distruşi, bucăţi 
fumegânde de haine şi papirus. La fel ca în cazul atacurilor 
din Toronto, Chicago şi Mexico City, magicienii pur şi 
simplu au dispărut. Au fost pulverizaţi, devoraţi sau 
distruși într-o manieră la fel de oribilă. 

La marginea craterului, în iarbă, strălucea o hieroglifă: 
Isfet, simbolul Haosului. De parcă Apophis o lăsase acolo 
ca pe o carte de vizită. 

Eram cu toţii în stare de şoc, dar nu aveam timp să ne 
jelim tovarăşii. Autorităţile din lumea muritorilor aveau să 
sosească în curând să investigheze zona. Trebuia să 
îndreptăm stricăciunile cât mai bine şi să îndepărtăm orice 
urmă de magie. 

Nu prea aveam ce face în privinţa craterului. Localnicii 
n-aveau decât să creadă c-a fost o explozie provocată de 
gaze. (Aveam obiceiul să producem o mulţime.) 

Am încercat să aranjăm muzeul şi să reparăm colecţia 
Regelui Tut, dar n-a fost la fel de uşor ca în cazul 
magazinului de suveniruri. Are şi magia limitele ei. Aşa că, 
dacă ajungi vreodată la o expoziţie a lui Tut şi observi 
fisuri şi arsuri pe artefacte, sau poate o statuie cu scăfârlia 
lipită invers - ei bine, ne pare rău. Probabil e vina noastră. 

În timp ce poliţia bloca străzile şi izola zona în care 
avusese loc explozia, noi ne-am adunat pe acoperişul 

muzeului. În vremurile mai bune ne-am fi folosit poate de 
un artefact pentru a deschide un portal prin care să 
ajungem înapoi acasă; dar în ultimele luni, pentru că 
Apophis devenise mai puternic, folosirea portalurilor era 
prea riscantă. 

In schimb, am chemat mijlocul de transport cu un 
fluierat. Grifonul Freak a planat de pe Hotelul Fairmont 
aflat în apropiere. 

Nu-i uşor să găseşti un loc în care să ascunzi un grifon, 
mai ales când trage o barcă după el. Nu poţi parca pur şi 
simplu o chestie ca asta şi să bagi câteva monede în 
aparatul de taxat. În plus, Freak are tendinţa să se agite în 
preajma străinilor şi să-i înghită, aşa că l-am lăsat pe 
acoperişul Hotelului Fairmont, cu o ladă plină cu nişte 
curcani congelaţi cu care să-şi facă de lucru. Trebuie să fie 
congelaţi, altfel îi mănâncă prea repede şi sughite. 

(Sadie îmi spune să povestesc mai repede. Spune că nu 
te interesează obiceiurile alimentare ale grifonilor. În fine, 
te rog să mă scuzi.) 

Oricum, Freak se pregătea să aterizeze pe acoperişul 
muzeului. E un monstru frumos, dacă îţi plac leii nebuni cu 
cap de şoim. Are blana ruginie şi, când zboară, aripile sale 
uriaşe ca ale unui colibri scot un sunet ca de drujbă şi un 
kazoo? la un loc. 

— FRIIIIIC! a croncănit Freak. 

— Da, prietene, am fost de acord. Hai să plecăm de aici. 

Barca pe care o trăgea era un model egiptean antic - 
avea forma unei canoe uriaşe, făcută din tulpini de 
papirus, şi fusese vrăjită de Walt să plutească în aer 
indiferent de greutatea pe care o căra. 

Prima dată când zburasem cu Liniile Aeriene Freak, 
prinsesem barca sub burta grifonului şi nu fusese prea 
stabilă. Pe spinarea lui n-aveai cum să călătoreşti, pentru 
că la viteza cu care bătea din aripi te-ar fi tocat mărunt. 
Aşa că noua soluţie era barca-sanie. Totul a mers de 


3 Instrument muzical rudimentar din America de Nord format dintr-un 
tub închis la capăt de o membrană care vibrează o dată cu emisia 
vocală. 

minune, până când Felix le-a strigat muritorilor: „Ho, ho, 
ho! Crăciun fericit!“ 

Desigur, majoritatea muritorilor nu puteau recunoaşte 
magia, aşa că nu ştiu sigur ce şi-au închipuit când ne-au 
văzut trecându-le pe deasupra capului. Fără îndoială, mulţi 
și-au schimbat dozele medicamentelor. 

Ne-am ridicat în zbor pe cerul nopţii - noi şase şi o 
cutiuţă. Eu nu înţelegeam încă de ce era Sadie interesată 
de cutia de aur, dar aveam suficientă încredere în ea cât să 
cred că era importantă. 

M-am uitat în jos la dezastrul din grădina cu sculpturi. 
Craterul fumegând arăta ca o gură zdrenţuită care ţipa. 
Maşinile de pompieri şi cele de poliţie delimitaseră 
perimetrul cu lumini roşii şi albe. M-am întrebat câţi 
magicieni au murit în acea explozie. 

Freak a accelerat. Mă usturau ochii, dar nu din pricina 
vântului. M-am întors ca să nu mă vadă prietenii. „S-a zis 
cu rolul tău de lider.“ 

Apophis ar spune orice ca să ne tulbure şi să ne facă să 
ne îndoim de cauză. Totuşi, cuvintele lui m-au afectat 
puternic. 

Nu-mi plăcea să fiu lider. Trebuia să par mereu 
încrezător de dragul celorlalţi, chiar şi atunci când nu 
eram. A 

Tânjeam după sprijinul tatei. Îmi lipsea unchiul Amos, 
care plecase la Cairo pentru a conduce Casa vieţii. În ceea 
ce-o priveşte pe Sadie, sora mea cea nemiloasă, ea m-a 
sprijinit mereu, dar spusese foarte clar că nu voia să 
deţină funcţii. Oficial, eu conduceam Casa din Brooklyn. 
Oficial, eu luam deciziile. După mine, asta însemna că dacă 
făceam o greşeală, cum ar fi ştergerea de pe faţa 
pământului a unei Nome întregi, vina era a mea. 

E adevărat că Sadie n-ar da niciodată vina pe mine 
pentru aşa ceva, dar eu asta simţeam. 

„Tot ce-ai încercat să construieşti se va prăbuşi...“ 

Nu-mi venea să cred că nu trecuse nici măcar un an de 
când ajunsesem cu Sadie la Casa din Brooklyn fără să 
avem habar de moştenirea şi puterile noastre. Acum noi 

conduceam locul - antrenam o armată de tineri magicieni 
să lupte împotriva lui Apophis folosind Calea zeilor, un tip 
de magie care nu mai fusese practicată în mii de ani. 
Făcuserăm progrese mari, dar judecând după cum se 
încheiase lupta împotriva lui Apophis, se pare că nu ne 
străduiserăm suficient. 

„Li vei pierde toţi cei dragi...“ 

Pierdusem deja atât de mulţi oameni. Mama murise 
când aveam şapte ani. Anul trecut tata s-a sacrificat pentru 
a deveni gazda lui Osiris. În timpul verii, mulţi dintre aliaţii 
noştri fuseseră atraşi de Apophis sau fuseseră atacați şi 
„dispăruseră“ din cauza magicienilor rebeli care nu-l 
acceptau pe unchiul Amos ca Lictor-şef. 

Pe cine mai puteam pierde... Pe Sadie? 

Nu, nu sunt sarcastic. Chiar dacă ani buni crescuserăm 
despărțiți - eu călătorind cu tata, Sadie locuind la Londra 
cu mamaie şi tataie - era totuşi sora mea. Ne 
apropiaserăm în ultimul an. Aşa enervantă cum era, aveam 
nevoie de ea. 

Uau, ce deprimant. 

(lată că am primit şi pumnul în braţ la care mă 
aşteptam. Au!) Sau poate că Apophis s-a referit la 
altcineva, cum ar fi Zia Rashid... 

Barca s-a ridicat deasupra suburbiilor luminate ale 
Dallasului. Cu un croncănit sfidător, Freak ne-a tras în 
Duat. Barca a fost înghițită de ceaţă. Temperatura a scăzut 
până la punctul de îngheţ. Am simţit un binecunoscut fior 
în stomac, ca şi cum am fi coborât din cel mai înalt punct 
al unui montagne russe. Şoapte fantomatice se auzeau prin 
ceaţă. 

Chiar când credeam că suntem pierduţi, mi-a trecut 
ameţeala. Ceaţa s-a risipit. Ne aflam din nou pe Coasta de 
Est, survolând portul din New York spre luminile 
Brooklynului de pe chei şi spre casă. 

Cartierul general al celei de-A Douăzeci şi Una Nome 
era cocoţat pe țărm, lângă Podul Williamsburg. Muritorii 
obişnuiţi nu vedeau decât un imens depozit dărăpănat în 
mijlocul unui parc industrial, dar, pentru magicieni, Casa 

din Brooklyn era vizibilă ca un far - un conac cu cinci etaje 
din blocuri de calcar şi ferestre cu rame de oţel care se 
înălța peste depozit, luminat în galben şi verde. 

Freak a aterizat pe acoperiş, unde Bast, zeiţa pisică, ne 
aştepta. 

— Pisoii mei sunt în viaţă! 

M-a prins de braţe şi m-a cercetat să vadă dacă nu sunt 
rănit, apoi a procedat la fel cu Sadie. A scos exclamaţii de 
dezaprobare când a examinat mâinile bandajate ale lui 
Sadie. 

În ochii strălucitori de felină ai lui Bast se citea 
neliniştea. Părul ei lung şi negru era împletit la spate, iar 
costumul mulat pe care-l purta îşi schimba imprimeurile în 
timp ce se mişca - când dungat ca de tigru, când cu pete 
de leopard, când cu pete de pisică tricoloră. Oricât o 
iubeam şi oricâtă încredere aveam în ea, mă neliniştea 
inspecția ei de pisică-mamă. Avea cuțite în interiorul 
mânecilor - lame mortale de fier, care-i alunecau în mâini 
cu o simplă mişcare din încheietură - şi-mi era teamă c-ar 
putea face oricând o greşeală, şi mângâindu-mă pe obraz 
să ajungă să mă decapiteze. Măcar n-a încercat să ne 
prindă de ceafă şi să ne spele. 

— Ce s-a întâmplat? ne-a întrebat. E bine toată lumea? 

Sadie a suspinat. 

— Păi... 

I-am povestit despre distrugerea Nomei din Texas. 

Bast a scos un mârâit grav. I s-a zbârlit părul, dar coada 
în care era prins îl împiedica să se ridice, aşa că părea pus 
pe bigudiuri. 

— Ar fi trebuit să fiu acolo, a spus ea. Aş fi putut fi de 
ajutor! 

— N-ai fi putut, i-am spus. Muzeul era prea bine 
protejat. 

Zeii nu reuşesc aproape niciodată să intre pe teritoriul 
magicienilor sub forma lor fizică. Magicienii s-au străduit 
vreme de mii de ani să creeze vrăji de protecţie prin care 
să-i ţină la distanţă. Ne-a dat multă bătaie de cap să 
modificăm mijloacele de protecţie ale Casei din Brooklyn 

pentru ca Bast să aibă acces fără să ne expunem atacurilor 
zeilor mai puţin prietenoşi. 

Dacă am fi luat-o pe Bast la Muzeul din Dallas ar fi fost 
ca şi cum am fi încercat să trecem cu o bazooka de 
controlul de securitate dintr-un aeroport - o misiune dacă 
nu imposibilă, atunci a naibii de greoaie şi anevoioasă. În 
plus, Bast era ultima apărătoare a Casei din Brooklyn. 
Aveam nevoie de ea să păzească învăţăceii şi casa. In 
trecut, duşmanii fuseseră cât pe ce să distrugă casa de 
două ori. Nu voiam să se întâmple şi a treia oară. 

Costumul lui Bast a devenit negru, semn că era 
indispusă. 

— Totuşi, nu mi-aş ierta-o niciodată dacă... 

S-a uitat la echipajul nostru obosit şi speriat. 

— Ei bine, măcar v-aţi întors sănătoşi. Care-i următorul 
pas? 

Walt s-a clătinat. Alyssa şi Felix l-au prins. 

— Sunt bine, a insistat el, deşi era evident că nu e. 
Carter, îi pot aduna pe toţi, dacă vrei. O întâlnire pe 
terasă? 

Arăta de parcă era gata să leşine. Walt n-ar fi 
recunoscut în veci, dar vindecătoarea noastră cea mai 
bună, Jaz, îmi spusese că acum suferea mai tot timpul de 
dureri insuportabile. Se mai ţinea pe picioare doar pentru 
că ea îi tatua pe piept hieroglife care să-i atenueze durerea 
şi pentru că-i dădea poţiuni. Il rugasem totuşi să vină cu 
noi la Dallas, o altă decizie care-mi apăsa pe suflet. 

Şi restul echipajului avea nevoie de somn. Ochii lui Felix 
erau umflaţi de plâns. Alyssa arăta de parcă era gata să 
aibă o cădere nervoasă. 

Dacă ne-am fi întâlnit acum, n-aș fi ştiut ce să spun. N- 
aveam niciun plan. N-aş fi putut sta în faţa întregii Nome 
fără să izbucnesc în lacrimi. Nu după ce provocasem 
atâtea morţi în Dallas. 

M-am uitat la Sadie. Ne-am înţeles din priviri. 

— Ne întâlnim mâine, le-am spus celorlalţi. Trageţi un 
pui de somn. Ce s-a întâmplat cu texanii... Vocea mi s-a 
frânt. Uitaţi, ştiu cum vă simţiţi. Şi eu mă simt la fel. Dar n- 

a fost vina voastră. 

Nu ştiu dacă m-au crezut. Felix și-a șters o lacrimă. 
Alyssa l-a cuprins cu braţul şi l-a condus spre scări. Walt i- 
a aruncat lui Sadie o privire pe care n-am putut-o descifra 
- poate era nostalgie sau părere de rău, apoi a coborât 
după Alyssa. 

— Arh? Khufu a bătut uşor cu palma în cutia de aur. 

— Da, am spus. Poţi s-o duci în bibliotecă? 

Era cea mai sigură cameră din conac. După toate 
sacrificiile pe care le făcuserăm ca să salvăm cutia, nu 
voiam să risc. Khufu s-a îndepărtat, clătinându-se de pe un 
picior pe altul. 

Freak era atât de obosit, că nici n-a mai ajuns la 
adăpostul lui acoperit. S-a ghemuit acolo unde a aterizat şi 
a început să sforăie, cu barca încă prinsă de el. Călătoria 
prin Duat e foarte solicitantă pentru bietul grifon. 

I-am desfăcut hamul şi l-am scărpinat pe capul acoperit 
de pene. 

— Mulţumesc, amice. Să visezi curcani mari şi graşi. A 
gângurit în somn. 

M-am întors la Sadie şi Bast. 

— Trebuie să discutăm. 

Era aproape de miezul nopţii, dar Sala Mare încă 
forfotea de agitaţie. Julian, Paul şi alţi câţiva erau prăbuşiţi 
pe canapele şi se uitau la canalul de sport. Copilaşii (cei 
mai tineri învăţăcei, trei la număr) desenau pe podea. 
Măsuţa de cafea era plină cu pungi de chipsuri şi cutii de 
suc. Pe covorul din piele de şarpe zăceau aruncaţi aiurea 
pantofi de tot felul. In mijlocul camerei, statuia înaltă cât 
două etaje a lui Thoth, zeul cunoaşterii cu cap de ibis, 
domnea peste învăţăcei, cu sulul său de papirus şi pana. 
Cineva îi pusese pe cap o veche pălărie de-a lui Amos, aşa 
că arăta ca un agent de la o agenţie de pariuri. Unul dintre 
copilaşi îi colorase zeului degetele de la picioare cu 
creioane colorate roz şi violet. Când vine vorba de respect, 
noi, cei de la Casa din Brooklyn, suntem cei mai tari. 

În timp ce Sadie şi cu mine coboram scările, cei de pe 
canapea s-au ridicat în picioare. 

— Cum a fost? a întrebat Julian. Tocmai a trecut Walt 
pe-aici, dar n-a vrut să ne zică... 

— Echipa noastră e bine, am spus. Cea de-A Cincizeci şi 
Una Nomă... Ei n-au avut la fel de mult noroc. 

Julian a tresărit. Ştia că nu era indicat să ceară detalii 
de faţă cu cei mici. 

— Aţi găsit ceva util? 

— Încă nu ştim sigur, am recunoscut. 

Am vrut să opresc discuţia acolo, dar cel mai mic dintre 
copilaşi, Shelby, s-a apropiat cu paşi şovăitori să-mi arate 
capodopera pe care o făcuse. 

— Am omorât un şarpe, m-a informat. Să moară, să 
moară, să moară. Şarpe rău! 

Desenase un şarpe cu o grămadă de cuțite înfipte în 
spate şi cu X-uri în dreptul ochilor. Dacă Shelby ar fi făcut 
desenul la şcoală, probabil că ar fi costat-o o vizită la 
consilierul psihologic; dar aici, până şi cei mai mici 
înțelegeau că se întâmplau lucruri grave. 

Mi-a zâmbit arătându-si toţi dinţii, manevrând creionul 
ca pe o sabie. M-am tras un pas înapoi. O fi fost Shelby un 
copil de grădiniţă, dar era deja un magician excelent. 
Uneori creioanele se transformau în arme, iar lucrurile pe 
care le desena ieşeau de pe foaie - cum se întâmplase cu 
unicornul roşu, alb şi albastru pe care îl invocase pe 4 
iulie. 

— E un desen grozav, Shelby. 

Îmi simţeam inima înfăşurată strâns în pânză de mumie. 
La fel ca toţi ceilalţi copii, Shelby se afla aici cu acordul 
părinţilor care înțelegeau că era în joc soarta lumii. Ştiau 
că cel mai bun şi mai sigur loc în care putea Shelby să-şi 
desăvârşească puterile era Casa din Brooklyn. Totuşi, ce 
copilărie e asta, să foloseşti o magie care i-ar fi putut 
distruge pe majoritatea adulţilor, să înveţi despre monştri 
care ar face pe oricine să aibă coşmaruri? 

Julian i-a ciufulit părul lui Shelby. 

— Haide, scumpo. Mai fă-mi un desen, bine? 

Shelby a spus: 

— Să-l omor? 

Julian a trimis-o de-acolo. Sadie, Bast şi cu mine ne-am 
îndreptat spre bibliotecă. 

Uşile grele de stejar dădeau spre o scară care cobora 
într-o cameră cilindrică imensă, ca un puț. Pe tavanul 
curbat era pictată Nut, zeiţa cerului, cu multele constelații 
argintii strălucitoare pe corpul ei de un albastru închis. Pe 
podea se întindea un mozaic care-l reprezenta pe soţul ei, 
Geb, zeul pământului, cu trupul acoperit cu râuri, dealuri 
şi deșerturi. 

Chiar dacă era târziu,  bibliotecara noastră 
autoproclamată, Cleo, încă mai pusese la muncă patru 
statui shabti. Omuleţii din lut se foiau în jurul nostru, 
ştergeau rafturile de praf, rearanjau sulurile de papirus şi 
sortau cărţile din compartimentele ca de fagure aflate de-a 
lungul pereţilor. Cleo stătea la masa de lucru, scria pe un 
sul de papirus şi discuta cu Khufu, care stătea ghemuit pe 
masa din faţa ei, mângâind noua noastră cutie antică şi 
mormăind în babuineză ceva de genul: Hei, Cleo, vrei să 
cumperi o cutie de aur? 

Cleo nu era prea curajoasă de felul ei, dar avea o 
memorie incredibilă. Ştia şase limbi, inclusiv engleza, 
portugheza ei maternă (era braziliancă), egipteana veche 
şi câteva cuvinte în babuineză. Se apucase să creeze un 
index cu toate sulurile de papirus pe care le aveam şi 
adunase şi alte suluri din toată lumea pentru a ne ajuta să 
găsim informaţii despre Apophis. Cleo era cea care făcuse 
legătura între atacurile recente ale şarpelui şi sulurile 
scrise de legendarul magician Setne. 

Ne era de mare ajutor, deşi, uneori, devenea imposibilă 
când trebuia să facă loc în biblioteca ei pentru textele 
noastre şcolare, calculatoarele legate la internet, artefacte 
mari şi colecţia lui Bast de reviste Cat Fancy. 

Când ne-a văzut coborând pe scări, Cleo a sărit în 
picioare. 

— Aţi scăpat! 

— Nu fi atât de surprinsă, a murmurat Sadie. 

Cleo și-a muscat buza. 

— Îmi pare rău, eu doar... mă bucur. Khufu a venit 

singur, aşa că eram îngrijorată. A încercat să-mi spună 
ceva despre cutia asta de aur, dar e goală. Aţi găsit Cartea 
înfrângerii lui Apophis? 

— Sulul a ars, am spus. Nu l-am putut salva. 

Cleo arăta de parcă era gata să tipe. 

— Dar era ultimul exemplar! Cum a putut Apophis să 
distrugă ceva atât de valoros? 

Voiam să-i reamintesc lui Cleo că intenţia lui Apophis 
era să distrugă întreaga lume, dar ştiam că ei nu-i plăcea 
să se gândească la asta. I se făcea rău de frică. li era mai 
uşor să se înfurie în legătură cu sulul de papirus. Gândul 
că cineva era în stare să distrugă orice fel de carte o făcea 
pe Cleo să vrea să-i tragă un pumn lui Apophis. 

Unul dintre shabti a sărit pe masă. A încercat să lipească 
o etichetă cu un cod de bare pe cutia de aur, dar Cleo l-a 
alungat pe omul de lut. 

— Hai cu toţii la locurile voastre! 

A bătut din palme şi cei patru shabti s-au întors pe 
piedestalurile lor. Au revenit la forma de lut, deşi unul încă 
purta mănuşi de cauciuc şi ţinea în mână un pămătuf de 
praf, ceea ce-l făcea să arate ciudat. 

Cleo s-a aplecat şi a studiat cutia de aur. 

— E goală. De ce aţi adus-o? 

— Despre asta trebuie să discut cu Sadie şi Bast, am zis. 
Dacă nu te superi, Cleo. 

— Nu mă supăr. 

Cleo continua să studieze cutia. Apoi şi-a dat seama că 
ne uitam cu toţii la ea. 

— 0... vrei să spui în privat. Desigur. 

Părea puţin supărată că era dată afară, dar l-a luat pe 
Khufu de mână. 

— Haide, babuinozinho. O să-ţi fac rost de-o gustare. 

— Arh! a exclamat Khufu fericit. 

O adora pe Cleo, probabil din pricina numelui. Din 
motive pe care nu le înţelegea nimeni, lui Khufu îi plăceau 
lucrurile care se terminau cu litera „o“, cum ar fi avocado, 
oreo şi armadillo’. 


4 Nume dat mai multor specii de mamifere nocturne fără dinți, cu 

După ce Cleo şi Khufu au plecat, Sadie, Bast şi cu mine 
ne-am strâns în jurul noii noastre achiziţii. 

Cutia avea forma unui dulap de şcoală în miniatură, în 
exterior era de aur, dar trebuie să fi fost doar o folie 
subţire care acoperea lemnul, pentru că nu era foarte 
grea. Pe laterale şi în partea de sus erau gravate hieroglife 
şi imagini cu faraonul şi soţia lui. In partea din faţă avea 
nişte uşi duble cu zăvor care, odată deschise, lăsau să se 
vadă... ei bine, mai nimic. Era un mic piedestal cu urme de 
lovituri de picior, de parcă odinioară acolo s-ar fi aflat o 
păpuşă Barbie din Egiptul antic. 

Sadie a studiat hieroglifele de pe părţile laterale ale 
cutiei. 

— E vorba despre Tut şi regina lui, li se urează viaţă de 
apoi fericită, bla, bla. E o imagine în care el vânează rațe. 
Serios? Aşa îşi închipuia el paradisul? 

— Imi plac rațele, a zis Bast. 

Am mişcat uşiţele din balamale înainte şi înapoi. 

— Am impresia că rațele nu sunt importante. Oricare ar 
fi fost conţinutul, a dispărut. Poate l-au luat jefuitorii de 
morminte sau... 

Bast a chicotit. 

— L-au luat jefuitorii de morminte. Sigur. 

M-am încruntat la ea. 

— Ce-i aşa amuzant? 

Ea mi-a zâmbit, apoi i-a zâmbit şi lui Sadie, înainte să-şi 
dea seama că nu ne-am prins de glumă. 

— 0... înţeleg. Voi chiar nu ştiţi ce-i asta. Are sens. Nu s- 
au păstrat prea multe. 

— Prea multe ce? am întrebat. 

— Cutii ale umbrelor. 

Sadie s-a încruntat. 

— Ăsta-i ceva proiect şcolar? Am făcut unul pentru ora 
de engleză. M-am plictisit de moarte. 

— Nu mă pricep la proiecte şcolare, a spus Bast cu 
aroganță. Pare ceva ce seamănă suspect de mult cu... 


corpul acoperit de plăci osoase şi cornoase mobile, care trăiesc în 
America Centrală, America de Sud şi Mexic. 

munca. Dar asta e o adevărată cutie a umbrelor - o cutie în 
care se ţine o umbră. 

Bast nu părea să glumească, dar cu pisicile nu ştii 
niciodată. 

— E acolo chiar acum, a insistat ea. Nu vedeţi? O 
bucăţică din umbra lui Tut. Salut, umbră a lui Tut! Şi-a 
strecurat degetele în cutia goală. 

— De aceea am râs când ai spus că poate jefuitorii de 
morminte au furat conţinutul. Ha! Ar fi ceva. 

Încercam să-nţeleg ce spune. Dar... îl ascultasem pe tata 
ţinând prelegeri despre toate artefactele egiptene posibile. 
Nu-l auzisem niciodată pomenind de vreo cutie a umbrelor. 

— Aşa cum v-am zis, a spus Bast, nu s-au păstrat prea 
multe. De obicei, cutia umbrelor se îngropa undeva 
departe de restul sufletului. A fost o prostie din partea lui 
Tut s-o pună în mormânt. Poate vreun preot a pus-o acolo 
împotriva ordinelor sale, de ciudă. 

Acum chiar nu mai înţelegeam nimic. Spre surprinderea 
mea, Sadie dădea din cap cu entuziasm. 

— Probabil că la asta s-a referit Anubis, a spus ea. 
Priveşte ce nu se vede. Când m-am uitat în Duat, în cutie n- 
am văzut decât întuneric. Şi unchiul Vinnie a spus că era 
un indiciu pentru înfrângerea lui Apophis. 

Am făcut semn că cer o pauză. 

— Ia-o de la început. Sadie, unde l-ai văzut pe Anubis? Şi 
de când avem un unchi pe nume Vinnie? 

Părea puţin stânjenită, dar ne-a descris întâlnirea cu 
chipul din perete, apoi ne-a povestit despre viziunea cu 
mama, cu Isis şi cu Anubis, zeul care-i era aproape iubit. 
Ştiam că atenţia surorii mele o lua mult razna, dar până şi 
eu eram impresionat de cât de multe excursii mistice 
avusese parte cu ocazia unei simple plimbări printr-un 
muzeu. 

— S-ar putea ca chipul din perete să fi fost un şiretlic, 
am spus. 

— Posibil... dar nu cred. Chipul mi-a spus că vom avea 
nevoie de ajutorul lui şi că mai avem doar două zile la 
dispoziţie până să i se întâmple ceva. Mi-a spus că această 

cutie ne va arăta de ce avem nevoie. Anubis a lăsat să se 
înţeleagă că sunt pe drumul cel bun, salvând cutia. lar 
mama... 

Lui Sadie îi tremura vocea. 

— Mama a spus că era singura cale prin care aveam s-o 
mai vedem vreodată. Se întâmplă ceva cu spiritele 
morţilor. 

Dintr-odată m-am simţit ca şi cum m-aș fi întors în Duat, 
înconjurat de ceața aceea rece. M-am uitat la cutie, dar tot 
n-am văzut nimic. 

— Cum sunt legate umbrele de Apophis şi spiritele 
morţilor? 

M-am uitat la Bast. Şi-a înfipt unghiile în masă, folosind- 
o pe post de stâlp de ascuţit ghearele, aşa cum obişnuia să 
facă atunci când era agitată. Schimbaserăm o mulţime de 
mese. 

— Bast? a întrebat Sadie cu blândeţe. 

— Apophis şi umbrele... a spus Bast meditativ. Nu m-am 
gândit niciodată... 

A scuturat din cap. 

— De fapt, astea sunt întrebări pe care ar trebui să i le 
puneţi lui Thoth. Ştie mult mai multe decât mine... 

O amintire a ţâşnit la suprafaţă. Tata ţinuse o prelegere 
la o universitate, undeva... la München, poate? Studenţii îl 
întrebaseră despre conceptul egiptean al sufletului, care 
era compus din mai multe părţi şi tata a pomenit ceva 
despre umbre. 

„Ca o mână cu cinci degete“, spusese el. „Un suflet cu 
cinci părţi.“ 

Am ridicat degetele, încercând să-mi amintesc. 

— Cele cinci părţi ale sufletului... care sunt? 

Bast n-a spus nimic. Părea destul de stânjenită. 

— Carter? a întrebat Sadie. Ce-are a face asta cu...? 

— Fă-mi pe plac, te rog, i-am zis. Prima parte este ba, 
nu? Personalitatea. 

— Forma de pui, a spus Sadie. 

Tipic pentru Sadie să-ţi poreclească o parte a sufletului 
folosindu-se de găini, dar ştiam la ce se referea. Ba-ul 

poate părăsi corpul când visăm sau se poate întoarce pe 
pământ ca fantomă după ce murim. Când se întâmplă asta, 
apare ca o pasăre mare şi strălucitoare cu cap de om. 

— Da, am spus. Formă de pui. Urmează ka, forţa vitală 
care părăseşte corpul când cineva moare. Apoi vine ib, 
inima... 

— Evidenţa faptelor bune şi rele, a încuviinţat Sadie. 
Asta-i partea care se cântăreşte pe balanţa dreptăţii în 
viaţa de apoi. 

— Şi a patra... Am ezitat. 

— Ren, a adăugat Sadie. Numele tău secret. 

Eram prea jenat să mă uit la ea. Primăvara trecută îmi 
salvase viaţa rostindu-mi numele secret, căpătând acces la 
cele mai intime gânduri şi cele mai ascunse emoţii ale 
mele. Până acum fusese în regulă, totuşi... nu e genul de 
avantaj pe care-ai vrea ca sora ta să-l aibă. 

De asemenea, ren-ul era o parte a sufletului la care 
prietenul nostru Bes renunţase în urmă cu şase luni în 
timpul unui joc împotriva zeului lunii, Khonsu. Acum, Bes 
era doar o umbră a zeului care fusese odată, zăcând într- 
un scaun cu rotile la căminul de bătrâni pentru divinităţi 
din Lumea subpământeană. 

— Corect, am spus. lar a cincea parte... M-am uitat la 
Bast. Este umbra, nu-i aşa? 

Sadie s-a încruntat. 

— Umbra? Cum poate umbra să fie parte a sufletului 
tău? E doar un contur, nu-i aşa? E o iluzie creată de 
lumină. 

Bast şi-a ţinut mâna deasupra mesei. Degetele ei 
aruncau o umbră neclară pe lemn. 

— Nu te poţi elibera niciodată de propria umbră - de 
sheut. Toate fiinţele au aşa ceva. 

— La fel şi pietrele, creioanele şi pantofii, a spus Sadie. 
Asta înseamnă că şi ele au suflet? 

— Ştii bine că nu, a mustrat-o Bast. Fiinţele vii sunt 
diferite de pietre... mă rog, majoritatea sunt, oricum. 
Sheut-ul nu e doar o umbră fizică. E o proiecţie magică - 
silueta sufletului. 

— Deci cutia asta... am zis. Când spui că în ea se găseşte 
umbra Regelui Tut... 

— Vreau să spun că în ea se găseşte a cincea parte din 
sufletul său, a confirmat Bast. Găzduieşte sheut-ul 
faraonului ca să nu se piardă în viaţa de apoi. 

Stătea să-mi explodeze creierul. Ştiam că toate poveştile 
astea despre umbre erau importante, dar nu-mi dădeam 
seama în ce fel. Parcă mi s-ar fi dat o piesă dintr-un puzzle, 
dar pentru un alt puzzle. 

Nu reuşiserăm să salvăm piesa corectă - un sul de 
papirus de neînlocuit, care ne-ar fi putut ajuta să-l 
învingem pe Apophis - şi eşuaserăm să salvăm o întreagă 
Nomă plină de magicieni prietenoşi. Nu ne puteam mândri 
decât cu o cutie goală decorată cu rațe. Imi venea să zvârl 
cât colo cutia umbrei Regelui Tut. 

— Umbre pierdute, am murmurat. Parcă ar fi povestea 
lui Peter Pan. 

Ochii lui Bast străluceau ca nişte lampioane de hârtie. 

— Ce crezi c-a inspirat povestea umbrei pierdute a lui 
Peter Pan? De secole există basme populare despre umbre, 
Carter - toate moştenite de pe vremea Egiptului. 

— Dar cum ne ajută asta? am întrebat. Cartea 
înfrângerii lui Apophis ne-ar fi ajutat. Dar nu mai există! 

Păream furios. Fram furios. 

Îmi aminteam de prelegerile tatei şi-mi doream să fiu din 
nou copil şi să călătoresc cu el prin lume. Trecuserăm prin 
situaţii ciudate împreună, dar întotdeauna mă simţisem în 
siguranţă şi protejat. El ştiuse întotdeauna ce e de făcut. 
Între timp, tot ce-mi rămăsese din acele vremuri era o 
valiză pe care se punea praful în dulapul din camera mea. 

Era nedrept. Dar ştiam ce mi-ar fi spus tata despre asta: 
„Corectitudine e când toată lumea primeşte ce are nevoie. 
Iar singura cale de-a obţine ce-ţi trebuie e să te descurci 
singur.“ 

Minunat, tată. Mă confrunt cu un inamic imposibil, iar 
lucrul de care am nevoie pentru a-l învinge tocmai a fost 
distrus. 

Probabil că Sadie mi-a văzut faţa. 

— Carter, o scoatem noi la capăt, mi-a promis. Bast, mai 
devreme voiai să spui ceva despre Apophis şi umbre. 

— Nu-i adevărat, a murmurat Bast. 

— De ce eşti aşa de tulburată în legătură cu asta? am 
întrebat. Zeii au umbre? Dar Apophis? Dacă da, care-i 
treaba cu ele? 

Bast a scrijelit cu unghiile nişte hieroglife în masă. Eram 
destul de sigur că mesajul era: PERICOL. 

— Serios, copii... e o întrebare bună pentru Thoth. Da, 
zeii au umbre. Bineînţeles că avem. Dar - dar e un subiect 
despre care n-ar trebui să vorbim. 

Nu-mi aminteam s-o fi văzut foarte des pe Bast atât de 
agitată. Nu înţelegeam exact de ce. Era zeiţa care-l 
înfruntase direct pe Apophis, încleştaţi în luptă, vreme de 
mii de ani, într-o închisoare magică. De ce-i era frică de 
umbre? 

— Bast, i-am spus, dacă nu găsim o soluţie, trebuie să 
trecem la planul B. 

Zeița s-a strâmbat. Sadie a privit mâhnită masa. Despre 
planul B nu vorbiserăm decât între noi. Ceilalţi învăţăcei 
nu ştiau nimic despre el. Era atât de înfricoşător, că nu-i 
spuseserăm nimic nici măcar unchiului Amos. 

— Nu... nu mi-ar plăcea, a zis Bast. Dar, Carter, chiar nu 
ştiu ce să răspund. Şi dacă începi să pui întrebări despre 
umbre, te bagi în ceva foarte periculos... 

S-a auzit o bătaie în ușa bibliotecii. Cleo şi Khufu au 
apărut în capul scărilor. 

— Îmi pare rău să vă deranjăm, a spus Cleo. Carter, 
Khufu tocmai a coborât din camera ta. Pare nerăbdător să 
vorbească cu tine. 

— Arh! A insistat Khufu. 

Bast a tradus din babuineză. 

— Spune că ai un apel în vasul de citit viitorul. Un apel 
privat. 

De parcă nu eram destul de stresat. O singură persoană 
îmi putea trimite o viziune despre viitor şi, dacă lua 
legătura cu mine atât de târziu în noapte, nu putea fi decât 
o veste proastă. 

— Întâlnirea s-a încheiat, le-am spus celorlalţi. Ne 
vedem dimineaţă. 

4. Mă consult cu porumbelul războiului 


CARTER 


Eram îndrăgostit de o scăldătoare pentru păsări. 

Majoritatea băieţilor îşi verifică încontinuu mesajele de 
pe telefon sau sunt obsedaţi să afle ce spun fetele pe chat 
despre ei. Eu, pe de altă parte, nu mă puteam desprinde de 
vasul de citit viitorul. 

Era o simplă farfurie de bronz aşezată pe un soclu de 
piatră pe balconul dormitorului meu. Dar, ori de câte ori 
mă aflam la mine în cameră, mă surprindeam uitându-mă 
la ea, rezistând cu greu tentaţiei de-a mă repezi afară şi a 
o căuta pe Zia. 

Ciudat era că nici măcar nu puteam s-o numesc prietena 
mea. Cum să-i şi spui unei persoane când te îndrăgosteşti 
de un shabti care arată ca ea, apoi o salvezi şi descoperi că 
nu-ţi împărtăşeşte sentimentele? Iar Sadie îşi închipuie că 
relaţiile ei sunt complicate. 

În ultimele şase luni, de când Zia plecase să-l ajute pe 
unchiul meu la Prima Nomă, vasul fusese singurul mijloc 
prin care ţinuserăm legătura. Îmi petrecusem atâtea ore 
uitându-mă la el, vorbind cu Zia, încât de abia îmi mai 
aminteam cum arăta fără ca uleiul vrăjit să i se unduiască 
pe chip. 

Când am ajuns pe balcon, nu mai aveam suflu. Zia mă 
privea de pe suprafaţa uleioasă. Avea braţele încrucişate; 
era atât de furioasă, că parcă avea flăcări în priviri. 
(Primul vas de citit viitorul pe care-l făcuse Walt chiar 
luase foc, dar asta-i altă poveste.) 

— Carter, a spus ea, o să te strâng de gât. 

Era frumoasă când mă ameninţa că mă omoară. Peste 
vară îşi lăsase părul să crească şi acum îi cădea pe umeri 
ca un văl negru şi lucios. Nu era shabti-ul de care mă 

îndrăgostisem, dar tot era de-o frumuseţe sculpturală - nas 
delicat, buze pline şi roşii, ochii chihlimbarii fermecători. 
Pielea îi strălucea ca teracota caldă a unui cuptor. 

— Ai auzit despre ce s-a întâmplat la Dallas, am ghicit. 
Zia, îmi pare rău... 

— Carter, toată lumea a auzit despre ce s-a întâmplat la 
Dallas. De o oră, celelalte nome îi trimit întruna mesageri 
ba lui Amos, cerând răspunsuri. Până şi magicienii din 
Cuba au simţit reverberaţiile în Duat. Unii susțineau că ai 
aruncat în aer jumătate de Texas. Unii spuneau că cea de- 
A Cincizeci şi Una Nomă a fost distrusă cu totul. Unii 
spuneau... unii spuneau că ai murit. 

Îngrijorarea din vocea ei mi-a mai ridicat moralul, dar în 
acelaşi timp m-am simţit şi vinovat. 

— Am vrut să-ţi spun dinainte, am zis. Dar când mi-am 
dat seama că ţinta lui Apophis e Dallas-ul, a trebuit să 
acţionăm imediat. 

I-am povestit ce s-a întâmplat la expoziţia regelui Tut, 
inclusiv despre greşelile pe care le făcuserăm şi pierderile 
suferite. 

Am încercat să desluşesc expresia de pe chipul Ziei. 
Chiar şi după atâtea luni, tot îmi era greu să-mi dau seama 
ce-i trecea prin minte. Simplul fapt că o vedeam îmi 
scurtcircuita creierul. De cele mai multe ori, de-abia 
reuşeam să formulez propoziţii complete. 

În cele din urmă, a mormăit ceva în arabă, probabil un 
blestem. 

— Mă bucur că ai supravieţuit, dar distrugerea celei de- 
A Cincizeci şi Una Nome...? 

A clătinat din cap parcă fără să-i vină a crede. 

— O cunoşteam pe Anne Grissom. Mi-a predat magia de 
vindecare când eram mică. 

Mi-am amintit de doamna blondă şi drăguță care cânta 
în trupă şi de vioara distrusă de la marginea craterului 
format după explozie. 

— Au fost oameni buni, am spus. 

— Unii dintre ultimii noştri aliaţi, a spus Zia. Rebelii te 
învinovăţesc deja pentru moartea lor. Dacă şi alte nome îl 

părăsesc pe Amos... 

Nu era nevoie să-şi termine ideea. Primăvara trecută, 
cei mai ticăloşi membri ai Casei Vieţii formaseră o echipă 
de intervenţie care să distrugă Casa din Brooklyn, dar îi 
învinseserăm. Ba Amos îi şi amnistiase când devenise noul 
Lictor-şef. Dar unii au refuzat să-i dea ascultare. Rebelii 
erau încă acolo - unindu-şi forţele, întorcând tot mai mulţi 
magicieni împotriva noastră. De parcă asta ne mai lipsea, 
şi mai mulţi duşmani. 

— Mă  învinovăţesc pe mine? am întrebat. Te-au 
contactat? 

— Mai rău. Au difuzat un mesaj pentru tine. 

Pe suprafaţa de ulei s-au format nişte vălurele. Am văzut 
un chip - Sarah Jacobi, liderul rebelilor. Avea pielea 
lăptoasă, părul negru ţepos şi ochi întunecaţi, mereu 
holbaţi, pe care insistase cu prea mult kohl. Imbrăcată cu 
hainele ei albe, imaculate, părea un vampir de Halloween. 

Se afla într-o cameră plină de coloane de marmură. În 
spatele ei, cu căutături fioroase, stăteau şase magicieni - 
ucigaşii de elită ai lui Jacobi. Am recunoscut hainele 
albastre şi capul ras al lui Kwai, care fusese expulzat din 
Noma din Coreea de Nord pentru uciderea unui coleg 
magician. Alături de el stătea Petrovici, un ucrainean cu o 
cicatrice pe faţă, care odinioară lucrase ca asasin pentru 
vechiul nostru duşman Vlad Menşikov. 

Pe ceilalţi nu i-am putut identifica, dar mă îndoiam că 
putea fi vreunul mai rău decât Sarah Jacobi. Până ca 
Menşikov s-o elibereze, fusese exilată în Antarctica pentru 
că un tsunami provocat de ea în Oceanul Indian ucisese 
peste un sfert de milion de oameni. 

— Carter Kane! a strigat ea. 

Deşi ştiam că era doar o înregistrare magică, am tresărit 
la auzul vocii. 

— Casa vieţii îţi cere să te predai, a spus ea. Crimele 
tale sunt de neiertat. Trebuie să plăteşti cu viaţa. 

Abia am avut timp să-mi revin când, pe suprafaţa de ulei 
au urmat o serie de imagini violente. Am văzut Piatra din 
Rosetta explodând la British Museum - incidentul care-l 

dezlănţuise pe Set şi în care tata fusese ucis anul trecut de 
Crăciun. Cum obținuse Jacobi imagini de atunci? Am văzut 
lupta de la Casa din Brooklyn din primăvara trecută, când 
Sadie şi cu mine sosiserăm în barca soarelui care 
aparţinea zeului Ra şi alungaserăm echipa de asasini a lui 
Jacobi. În imaginile pe care mi le arătase părea că noi 
eram agresorii - o gaşcă de huligani cu puteri de zei care îi 
băteau pe Jacobi şi pe bieţii ei prieteni. 

— Tu i-ai eliberat pe Set şi pe fraţii săi, a zis Jacobi. Ai 
încălcat cea mai sacră regulă a magiei şi ai cooperat cu 
zeii. Prin asta ai dezechilibrat Ma'at-ul, ducând la 
ascensiunea lui Apophis. 

— E o minciună! am spus. Apophis s-ar fi ridicat oricum! 

Apoi mi-am amintit că strigam la o înregistrare. 

Scenele se tot schimbau. Am văzut o clădire înaltă 
cuprinsă de flăcări în districtul Shibuya din Tokyo, 
cartierul general al celei de-A Două Sute Treizeci şi Patra 
Nome. Un demon înaripat, cu o sabie de samurai în loc de 
cap, a trecut printr-o fereastră şi a prins un magician care 
tipa. Am văzut casa fostului Lictor-şef, Michel Desjardins - 
o casă frumoasă din Paris, de pe rue des Pyramides - care 
acum era o ruină. Acoperişul se prăbuşise. Ferestrele erau 
sparte. Grădina era plină de suluri de papirus rupte şi cărţi 
jilave, iar hieroglifa pentru Haos mocnea pe uşa din faţă ca 
un însemn făcut vitelor. 

— Din cauza ta s-au întâmplat toate, a spus Jacobi. Ai 
dat mantia Lictorului-şef unui slujitor al răului. Ai corupt 
tineri magicieni învăţându-i Calea zeilor. Ai slăbit Casa 
vieţii şi ne-ai lăsat la mila lui Apophis. N-o să acceptăm aşa 
ceva. Cine te urmează va fi pedepsit. 

Imaginea s-a schimbat şi am ajuns la Casa Sfinxului, 
cartierul general al nomei britanice. Sadie şi cu mine 
fuseserăm în vizită acolo peste vară şi după ore de 
negocieri reuşiserăm să cădem la pace cu ei. L-am văzut 
pe Kwai luând cu asalt biblioteca, zdrobind statuile zeilor 
şi doborând cărţile de pe rafturi. O duzină de magicieni 
britanici stăteau înlănţuiţi în faţa cuceritoarei lor, Sarah 
Jacobi, care ţinea în mână un cuţit negru strălucitor. 

Conducătorul nomei, un bătrân inofensiv numit Sir 
Leicester, stătea în genunchi. Sarah Jacobi a ridicat 
cuțitul. Lama a coborât şi scena s-a schimbat. 

Faţa malefică a lui Jacobi mă fixa de pe suprafaţa de 
ulei. Avea ochii întunecaţi ca găvanele unui craniu. 

— Familia Kane este o năpastă, a zis ea. Trebuie să fiţi 
distruşi. Predă-te împreună cu familia ta pentru a fi 
executaţi. Pe cei care vă urmează îi vom cruța dacă 
renunţă la Calea zeilor. Nu urmăresc să ajung Lictor-şef, 
dar pentru binele Egiptului trebuie să preiau funcţia asta. 
După ce familia Kane va dispărea, vom fi din nou puternici 
şi uniţi. Vom repara răul făcut şi îi vom trimite pe zei şi pe 
Apophis înapoi în Duat. Mâna justiţiei te va ajunge, Carter 
Kane. Alt avertisment nu mai primeşti. 

Imaginea lui Sarah Jacobi s-a dizolvat în ulei şi-am 
rămas din nou doar cu reflexia Ziei. 

— Da, am spus eu cu vocea tremurată. Pentru un 
criminal în serie e destul de convingătoare. 

Zia a dat din cap. 

— Jacobi i-a convins sau i-a învins deja pe cei mai mulţi 
dintre aliaţii noştri din Europa şi Asia. Multe dintre 
atacurile recente - împotriva Parisului, 'Tokyo-ului, 
Madridului - au fost opera lui Jacobi, dar ea le pune în 
cârca lui Apophis - sau a Casei din Brooklyn. 

— E ridicol. 

— Noi doi ştim asta, a încuviinţat ea. Dar magicienii sunt 
speriaţi. Jacobi le spune că dacă familia Kane dispare, 
Apophis se va întoarce în Duat şi lucrurile vor reveni la 
normal. Ei vor să creadă asta. Ea le spune că, dacă vă 
urmează, sunt condamnaţi la moarte. După distrugerea 
Dallasului... 

— Am înţeles, am izbucnit eu. 

Nu era drept să mă înfurii pe Zia, dar mă simţeam foarte 
neajutorat. Tot ce făceam părea să sfârşească prost. Mi-l 
imaginam pe Apophis  amuzându-se în Lumea 
subpământeană. Poate că de asta nu atacase cu toată 
puterea Casa vieţii. Se distra prea bine urmărind cum ne 
sfâșiam între noi. 

— De ce nu i-a trimis Jacobi mesajul lui Amos? am 
întrebat. El e Lictorul-sefi. 

Zia şi-a întors privirea într-o parte de parcă ar fi verificat 
ceva. Nu distingeam prea bine ce era în jurul ei, dar nu 
părea să se afle în dormitorul din Prima Nomă sau în Sala 
Epocilor. 

— După cum spunea Jacobi, ei îl consideră pe Amos un 
slujitor al răului. Nu vor să-i vorbească. 

— Pentru că a fost posedat de Set, mi-am dat cu 
presupusul. N-a fost vina Jui. S-a vindecat. E bine. 

Zia a tresărit. 

— Ce? am întrebat. E bine, nu-i aşa? 

— Carter, e... e complicat. Uite, principala problemă 
este Jacobi. A preluat vechea bază a lui Menşikov din 
Sankt Petersburg. E o fortăreață aproape ca Prima Nomă. 
Nu ştim ce pune la cale sau câţi magicieni are la dispoziţie. 
Nu ştim când va ataca sau unde. Dar va ataca în curând. 

„Mâna justiţiei te va ajunge. Alt avertisment nu mai 
primeşti.“ 

Ceva îmi spunea că după umilinţa de data trecută Jacobi 
nu va ataca din nou Casa din Brooklyn. Dar dacă voia să 
preia Casa vieţii şi să-i distrugă pe cei din familia Kane, 
care putea fi ţinta ei? 

Am privit-o pe Zia în ochi şi am înţeles la ce se gândea. 

— Nu, am spus. N-ar ataca niciodată Prima Nomă. Ar fi 
sinucidere curată. A rezistat vreme de cinci mii de ani. 

— Carter... suntem mai slabi decât crezi. N-am fost 
niciodată câţi ar trebui. Mulţi dintre cei mai buni magicieni 
ai noştri au dispărut şi e posibil să fi trecut în cealaltă 
tabăra. Au mai rămas nişte bătrâni şi câţiva copii speriaţi, 
plus Amos şi cu mine. 

Şi-a deschis braţele într-un gest de disperare. 

— lar eu sunt blocată aici în cea mai mare parte a 
timpului... 

— Stai, am spus. Unde eşti? 

Undeva, în stânga Ziei, s-a auzit vocea unui bărbat 
murmurând: 

— Heeeeei! 


56 


Zia a oftat. 

— Super! S-a trezit din somn. 

Un bătrân şi-a băgat faţa în vasul de citit viitorul. A 
rânjit, dezgolindu-şi cei doi dinţi. Avea scăfârlia cheală şi 
ridată, şi arăta ca un copil bătrân. 

— Au sosit zebrele! 

A deschis gura şi a încercat să soarbă uleiul din vas, 
făcând imaginea să tremure. 

— Stăpâne, nu! 

Zia l-a tras înapoi. 

— Nu poţi bea ulei vrăjit. Am mai vorbit despre asta. 
Poftim, ia o prăjiturică. 

— Prăjiturele! a tipat. luhuuu! 

Bătrânul s-a îndepărtat în paşi de dans cu un desert 
delicios în mână. 

Bunicul senil al Ziei? Nu. Era Ra, zeul soarelui, primul 
faraon divin al Egiptului şi duşmanul lui Apophis. 
Primăvara trecută porniserăm într-o misiune pentru a-l 
găsi şi a-l trezi din somn, încrezători că se va ridica în 
toată slava şi va lupta cu şarpele Haosului în locul nostru. 

În schimb, Ra se trezise senil şi dement. Se pricepea de 
minune să molfăie biscuiţi, să stea tot timpul cu balele în 
barbă şi să fredoneze cântece fără sens. Să lupte cu 
Apophis? Mai puţin. 

— Tar ai grijă de el? am întrebat. 

Zia a ridicat din umeri. 

— Aici a răsărit soarele. Horus şi Isis îl păzesc în 
majoritatea serilor pe barca soarelui. Dar pe timpul zilei... 
în fine, Ra se supără dacă nu vin să-l vizitez şi niciun alt 
zeu nu vrea să aibă grijă de el. Ca să fiu sinceră, Carter... 
Mi-e teamă de ce-ar fi în stare dacă l-aş lăsa pe Ra singur 
cu ei. S-au săturat de el, mi-a spus şoptit. 

— Tuhuuu! s-a auzit Ra pe fundal. 

M-am întristat. Încă un lucru de care să mă simt vinovat: 
o împovărasem pe Zia cu rolul de bonă a zeului soare. 
Prizonieră în sala tronului, ajutându-l pe Amos să conducă 
Prima Nomă, Zia de-abia avea timp să mai doarmă, ce să 
mai vorbim de ieşit la vreo întâlnire - chiar dacă mi-aş fi 

făcut curaj s-o invit. 

Desigur, toate astea nu mai aveau nicio importanţă dacă 
Apophis distrugea lumea sau dacă Sarah Jacobi şi 
magicienii ei criminali mă găseau. Pentru o clipă, m-am 
întrebat dacă Jacobi n-avea dreptate - dacă lumea nu 
cumva a luat-o razna din cauza familiei Kane şi dacă n-ar fi 
fost mai bine să nu ne amestecăm. 

M-am simţit atât de neajutorat încât, pentru un moment, 
m-am gândit să apelez la puterea lui Horus. Curajul şi 
încrederea zeului războiului m-ar fi ajutat. Dar bănuiam că 
n-ar fi fost o idee grozavă să-mi unesc gândurile cu cele ale 
lui Horus. Eram şi-aşa bulversat, fără să-mi mai răsune în 
minte o voce care să mă agite. 

— Cunosc faţa asta, m-a certat Zia. Nu te poţi învinovăţi, 
Carter. Dacă n-aţi fi fost tu şi Sadie, Apophis ar fi distrus 
deja lumea. Încă mai există speranţă. 

Planul B, m-am gândit. Dacă nu desluşeam misterul 
umbrelor şi cum puteau fi folosite pentru a lupta împotriva 
lui Apophis, nu ne mai rămânea decât Planul B, ceea ce 
însemna că Sadie şi cu mine ne îndreptam spre o moarte 
sigură, chiar dacă planul ar fi funcţionat. Dar n-aveam de 
gând să-i spun asta Ziei. Nu mai avea nevoie de alte veşti 
triste. 

— Ai dreptate, am spus. Găsim noi o soluţie. 

— Mă întorc la Prima Nomă în seara asta. Contactează- 
mă atunci, bine? Ar trebui să vorbim despre... 

În spatele ei s-a auzit un huruit, ca o lespede de piatră 
târâtă pe podea. 

— A venit Sobek, a şoptit ea. Nu-mi place tipul ăsta. 
Vorbim mai târziu. 

— Stai, Zia, am spus. Despre ce să vorbim? 

Dar uleiul s-a întunecat şi Zia a dispărut. 

Aveam nevoie de somn. În schimb, mă plimbam agitat 
prin cameră. 

Dormitoarele din Casa din Brooklyn erau grozave - 
paturi confortabile, televizoare HD, internet wireless de 
mare viteză şi mini-frigidere care se umpleau ca prin 
minune. O armată de mături fermecate, mopuri şi 

pămătufuri de şters praful păstrau curăţenia. Dulapurile 
erau întotdeauna pline de haine curate, pe măsură. 

Cu toate astea, camera parcă era o cuşcă. Poate şi 
pentru că aveam un babuin drept coleg de cameră. Khufu 
nu petrecea prea mult timp în dormitor (de obicei, era jos 
cu Cleo sau îi lăsa pe puşti să-i curețe blana), dar forma 
corpului său era imprimată în salteaua patului, pe noptieră 
era o cutie de Cheerios, iar într-un colţ al camerei era 
montat un leagăn făcut dintr-o anvelopă. Fusese o glumă 
de-a lui Sadie, dar lui Khufu îi plăcuse atât de mult, că nu 
l-am mai putut da jos. Chestia e că mă obişnuisem să-l am 
prin preajmă. Acum, că îşi petrecea mare parte a timpului 
cu micuţii de grădiniţă, îi simţeam lipsa. Îmi devenise drag 
într-un mod enervant, aşa cum s-a întâmplat şi cu sora 
mea. 

[Da, Sadie. Ştiai că o să zic asta.] 

Pe ecranul laptopului meu alergau tot felul de imagini. 
Era o fotografie cu tata la un sit arheologic din Egipt, 
părea liniştit şi responsabil în uniforma lui kaki, cu 
mânecile suflecate pe braţele musculoase şi bronzate, 
fălindu-se cu capul de piatră al statuii unui faraon. Chelia 
şi barba îl făceau să pară uşor diabolic când zâmbea. 

Intr-o altă fotografie apărea unchiul Amos pe scena unui 
club de jazz, cântând la saxofon. Purta ochelari de soare 
rotunzi, o pălărie albastră şi un costum de mătase, care 
cădea impecabil, ca de obicei. Avea părul împletit în cozi 
cu safire. De fapt, nu-l văzusem niciodată pe Amos cântând 
pe scenă, dar îmi plăcea fotografia asta pentru că părea 
foarte plin de energie şi fericit - nu ca acum, când simţea 
pe umeri greutatea rolului de conducător. Din păcate, 
fotografia îmi amintea şi de Anne Grissom, magiciana din 
Texas care cânta la vioară şi care chiar înainte să moară, 
nu cu mult timp în urmă, se distrase atât de bine. 

Screensaver-ul s-a schimbat. Am văzut-o pe mama cum 
mă sălta pe genunchi când eram mic. Pe atunci aveam o 
frizură afro pentru care Sadie mă tachinează tot timpul. În 
fotografie port o salopetă pătată cu piure de cartofi dulci. 
Mă ţin de degetele mari ale mamei şi par speriat în timp ce 

mă ridică, de parcă îmi ziceam în gând: „Lasă-mă, nu mai 
vreau!“ Mama e frumoasă ca întotdeauna, chiar şi 
îmbrăcată într-un tricou vechi şi în blugi, cu părul prins cu 
o bandană. Îmi zâmbeşte de parcă aş fi cel mai minunat 
lucru din viaţa ei. 

Imi era greu să mă uit la fotografie, dar am rămas cu 
privirea pe ea. 

Mi-am amintit ce-mi spusese Sadie - că ceva tulbură 
spiritele morţilor şi că era posibil să n-o mai vedem pe 
mama până nu ne dădeam seama despre ce era vorba. 

Am inspirat adânc. Tata, unchiul meu, mama, erau cu 
toţii nişte magicieni puternici. Toţi făcuseră mari sacrificii 
pentru a reface Casa vieţii. 

Erau mai bătrâni, mai înţelepţi şi mai puternici ca mine. 
Avuseseră la dispoziţie decenii pentru a practica magia. 
Sadie şi cu mine avuseserăm nouă luni. Cu toate astea, 
trebuia să facem ceva ce niciun alt magician nu reuşise - 
să-l învingem pe însuşi Apophis. 

M-am dus la dulap şi am scos vechea geantă de 
călătorie. Era o geantă neagră obişnuită de piele, ca alte 
milioane pe care le poţi vedea pe un aeroport. O cărasem 
după mine ani de zile, în călătoriile cu tata. El mă învățase 
să trăiesc doar cu lucrurile pe care le puteam lua cu mine. 

Am deschis geanta. Era goală, cu excepţia unui lucru: 
statueta unui şarpe încolăcit, sculptată în granit roşu, 
inscripționată cu hieroglife. Numele - Apophis - era tăiat şi 
peste el erau scrise vrăji de legare puternice, dar chiar şi 
aşa, această statuetă era cel mai periculos obiect din toată 
casa - o reprezentare a inamicului. 

Sadie, Walt şi cu mine o făcuserăm pe ascuns (ignorând 
protestele vehemente ale lui Bast). Avuseserăm încredere 
în Walt doar pentru că aveam nevoie de priceperea lui la 
amulete. Nici Amos n-ar fi fost de acord cu un experiment 
atât de periculos. O singură greşeală, o singură vrajă 
greşită, şi statuia s-ar fi putut transforma dintr-o armă 
împotriva lui Apophis într-un portal care să-i permită 
accesul neîngrădit în Casa din Brooklyn. Dar trebuia să ne 
asumăm acest risc. Dacă nu găseam alte mijloace de-a 

învinge şarpele, Sadie şi cu mine trebuia să folosim statuia 
ca parte a Planului B. 

— Ce idee prostească, s-a auzit o voce de pe balcon. Un 
porumbel stătea cocoţat pe balustradă. Avea o privire total 
atipică pentru un porumbel. Părea neînfricat, aproape 
periculos; şi am recunoscut vocea, mai virilă şi mai 
războinică decât te-ai fi aşteptat în mod normal de la 
această specie. 

— Horus? am întrebat. 

Porumbelul a dat din cap. 

— Pot să intru? 

Ştiam că nu mă întreabă doar din politeţe. Casa era 
apărată de blesteme puternice care să ţină la distanţă 
dăunătorii nedoriți, cum ar fi rozătoarele, termitele şi zeii 
egipteni. 

— Ai permisiunea să intri, i-am spus pe un ton oficial. 
Horus, sub forma unui... ăăă... porumbel. 

— Mulţumesc. 

Porumbelul a sărit de pe balustradă şi a păşit în cameră 
cu un mers legănat. 

— De ce? l-am întrebat. 

Horus s-a înfoiat în pene. 

— Ei bine, am căutat un șoim, dar sunt cam rari în New 
York. Am vrut ceva cu aripi, aşa că porumbelul mi s-a 
părut cea mai bună alegere. S-au adaptat bine în oraşe, nu 
se tem de oameni. Sunt păsări nobile, nu crezi? 

— Nobil, am încuviinţat. E primul cuvânt care îmi vine în 
minte când mă gândesc la un porumbel. 

— Într-adevăr, a spus Horus. 

Se pare că în Egiptul antic nu exista sarcasmul, pentru 
că Horus nu părea să-l înţeleagă vreodată. A zburat pe pat 
şi a ciugulit câteva Cheerios rămase de la prânzul lui 
Khufu. 

— Hei, l-am avertizat, dacă te găinăţezi pe pături... 

— Te rog. Zeii războiului nu se găinăţează pe pături. Mă 
rog, exceptând momentul când... Ştii ce? Uită ce-am spus. 

Horus a sărit pe marginea genţii. S-a uitat la statueta lui 
Apophis. 

— E periculos, a spus el. Mult prea periculos, Carter. 

Nu-i spusesem despre planul B, dar nu eram surprins că 
ştia de el. Horus şi cu mine ne împărtăşiserăm gândurile 
de prea multe ori. Cu cât reuşeam să-i canalizez mai bine 
puterile, cu atât ne înţelegeam mai bine unul pe celălalt. 
Dezavantajul cu magia zeilor e că nu reuşeam mereu să 
întrerup legătura. 

— E planul nostru de rezervă în caz de urgenţă, am 
spus. Încercăm să găsim o altă cale. 

— Căutând sulul acela de papirus, şi-a amintit el. Al 
cărui ultim exemplar a ars aseară în Dallas. 

M-am abținut să înjunghii porumbelul. 

— Da. Dar Sadie a găsit o cutie a umbrelor şi crede că e 
un fel de indiciu. Ştii ceva despre folosirea umbrelor 
împotriva lui Apophis? 

Porumbelul a întors capul. N 

— Nu chiar. După mine, magia e ceva simplu. Iți loveşti 
inamicii cu sabia până îi omori. Dacă se ridică, îi loveşti din 
nou. Repeţi figura dacă e nevoie. Împotriva lui Set a 
funcţionat. 

— După câţi ani de luptă? 

Porumbelul s-a încruntat la mine. 

— Ce vrei să spui? N 

Am hotărât să evit o ceartă. Horus era zeul războiului. li 
plăcea să lupte, dar bătălia durase ani de zile până să-l 
învingă pe Set, zeul răului. Iar Set era mic copil pe lângă 
Apophis - forța primordială a Haosului. Pe Apophis nu era 
suficient să-l loveşti cu sabia. 

M-am gândit la ce spusese Bast mai devreme în 
bibliotecă. 

— Oare Thoth ştie mai multe despre umbre? am 
întrebat. 

— Probabil, a mormăit Horus. Nu-i mare lucru de capul 
lui Thoth, cu excepţia studierii sulurilor vechi şi mucegăite 
de papirus. 

S-a uitat la figurina în formă de şarpe. 

— Ciudat... mi-am amintit ceva. Pe vremuri, egiptenii 
foloseau acelaşi cuvânt pentru statuie şi umbră, pentru că 

ambele sunt copii mai mici ale unui obiect. Ambele se 
numeau sheut. 

— Ce vrei să spui? 

Porumbelul şi-a înfoiat penele. 

— Nimic. Doar mi-am amintit asta în timp ce mă uitam la 
statuie şi tu vorbeai despre umbre. 

Am simţit un fior alunecându-mi pe şira spinării. 
Umbre... statui... 

Primăvara trecută, Sadie şi cu mine văzuserăm cum 
fostul Lictor-şef, Desjardins, folosise un blestem împotriva 
lui Apophis. Blestemele sunt periculoase chiar şi împotriva 
demonilor minori. Ideea e că distrugi o mică statuie 
reprezentându-l pe cel vizat, ştergându-l de pe faţa 
pământului. Dacă faci o greşeală, lucrurile încep să 
explodeze - inclusiv magicianul care foloseşte blestemul. 

Desjardins folosise în Lumea subpământeană o figurină 
improvizată împotriva lui Apophis. Lictorul-şef murise în 
timpul blestemului, fără a reuşi altceva decât să-l trimită 
pe Apophis şi mai adânc în Duat. 

Sadie şi cu mine speram ca, folosind o statuie magică 
mult mai puternică şi acţionând deodată, să reuşim să-l 
eliminăm pe Apophis de tot sau măcar să-l aruncăm în 
adâncurile Duatului de unde să nu se mai întoarcă. 

Asta era Planul B. Dar ştiam că o vrajă atât de puternică 
necesita atât de multă energie, încât am fi plătit cu viaţa. 
Asta dacă nu reuşeam să găsim o altă soluţie. 

Statui ca umbre, umbre ca statui. 

Începea să mi se contureze în minte un plan - o idee atât 
de nebunească, încât nu-mi venea s-o formulez în cuvinte. 

— Horus, am spus cu grijă, Apophis are umbră? 

Porumbelul a clipit din ochii roşii. 

— Ce întrebare! De ce-ai vrea să...? 

S-a uitat în jos la statuia roşie. 

— O... O! E chiar o idee isteaţă. Total nebunească, dar 
isteaţă. Crezi că versiunea lui Setne a Cărţii înfrângerii lui 
Apophis, cea pe care Apophis era atât de disperat s-o 
distrugă... crezi că în ea se găsea o vrajă secretă pentru... 

— Nu ştiu, am spus. Merită să-l întrebăm pe Thoth. 

Poate că ştie ceva. 

— Poate, a spus Horus în silă. Dar eu tot cred că un atac 
direct e soluţia. 

— Sunt convins. 

Porumbelul a dat din cap. 

— Împreună suntem suficient de puternici. Ar trebui să 
ne unim forţele, Carter. Lasă-mă să-ţi împrumut forma, 
cum am mai făcut-o. Am putea conduce armatele de zei şi 
de oameni şi l-am învinge pe şarpe. Împreună, am conduce 
lumea. 

Poate că ideea mi s-ar fi părut mai tentantă dacă n-aş fi 
avut în faţa ochilor o pasăre durdulie cu firimituri de 
Cheerios pe pene. Era o idee proastă să las porumbelul să 
conducă lumea. 

— Vorbim mai târziu despre asta, am zis. Deocamdată 
trebuie să vorbesc cu Thoth. 

— Pfui! 

Horus a bătut din aripi. 

— E tot în Memphis, pe stadionul ăla ridicol. Dar dacă ai 
de gând să-l întâlneşti, nu mai pierde vremea. 

— De ce? 

— Asta am venit să vă spun. Situaţia se complică printre 
zei. Apophis ne divizează, atacându-ne pe rând, aşa cum 
procedează şi cu magicienii. Thoth a fost primul care a 
avut de suferit. 

— De suferit... în ce fel? 

Porumbelul s-a umflat în pene. Pe cioc i-a ieşit un firicel 
de fum. 

— O, fir-ar să fie! Gazda mea se autodistruge. Nu îmi 
poate găzdui spiritul prea mult timp. Grăbeşte-te, Carter! 
Mi-e greu să-i ţin pe zei uniţi, iar bătrânul Ra nu ne dă 
niciun motiv să fim mai optimişti. Dacă nu vom conduce 
armatele împreună cât mai curând, s-ar putea să nu mai 
avem ce armate să conducem. 

— Dar... 

Porumbelul a sughiţat şi pe cioc i-a mai ieşit un firicel de 
fum. 

— Trebuie să plec. Mult noroc! 

Horus a zburat pe fereastră, lăsându-mă singur cu 
statueta lui Apophis şi câteva pene gri. 

Am dormit ca o mumie. Asta a fost partea bună. Partea 
proastă a fost că Bast m-a lăsat să dorm până după-amiaza. 

— De ce nu m-ai trezit? am întrebat-o. Am atâtea de 
făcut! 

Bast și-a deschis braţele. 

— Sadie a insistat. Ai avut o noapte grea. A spus că ai 
nevoie de odihnă. În plus, eu sunt pisică. Pentru mine, 
somnul e sfânt. 

Tot eram supărat, dar în sinea mea ştiam că Sadie avea 
dreptate. Folosisem o grămadă de energie magică noaptea 
trecută şi mă culcasem foarte târziu. Poate - doar poate - 
Sadie se gândise la ce era mai bine pentru mine. 

(Am surprins-o strâmbându-se la mine, aşa că poate nu.) 

Am făcut un duş şi m-am îmbrăcat. Când ceilalţi copii s- 
au întors de la şcoală, aproape că mă simţeam om din nou. 

Da, am zis şcoală, adică şcoală normală. Ne 
petrecuserăm primăvara trecută predându-le tuturor 
învăţăceilor din Casa din Brooklyn, dar în toamnă, la 
începutul semestrului, Bast hotărâse că o doză de viață 
normală de muritor le-ar prinde bine copiilor. Acum 
mergeau în timpul zilei la o şcoală din Brooklyn aflată în 
apropiere, iar magie învățau după-amiaza şi la sfârşit de 
săptămână. 

Eu eram singurul care rămânea acasă. De când mă 
ştiam învăţasem acasă. Gândul că trebuia să am de-a face 
cu vestiare, orare, manuale şi mâncare de la cantină şi, în 
acelaşi timp, să conduc cea de-A Douăzeci şi Una Nomă 
era prea mult pentru mine. 

Te-ai fi gândit că celorlalţi copii nu le convenea asta, mai 
ales lui Sadie. Dar, de fapt, mersul la şcoală le pria. Fetele 
erau fericite să aibă mai mulţi prieteni (şi mai puţini băieţi 
nătărăi cu care să flirteze, susțineau ele). Băieţii putea 
face sport în cadrul unor echipe adevărate, în loc să joace 
unu la unu cu Khufu folosindu-se de statui egiptene în loc 
de coşuri. Cât despre Bast, ea era mulţumită să aibă parte 
de linişte în casă ca să se poată întinde pe jos şi să moţăie 

la soare. 

În orice caz, până la întoarcerea acasă a celorlalţi, m-am 
gândit pe îndelete la discuţiile purtate cu Zia şi Horus. 
Planul născocit cu o seară în urmă încă părea o nebunie, 
dar am hotărât că putea fi cea mai bună soluţie. După ce 
le-am pus în temă pe Sadie şi Bast, care (lucru 
îngrijorător) au fost de acord cu mine, am hotărât că e 
timpul să vorbim şi cu prietenii noştri. 

Ne-am adunat la cină pe terasa principală. Era un loc 
plăcut de luat masa, cu bariere invizibile care opreau 
vântul şi vedere spre East River şi Manhattan. Mâncarea 
apărea în mod magic şi era mereu gustoasă. Totuşi, îmi era 
groază să mănânc pe terasă. Timp de nouă luni aici 
ținuserăm cele mai importante întâlniri. Ajunsesem să 
asociez cinele cu dezastrul. 

Ne-am umplut farfuriile de la bufet în timp ce crocodilul 
nostru albinos de pază, Filip al Macedoniei, se bălăcea 
fericit în noua lui piscină. Ne luase ceva timp până să ne 
obişnuim să mâncăm lângă un crocodil de şase metri, dar 
Filip era bine dresat. Mânca doar şuncă, păsări de apă 
rătăcite şi, ocazional, câte un monstru care ne ataca. 

Bast stătea în capul mesei, cu o cutie de mâncare de 
pisici Purina. Sadie şi cu mine stăteam unul lângă altul la 
celălalt capăt. Khufu avea grijă de copilaşi, iar câţiva noi 
recruți erau în casă unde îşi făceau temele sau exersau 
arta vrăjilor. Cei mai importanţi dintre noi însă erau de 
faţă - doisprezece iniţiaţi seniori. 

Având în vedere cât de prost merseseră lucrurile cu o 
seară înainte, toată lumea părea ciudat de bine dispusă. 
Într-un fel, mă bucuram că nu aflaseră încă despre mesajul 
de ameninţare cu moartea trimis de Sarah Jacobi. Julian 
sărea întruna pe scaun şi rânjea fără motiv. Cleo şi Jaz 
şuşoteau şi chicoteau. Până şi Felix părea să-şi fi revenit 
din şocul suferit în Dallas, aşa că modela mici shabti sub 
formă de pinguini din piureul de cartofi pe care apoi îi 
aducea la viaţă. 

Doar Walt părea posac. N-avea în farfurie decât trei 

morcovi şi o bucată de jeleu. (Khufu insista că jeleul” are 
importante proprietăţi de vindecare.) Judecând după 
privirea lui crispată şi rigiditatea mişcărilor, bănuiam că 
Walt avea dureri chiar mai mari decât cu o seară în urmă. 

M-am întors spre Sadie. 

— Ce se întâmplă? Toată lumea pare... preocupată. 

M-a privit lung. 

— Tot uit că tu nu mergi la şcoală. Carter, în seara asta 
e primul bal! Vor fi prezente alte trei şcoli. Putem să-i dăm 
zor cu întâlnirea, nu-i aşa? 

— Glumeşti, i-am spus. Eu fac planuri pentru Apocalipsă 
şi tu-ţi faci griji că întârzii la bal? 

— Ţi-am vorbit despre asta de zeci de ori, a insistat ea. 
Plus că avem nevoie de ceva să ne ridice moralul. Acum, 
spune-le tuturor planul tău. Unii dintre noi încă mai 
trebuie să se hotărască cu ce să se îmbrace. 

Mi-ar fi plăcut să mă cert cu ea, dar ceilalţi se uitau la 
mine şi aşteptau. 

Mi-am dres vocea. 

— Bine. Ştiu că e un bal, dar... 

— La şapte, a spus Jaz. Vii şi tu, nu-i aşa? 

Mi-a zâmbit. Oare... flirta? 

(Sadie tocmai mi-a spus că sunt tare de cap. Hei, eram 
cu mintea în altă parte.) 

— Ăăă... să revenim, m-am bâlbâit. Trebuie să vorbim 
despre ce s-a întâmplat în Dallas şi ce urmează să se 
întâmple. 

Le-a pierit tuturor cheful. Zâmbetele au dispărut. Le-am 
vorbit prietenilor mei despre misiunea noastră de la cea 
de-A Cincizeci şi Una Nomă, despre Cartea înfrângerii lui 
Apophis care fusese distrusă şi despre recuperarea cutiei 
umbrelor. Le-am spus şi despre Sarah Jacobi care îmi 
ceruse să mă predau şi despre harababura din rândul 
zeilor despre care pomenise Horus. 

A intervenit şi Sadie. A vorbit despre întâlnirea ciudată 
pe care o avusese cu chipul din perete şi cu doi zei şi cu 


5 În engleză, Jell-O, cu trimitere la preferinţele lui Khufu pentru 
alimentele a căror denumire se termină în O. 

fantoma mamei. A spus că după părerea ei cea mai bună 
soluţie pentru a-l învinge pe Apophis avea de-a face cu 
umbrele. 

Cleo a ridicat mâna. 

— Deci... magicienii rebeli ţi-au pus gând rău. Zeii nu ne 
pot ajuta. Apophis ar putea apărea în orice moment, iar 
ultimul sul de papirus care ne-ar fi putut ajuta să-l 
învingem a fost distrus. Dar nu trebuie să ne facem griji, 
pentru că avem o cutie goală şi o vagă bănuială despre 
umbre. 

— Măi, să fie, Cleo, a spus Bast cu admiraţie. Ai o latură 
răutăcioasă! 

Mi-am pus palmele pe masă. Cu un efort minim, aş fi 
putut invoca puterea lui Horus şi o făceau praf. Dar mă 
îndoiam că asta mi-ar fi consolidat reputaţia de lider calm 
şi stăpânit. 

— E mai mult decât o bănuială vagă, am spus. Uite ce e, 
aţi învăţat cu toţii despre blesteme, nu? 

Crocodilul nostru, Filip, a mârâit. A lovit apa cu coada şi 
ne-a stropit. Creaturile magice sunt sensibile la cuvântul 
blestem. 

Julian a şters picăturile de apă de pe sendvişul cu 
brânză. 

— Omule, nu-l poţi blestema pe Apophis. E uriaş. A 
încercat Desjardins şi a fost ucis. 

— Ştiu, am spus. Cu ajutorul blestemului standard poţi 
distruge o statuie care reprezintă inamicul. Dar ce-ar fi 
dacă am face blestemul mai eficient distrugând o 
reprezentare mai puternică - ceva ce are o legătură mai 
intimă cu Apophis? 

Walt s-a aplecat înainte, devenind brusc interesat. 

— Umbra lui? 

Felix a fost atât de surprins că i-a căzut lingura din 
mână, strivind un pinguin de piure. 

— Stai aşa, poftim? 

— Horus mi-a dat ideea, am spus. Mi-a spus că odinioară 
statuile se numeau umbre. 

— Dar era o chestie simbolică, a intervenit Alyssa. Nu-i 

aşa? 

Bast a pus jos cutia goală cu mâncare de pisici. 
Subiectul umbrelor încă o neliniştea, dar când i-am 
explicat că fie procedăm aşa, fie Sadie şi cu mine aveam să 
murim, a fost de acord să ne ajute. 

— Poate că nu, a spus zeiţa pisică. Nu uitaţi că eu nu 
sunt expertă în blesteme. Sunt groaznice. Dar e posibil ca 
o statuie folosită pentru un blestem să fi fost iniţial 
reprezentarea umbrei celui vizat, care e o parte 
importantă a sufletului. 

— Deci, a zis Sadie - îl putem blestema pe Apophis, dar 
în loc să distrugem o statuie, i-am putea distruge umbra. 
Genial, nu-i aşa? 

— E o nebunie, a spus Julian. Cum se distruge o umbră? 

Walt a gonit un pinguin din piure de pe porţia de jeleu. 

— Nu e o nebunie. Magia empatică constă în folosirea 
unei reprezentări de mici dimensiuni pentru a manipula 
ţinta reală. E posibil ca întreaga tradiţie a creării de 
statuete reprezentând oameni şi zei... Poate că la un 
moment dat statuile chiar conţineau sheut-ul țintei. Sunt o 
mulţime de poveşti despre sufletele zeilor care s-ar găsi în 
statui. Dacă o umbră ar fi prinsă într-o statuie, ar fi posibil 
s-o distrugi. 

— Poţi să faci o statuie de genul ăsta? a întrebat Alyssa. 
Care să prindă în ea umbra lui... lui Apophis? 

— Poate. 

Walt s-a uitat la mine. Majoritatea celor de la masă nu 
ştiau că făcuserăm deja o statuie a lui Apophis care ne 
putea folosi în acest scop. 

— Chiar dacă aş putea, ar trebui să găsim umbra. Apoi, 
am nevoie de magie foarte avansată pentru a o captura şi a 
o distruge. 

— Să găsim o umbră? Felix a zâmbit agitat, probabil 
sperând că glumeam. Nu s-ar afla aceasta dedesubt? Şi 
cum o capturăm? Călcăm pe ea? Îndreptăm o lumină 
asupra ei? 

— Va fi mult mai complicat, am spus. Cred că Setne, un 
magician din vechime, tipul care a scris propria variantă a 


69 


Cărţii înfrângerii lui Apophis, a creat o vrajă pentru a 
prinde şi a distruge umbre. De aceea era Apophis atât de 
nerăbdător să ardă dovezile. Ăsta e punctul lui nevralgic. 

— Dar sulul de papirus nu mai există, a spus Cleo. 

— Mai putem întreba pe cineva, a spus Walt. Thoth. 
Dacă e să ştie cineva răspunsul, el e acela. 

Tensiunea din jurul mesei părea să se diminueze. Măcar 
le dăduserăm învăţăceilor o rază de speranţă, chiar dacă 
una firavă. Eram recunoscător că Walt ne era alături. 
Priceperea lui în a face amulete era probabil singura 
noastră şansă de-a prinde o umbră într-o statuie, iar 
susţinerea lui conta mult în ochii celorlalţi copii. 

— Trebuie să-i facem de îndată o vizită lui Thoth, am 
spus. În seara asta. 

— Da, a încuviinţat Sadie. Imediat după bal. 

I-am aruncat o privire urâtă. 

— Nu vorbeşti serios. 

— Ba da, dragă frate. 

A zâmbit răutăcios şi, pentru o clipă, mi-a fost teamă că 
mi-ar putea invoca numele secret, obligându-mă să mă 
supun. 

— Mergem la bal în seara asta. Iar tu vii cu noi. 

5. Dansez cu moartea 


SADIE 


Salut, Carter. Măcar ai bunul simţ să-mi dai microfonul 
pentru lucrurile importante. 

Serios, îi tot dă înainte cu pregătirile pentru Apocalipsă, 
dar nu face niciun plan pentru balul de la şcoală. 
Priorităţile fratelui meu sunt ciudate rău. 

Nu cred că am fost egoistă doar pentru că am vrut să 
merg la bal. Bineînțeles că aveam treburi serioase de 
rezolvat. De aceea am şi insistat ca mai întâi să petrecem. 
Învăţăceii noştri aveau nevoie să-si refacă moralul. Aveau 
nevoie de o şansă să se simtă ca nişte copii normali, să 
aibă prieteni şi o viaţa în afara Casei din Brooklyn - ceva 
pentru care să merite să lupte. Până şi armatele luptă mai 
bine după ce iau pauze ca să se distreze. Sunt sigură c-a 
existat cândva un general care a spus lucrurile astea la un 
moment dat. 

La apus, eram gata să-mi conduc trupele în luptă. Am 
ales o rochie neagră drăguță, fără bretele, şi mi-am făcut 
nişte şuviţe negre în părul blond şi mi-am aplicat un 
machiaj întunecat discret, pentru a arăta ca şi cum atunci 
m-aş fi ridicat din morţi. Mi-am pus nişte pantofi fără toc 
(indiferent ce spune Carter, nu port bocanci militari tot 
timpul; doar nouăzeci la sută din timp), amuleta tyet din 
argint din cutia cu bijuterii a mamei şi pandantivul pe care 
Walt mi-l dăduse de ziua mea, cu simbolul egiptean al 
veşniciei, shen. 

În colecţia lui de talismane Walt avea şi el o amuletă 
identică, ceea ce ne oferea o cale magică de comunicare şi 
chiar capacitatea de a-l chema pe celălalt în ajutor în 
situaţii de urgenţă. 

Din păcate, amuletele shen nu ne garantau o relaţie 

exclusivă. Sau orice alt fel de relaţie. Dacă Walt mi-ar fi 
cerut prietenia, probabil că n-aş fi avut nimic împotrivă. 
Walt era aşa de bun şi de frumos - era perfect, în felul lui. 
Poate că dacă ar fi fost mai îndrăzneţ, mi-ar fi căzut cu 
tronc şi aş fi putut uita de celălalt băiat, de zeu. 

Dar Walt era pe moarte. Şi avea convingerea stupidă că 
ar fi fost nedrept faţă de mine dacă am fi început o relaţie 
în aceste împrejurări. De parcă asta m-ar fi oprit. Ca atare, 
eram prinşi într-o zonă de incertitudine care mă scotea din 
minţi - flirtam, vorbeam cu orele, de câteva ori chiar ne-am 
sărutat, când lăsam garda jos - dar, până la urmă, Walt 
făcea un pas înapoi şi mă ţinea la distanţă. 

De ce nu puteau lucrurile să fie simple? 

Am adus vorba despre asta pentru că pur şi simplu m-am 
lovit de Walt în timp ce coboram pe scări. 

— O! am spus. 

Apoi am observat că încă purta tricoul lui mulat, blugi şi 
era desculţ. 

— Nu eşti gata încă? 

— Nu vin, a anunţat. 

Mi-a picat faţa. 

— Poftim? De ce? 

— Sadie... tu şi Carter veţi avea nevoie de mine când îl 
vom vizita pe Thoth. Dacă vreau să rezist, trebuie să mă 
odihnesc. 

— Dar... 

Am făcut un efort să mă opresc. Nu era corect să-l 
presez. N-aveam nevoie de magie ca să-mi dau seama cât 
de mult suferea. 

Aveam acces la secole de cunoştinţe medicale magice, 
dar nimic din ce încercaserăm nu părea să-l ajute pe Walt. 
Ziceţi şi voi: ce rost mai are să fii magician, dacă atunci 
când ai nevoie nu poţi flutura din baghetă pentru a-i ajuta 
pe cei dragi să se simtă mai bine? 

— În regulă, am spus. Doar că... speram... 

Orice aş fi spus, aş fi părut o fetiţă alintată. Voiam să 
dansez cu el. În numele zeilor egipteni, îmi pusesem rochie 
pentru el. Băieţii muritori de la şcoală erau în regulă, 

presupun, dar păreau cam superficiali în comparaţie cu 
Walt (sau, da, bine, în comparaţie cu Anubis). In ceea ce-i 
priveşte pe ceilalţi băieţi de la Casa din Brooklyn - m-aş fi 
simţit cam ciudat să dansez cu ei, ca şi cum aş fi dansat cu 
verii mei. 

— Aş putea rămâne cu tine, m-am oferit, dar cred că n-a 
sunat foarte convingător. 

Walt a reuşit să zâmbească slab. 

— Nu, du-te, Sadie. Serios. Sunt sigur c-o să mă găseşti 
mai bine când te vei întoarce. Distracţie plăcută! 

S-a atins uşor de mine când a urcat treptele. 

Am tras aer în piept de mai multe ori. O parte din mine 
ar fi vrut să rămână şi să aibă grijă de el. Nu mi se părea 
corect să merg fără el. 

Apoi am aruncat o privire în Sala Mare. Puştii mai mari 
glumeau şi pălăvrăgeau, gata de plecare. Dacă nu m-aş fi 
dus, s-ar fi putut simţi obligaţi să rămână şi ei. 

Mă simţeam de parcă mi-ar fi turnat cineva ciment în 
stomac. Bucuria şi emoția legate de seara aceea s-au 
evaporat dintr-odată. După atâţia ani petrecuţi la Londra, 
mă chinuisem luni la rând să mă adaptez la viaţa din New 
York. Fusesem nevoită să găsesc un echilibru între viaţa de 
tânără magiciană şi provocările pe care le implică 
încercarea de-a fi o elevă obişnuită. Acum, tocmai când 
acest bal părea să-mi ofere o şansă să combin ambele lumi 
şi să mă distrez şi eu în oraş, speranţele îmi fuseseră 
spulberate. În plus, trebuia să merg şi să mă prefac că mă 
distrez. Dar o făceam doar din obligaţie, ca să-i fac pe 
ceilalţi să se simtă bine. 

M-am întrebat dacă aşa trebuia să arate viaţa de adult. 
Groaznic! 

Singurul lucru care m-a înveselit a fost Carter. A apărut 
din camera lui îmbrăcat ca un profesor debutant, cu sacou 
şi cravată, cămaşă şi pantaloni. Bietul de el - sigur nu mai 
fusese niciodată la un bal, tot aşa cum nu fusese nici la 
şcoală. Habar n-avea despre ce e vorba. 

— Arăţi... minunat. 

Am încercat să rămân serioasă. 

— Ştii că nu e o înmormântare? 

— Taci, a mormăit. Hai să terminăm odată cu treaba 
asta. 

Şcoala la care mergeam eu şi ceilalţi puşti se numea 
Academia Brooklyn pentru Copii Dotaţi. Toată lumea îi 
spunea - BAGE. Glumeam tot timpul pe tema asta. Elevilor 
li se spunea săculeţe. Fetelor fiţoase care-şi făcuseră 
operaţii estetice la nas şi care-şi măriseră buzele cu botox 
li se spunea „pungi de plastic“. Absolvenţii erau „pungi 
folosite“. Şi, desigur, directoarea noastră, doamna Laird, 
era „Doamna cu pungile“. 

În ciuda numelui, la școală era destul de frumos. Toţi 
elevii aveau înclinații către una dintre arte - muzică sau 
teatru. Orarul era flexibil, cu o groază de timp destinat 
studiului individual, ceea ce nouă, magicienilor, ne 
convenea de minune. Puteam s-o ştergem pentru a ne 
lupta cu monştri oricând era necesar; iar ca magicieni, nu 
ne era greu să trecem drept talentaţi. Alyssa folosea magia 
pământului pentru a face sculpturi. Walt era specialist în 
bijuterii. Cleo era o scriitoare extraordinară, de vreme ce 
putea spune poveşti de pe vremea Egiptului Antic. lar eu, 
n-aveam nevoie de nicio magie. Eram o actriţă înnăscută. 

[Nu mai râde, Carter.] 

Nu te-ai aştepta la asta în mijlocul Brooklynului, dar 
campusul şcolar era ca un parc, cu hectare întregi de 
gazon verde, copaci şi garduri vii bine întreţinute, chiar şi 
un mic lac cu rațe şi lebede. 

Balul se ţinea în pavilionul din faţa clădirii 
administrative. In foişor cânta o trupă. Copacii erau 
decoraţi cu luminiţe. Profesorii supraveghetori făceau 
„patrula tufelor“, asigurându-se că niciunul dintre elevii 
mai mari nu s-a strecurat în tufăriş. 

Incercam să-mi mut gândurile, dar muzica şi mulţimea 
mi-au amintit de seara precedentă petrecută în Dallas - o 
petrecere complet diferită, care se încheiase prost. Mi-am 


În original, acronimul de la Brooklyn Academy for the Gifted. În 
limba engleză, bag înseamnă „sacoşă“, „sac“, „pungă“, „traistă“, 
„geantă“ etc. 

amintit de JD Grissom care îmi strânsese mâna, urându-mi 
noroc, înainte să fugă să-şi salveze soţia. 

Un sentiment îngrozitor de vinovăţie punea încet 
stăpânire pe mine. L-am înăbuşit. Nu i-ar fi ajutat cu nimic 
pe cei doi soţi dacă mă apuca plânsul când era balul în toi. 
Şi cu siguranţă nici prietenii mei nu s-ar fi simţit mai bine. 

Când grupul nostru a început să se disperseze în 
mulţime, m-am întors la Carter, care îşi făcea de lucru cu 
cravata. 

— În regulă, am spus. Trebuie să dansezi. 

Carter m-a privit cu groază. 

— Poftim? 

Am chemat-o pe una dintre prietenele mele muritoare, o 
fată frumoasă pe nume Lacy. Era cu un an mai mică decât 
mine, aşa că mă admira enorm. (Ştiu, ar fi fost şi greu să n- 
o facă.) Avea părul blond, prins în cozi, purta aparat 
dentar şi era probabil singura persoană de acolo mai 
emoţionată decât fratele meu. Îl văzuse pe Carter în poze, 
dar chiar şi-aşa părea să-l găsească atrăgător. N-o 
condamnam pentru asta. În general, avea gusturi 
excelente. 

Le-am făcut cunoştinţă: 

— Lacy - Carter. 

— Arăţi ca în poze! a zâmbit Lacy. 

Benzile de cauciuc ale aparatului dentar erau roz cu alb, 
ca să se asorteze cu rochia. 

— Ăăă... a spus Carter. 

— Nu ştie să danseze, i-am spus lui Lacy. Ţi-aş fi teribil 
de recunoscătoare dacă l-ai învăţa. 

— Sigur! a chiţăit ea. 

L-a apucat de mână pe fratele meu şi l-a tras după ea. 


Am început să mă simt mai bine. Poate că, totuşi, m-aş fi 
putut distra în seara asta. 

Apoi m-am întors şi m-am trezit faţă în faţă cu una dintre 
muritoarele care nu prea îmi era la inimă - Drew Tanaka, 
şefa clicii fetelor populare, cu o suită de supermodele după 
ea. 

— Sadie! 

Drew m-a cuprins cu braţul. Parfumul ei era un amestec 
de trandafiri şi gaze lacrimogene. 

— Mă bucur că eşti aici, scumpo. Dacă aş fi ştiut că vii, 
te-am fi luat cu noi, cu limuzina! 

Prietenele ei au scos nişte sunete de compătimire şi au 
rânjit pentru a arata că nu erau deloc sincere. Erau 
îmbrăcate mai mult sau mai puţin la fel, în rochii de 
mătase de firmă ultimul răcnet pe care, fără îndoială, le 
comandaseră părinţii în timpul ultimei ediţii a Săptămânii 
modei. Drew era cea mai înaltă şi mai spectaculoasă 
(folosesc cuvântul ca o insultă), cu ochii conturaţi cu un 
roz sinistru şi nişte bucle negre înfoiate, în încercarea, 
pare-se, de-a readuce la modă permanentul din anii 1980. 
Purta un pandantiv - un „D“ strălucitor din platină cu 
diamant - poate inițiala numelui ei sau media notelor de la 
scoală”. 

I-am zâmbit crispată. 

— O limuzină, uau! Mulţumesc de intenţie. Dar mă 
îndoiesc c-aş fi avut loc de tine, prietenele tale şi ego-urile 
voastre. 

Drew s-a bosumflat. 

— Nu-i frumos, dragă! Unde e Walt? E tot bolnav, bietul 
de el? 

Câteva fete din spatele ei au tuşit în pumni, imitându-l 
pe Walt. 

Imi venea să-mi scot toiagul din Duat şi să le transform 
pe toate în viermi. Nu aveam nicio îndoială că pot face asta 
şi mă îndoiam că cineva le-ar fi dus dorul, dar mi-am 
păstrat cumpătul. 

Lacy mă avertizase în legătură cu Drew din prima zi de 
şcoală. Se pare că cele două fuseseră împreună într-o 
tabără de vară - bla, bla, n-am ascultat cu atenţie detaliile 
- iar Drew se comportase şi acolo ca o scorpie. 

Dar asta nu însemna că putea fi o scorpie cu mine. 

— Walt e acasă, am spus. l-am spus că vei veni şi tu. 


7 În sistemul şcolar american, notarea se face folosind cinci litere ale 
alfabetului: A, B, C, D, F. „D“-ul corespunde unei performanţe scăzute. 

Ciudat, dar asta n-a părut să-l motiveze prea mult. 

— Ce păcat, a oftat Drew. Ştii, poate că nici nu e bolnav. 
Poate e pur şi simplu alergic la tine, dragă. Se mai 
întâmplă. Ar trebui să trec pe la el cu nişte supă de pui sau 
altceva. Unde locuieşte? 

Mi-a zâmbit dulce. Nu ştiam dacă chiar îi plăcea de Walt 
sau se prefăcea pentru că mă ura. Oricum ar fi fost, ideea 
de-a o transforma într-un vierme îmi părea tot mai 
atrăgătoare. 

Inainte să fac ceva pripit, am auzit în spatele meu o voce 
cunoscută: 

— Bună, Sadie. 

Celelalte fete au oftat la unison. Inima a început să-mi 
galopeze de la „mers de voie“ la „cincizeci de metri 
garduri“. M-am întors şi am descoperit - da, pe bune! - că 
zeul Anubis îşi făcuse apariţia la bal. 

În plus, avea tupeul să arate uimitor, ca de obicei. Aşa 
m-am enervat! Purta pantaloni negri mulaţi, cizme din 
piele neagră şi o jachetă de motociclist peste un tricou cu 
Arcade Fire. Părul lui negru era răvăşit în mod natural, de 
parcă tocmai s-ar fi trezit din somn, şi mi-am domolit 
pornirea de a-mi trece degetele prin el. Ochii lui căprui 
străluceau amuzaţi. Fie era fericit să mă vadă, fie se 
bucura să mă vadă tulburată. 

— Dum-ne-ze-ule! a scâncit Drew. Cine... 

Anubis a ignorat-o (slavă zeilor!) şi mi-a întins braţul - 
un gest simpatic, de modă veche. 

— Imi acorzi acest dans? 

— Presupun că da, am răspuns, cât mai evaziv. 

L-am luat de braţ şi le-am întors spatele pungilor de 
plastic, care murmurau întruna „Dumnezeule!“. 

„S-o credeţi voi“, îmi venea să le spun. „Zeul ăsta 
atrăgător e al meu. Căutaţi-vă altul.“ 

Din cauza pietrelor de pavaj cu suprafaţă neregulată, 
ringul de dans nu era un loc prea sigur. Peste tot în jur, 
puştii se împiedicau în ele. Nici prezenţa lui Anubis nu era 
de ajutor, fiindcă toate fetele se întorceau şi se holbau la 
el, în timp ce mă ghida prin mulţime. 

Mă bucur că eram la braţul lui. Dar aveam sentimente 
atât de confuze, că mă lua cu ameţeală. Eram ridicol de 
fericită că se afla acolo. Mă simţeam devastată de 
vinovăţie pentru că bietul Walt era singur acasă în timp ce 
eu eram la braţul lui Anubis. În acelaşi timp respiram 
uşurată că Walt şi Anubis nu erau amândoi la bal. Ar fi fost 
mai mult decât ciudat. Faptul că mă simţeam uşurată mă 
făcea să mă simt vinovată şi tot aşa. Zei din Egipt, eram 
într-o stare deplorabilă. 

Când am ajuns în mijlocul ringului de dans, trupa a 
trecut brusc de la o piesă ritmată la o baladă romantică. 

— Tu ai făcut asta? l-am întrebat pe Anubis. 

A zâmbit, ceea ce nu era tocmai un răspuns. Şi-a pus o 
mână pe şoldul meu şi cu cealaltă mi-a luat mâna, ca un 
adevărat gentleman. Am început să dansăm. 

Auzisem că simţi că pluteşti în timpul dansului, dar de- 
abia după câţiva paşi mi-am dat seama că efectiv levitam la 
câţiva milimetri de sol, nu atât de mult cât să se observe, 
dar suficient cât să alunecăm pe deasupra pietrelor în care 
ceilalţi se poticneau. 

La câţiva metri mai încolo, Carter arăta din cale-afară de 
ciudat în timp ce Lacy îl învăţa să danseze blues. [Serios, 
Carter, nu-i tocmai fizică cuantică.] 

M-am uitat în ochii calzi, căprui ai lui Anubis şi la 
minunatele lui buze. Mă sărutase o dată - de ziua mea, 
primăvara trecută - şi nu uitasem episodul. Poate îţi 
imaginezi că zeul morţii are buzele reci, dar nici 
pomeneală. 

Am încercat să-mi limpezesc mintea. Ştiam că Anubis se 
afla aici cu un motiv, dar îmi venea foarte greu să mă 
concentrez. 

— M-am gândit... Ăăă... 

Am înghiţit în sec, reuşind cu greu să nu las saliva să-mi 
curgă din gură. 

„O, splendid, Sadie!“, mi-am zis. „Hai să încercăm să 
formulăm o propoziţie completă acum, bine?“ 

— Credeam că apari numai în locuri care au legătură cu 
moartea, am spus. 

Anubis a râs. 

— Acesta este un loc legat de moarte, Sadie. Bătălia de 
la Brooklyn Heights, din 1776. Sute de soldaţi americani şi 
britanici au murit chiar în locul în care dansăm. 

— Ce romantic, am murmurat. Deci dansăm pe 
mormintele lor? 

Anubis a clătinat din cap. 

— Cei mai mulţi n-au avut parte de o înmormântare ca la 
carte. De aceea am hotărât să te vizitez aici. Fantomelor 
le-ar prinde bine o seară de distracţie, ca şi învăţăceilor 
voştri. 

Dintr-odată, în jurul nostru s-au ridicat spirite - umbre 
luminoase în haine de secol optsprezece. Unele purtau 
uniforme roşii de soldaţi britanici. Alţii aveau costume 
jerpelite de membri ai milițiilor. Făceau piruete cu doamne 
fantomatice îmbrăcate în rochii simple de ţărănci sau în 
unele elegante, din mătase. Câteva femei dichisite aveau o 
claie de păr creţ care ar fi stârnit invidia până şi lui Drew. 
Fantomele păreau să danseze pe o melodie diferită. Am 
ciulit urechile şi am auzit un sunet slab de viori şi 
violoncel. 

Niciunul dintre muritori n-a dat vreun semn c-ar fi 
observat invazia fantomelor. Chiar şi prietenii mei din 
Casa din Brooklyn le ignorau. Am văzut un cuplu de 
fantome trecând în paşi de vals chiar prin Carter şi Lacy. 
În timp ce dansam cu Anubis, Academia Brooklyn parcă se 
estompa, iar fantomele deveneau din ce în ce mai reale. 

Un soldat avea o rană de muschetă în piept. Din peruca 
pudrată a unui ofiţer britanic ieşea o toporişcă. Dansam 
între lumi, valsând alături de nişte fantome zâmbitoare 
care muriseră în chinuri. Anubis ştia cum să distreze o 
fată. 

— Iar faci chestia aia, am spus. Mă scoţi din filmul meu 
sau cum i-o fi spunând. 

— Putin, a recunoscut el. Avem nevoie de intimitate ca 
să vorbim. 'Ţi-am promis că te voi vizita... 

— Şi chiar ai făcut-o. 

— ... dar va ieşi cu scandal. S-ar putea să fie ultima oară 

când ne putem vedea. Au apărut zvonuri legate de situaţia 
noastră. 

Mi-am mijit ochii. Era posibil ca zeul morţilor să 
Toșească? 

— De situaţia noastră, am repetat. 

— De noi. 

Cuvântul mi-a provocat un zumzet în urechi. Am încercat 
să nu ridic tonul. 

— Din câte ştiu eu, nu există niciun „noi“ oficial. De ce 
ar fi asta ultima oară când putem vorbi? 

De data asta cu siguranţă a roşit. 

— Te rog, ascultă-mă puţin. Sunt multe lucruri pe care 
trebuie să ţi le spun. Fratele tău are dreptate. Umbra lui 
Apophis e cea mai bună soluţie pentru voi, dar o singură 
persoană vă poate învăţa vraja de care aveţi nevoie. Thoth 
v-ar putea ghida într-o oarecare măsură, dar mă îndoiesc 
că vă va dezvălui vrăjile secrete. E prea periculos. 

— Stai, stai aşa. 

Încă nu-mi revenisem după faza cu „noi“. Iar gândul că 
asta putea fi ultima oară când îl vedeam pe Anubis... 
Neuronii mei au intrat în modulul de panică, mii de Sadie 
micuţe îmi alergau prin creier, ţipând şi dând din mâini. 

Am încercat să mă concentrez. 

— Vrei să spui că Apophis are umbră? Ar putea fi folosită 
pentru a-l blestema... 

— Te rog să nu foloseşti acest cuvânt. 

Anubis s-a strâmbat. 

— Dar, într-adevăr, toate entităţile inteligente au suflete, 
aşa că toate au umbre, chiar şi Apophis. Atâta lucru ştiu şi 
eu, având în vedere că sunt călăuza morţilor. Sufletele 
intră în sfera mea de interes. Ar putea fi folosită umbra 
împotriva lui? În teorie, da. Dar e foarte periculos. 

— Desigur. 

Anubis m-a învârtit printr-o pereche de fantome din 
vremurile coloniale. Ceilalţi elevi ne priveau, şuşotind în 
timp ce dansam, dar vocile lor parcă veneau de departe şi 
sunau distorsionat, de parcă s-ar fi aflat de cealaltă parte a 
unei cascade. 

Anubis m-a privit cu un soi de părere de rău duioasă. 

— Sadie, nu te-aş pune pe calea asta dacă ar exista altă 
soluţie. Nu vreau să mori. 

— Sunt de-acord cu tine, am spus. 

— E interzis până şi să vorbeşti despre tipul ăsta de 
magie, m-a avertizat. Dar trebuie să ştii în ce te bagi. 
Sheut-ul e partea cea mai puţin înţeleasă a sufletului. 
Este... cum să-ţi explic... un suflet pentru situaţiile 
extreme, ecoul forţei vitale a cuiva. Ai auzit că sufletele 
păcătoşilor sunt distruse în Sala judecății... 

— lar Ammit le devorează inimile, am spus. 

— Da. 

Anubis a coborât vocea. 

— Noi spunem că asta distruge complet sufletul. Dar nu 
e aşa. Umbra persistă. Ocazional, nu foarte des, Osiris a 
decis să revină asupra unei sentinţe. Dacă cineva a fost 
găsit vinovat, dar apar noi dovezi în favoarea lui, trebuie 
să existe o cale de-a rechema sufletul din neființă. A 

Încercam să mă concentrez la ce-mi spunea. Îmi 
simţeam gândurile suspendate, asemenea picioarelor, 
incapabile să se sprijine de ceva solid. 

— Deci... tu susţii că umbra ar putea fi folosită pentru a 
reporni un suflet? Ca pe un computer? 

Anubis mi-a aruncat o privire ciudată. 

— Ăăă, îmi pare rău, am oftat. Petrec prea mult timp cu 
fratele meu tocilar. Aşa vorbeşte el, ca un computer. 

— Nu, nu, a spus Anubis. Este o analogie chiar foarte 
bună. Doar că nu mi-am pus niciodată problema aşa. Da, 
sufletul nu este complet distrus până când umbra nu este 
distrusă, aşa că, în cazuri extreme, cu magia potrivită, e 
posibil să reporneşti sufletul folosind sheut-ul. În schimb, 
dacă vrei să distrugi umbra unui zeu sau chiar umbra lui 
Apophis, ca parte a unui bles... ăăă... a vrăjii de care 
pomeneai... 

— Sheut-ul ar fi infinit mai puternic decât o statuie 
obişnuită, am încercat să ghicesc. L-am putea distruge, 
eventual fără să ne distrugem şi pe noi înşine. 

Anubis a privit neliniştit în jur. 

— Da, dar îţi dai seama de ce acest tip de magie este un 
secret. Zeii nu-și doresc ca astfel de cunoştinţe să ajungă 
în mâinile unui magician muritor. De asta ne ascundem 
mereu umbrele. Dacă un magician ar reuşi să captureze 
sheut-ul unui zeu l-ar putea folosi pentru a ne ameninţa... 

— Corect. 

Mi se uscase gura. 

— Dar eu sunt de partea voastră. Aş folosi vraja doar pe 
Apophis. Cu siguranţă că Thoth ar înţelege asta. 

— Poate. 

Anubis nu părea convins. 

— Oricum, începeţi cu Thoth. Să sperăm că va găsi de 
cuviinţă să vă ajute. Mă tem, totuşi, că veţi avea nevoie de 
o îndrumare mai bună - de o îndrumare mai îndrăzneață. 

Am înghiţit în sec. 

— Ai spus că există o singură persoană care ne-ar putea 
învăţa vraja. Cine? 

— Singurul magician suficient de nebun să cerceteze 
vreodată o astfel de vrajă. Procesul lui e mâine la apus. Va 
trebui să-i faceţi o vizită tatălui vostru înainte. 

— Stai. Poftim? 

Prin pavilion a început să bată vântul. Anubis mi-a strâns 
mâna. 

— Trebuie să ne grăbim, mi-a spus. Trebuie să-ţi mai 
spun ceva. Se întâmplă ceva cu spiritele morţilor. Sunt... 
Uite, acolo! 

A arătat spre două fantome din apropiere. Femeia dansa 
desculţă, într-o rochie albă, simplă de in. Bărbatul purta 
pantaloni scurţi până la genunchi şi o redingotă ca de 
fermier colonial, dar avea gâtul înclinat într-un unghi 
nefiresc, de parcă ar fi fost spânzurat. În jurul picioarelor i 
se încolăcea o ceaţă neagră, ca o iederă. După alţi trei paşi 
de vals, a fost complet înghiţit. Lăstarii închişi la culoare l- 
au tras în pământ, şi a dispărut. Femeia în alb a continuat 
să danseze de una singură, pare-se fără să-şi dea seama că 
partenerul ei fusese înghiţit de ceața sinistră. 

— Ce... ce-a fost asta? am întrebat. 

— Nu ştim, a spus Anubis. Pe măsură ce Apophis devine 

mai puternic, se întâmplă tot mai frecvent. Sufletele 
morţilor dispar, atrase şi mai adânc în Duat. Nu ştim unde 
se duc. 

Mai-mai să mă împiedic. 

— Şi mama? E în regulă? 

Anubis mi-a aruncat o privire îndurerată şi am ghicit 
răspunsul. Mama mă avertizase că era posibil să nu ne mai 
vedem niciodată dacă nu găseam o cale să-l învingem pe 
Apophis. Ea îmi trimisese mesajul în care mă îndemna să 
găsesc umbra şarpelui. Cu siguranţă asta avea, într-un fel 
sau altul, legătură cu situaţia dificilă în care se afla. 

— A dispărut, am încercat să ghicesc. 

Inima îmi bătea mai să-mi sară din piept. 

— Are legătură cu povestea asta cu umbrele, nu-i aşa? 

— Sadie, aş vrea să ştiu. Tatăl tău... încearcă din 
răsputeri s-o găsească, dar... 

A fost întrerupt de vânt. 

Ai scos vreodată mâna pe geamul unei maşini aflate în 
mers ca apoi să simţi presiunea aerului? Cam asta era 
senzaţia, doar că de zece ori mai puternică. O forţă m-a 
smuls de lângă Anubis. M-a împins în spate şi mi-am dat 
seama că nu mai levitam. 

— Sadie... Anubis a întins mâna, dar vântul l-a aruncat şi 
mai departe. 

— Terminati! s-a auzit o voce piţigăiată apărută între 
noi. Fără manifestări publice de afecţiune pe tura mea! 

Din aer s-a conturat o formă umană. La început a fost 
doar o siluetă vagă, care a devenit mai consistentă şi plină 
de culoare. În faţa mea stătea un bărbat într-un costum de 
aviator de pe vremuri - cască de piele, ochelari de 
protecţie, fular şi jachetă de pilot, aşa cum văzusem în 
fotografiile cu piloţii din Royal Air Force din timpul celui 
de-Al Doilea Război Mondial. Nu era însă din carne şi oase. 
Silueta se mişca de colo-colo. Mi-am dat seama că era 
făcut din nimicuri purtate de vânt: fire de praf, bucățele de 
hârtie, puf de păpădie, frunze uscate - care se învolburau, 
dar erau ţinute laolaltă de vânt atât de strâns încât de la 
distanţă putea trece drept un muritor obişnuit. 

L-a ameninţat cu degetul pe Anubis. 

— E ultima insultă pe care mi-o mai aduci, băiete! 

Vocea lui şuiera ca aerul care iese dintr-un balon. 

— Ai fost avertizat de nenumărate ori. 

— Stai aşa! am spus. Tu cine mai eşti? lar Anubis nu e 
tocmai un băiat. Are cinci mii de ani. 

— Întocmai, a izbucnit aviatorul. Un biet copil. Şi nu ţi- 
am dat voie să vorbeşti, fetiţo! 

Aviatorul a explodat. Explozia a fost atât de puternică, 
încât mi-au pocnit urechile şi am căzut în fund. În jurul 
meu, ceilalţi muritori - prietenii, profesorii şi toţi elevii - 
pur şi simplu s-au prăbuşit. Anubis şi fantomele nu păreau 
afectaţi. Aviatorul a căpătat din nou formă şi m-a privit în 
ochi. 

M-am chinuit să mă ridic şi am încercat să-mi invoc 
toiagul din Duat. N-am reuşit. 

— Ce-ai făcut? l-am întrebat. 

— Sadie, e în regulă, mi-a spus Anubis. Prietenii tăi doar 
şi-au pierdut conştienţa. Shu a scăzut presiunea aerului. 

— Shoe? am întrebat. Ce pantof? 

Anubis şi-a apăsat tâmplele cu palmele. 

— Sadie... el este Shu, străbunicul meu. 

Atunci mi-a picat fisa: Shu era unul dintre numele 
ridicole de zei de care mai auzisem şi altădată. Am 
încercat să-l localizez. 

— Ah. Zeul... şlapilor. Nu, stai aşa. Al baloanelor sparte. 
Ba nu... 

— Al aerului! a şuierat Shu. Zeul aerului! 

Corpul i s-a preschimbat într-o tornadă de deşeuri. Când 
şi-a recăpătat forma, era îmbrăcat într-o ţinută din Egiptul 
antic - pieptul dezgolit, o pânză albă în jurul mijlocului şi 
cu o pană imensă de struţ care-i ieşea din panglica 
împletită ce-i ţinea părul. 

Apoi a revenit la hainele de aviator. 

— Rămâi la ţinuta de pilot, am spus. Pana de struţ nu te 
prinde deloc. 

Shu a scos un şuierat neprietenos. 


8 În engleză, Shu şi „shoe“ (pantof) se pronunţă la fel. 

— Aş prefera să fiu invizibil, dacă ar fi după mine. Dar 
voi, muritorii, aţi poluat aerul într-un asemenea hal, că mi- 
e din ce în ce mai greu. E îngrozitor ce-aţi făcut în ultimele 
secole! N-aţi auzit de mişcarea „Fără poluare“? De ideea 
de a circula mai mulţi cu aceeaşi maşină? De motoare 
hibride? Ca să nu mai vorbim de vaci. Ştiaţi că fiecare vacă 
produce zilnic 0,3 metri cubi de metan râgâind şi trăgând 
vânturi? Există o jumătate de miliard de vaci în lume. Aveţi 
idee cum îmi afectează asta sistemul respirator? 

— Aăă... 

Shu a scos din buzunarul hainei un inhalator şi l-a 
folosit. 

— Şocant! 

M-am uitat la Anubis care a ridicat o sprânceană, părând 
jenat de moarte (sau, mai bine zis, nemuritor de jenat). 

— Shu, a spus el. Discutam ceva. Dacă eşti bun să ne 
lași să încheiem... 

— O, discutați! a urlat Shu, producând şi el ceva metan. 
Ţinându-vă de mâini, dansând şi având alte 
comportamente degenerate. Nu face pe nevinovatul, 
băiete. Am mai fost supraveghetor şi pe vremuri, să ştii. I- 
am ţinut pe bunicii tăi despărțiți mii de ani. 

Dintr-odată mi-am amintit povestea despre Nut şi Geb, 
cerul şi pământul. Ra îi poruncise lui Shu, tatăl lui Nut, să-i 
ţină despărțiți pe cei doi îndrăgostiţi, pentru ca aceştia să 
nu aibă copii care, într-o bună zi, să uzurpe tronul lui Ra. 
Strategia nu funcţionase, dar se pare că Shu nu se dăduse 
bătut. 

Zeul aerului a dat din mână dezgustat spre muritorii 
inconştienţi, dintre care unii începuseră să geamă şi să se 
agite. 

— Şi acum, Anubis, te găsesc în acest cuib al 
dezmăţului, în această mlaştină a comportamentelor 
discutabile, în această... această... 

— Şcoala? i-am sugerat. 

— Da! 

Shu a dat atât de tare din cap, încât acesta i s-a 
dezintegrat într-un nor de frunze. 

— Cunogşti hotărârea luată de zei, băiete. Ai deveni mult 
prea apropiat de această muritoare. [i se interzice să mai 
ai vreo legătură cu ea! 

— Poftim? am strigat. E ridicol! Cine a hotărât asta? 

Shu a scos un sunet ca de cauciuc spart. Era semn că fie 
râdea, fie îmi trăgea un perdaf pe cinste. 

— Întreg consiliul, fetiţo! Prezidat de Stăpânul Horus şi 
de Doamna Isis! 

Mă simţeam de parcă urma să mă transform eu însămi 
într-o grămadă de gunoi. 

Isis şi Horus? Nu-mi venea să cred. Înjunghiată pe la 
spate de către doi dintre aşa-zişii mei prieteni. Trebuia să 
am o discuţie cu Isis. 

M-am întors spre Anubis, sperând să-mi spună că era o 
minciună. 

Şi-a ridicat mâinile deznădăjduit. 

— Sadie, am tot încercat să-ţi spun. Zeii n-au voie să 
se... ăăă, încurce direct cu muritorii. Lucrul ăsta e posibil 
doar atunci când un zeu ia în stăpânire o formă umană şi... 
şi după cum ştii, eu n-am făcut asta niciodată. 

Am scrâşnit din dinţi. Îmi venea să spun că Anubis avea 
chiar o formă frumoasă, dar îmi spusese de mai multe ori 
că putea apărea doar în vise sau în locuri legate de 
moarte. Spre deosebire de alţi zei, nu folosise niciodată o 
gazdă umană. 

Era al naibii de nedrept. Nici măcar o întâlnire cum 
trebuie nu avuseseră. Ne sărutaserăm o dată în urmă cu 
jumătate de an şi lui Anubis i se interzicea să mă mai vadă 
vreodată? 

— Nu pot să cred. 

Nu mă hotărâm cine mă enerva mai tare - zeul cel agitat 
al aerului sau chiar Anubis. 

— Doar n-o să-i laşi să te dea la o parte aşa? 

— N-are de ales! a strigat Shu. 

A tuşit atât de urât din cauza efortului, încât pieptul i-a 
explodat într-un nor de puf de păpădie. A mai inspirat o 
dată din inhalator. 

— Nivelul de ozon din Brooklyn - deplorabil! Acum, gata, 

Anubis. Nu vei mai lua legătura cu muritoarea. Nu se 
cuvine. Cât despre tine, fetiţo, nu te mai apropia de el! Ai 
lucruri mai importante de făcut. 

— A, da? am spus. lar dumneata, domnule Tornadă de 
gunoi? Ne pregătim pentru război şi cel mai important 
lucru pe care-l poţi face e să nu laşi lumea să danseze? 

Presiunea aerului a crescut brusc. Am simţit cum îmi 
vâjâie sângele în cap. 

— Ascultă aici, fetiţo, a mormăit Shu. Te-am ajutat deja 
mai mult decât meriţi. Am ascultat rugăciunea băiatului 
rus. L-am adus aici tocmai din Sankt-Petersburg ca să 
vorbească cu tine. Aşa că dispari! 

Vântul m-a aruncat în spate. Fantomele s-au evaporat ca 
nişte fuioare de fum. Muritorii inconştienţi au început să 
se agite, ştergându-şi feţele de praf. 

— Băiatul rus? am strigat ca să acopăr furtuna. Despre 
ce vorbeşti? 

Shu s-a dezintegrat şi l-a învăluit pe Anubis, ridicându-l 
de picioare. 

— Sadie! 

Anubis încerca să-şi croiască drum spre mine, dar 
furtuna era prea puternică. 

— Shu, măcar lasă-mă să-i spun despre Walt! Are 
dreptul să ştie! 

De-abia îl puteam auzi din cauza vântului. 

— Ai spus Walt? am strigat. Ce-i cu el? 

Anubis a spus ceva, dar nu l-am înţeles. Apoi rafala de 
gunoi l-a ascuns cu totul. 

Când vântul a încetat să mai bată, cei doi zei plecaseră. 
Eram singură pe ringul de dans, înconjurată de zeci de 
puşti şi adulţi care se trezeau pe rând. 

Eram gata să fug până la Carter ca să mă asigur că era 
în regulă. 

[Da, Carter, serios.] 

Când, la marginea pavilionului şi-a făcut apariţia un 
tânăr. 

Era îmbrăcat într-un costum militar cenuşiu de lână, 
prea gros pentru noaptea caldă de septembrie. Urechile lui 

enorme păreau să fie cele care-i ţineau pe cap şapca mult 
prea mare. Pe umăr avea o puşcă. Nu putea să aibă mai 
mult de şaptesprezece ani; şi, deşi sigur nu era de la 
vreuna dintre şcolile care participau la bal, îmi părea vag 
cunoscut. 

Sankt Petersburg, spusese Shu. 

Da. Îl întâlnisem pe băiat în treacăt primăvara trecută. 
Carter şi cu mine fugeam de la Muzeul Ermitaj. Băiatul 
încercase să ne oprească. Era deghizat ca paznic, dar se 
prezentase drept magician din Noma Rusească - unul 
dintre slujitorii maleficului Vlad Menşikov. 

Mi-am luat toiagul din Duat - cu succes, de data asta. 

Băiatul şi-a ridicat mâinile în semn că se predă. 

— Niet! a spus el. 

Apoi, într-o engleză poticnită, a continuat: 

— Sadie Kane. Noi... trebuie... vorbim. 

6. Amos se joacă cu figurinele 


SADIE 


Îl chema Leonid şi am căzut de acord să nu ne omorâm 
unul pe celălalt. 

Ne-am aşezat pe treptele chioşcului şi am stat de vorbă, 
în timp ce elevii şi profesorii din jurul nostru se străduiau 
să se dezmeticească. 

Engleza lui Leonid nu era bună. Eu nu vorbeam o boabă 
de rusă, dar am înţeles suficient din povestea lui cât să mă 
îngrijorez. Evadase din Noma Rusească şi reuşise să-l 
convingă pe Shu să-l aducă aici ca să mă găsească. Leonid 
îşi amintea de mine de când cu invadarea Ermitajului. 
Aparent lăsasem o impresie puternică asupra tânărului. 
Nici nu mă mir. Sunt destul de memorabilă. 

[O, termină cu râsul, Carter.] 

Folosindu-se de cuvinte, gesturi şi efecte sonore, Leonid 
a încercat să-mi explice tot ce se întâmplase la Sankt- 
Petersburg după moartea lui Vlad Menşikov. Nu l-am putut 
urmări de la început până la sfârşit, dar am înţeles asta: 
Kwai, Jacobi, Apophis, Prima Nomă, multe decese, în 
curând, foarte curând. Profesorii au început să-i adune 
laolaltă pe elevi şi să le sune părinţii. Se pare că se temeau 
că leşinul în masă fusese cauzat probabil de punch-ul 
alterat sau de gaze periculoase (parfumul lui Drew, poate) 
şi hotărâseră să evacueze zona. Bănuiam că în scurt timp 
la faţa locului urmau să apară poliţia şi paramedicii şi aş fi 
vrut să plecăm până atunci. 

L-am tras pe Leonid după mine ca să-i fac cunoştinţă cu 
fratele meu, care se împleticea, frecându-se la ochi. 

— Ce s-a întâmplat? a întrebat Carter. 

S-a încruntat la Leonid. 

— Cine...? 

l-am explicat în câteva vorbe: vizita lui Anubis, 
intervenţia lui Shu, apariţia rusului. 

— Leonid are informaţii despre un atac iminent asupra 
Primei Nome, am spus. Rebelii sunt pe urmele lui. 

Carter s-a scărpinat în cap. 

— Vrei să-l ascundem în Casa din Brooklyn? 

— Nu, am spus. Am să-l duc la Amos. 

Leonid s-a sufocat. 

— Amos? El transformat în Set - mâncat fața? 

— Amos nu îţi va mânca faţa, l-am asigurat. Jacobi ţi-a 
spus poveşti. 

Leonid încă părea neliniştit. 

— Amos nu devenit Set? 

Cum să-i explic fără să-l sperii şi mai tare? Nu ştiam cum 
se spune în rusă: E] a fost posedat de Set, dar n-a fost vina 
lui, şi e mult mai bine acum. 

— Fără Set, am spus. Amos bun. 

Carter îl studia pe rus şi m-a privit îngrijorat. 

— Sadie, şi dacă e o capcană? Chiar ai încredere în tipul 
ăsta? 

— O, mă descurc eu cu Leonid. Doar nu vrea să-l 
transform într-un limax, nu-i aşa, Leonid? 

— Niet, a spus Leonid solemn. Nu limax. 

— Vezi? 

— Ce-ar fi să-l vizităm pe Thoth? a întrebat Carter. Asta 
nu mai suferă amânare. 

I-am citit îngrijorarea în privire. Probabil că ne gândeam 
la acelaşi lucru: mama noastră avea probleme. Spiritele 
morţilor dispăreau şi asta avea de-a face cu umbra lui 
Apophis. Trebuia să găsim legătura. 

— Tu mergi la Thoth, am spus. Şi-l iei şi pe Walt cu tine. 
Şi ai grijă de el, bine? Anubis a vrut să-mi spună ceva 
despre el, dar n-a mai apucat. Iar în Dallas, când m-am 
uitat la Walt în Duat... 

N-am putut termina fraza. Mi-au dat lacrimile doar la 
gândul că Walt va ajunge înfăşurat în pânză de mumie. 

Din fericire, Carter a părut să înţeleagă ce vreau să 
spun. 

— O să am grijă de el, a promis. Cum vei ajunge în 
Egipt? 

Am stat puţin pe gânduri. Leonid părea să fi ajuns aici 
cu Liniile aeriene Shu, dar m-am îndoit că agitatul zeu 
aviator ar fi fost dispus să mă ajute, iar eu nu voiam să-l 
întreb. 

— O să risc deschiderea unui portal, am spus. Ştiu că 
sunt cam şubrede, dar e doar un salt rapid. Ce s-ar putea 
întâmpla? 

— V-aţi putea materializa într-un perete, a spus Carter. 
Sau v-aţi putea trezi împrăştiaţi prin Duat într-un milion de 
bucăţi. 

— O, Carter, deci îţi pasă! Serios, totul va fi bine. Şi nu 
prea avem de ales. 

L-am îmbrăţişat în fugă - ştiu, e sinistru de sentimental, 
dar am vrut să dau dovadă de solidaritate. Apoi, înainte să 
mă răzgândesc, l-am luat de mână pe Leonid şi am luat-o la 
fugă prin campus. 

Încă eram ameţită după discuţia cu Anubis. Cum 
îndrăzneau Isis şi Horus să ne despartă când nici măcar nu 
eram împreună! Şi ce-o fi vrut Anubis să-mi spună despre 
Walt? Poate că voia să pună capăt relaţiei noastre de rău 
augur şi să-şi dea binecuvântarea pentru a mă vedea cu 
Walt? (Penibil.) Sau poate dorea să-şi declare iubirea 
veşnică şi să se lupte cu Walt pentru dragostea mea. 
(Foarte puţin probabil şi nici nu mi-ar fi plăcut să fiu 
aruncată de la unul la altul ca o minge de baschet.) Sau 
poate, cel mai probabil - avea să-mi dea o veste proastă. 

Din câte ştiam Anubis îl vizitase de mai multe ori pe 
Walt. Amândoi fuseseră mai degrabă discreţi cu privire la 
ce discutaseră, dar, din moment ce Anubis era călăuza 
morţilor, bănuiam că-l pregăteşte pe Walt pentru moarte. 
Poate că Anubis dorise să mă avertizeze că se apropie 
momentul - de parcă aş fi avut nevoie să mi se mai 
amintească. 

Anubis: indisponibil. Walt: în pragul morţii. Dacă îi 
pierdeam pe amândoi băieţii de care îmi plăcea, ei bine... 
nu prea mai avea rost să salvez lumea. 

Bine, exageram puțin. Dar foarte puţin. 

În plus, mama avea probleme, iar rebelii lui Sarah Jacobi 
plănuiau nişte atacuri sinistre asupra sediului unchiului 
meu. 

Şi atunci, de ce mă simţeam atât de... plină de speranţă? 

O idee a început să mă sâcâie - un mugur de speranţă. 
Nu era vorba doar de perspectiva de-a găsi o cale să 
învingem şarpele. Cuvintele lui Anubis îmi răsunau în cap: 
„Umbra persistă. Trebuie să existe o cale de-a rechema 
sufletul din neființă.“ 

Dacă o umbră putea fi folosită pentru a aduce înapoi un 
suflet muritor care fusese condamnat, se putea face acelaşi 
lucru şi în cazul unui zeu? Eram atât de concentrată, că 
nici n-am observat când am ajuns la clădirea destinată 
artelor frumoase. Leonid m-a oprit. 

— Acesta e portal? a arătat spre un bloc de calcar 
sculptat aflat în curte. 

— Da, am spus. Mulţumesc. 

Pe scurt: când am început să merg la BAG, m-am gândit 
c-ar fi bine să avem o relicvă egipteană la îndemână pentru 
situaţii de urgenţă. Aşa că am făcut singurul lucru logic: 
am împrumutat o bucată din friza de calcar de la Muzeul 
Brooklyn, aflat în apropiere. Sincer, muzeul avea destule 
roci. Nu credeam să-i simtă lipsa. 

În locul ei am lăsat o reproducere şi am rugat-o pe 
Alyssa să-i prezinte friza egipteană profesorului de artă ca 
fiind proiectul ei - o încercare de-a copia o formă de artă 
antică. Profesorul a fost, pe drept cuvânt, impresionat şi a 
instalat opera de artă a „Alyssei“ în curtea din faţa şcolii. 
Sculptura  înfăţişa nişte oameni  îndureraţi la o 
înmormântare, un subiect adecvat pentru elevi. 

Nu era o lucrare artistică impresionantă sau importantă, 
dar toate relicvele Egiptului antic posedă o anumită 
cantitate de energie, ca nişte baterii magice. Cu pregătirea 
potrivită, un magician le poate folosi pentru a iniţia vrăji 
care altfel ar fi imposibile, cum ar fi deschiderea 
portalurilor. 

Devenisem destul de pricepută la acest gen de magie. 

Leonid a ţinut de şase cât am rostit eu incantaţia. 

Majoritatea magicienilor aşteaptă „momentele de bun 
augur“ pentru a deschide portalurile. Petrec ani la rând 
memorând calendarul aniversărilor importante, cum ar fi 
momentul din zi în care s-a născut fiecare zeu, alinierea 
astrelor şi fleacuri de genul ăsta. Probabil c-ar fi trebuit să- 
mi bat şi eu capul cu astfel de lucruri, dar n-o făcusem. 
Având în vedere mileniile de istorie egipteană, existau atât 
de multe momente de bun augur, că pur şi simplu rosteam 
incantaţia până nimeream peste unul. Desigur, trebuia să 
sper că portalul nu se va deschide într-un moment nefast. 
Asta ar fi putut provoca tot soiul de efecte secundare 
neplăcute - dar ce-ar fi viaţa dacă n-am risca din când în 
când? 

(Carter clatină din cap şi mormăie. Habar n-am de ce.) 

Aerul a început să vibreze în faţa noastră. A apărut o uşă 
circulară - un vârtej de nisip auriu - iar Leonid şi cu mine 
am sărit prin el. 

Mi-ar plăcea să spun că vraja mea a funcţionat perfect şi 
că am ajuns în Prima Nomă. Din păcate, am greşit undeva. 

Portalul ne-a scuipat cam la o sută de metri deasupra 
oraşului Cairo. M-am trezit căzând prin aerul rece al nopţii 
spre oraşul luminat de dedesubt. 

Nu m-am panicat. Aş fi putut folosi nenumărate vrăji 
pentru a ieşi din această situaţie. Aş fi putut lua chiar 
forma unui erete (pasărea de pradă, nu egreta), deşi nu 
era modul în care preferam să călătoresc. Înainte să mă 
hotărăsc la un plan, Leonid m-a prins de mână. 

Direcţia vântului s-a schimbat. Dintr-odată pluteam pe 
deasupra oraşului şi coboram controlat. Am aterizat lin în 
deşert chiar lângă oraş, lângă un grup de ruine care ştiam 
că ascundeau intrarea în Prima Nomă. 

L-am privit uimită pe Leonid. 

— Ai invocat puterea lui Shu! 

— Shu, a spus el încruntat. Da. Necesar. Eu fac... 
interzis. 

Am rânjit încântată. 

— Ce băiat deştept! Ai învăţat Calea zeilor de unul 

singur? Ştiam eu că există un motiv pentru care nu te-am 
transformat într-un limax. 

Leonid a făcut ochii mari. 

— Nu limax! Te rog! 

— Era un compliment, prostuţule, am spus. Interzis este 
bun! Lui Sadie îi place interzis! Acum, haide. Trebuie să-l 
întâlneşti pe unchiul meu. 

Fără îndoială, Carter ar putea descrie oraşul subteran 
până la ultimul detaliu, cu măsurători exacte ale fiecărei 
încăperi, cu povestea plictisitoare a fiecărei statui şi 
hieroglife şi cu note de subsol despre construirea sediului 
magic al Casei Vieţii. 

O să vă scutesc de chin. 

E mare. E plin de magie. E subteran. Aşa. Gata. 

La capătul tunelului de acces, am trecut peste un pod de 
piatră care se întindea peste o prăpastie, unde am fost 
provocată de un ba. Strălucitorul spirit de pasăre (care 
avea probabil capul vreunui egiptean celebru pe care ar fi 
trebuit să-l ştiu) m-a întrebat: Ce culoare au ochii lui 
Anubis? 

Căprui. Evident. Probabil încercase să mă păcălească cu 
o întrebare uşoară. 

Ba-ul ne-a lăsat să intrăm în oraș. Nu mai fusesem acolo 
de şase luni şi m-am întristat să văd cât de puţini magicieni 
mai trăiau. Prima Nomă nu fusese niciodată aglomerată. 
Magia egipteană pălise de-a lungul secolelor pentru că tot 
mai puţini învăţăcei tineri studiau arta magiei. Dar acum 
cele mai multe magazine din peştera centrală erau închise. 
La tarabele din piaţă nu se tocmea nimeni pentru preţul 
amuletelor sub formă de ankh sau pentru veninul de 
scorpion. Un vânzător de amulete plictisit s-a înviorat când 
ne-am apropiat, apoi s-a prăbuşit la loc în scaun când am 
trecut mai departe. 

Tunelurile adâncite în linişte răsunau sub paşii noştri. 
Am traversat unul dintre râurile subterane, apoi am trecut 
prin sectorul de bibliotecă şi prin Camera cu păsări. 
(Carter spune că ar trebui să vă spun de ce se numeşte 
aşa. Este o peşteră plină de tot felul de păsări. Din nou - 

evident. 

[Carter, de ce te dai cu capul de masă?]) 

L-am purtat pe prietenul meu rus de-a lungul unui 
coridor lung, am trecut pe lângă un tunel blocat, care 
odinioară dădea spre Marele Sfinx din Gizeh şi, în cele din 
urmă, am ajuns la uşile din bronz ale Sălii Epocilor. Era 
sala unchiului meu acum, aşa că am intrat direct. 

Dacă era impresionantă? Desigur. Dacă ai fi umplut-o cu 
apă, sala ar fi fost suficient de încăpătoare pentru a găzdui 
o familie de balene. În mijloc, un covor lung şi albastru 
sclipea ca apele Nilului. Pe-o parte şi pe alta se întindeau 
şiruri de coloane, iar între ele licăreau perdele luminoase 
care înfăţişau scene din trecutul Egiptului - tot felul de 
evenimente sinistre, minunate sau înduioşătoare. 

Am încercat să nu mă uit la ele. Ştiam din experienţă că 
imaginile puteau fi periculos de acaparatoare. Cândva 
făcusem greşeala să ating luminile, iar experienţa fusese 
cât pe-aci să-mi facă creierul terci. 

Prima secţiune luminoasă era cea de aur - Epoca Zeilor. 
Mai departe, Vechiul Regat era învăluit în argintiu şi 
Regatul Mijlociu Unit în maro-arămiu şi aşa mai departe. 
De mai multe ori a trebuit să-l trag pe Leonid înapoi din 
faţa unor scene în faţa cărora rămânea captivat. Sincer, 
nici eu nu eram mai brează. 

Mi s-au umplut ochii de lacrimi când l-am văzut pe Bes 
distrându-i pe ceilalţi zei, făcând roata ţiganului, cu o 
bucată de pânză în jurul mijlocului. (Vreau să spun c-am 
plâns pentru că îmi era dor să-l văd atât de plin de viaţă, 
deși nici nu-ţi trebuie mai mult ca să te usture ochii decât 
să-l vezi pe Bes cu o pânză în jurul mijlocului.) Am trecut 
pe lângă perdeaua luminoasă din bronz a Noului Regat. M- 
am oprit brusc. În imaginea care se schimba, un tip slab, în 
haine preoţeşti, ţinea o baghetă şi un cuţit aţintite asupra 
unui taur negru. Bărbatul mormăia de parcă ar fi 
binecuvântat animalul. Nu prea înţelegeam scena, dar 
recunoscusem chipul bărbatului - nasul coroiat, fruntea 
înaltă, buzele subţiri cu un zâmbet răutăcios în timp ce 
trecea cuțitul la gâtul bietului animal. 

— Ele, am murmurat. 

M-am îndreptat spre perdeaua luminoasă. 

— Niet. 

Leonid m-a apucat de braţ. 

— Tu spus la mine luminile sunt rele, stai departe. 

— Ai... ai dreptate, am spus. Dar ăsta e unchiul Vinnie. 
Eram convinsă că era acelaşi chip care apăruse pe 
peretele de la Muzeul din Dallas, dar cum era posibil? 
Scena la care priveam trebuie că se petrecuse cu mii de 
ani în urmă. 

— Nu Vinnie, a spus Leonid. Khaemwaset. 

— Poftim? 

Nu ştiam dacă am auzit ce trebuia sau vorbise în altă 
limbă. 

— Ăsta e un nume? 

— Ele... 

Leonid a dat-o pe rusă, apoi a oftat exasperat. 

— Prea greu de explicat. Să vedem Amos, care nu va 
mânca faţa mea. 

Am făcut un efort să-mi mut privirea de la imagine. 

— Bună idee. Să mai mergem. 

La capătul sălii, perdelele de lumină roşie ale Epocii 
Moderne s-au colorat într-un purpuriu închis. Se 
presupunea că asta marca începutul unei noi epoci, deşi 
nimeni nu ştia exact ce fel de epocă. Dacă Apophis 
distrugea lumea, probabil era epoca vieților extrem de 
scurte. 

Mă aşteptam să-l văd pe Amos aşezat la picioarele 
tronului faraonilor. Acesta era locul tradiţional al 
Lictorului-şef, simbolizând rolul de consilier principal al 
faraonului. Desigur, în zilele noastre faraonii nu prea mai 
au nevoie de consiliere, deoarece au murit cu mii de ani în 
urmă. 

Podiumul era gol. 

Asta m-a şocat. Nu mă gândisem niciodată unde stătea 
Lictorul-şef când nu era la post. Avea un vestiar, eventual 
cu numele scris pe uşă şi cu o steluţă? 

— Acolo, a arătat Leonid. 

Încă o dată, inteligentul meu prieten rus avea dreptate. 
Pe peretele din fundul sălii, în spatele tronului, o dungă 
luminoasă imperceptibilă strălucea pe podea - marginea 
de jos a unei uşi. 

— O intrare secretă care-ţi dă fiori, am spus. Foarte 
bine, Leonid. 

De cealaltă parte, am găsit un fel de centru militar de 
comandă. Amos şi o tânără în haine de camuflaj stăteau la 
capetele opuse ale unei mese mari, pe care era încastrată 
o hartă color a lumii. Masa era plină de figurine micuţe - 
nave pictate, monştri, magicieni, maşini şi indicatoare 
scrise cu hieroglife. 

Amos şi fata în haine de camuflaj erau atât de absorbiți 
de activitatea lor, deplasând figurine pe hartă, că nu ne-au 
observat de cum am intrat. 

Amos purta haine tradiţionale din in. Cu silueta lui de 
butoi, semăna puţin cu fratele Tuck’, doar că avea pielea 
închisă la culoare şi o frizură mai modernă. În părul 
împletit avea mărgele de aur. Ochelarii rotunzi îi luceau în 
timp ce studia harta. Pe umeri avea pelerina din piele de 
leopard a Lictorului-şef. 

În ceea ce-o priveşte pe tânără... O, zei ai Egiptului. Era 
Zia. 

N-o mai văzusem în haine moderne. Purta pantaloni de 
camuflaj cu buzunare laterale, bocanci, şi un maiou 
măsliniu care-i punea în valoare pielea arămie. Părul ei 
negru era mai lung decât îmi aminteam. Părea atât de 
matură şi frumoasă față de acum şase luni, încât m-am 
bucurat că nu venise şi Carter. I-ar fi fost dificil să-şi ridice 
mandibula de pe podea. 

[Da, aşa s-ar fi întâmplat, Carter. Arăta spectaculos, ca o 
luptătoare.] 

Amos a mutat pe hartă una dintre figurine. 

— Aici, i-a spus el Ziei. 

— Bine, a spus ea. Dar asta lasă Parisul fără apărare. 

Mi-am dres vocea. 


? Călugărul Tuck este unul dintre tovarăşii lui Robin Hood în diferitele 
versiuni ale poveştilor moderne despre acesta din urmă. 

— Deranjăm? 

Amos s-a întors şi a zâmbit. 

— Sadie! 

M-a îmbrăţişat de mi-au trosnit oasele, apoi m-a frecat 
drăgăstos pe cap. 

— Au, am spus. 

A chicotit. 

— Scuze. Mă bucur mult să te văd. 

S-a uitat la Leonid. 

— El cine e? 

Zia a înjurat şi s-a băgat între Amos şi Leonid. 

— E unul dintre ruşi! Ce caută aici? 

— Linişteşte-te, i-am spus. E un prieten. 

I-am explicat cum apăruse Leonid la bal. Leonid încerca 
să mă ajute, dar o tot dădea pe rusă. 

— Stai, a spus Amos. Să simplificăm lucrurile. 

A atins fruntea lui Leonid. 

— Med-wah. 

Deasupra noastră a apărut hieroglifa care însemna 


Vorbeşte: 
(>b 


— Aşa, a spus Amos. Acum ar trebui să fie mai uşor. 

Leonid s-a încruntat. 

— Vorbeşti rusa? 

Amos a zâmbit. 

— De fapt, pentru următoarele câteva minute, cu toţii 
vom vorbi egipteana antică, dar fiecăruia ni se va părea că 
e limba noastră maternă. 

— Splendid, am spus. Leonid, ai face bine să profiţi de 
timpul acordat. 

Leonid şi-a scos şapca militară şi a început să-i frământe 
borul. 

— Sarah Jacobi şi locotenentul ei, Kwai... plănuiesc să vă 
atace. 

— Ştim asta, a spus Amos sec. 

— Nu, nu înţelegi! 

Vocea lui Leonid era întretăiată de frică. 

— Sunt răi! Lucrează cu Apophis! 

Poate c-a fost o coincidenţă, dar când i-a rostit numele, 
mai multe figurine de pe harta lumii au scos scântei şi s-au 
topit. La fel s-a întâmplat şi cu inima mea. 

— Stai, am spus. Leonid, de unde ştii asta? 

I s-au înroşit urechile. 

— După moartea lui Menşikov, Jacobi şi Kwai au venit la 
noma noastră. Le-am oferit adăpost. În scurt timp, Jacobi a 
preluat puterea, dar tovarăşii mei n-au obiectat. Ei... ăăă... 
urăsc din suflet familia Kane. 

Mi-a aruncat o privire vinovată. 

— După ce aţi pătruns în sediul nostru primăvara 
trecută... ei bine, ceilalţi ruşi dau vina pe voi pentru 
moartea lui Menşikov şi pentru ridicarea lui Apophis. Vă 
învinovăţesc pentru tot. 

— M-am cam obişnuit, i-am spus. Tu n-ai crezut la fel? 

A început să tragă de şapca prea mare. 

— Am văzut ce putere ai. Tu ai învins monstrul tjesu- 
heru. M-ai fi putut distruge, dar n-ai făcut-o. Nu păreai o 
fiinţă malefică. 

— Mulţumesc. 

— După ce ne-am întâlnit, am devenit curios. Am început 
să citesc papirusuri vechi şi am învăţat să canalizez 
puterea zeului Shu. Dintotdeauna m-am priceput să 
mânuiesc elementul aer. 

Amos a mormăit: 

— Ai avut curaj, Leonid. Să cercetezi Calea zeilor de 
unul singur, în mijlocul Nomei Ruseşti? Ai fost curajos. 

— Am fost nesăbuit. 

Fruntea lui Leonid era acoperită de sudoare. 

— Jacobi a ucis magicieni pentru mai puţin de atât. Unul 
dintre prietenii mei, un bătrân pe nume Mihail, a făcut 
greşeala să spună că poate nu toţi membrii familiei Kane 
sunt răi. Jacobi a pus să fie arestat pentru trădare. I l-a dat 
lui Kwai, care foloseşte magia cu... cu fulgere... nişte 

chestii sinistre. Trei nopţi l-am ascultat pe Mihail urlând în 
temniţă până să moară. 

Amos şi Zia s-au privit îngrijoraţi. Am avut sentimentul 
că nu era prima dată când auzeau despre metodele de 
tortură ale lui Kwai. 

— Îmi pare tare rău, a spus Amos. Dar cum poţi fi sigur 
că Jacobi şi Kwai lucrează pentru Apophis? 

Tânărul rus m-a privit întrebător. 

— Poţi să ai încredere în Amos, i-am promis. O să te 
protejeze. 

Leonid și-a muscat buza. 

— Ieri am fost într-una dintre încăperile de sub 
Ermitage, un loc despre care credeam că e secret. Studiam 
un papirus pentru invocarea lui Shu - nişte vrăji interzise. 
I-am auzit pe Jacobi şi Kwai apropiindu-se, aşa că m-am 
ascuns. l-am auzit vorbind, dar vocile lor erau... întrerupte. 
Nu ştiu cum să explic. 

— Erau posedaţi? a întrebat Zia. 

— Mai rău, a spus Leonid. Vorbeau pe zeci de voci. Era 
ca un consiliu de război. Am auzit mulţi monştri şi demoni, 
reuniunea era prezidată de o singură voce, mai profundă şi 
mai puternică decât restul. N-am mai auzit aşa ceva, era 
de parcă întunericul ar fi prins glas. 

— Apophis, a spus Amos. 

Leonid s-a albit. 

— Vă rog să înţelegeţi, cei mai mulţi magicieni din 
Sankt-Petersburg nu sunt răi. Sunt doar speriaţi şi 
disperaţi să supravieţuiască. Jacobi i-a convins că-i va 
salva. I-a indus în eroare cu toate minciunile, spunând că 
cei din familia Kane sunt demoni. Dar ea şi Kwai... ei sunt 
de fapt monştrii. Nu mai sunt oameni. Şi-au stabilit sediul 
la Abu Simbel. De acolo vor conduce rebelii împotriva 
Primei Nome. 

Amos s-a uita la hartă. Şi-a mişcat degetul spre sud, de-a 
lungul Nilului, spre un mic lac. 

— Nu simt nimic la Abu Simbel. Dacă sunt acolo, 
înseamnă că au reuşit să se ascundă complet de magia 
mea. 

— Sunt acolo, l-a asigurat Leonid. 

Zia s-a încruntat. 

— Chiar sub nasul nostru, la o aruncătură de băț. Ar fi 
trebuit să-i ucidem pe rebelii din Casa din Brooklyn când 
am avut ocazia. 

Amos a clătinat din cap. 

— Suntem slujitorii Ma'atului - ordine şi justiţie. Nu ne 
ucidem duşmanii pentru lucrurile pe care le-ar putea face 
în viitor. 

— Iar acum ne vor ucide duşmanii pe noi, a spus Zia. 

Alte două figurine au scos scântei pe harta de pe masă şi 
s-au topit în Spania. O navă în miniatură s-a sfărâmat în 
largul coastelor Japoniei. 

Amos s-a strâmbat. 

— Noi pierderi. 

A apucat o figurină sub formă de cobră din Coreea, a 
împins-o spre naufragiu şi a îndepărtat magicienii topiţi 
din Spania. 

— Ce este harta asta? am întrebat. 

Zia a mutat o hieroglifă din Germania în Franţa. 

— Harta de război a lui Iskandar. Aşa cum ţi-am mai 
spus, era expert în magia statuară. 

Imi aminteam. Fostul Lictor-şef era atât de priceput, că 
făcuse chiar o replică a Ziei... dar am decis să nu spun 
nimic despre asta. 

— Aceste figurine simbolizează forţe reale, am presupus 
eu. 

— Da, a spus Amos. Harta ne arată mişcările 
duşmanului, cel puţin o mare parte dintre ele. De 
asemenea, ne permite să ne trimitem forţele, prin magie, 
acolo unde e nevoie de ele. 

— Şi, cum ne descurcăm? 

Expresia lui vorbea de la sine. 

— Suntem prea împrăştiaţi, a spus Amos. Soldaţii lui 
Jacobi ne lovesc în punctele slabe. Apophis îşi trimite 
demonii să ne terorizeze aliaţii. Atacurile par coordonate. 

— Pentru că sunt, a spus Leonid. Kwai şi Jacobi sunt 
controlaţi de şarpe. 

Am clătinat din cap neîncrezătoare. 

— Cum pot fi Kwai şi Jacobi atât de proşti? Nu înţeleg că 
Apophis va distruge lumea? 

— Haosul e seducător, a spus Amos. Fără îndoială că 
Apophis le-a promis puterea. Le şopteşte la ureche, 
convingându-i că sunt prea importanţi ca să fie distruși. Ei 
cred că pot ridica o lume nouă, mai bună decât cea veche, 
iar schimbarea asta merită orice preţ - chiar şi nimicirea 
în masă. 

Nu reuşeam să înţeleg cum se putea amăgi cineva în 
felul ăsta, dar Amos părea să ştie despre ce vorbeşte. Cu 
siguranţă şi el trecuse prin asta. Fusese posedat de Set, 
zeul răului şi al haosului. În comparaţie cu Apophis, Set 
era nesemnificativ, dar tot reuşise să-l transforme pe 
unchiul meu - unul dintre cei mai puternici magicieni din 
lume - într-o marionetă neajutorată. Dacă eu şi Carter nu l- 
am fi învins pe Set, silindu-l să se întoarcă în Duat... ei 
bine, consecinţele n-ar fi fost tocmai atrăgătoare. 

Zia a luat o figurină-şoim. A mutat-o înspre Abu Simbel, 
dar din mica statuie a început să iasă fum. A fost nevoită s- 
o lase jos. 

— Folosesc metode puternice de protecţie, a spus ea. Nu 
vom putea trage cu urechea. 

— Vor ataca în trei zile, a spus Leonid. Tot atunci se va 
ridica şi Apophis - în zori, la echinocțiul de toamnă. 

— Încă un echinocţiu? am mormăi. Ultima belea nu s-a 
întâmplat tot în timpul echinocţiului? Voi, egiptenii, aveţi o 
obsesie nesănătoasă pentru echinocţii. 

Amos mi-a aruncat o privire aspră. 

— Sadie, aşa cum sunt sigur că ştii, echinocțiul e un 
moment foarte important în magie, când ziua şi noaptea 
sunt egale. În plus, echinocțiul de toamnă marchează 
ultima zi înainte ca întunericul să învingă lumina. Este 
aniversarea retragerii în ceruri a lui Ra. Mă temeam eu că 
Apophis ar putea acţiona în acel moment. Este o zi foarte 
nefastă. 

— Nefastă? 

M-am încruntat. 

— Dar nefast înseamnă ceva rău. De ce ar... a, da. 

Mi-am dat seama că pentru forţele haosului zilele 
noastre proaste sunt zilele lor bune. Asta însemna probabil 
că aveau o mulţime de zile bune. 

Amos s-a sprijinit în toiag. Parcă-i albea părul sub ochii 
mei. Mi-am amintit de Michel Desjardins, ultimul Lictor- 
şef, şi de cât de repede îmbătrânise. Nu puteam suporta să 
văd că asta i se întâmpla şi lui Amos. 

— Nu avem puterea să ne învingem duşmanii, a spus el. 
Va trebui să folosim alte mijloace. 

— Amos, nu, a spus Zia. Te rog. 

Nu-mi dădeam seama despre ce vorbeau. Zia părea 
îngrozită, şi nici nu voiam să ştiu care erau lucrurile care o 
speriau aşa. 

— Chestia e, am spus, că eu şi Carter avem un plan. 

Le-am spus despre ideea noastră de-a folosi propria 
umbra a lui Apophis împotriva lui. Poate c-a fost necugetat 
din partea mea să vorbesc despre asta de faţă cu Leonid, 
dar îşi riscase viaţa pentru a ne avertiza cu privire la 
planurile lui Sarah Jacobi. Avusese încredere în mine. 
Trebuia să-i întorc favoarea. 

Când am terminat de explicat, Amos şi-a privit harta. 

— N-am mai auzit de o asemenea magie. Chiar dacă e 
posibil... 

— E posibil, am insistat. Altfel de ce şi-ar întârzia 
Apophis atacul apocaliptic doar ca să găsească şi să 
distrugă toate papirusurile lui Setne? Apophis se teme că 
vom descoperi vraja şi-l vom opri. 

Zia si-a încrucişat braţele. 

— Dar e imposibil. Tocmai ai spus că toate copiile au fost 
distruse. 

— Îi vom cere ajutorul lui Thoth, am spus. Carter e în 
drum spre el. Şi, între timp... Am o misiune de îndeplinit. 
S-ar putea să reuşesc să testez teoria noastră despre 
umbre. 

— Cum? a întrebat Amos. 

I-am spus la ce mă gândeam. 

Era gata să se opună, dar probabil că mi-a citit sfidarea 

din privire. Doar eram rude. Ştia cât de încăpățânat putea 
fi un Kane când îşi punea ceva în minte. 

— Foarte bine, a spus el. Dar deocamdată, trebuie să 
mănânci şi să te odihneşti. Poţi pleca în zori. Zia, vreau să 
mergi cu ea. 

Zia a tresărit surprinsă. 

— Eu? Dar aş putea să... Adică, e înţelept? 

Încă o dată aveam sentimentul că-mi scapă ceva 
important. Despre ce discutaseră Amos şi Zia? 

— O să te descurci, a asigurat-o Amos. Sadie va avea 
nevoie de ajutorul tău. lar eu voi găsi pe altcineva să-l 
supravegheze pe Ra în timpul zilei. 

Părea destul de neliniştită, ceea ce nu-i stătea în fire. Zia 
şi cu mine mai avuseserăm divergențe, dar niciodată nu se 
arătase neîncrezătoare. Acum aproape că-mi făceam griji 
pentru ea. 

— Capul sus, i-am spus. O să ne distrăm. O scurtă 
excursie în Lumea Morților, la lacul în flăcări al sfârşitului 
lumii. Ce-ar putea merge prost? 

7. Sunt strangulat de un vechi prieten 


CARTER 


Exact. 

Sadie pleacă într-o aventură cu un tip, lăsându-mă pe 
cap cu sarcina plictisitoare de-a găsi o soluţie pentru a 
salva lumea. Oare de ce-mi sună cunoscut? A, da. Pentru 
că Sadie face asta de fiecare dată. Dacă trebuie să mergem 
înainte, ea precis o s-o ia pe căi ocolite, într-una dintre 
incursiunile ei haotice. 

[De ce-mi mulţumegşti, Sadie? N-a fost un compliment.] 

După balul de la Academia Brooklyn, am fost destul de 
tâfnos. Nu mi-a convenit că a trebuit să dansez un blues cu 
prietena lui Sadie, Lacy. Dar să leşin pe ringul de dans, să 
mă trezesc cu Lacy sforăindu-mi la subsuoară, apoi să aflu 
că ratasem vizita a doi zei - era pur şi simplu jenant. 

După ce Sadie şi rusul au plecat, mi-am dus colegii 
înapoi la Casa din Brooklyn. Walt a fost nedumerit să ne 
vadă atât de repede acasă. l-am scos pe el şi pe Bast pe 
terasă, ca să-i pun la curent. Le-am explicat ce-mi spusese 
Sadie despre Shu, Anubis şi despre puştiul rus, Leonid. 

— Mă duc la Memphis cu Freak, am spus. Mă întorc de 
îndată ce stau de vorbă cu Thoth. 

— Vin cu tine, a spus Walt. 

Desigur că Sadie îmi spusese să-l iau cu mine, dar 
uitându-mă la el, am ezitat. Walt avea obrajii supţi şi ochii 
sticloşi. M-am speriat când am văzut cât de rău arăta faţă 
de cu o zi înainte. Ştiu că e groaznic, dar nu m-am putut 
abţine să nu mă gândesc la practicile funerare egiptene - 
la felul cum îmbibau cadavrul cu săruri de îmbălsămare, 
lăsându-l să se usuce încet din interior. Walt arăta de 
parcă intrase deja în acest proces. 

— Uite ce-i, am zis. Sadie mi-a spus să am grijă de tine. 

E îngrijorată. Şi eu la fel. 

Și-a încleştat fălcile. 

— Dacă aveţi de gând să folosiţi o umbră pentru a face 
vraja, va trebui s-o capturați cu figurina aia. Veţi avea 
nevoie de un sau, şi nu există altul mai bun ca mine. 

Din păcate, Walt avea dreptate. Nici Sadie, nici eu nu ne 
pricepeam la capturarea umbrelor - în cazul în care acest 
lucru era posibil. Doar Walt stăpânea talentul ăsta. 

— Bine, am murmurat. Doar... ţine capul la cutie. Nu 
vreau să mă omoare soră-mea. 

Bast l-a atins pe Walt, aşa cum verifică pisicile o 
gânganie ca să vadă dacă mai e vie. Apoi i-a mirosit părul. 

— Aura ta e slabă, a spus Bast, dar cred că vei putea 
călători. Încearcă să nu te oboseşti. Nu folosi magia decât 
dacă e necesar. 

Walt şi-a dat ochii peste cap. 

— Da, mamă. 

Bast a părut încântată. 

— Voi avea grijă de ceilalţi pisoiaşi, mi-a promis ea. 
Învăţăcei, vreau să spun. Să fiţi cu băgare de seamă. Nu-l 
prea am la suflet pe Thoth şi nu vreau să vă lăsaţi prinşi de 
problemele lui. 

— Ce probleme? am întrebat. 

— O să vedeţi voi. Întoarceţi-vă la mine repede. Povestea 
asta cu paza îmi strică programul de somn! 

Ne-a alungat spre grajdul lui Freak şi s-a întors în casă, 
mormăind ceva despre iarba pisicii. 

Am legat barca de Freak, care a ţipat şi a bătut din aripi, 
nerăbdător să plece. Părea să se fi odihnit bine. În plus, 
ştia că orice călătorie însemna că avea să primească şi mai 
mulţi curcani îngheţaţi. 

În scurt timp zburam peste East River. 

Călătoria prin Duat parcă a avut mai multe hurducături 
decât de obicei, asemenea turbulenţelor pe care le simţi în 
avion, doar că li s-au mai adăugat şi vaietele fantomelor şi 
o ceaţă densă. M-am bucurat că am luat o cină uşoară. Mi 
s-a întors stomacul pe dos. 

Am simţit o zdruncinătură când Freak ne-a scos din 

Duat. Dedesubt, se întindea un peisaj nocturn diferit - 
luminile oraşului Memphis, din Tennessee, înşirate de-a 
lungul malurilor râului Mississippi. 

Pe țărm se înălța o piramidă neagră din sticlă - o arenă 
sportivă abandonată din care Thoth îşi făcuse o casă. 
Explozii luminoase multicolore acopereau cerul, 
reflectându-se în piramidă. La început am crezut că Thoth 
găzduieşte o expoziţie de focuri de artificii. Apoi mi-am dat 
seama că piramida lui era atacată. 

Tot felul de demoni macabri escaladau clădirea - siluete 
umanoide cu picioare de pui, labe sau picioare de insecte. 
Unii aveau blană. Unii aveau solzi sau carapace, ca 
broaştele țestoase. In loc de capete, multora le creşteau 
din gât arme sau unelte - ciocane, săbii, topoare, drujbe, 
chiar şi câteva şurubelniţe. 

Cel puţin o sută de demoni se căţărau spre vârf, 
înfigându-şi ghearele în crăpăturile în care se îmbina 
sticla. Unii încercau s-o spargă, dar ori de câte ori o 
loveau, piramida se colora în albastru, respingându-le 
atacurile. Demoni înaripaţi se roteau prin aer, ţipau şi 
atacau un mic grup de apărători. 

Thoth era chiar în vârful piramidei. Arăta ca un laborant 
neîngrijit, într-un halat alb de medic, blugi şi tricou, neras 
şi cu părul zburlit ca al lui Einstein - nu pare foarte 
intimidant, dar ar trebui să-l vedeţi cum luptă. Arunca 
hieroglife strălucitoare ca pe nişte grenade, provocând 
explozii luminoase peste tot în jur. În tot acest timp, 
asistenții lui, o gaşcă de babuini şi păsări cu ciocul lung 
numite ibişi, înfruntau inamicul. Babuinii aruncau cu mingi 
de baschet în demoni iar aceştia se rostogoleau la baza 
piramidei. Ibişii se strecurau printre picioarele monştrilor, 
lovindu-i cu ciocurile pe unde nimereau. 

Când ne-am mai apropiat, am privit în jos, spre Duat. 
Scenele de acolo erau chiar mai înspăimântătoare. 
Demonii erau legaţi între ei cu fire roşii electrice, care 
formau un imens şarpe translucid. Monstrul încercuise 
întreaga piramidă. În vârf, Thoth strălucea în forma lui 
antică - un tip imens, cu un kilt alb, cu cap de ibis, 

aruncând fulgere electrice spre duşmani. 

Walt a fluierat. 

— Cum e posibil ca muritorii să nu observe o aşa 
bătălie? 

Nu eram sigur, dar mi-am amintit de câteva ştiri despre 
dezastre naturale. Furtuni uriaşe care provocau inundaţii 
de-a lungul Mississippiului, inclusiv aici, în Memphis. Sute 
de oameni fuseseră strămutați. Poate că magicienii puteau 
vedea ce se întâmpla cu adevărat, dar muritorii aflaţi încă 
în oraş îşi închipuiau, probabil, că era doar o furtună 
puternică. 

— Eu mă duc să-l ajut pe Thoth, am spus. Tu rămâi în 
barcă. 

— Nu, a zis Walt. Bast a spus că pot folosi magia doar în 
situaţii de urgenţă. Asta e o situaţie de urgenţă. 

Ştiam că Sadie m-ar fi ucis dacă Walt ar fi păţit ceva. Pe 
de altă parte, mi-am dat seama din vocea lui că Walt n- 
avea de gând să cedeze. Când vrea, poate fi aproape la fel 
de încăpățânat ca sora mea. 

— Bine, am spus. Ţine-te bine. 

Dacă m-aş fi confruntat cu o luptă ca asta cu un an în 
urmă, m-aș fi făcut mic și-aș fi căutat un loc în care să mă 
ascund. Chiar şi lupta de la Piramida Roşie, anul trecut de 
Crăciun, mi se părea un mizilic în comparaţie cu sarcina 
de-a ataca în picaj o armată de demoni fără niciun alt 
ajutor decât un tip bolnav şi un grifon uşor disfuncţional. 

Dar se întâmplaseră multe în ultimul an. Asta nu era 
decât o altă zi proastă din viaţa familiei Kane. 

Freak a coborât în picaj prin beznă şi s-a înclinat mult 
spre dreapta, trecând pe lângă piramidă. A înghiţit câţiva 
demoni mai mici şi i-a mărunţit pe alţii mai mari cu aripile 
lui ca nişte drujbe. Cei care au supravieţuit au fost loviți de 
barcă. 

Când Freak s-a ridicat din nou, Walt şi cu mine am sărit 
din barcă, încercând să găsim un punct de sprijin pe 
suprafaţa de sticlă. Walt a aruncat o amuletă. S-a produs o 
explozie luminoasă, a apărut un sfinx de aur, cu trup de leu 
şi cap de femeie. După experienţa de la Muzeul din Dallas, 

nu eram prea pasionat de sfincşi, dar, din fericire, sfinxul 
ăsta era de partea noastră. 

Walt i-a sărit în spate şi a intrat în luptă. Sfinxul a mârâit 
şi s-a năpustit asupra unui demon reptilian, pe care l-a 
făcut bucăţi. Ceilalţi monştri s-au împrăştiat. [i înţelegeam. 
Un leu din aur masiv era oricum înfricoşător, dar capul de 
femeie care mârâia îl făcea şi mai sinistru, cu ochii 
nemiloşi de smarald, o coroană egipteană strălucitoare şi o 
gură rujată mult prea mult şi plină de colţi. 

Mi-am chemat khopesh-ul din Duat. Am invocat puterea 
lui Horus, şi avatarul de un albastru strălucitor al zeului 
războiului a prins formă în jurul meu. Eram înconjurat de o 
chestie cu cap de şoim înaltă de şase metri. 

Am făcut un pas înainte. Avatarul îmi imita mişcările. 
Am lovit cu sabia în demonii cei mai apropiaţi, iar sabia din 
aur masiv a avatarului i-a doborât ca pe popice. Doi dintre 
monştri chiar aveau popice în loc de capete, aşa că s-a 
potrivit la fix. 

Babuinii şi ibişii se impuneau treptat în faţa demonilor. 
Freak dădea târcoale piramidei, pocnindu-i pe demonii 
înaripaţi sau spulberându-i cu barca. 

Thoth continua să arunce cu grenade hieroglifice. 

— Umflat! a strigat el. 

Hieroglifa corespunzătoare a zburat prin aer, lovindu-se 
cu scântei de pieptul unui demon. Instantaneu, demonul s- 
a umflat ca un balon de apă şi a alunecat răcnind în jos. 

— Plat! 

Thoth a pălit un alt demon, care s-a prăbuşit şi s-a 
transformat într-o rogojină monstruoasă. 

— Probleme intestinale! a strigat Thoth. Bietul demon 
lovit s-a făcut verde şi şi-a vărsat maţele. 

M-am băgat în mijlocul monştrilor, aruncându-i cât colo 
şi făcându-i una cu pământul. Totul mergea bine, până 
când un demon înaripat mi s-a izbit de piept ca un 
kamikaze. M-am prăbuşit în spate, lovindu-mă de piramidă 
cu o asemenea forţă, că mi-am pierdut concentrarea. 
Armura magică s-a dizolvat. Aş fi alunecat până jos pe 
piramidă dacă demonul nu m-ar fi apucat de gât şi nu m-ar 

fi ţinut pe loc. 

— Carter Kane, a şuierat el. Te încăpăţânezi prosteşte. 

I-am recunoscut faţa - arăta ca un cadavru de la ora de 
anatomie, cu muşchi şi tendoane, dar fără piele. Ochii fără 
pleoape aveau o strălucire roşie. Şi-a dezvelit colții într-un 
rânjet criminal. 

— Tu, am mormăit. 

— Da, a chicotit demonul, strângându-şi ghearele în 
jurul gâtului meu. Eu. 

Faţă-de-Groază - locotenentul lui Set de la Piramida 
Roşie şi mesagerul secret al lui Apophis. Îl omorâserăm la 
umbra Monumentului Washington, dar se pare că nu 
avusese niciun rost. Acum reînviase şi, judecând după 
vocea şi ochii lui roşii strălucitori, încă era posedat de 
şarpele acela sinistru. 

Nu-mi aminteam să fi fost în stare să zboare, dar între 
timp din umeri îi crescuseră aripi ca de liliac. Mă 
încălecase cu picioarele lui de pui şi mă apăsa pe trahee. 
Respirația îi mirosea a suc fermentat şi a sconcs. 

— Te-aş fi putut ucide de multe ori, mi-a spus demonul. 
Dar mă intrigi, Carter. _ 

Am încercat să lupt cu el. Imi simţeam braţele ca de 
plumb. De-abia-mi tineam sabia. În jur, zgomotele de luptă 
au amuţit. Freak zbura pe deasupra capului meu, dar 
aripile lui băteau cu atâta greutate, că vedeam fiecare 
mişcare. O  hieroglifă a explodat cu încetinitorul, ca 
vopseaua care se răspândeşte în apă. 

Apophis mă trăgea în adâncul Duatului. 

— Îţi simt neliniştea, a spus demonul. De ce duci lupta 
asta fără speranţă? Nu-ţi dai seama ce se va întâmpla în 
final? 

Prin minte au început să mi se perinde tot felul de 
imagini. 

Am văzut un peisaj cu dealuri mişcătoare şi gheizere de 
foc. Demoni înaripaţi traversau cerul sulfuros. Spirite ale 
morţilor alunecau peste dealuri, văietându-se disperate şi 
încercând să se agaţe de ceva, toate erau atrase în aceeaşi 
direcţie, spre o pată întunecată apărută la orizont. Orice ar 

fi fost, puterea ei era la fel de mare ca a unei găuri negre. 
Atrăgea spiritele, aspirând dealurile şi flăcările. Până şi 
demonii din aer aveau probleme. 

Ghemuită la adăpostul unei stânci, o silueta albă şi 
strălucitoare de femeie se străduia să nu fie luată de 
curentul întunecat. Mi-au dat lacrimile. Era mama. Alte 
fantome au trecut în zbor pe lângă ea, tânguindu-se 
neputincioase. Mama a încercat să le prindă, dar n-a putut 
să le salveze. 

Peisajul s-a transformat. Am văzut deşertul egiptean de 
la marginea oraşului Cairo sub un soare arzător. Dintr- 
odată, nisipurile au erupt. Un şarpe roşu gigantic s-a 
înălţat din Lumea subpământeană. S-a repezit la cer şi, 
printr-un gest imposibil, a înghiţit soarele dintr-o singură 
îmbucătură. Lumea s-a întunecat. De-a lungul dunelor s-a 
întins gheaţa. În pământ au apărut fisuri. Peisajul s-a 
schimbat. Cartiere întregi din Cairo s-au scufundat în abis. 
Un ocean roşu de haos s-a revărsat din Nil, dizolvând 
oraşul şi deşertul, înghițind şi piramidele care rezistaseră 
timp de milenii. În scurt timp n-a mai rămas nimic decât o 
mare care fierbea sub un cer negru fără stele. 

— Niciun zeu nu te poate salva, Carter. 

Apophis părea aproape empatic. 

— Această soartă a fost hotărâtă de la începutul 
timpului. Supune-mi-te, şi te voi cruța pe tine şi pe cei 
dragi ţie. Vei naviga pe Marea Haosului. Vei fi stăpânul 
propriului tău destin. 

Am văzut o insulă plutind pe oceanul care fierbea - un 
mic petic de pământ înverzit, ca o oază. Aş fi putut sta 
împreună cu familia mea pe acea insulă. Am fi putut 
supravieţui. Am fi putut avea orice ne-am fi dorit prin 
simpla putere a gândului. Moartea n-ar fi însemnat nimic. 

— Tot ce-ţi cer e un semn de bunăvoință, a insistat 
Apophis. Dă-mi-l pe Ra. Ştiu că-l urăşti. El reprezintă tot 
ceea ce e rău în lumea voastră, a muritorilor. A devenit 
senil, putregăios, slab şi inutil. Predă-mi-l şi te voi cruța. 
Gândeşte-te la asta, Carter Kane. i-au promis zeii ceva 
atât de corect? 

Imaginile s-au stins. Faţă-de-Groază mi-a rânjit, dar 
brusc s-a schimonosit de durere. O hieroglifă de foc i-a 
apărut pe frunte - simbolul pentru deshidratat - iar 
demonul s-a prefăcut în praf. 

M-am chinuit să trag o gură de aer. Mă simţeam de 
parcă aş fi avut cărbuni încinşi în gât. 

Thoth stătea aplecat deasupra mea, cu o înfăţişare 
sumbră şi obosită. Ochii îi erau ca două vârtejuri în culori 
caleidoscopice, ca nişte portaluri spre altă lume. 

— Carter Kane. 

Mi-a întins mâna şi m-a ajutat să mă ridic. 

Toţi ceilalţi demoni dispăruseră. Walt era în vârful 
piramidei cu babuinii şi ibişii, care se căţăraseră pe 
doamna-sfinx de aur ca pe un carusel. Freak zbura prin 
apropiere, sătul şi fericit după ce mâncase atâţia demoni. 

— N-ar fi trebuit să vii, m-a mustrat Thoth. 

Şi-a scuturat tricoul de praful de demon. Pe el se vedeau 
inscripţionate o inimă în flăcări şi cuvintele House of 
Blues. 

— A fost mult prea periculos, mai ales pentru Walt. 

— Cu plăcere, am bombănit. Păreai să ai nevoie de 
ajutor. 

— Demonii? a dat Thoth nepăsător din mână. Se vor 
întoarce înainte de răsărit. In ultima săptămână atacă la 
fiecare şase ore. Foarte enervant. 

— La fiecare şase ore? 

Am încercat să-mi imaginez ce însemna asta. Dacă Thoth 
luptase cu o armată de genul ăsta de mai multe ori pe zi, 
timp de o săptămână... nu-mi dădeam seama cum cineva, 
chiar şi un zeu, putea avea atâta putere. 

— Unde sunt ceilalţi zei? am întrebat. N-ar trebui să te 
ajute? 

Thoth a strâmbat din nas de parcă ar fi mirosit un 
demon cu probleme intestinale. 

— Poate că aţi face bine să intraţi. Dacă tot aţi venit, 
avem multe de discutat. 


Trebuie să recunosc că Thoth se pricepea să decoreze o 

piramidă. 

Terenul de baschet al fostei arene era încă acolo, fără 
îndoială pentru ca babuinii lui să se poată juca. (Babuinii 
adoră baschetul.) 

Tabela de afişaj încă atârna de tavan şi pe ea apăreau 
intermitent o serie de hieroglife care afişau mesaje ca: HAI, 
BĂIEȚII! APĂRARE! şi THOTH 25 - DEMONI 0 în egipteana 
antică. 

Scaunele de pe stadion fuseseră înlocuite cu loje. Unele 
dintre ele erau pline de computere, astfel că arena semăna 
cu o staţie de control pentru lansat rachete. In altele erau 
mese pentru experimente chimice, pline de pahare de 
laborator, lămpi Bunsen, eprubete din care ieşea fum, 
borcane cu organe murate şi tot soiul de lucruri ciudate. In 
cele mai înalte locuri se aflau rafturi cu papirusuri - o 
bibliotecă cel puţin la fel de mare ca aceea din Prima 
Nomă. lar în spatele panoului din stânga se ridica o tablă 
albă, înaltă cât o clădire cu trei etaje, plină de calcule şi 
hieroglife. 

Agăţate de grinzi, în locul bannerelor sportive şi al 
tricourilor cu numerele purtate de sportivii retraşi din 
activitate, erau tapiserii negre brodate cu incantaţii de 
aur. 

Thoth locuia chiar la marginea terenului - o bucătărie 
profesionistă separată, o colecţie impresionantă de 
canapele şi fotolii, mormane de cărţi, găleți de Lego şi 
Tinker Toys, o duzină de televizoare cu ecran plat care 
prezentau diferite programe de ştiri şi documentare, 
precum şi o mică pădure de chitare electrice şi 
amplificatoare - toate lucrurile de care avea nevoie un zeu 
dezordonat pentru a putea să facă douăzeci de lucruri 
deodată. 

Babuinii lui Thoth l-au dus pe Freak în vestiar să-l curețe 
şi să-l lase să se odihnească. Cred că erau îngrijoraţi c-ar 
putea mânca ibişii, pentru că semănau puţin cu nişte 
curcani. 

Thoth s-a întors spre Walt şi spre mine, şi ne-a aruncat o 
privire aspră. 

— Trebuie să vă odihniţi. Apoi o să vă fac ceva de 
mâncare. 

— Nu avem timp, am spus. Trebuie să... 

— Carter Kane, m-a certat Thoth. Tocmai te-ai luptat cu 
Apophis, ai luat-o pe coajă de ţi-au zburat fulgii, ai fost 
târât prin Duat şi era să mori sugrumat. Nu poţi ajuta pe 
nimeni până nu tragi un pui de somn. 

Am dat să protestez, dar Thoth mi-a pus mâna pe frunte. 
M-am simţit cuprins de oboseală. 

— Odihneşte-te, a insistat Thoth. 

M-am prăbuşit pe cea mai apropiată canapea. 

Nu sunt sigur cât am dormit, dar Walt s-a trezit primul. 

Când m-am trezit, el şi Thoth discutau febril. 

— Nu, a spus Thoth. Niciodată nu s-a mai făcut asta. Şi 
mi-e teamă că n-ai timp... 

S-a oprit când a văzut că m-am ridicat. 

— Ah. Bine, Carter. Te-ai trezit. 

— Ce-am pierdut? 

— Nimic, a spus el, exagerat de vesel. Hai şi mănâncă. 

Tejgheaua bucătăriei era încărcată cu pastramă de vită, 
cârnaţi, costiţe şi pâine, plus un dozator de dimensiuni 
industriale pentru ceai cu gheaţă. Thoth îmi spusese odată 
că grătarul era o formă de magie şi probabil că avea 
dreptate. Mirosul de mâncare m-a făcut să uit o vreme de 
necazuri. 

Am înfulecat un sandvici cu carne de vită şi am băut 
două pahare de ceai. Walt ciugulea şi el la o costiţă, dar nu 
părea să aibă poftă. 

Între timp, Thoth a luat o chitară Gibson. A prins un 
acord în forţă care a făcut să se zguduie podeaua arenei. 
Se descurca mai bine decât ultima oară când îl auzisem. 
Suna ca un acord adevărat, nu ca o capră de munte 
torturată. 

Am făcut un semn împrejur ţinând în mână o bucată de 
pâine de mălai. 

— Arată bine. 

Thoth a chicotit. 

— Mai bine decât ultimul sediu, nu-i aşa? 

Prima dată când Sadie şi cu mine ne-am intersectat cu 
zeul cunoaşterii, trăia ascuns într-un campus universitar 
local. Ne pusese la încercare trimiţându-ne într-o misiune 
de distrugere a casei lui Elvis Presley (e o poveste lungă), 
dar speram să fi depăşit faza testelor. Preferam să stau 
aici şi să mănânc grătare. 

Apoi mi-am amintit de viziunile pe care mi le arătase 
Faţă-de-groază - cu mama care era în pericol, cu 
întunericul care înghiţea sufletele morţilor, cu lumea care 
dispărea într-o mare a Haosului - în afară de-o insuliţă 
care plutea pe valuri. Amintirea asta mi-a cam stricat pofta 
de mâncare. 

— Deci... mi-am împins farfuria deoparte. Povesteşte-mi 
despre atacurile demonilor. Şi ce-i spuneai lui Walt? 

Walt rămăsese cu privirea aţintită pe costiţa de porc din 
care mâncase jumătate. 

Thoth a scos un acord minor. 

— Ce să povestesc mai întâi...? Atacurile au început în 
urmă cu şapte zile. Nu ţin legătura cu ceilalţi zei. Imi 
închipui că n-au sărit în ajutorul meu pentru că au 
probleme asemănătoare. Dezbină şi cucereşte - Apophis 
cunoştea acest principiu militar fundamental. Chiar dacă 
fraţii mei ar putea să mă ajute... ei bine, au alte priorităţi. 
Ra tocmai a fost adus înapoi, dacă îţi aminteşti. 

Thoth mi-a aruncat o privire neîndurătoare, de parcă aş 
fi fost o ecuaţie pe care nu o putea rezolva. 

— Zeul soarelui trebuie păzit în călătoria lui nocturnă. 
Pentru asta e nevoie de multă putere zeiască. 

M-am pleoştit. Asta îmi mai lipsea, încă un lucru pentru 
care să mă simt vinovat. În plus, nu mi se părea drept ca 
Thoth să fie atât de critic cu mine. Cumva, el fusese de 
partea noastră în ideea de a-l aduce înapoi pe zeul 
soarelui. Poate că cele şapte zile de atacuri ale demonilor 
îl puneau pe gânduri şi era gata să se răzgândească. 

— Nu poţi să pleci pur şi simplu? am întrebat. 

Thoth a clătinat din cap. 

— Poate nu vezi atât de adânc în Duat, dar puterea lui 
Apophis a înconjurat complet piramida. Sunt prins aici. 

M-am uitat în sus, la tavanul arenei, care mi s-a părut 
dintr-odată mult mai jos. 

— Asta înseamnă... că şi noi suntem prinşi? 

Thoth a dat din mână nepăsător. 

— Voi ar trebui să puteţi trece înapoi. Plasa şarpelui e 
făcută să prindă zei. Tu şi Walt nu sunteţi suficient de mari 
sau importanţi ca să fiţi prinşi. 

M-am întrebat dacă e aşa cum spune Thoth sau Apophis 
mă lăsa de fapt să circul ca să am ocazia să-l predau pe Ra. 

„Mă intrigi, Carter“, spusese Apophis. „Predă-mi-l şi te 
voi cruța.“ 

Am tras adânc aer în piept. 

— Dar, Thoth, daca eşti pe cont propriu... Adică, cât mai 
poţi rezista? 

Zeul şi-a trecut mâna peste halatul plin de mâăzgăleli 
scrise într-o duzină de limbi. Cuvântul timp i s-a desprins 
de pe mânecă. Thoth l-a apucat şi, dintr-odată, în mâna lui 
a apărut un ceas de buzunar din aur. 

— Hai să vedem. Judecând după cât de slab e sistemul 
de apărare al piramidei şi după ritmul în care îmi scade 
puterea, aş spune că mai pot rezista la cel mult nouă 
atacuri sau puţin peste două zile, adică până la echinocţiu. 
Ha! Asta nu poate fi o coincidenţă. 

— Şi apoi? a întrebat Walt. 

— Apoi piramida va cădea. Slujitorii îmi vor fi ucişi. De 
fapt, probabil că Apocalipsa va afecta totul. Echinocţiul de 
toamnă ar fi un moment potrivit pentru ca Apophis să se 
ridice. Probabil că mă va arunca în abis sau, poate, îmi va 
împrăştia esenţa peste tot în univers, într-un miliard de 
bucăţi. Hmm... fizica morţii unui zeu. 

Ceasul de buzunar s-a transformat într-un stilou. A 
mâzgălit ceva pe gâtul chitarei. 

— Asta ar fi o temă excelentă de cercetare. 

— Thoth, a intervenit Walt. Spune-i lui Carter ce mi-ai 
spus mie, despre motivul pentru care eşti luat în vizor. 

— Am crezut că era evident, a spus Thoth. Apophis vrea 
să mă împiedice să vă ajut. De-aia aţi venit, nu-i aşa? 
Pentru a vă ajuta cu umbra şarpelui? 

Pentru o clipă, am fost prea uimit ca să deschid gura. 

— Cum de-ai ştiut? 

— Te rog. 

Thoth a cântat un riff de-al lui Jimi Hendrix, apoi şi-a pus 
chitara jos. Totuşi, sunt zeul cunoaşterii. Ştiam că, mai 
devreme sau mai târziu, veţi ajunge la concluzia că singura 
voastră speranţă de a învinge e blestemul umbrei. 

— Blestemul umbrei, am repetat. Chiar există o 
asemenea vrajă? Ar putea funcţiona? 

— În teorie. 

— Şi nu ne-ai oferit de bună voie această informaţie 
pentru că? 

Thoth a pufnit. 

— Cunoaşterea adevărată nu poate fi oferită. Trebuie s-o 
cauţi şi să câştigi dreptul de-a o stăpâni. Eşti profesor 
acum, Carter. Ar trebui să ştii asta. 

Nu ştiam dacă să-l sugrum sau să-l îmbrăţişez. 

— Deci, caut cunoaşterea. Imi câştig dreptul de-a o 
stăpâni. Cum îl înving pe Apophis? 

— Mă bucur că ai întrebat! 

Thoth m-a privit cu ochii lui multicolori. 

— Din păcate, nu-ţi pot spune. 

M-am uitat la Walt. 

— ÎL omori tu sau mă laşi pe mine? 

— Calm, calm, a spus Thoth. Pot să vă ajut puţin. Dar 
trebuie să uniţi pistruii, cum se spune. 

— Punctele, am răspuns. 

— Aşa e. Eşti pe drumul cel bun. Sheut-ul poate fi folosit 
pentru a distruge un zeu sau chiar pe Apophis. Şi, da, la fel 
ca orice fiinţă simţitoare, Apophis are o umbră, deşi îşi ţine 
această parte a sufletului bine ascunsă şi bine păzită. 

— Deci, unde e? am întrebat. Cum îl folosim? 

Thoth şi-a desfăcut mâinile. 

— La a doua întrebare nu pot răspunde. La prima 
întrebare n-am voie să răspund. 

Walt şi-a împins farfuria din faţă. 

— Am încercat să scot ceva de la el, Carter. Pentru un 
zeu al cunoaşterii, nu e de prea mare ajutor. 

— Haide, Thoth, am spus. Nu putem îndeplini vreo 
misiune pentru tine sau orice altceva? Nu mai putem 
arunca în aer casa lui Elvis încă o dată? 

— Sună tentant, a spus zeul. Dar trebuie să înţelegi, ar fi 
o fărădelege gravă să-i spun unui muritor unde se află 
umbra unui nemuritor - chiar şi a lui Apophis. Ceilalţi zei 
deja mă cred un trădător. De-a lungul secolelor, am 
divulgat prea multe secrete omenirii. V-am învăţat arta 
scrisului. V-am învăţat magia şi am întemeiat Casa vieţii. 

— Motiv pentru care magicienii încă te slăvesc, am spus. 
Aşa că mai ajută-ne o dată. 

— Şi să le ofer oamenilor cunoaşterea ce-ar putea fi 
folosită pentru a-i distruge pe zei? 

Thoth a oftat. 

— Inţelegi de ce fraţii mei n-ar fi de acord? 

Mi-am strâns pumnii. M-am gândit la spiritul mamei 
ghemuit sub o stâncă, chinuindu-se să nu se lase luată de 
curent. Forţa întunecată trebuie că era umbra lui Apophis. 
Şarpele îmi arătase acea imagine ca să mă aducă la 
disperare. Pe măsură ce puterea îi creştea, şi umbra lui 
devenea mai puternică. Atrăgea spiritele celor morţi, 
devorându-le. 

Bănuiam că umbra era undeva, în Duat, dar asta nu mă 
ajuta prea mult. Era ca şi cum ai fi spus undeva, în 
Oceanul Pacific. Duatul era imens. 

M-am încruntat la Thoth. 

— Cealaltă opţiune e să nu ne ajuţi şi să-l laşi pe Apophis 
să distrugă lumea. 

— Ai dreptate, a recunoscut el, iar ăsta e motivul pentru 
care încă vorbesc cu voi. Există o cale prin care să 
descoperiţi unde i se află umbra. Cu mult timp în urmă, 
când eram tânăr şi naiv, am scris o carte - un fel de studiu 
de teren - intitulat Cartea lui Thoth. 

— Foarte atrăgător nume, a murmurat Walt. 

— Aşa am crezut şi eu! a spus Toth. În orice caz, era 
vorba despre toate formele şi înfăţişările pe care le poate 
lua fiecare zeu, despre ascunzătorile lor cele mai secrete - 
tot felul de informaţii jenante. 

— Inclusiv modalitatea de-a le găsi umbrele? am 
întrebat. 

— Nu comentez. În orice caz, n-am vrut ca oamenii s-o 
citească, dar a fost furată în vechime de un magician 
viclean. 

— Şi unde e acum? am întrebat. 

Apoi am ridicat disperat mâinile. 

— Stai... lasă-mă să ghicesc. Nu ne poţi spune. 

— Sincer, nu ştiu, a spus Thoth. Acest magician viclean a 
ascuns cartea. Din fericire, a murit înainte să apuce să 
profite din plin de ea, dar a folosit anumite cunoştinţe din 
ea pentru a formula o serie de vrăji, inclusiv blestemul 
umbrei. Şi-a notat ideile într-o ediţie specială a Cărţii 
înfrângerii lui Apophis. 

— Setne, am spus. El e magicianul despre care vorbeşti. 

— Într-adevăr. Vraja lui a fost doar teoretică, desigur. 
Nici măcar eu n-am posedat această cunoaştere. Şi, după 
cum ştiţi, toate copiile papirusului său au fost distruse. 

— Deci e un caz fără speranţă, am zis. O fundătură. 

— A, nu, a zis Thoth. L-ai putea întreba chiar pe Setne. 
El a scris vraja. El a ascuns Cartea lui Thoth, care, hmmm, 
descrie sau nu locul unde e umbra lui. Dacă ar vrea, te-ar 
putea ajuta. 

— Dar Setne n-a murit cu mii de ani în urmă? 

Thoth a rânjit. 

— Da. Şi asta e doar prima problemă. 

Thoth ne-a povestit despre Setne, care se pare că fusese 
destul de celebru în Egiptul Antic - un fel de Robin Hood, 
Merlin şi Attila Hunul într-o singură persoană. Cu cât 
aflam mai multe, cu atât îmi doream mai puţin să-l cunosc. 

— Era un mincinos patologic, a spus Thoth. O canalie, un 
trădător, un hoţ şi un magician genial. Se mândrea cu 
furtul unor cărţi ale cunoaşterii, inclusiv a mea. S-a luptat 
cu monştri, s-a aventurat în Duat, a biruit zei şi a pătruns 
în morminte sacre. A creat blesteme care n-au putut fi 
desfăcute şi a dezvăluit secrete care ar fi trebuit să 
rămână îngropate. A fost un geniu al răului. 

Walt a început să se joace cu amuletele. 

— Pari să-l admiri. 

Zeul i-a zâmbit strâmb. 

— Ei bine, apreciez goana după cunoaştere, dar nu 
puteam fi de acord cu metodele lui Setne. Nu se dădea în 
lături de la nimic pentru a afla secretele universului. Voia 
să fie zeu, înţelegi tu - nu Ochiul unui zeu. Un nemuritor 
cu drepturi depline. 

— Ceea ce este imposibil, mi-am dat eu cu părerea. 

— Greu, nu imposibil, a spus Thoth. Imhotep, primul 
magician muritor - a fost făcut zeu după moarte. 

Thoth s-a întors spre computere. 

— Asta îmi aminteşte că nu l-am mai văzut pe Imhotep 
de câteva mii de ani. Mă întreb ce pune la cale. Poate că ar 
trebui să-l caut pe Google... 

— Thoth, a spus Walt, concentrează-te. 

— Corect. Aşadar, Setne. A creat această vrajă pentru a 
distruge orice fiinţă - chiar şi un zeu. N-am putut fi de 
acord ca asemenea cunoştinţe să cadă în mâinile unui 
muritor, dar, ipotetic vorbind, dacă aveţi nevoie de vrajă 
pentru a-l învinge pe Apophis, l-aţi putea convinge pe 
Setne să vă înveţe vraja şi vă ducă la umbra lui Apophis. 

— Doar că Setne e mort, am spus. Ne întoarcem la asta. 

Walt s-a ridicat. 

— Doar dacă... dacă nu sugerezi c-ar trebui să-i găsim 
spiritul în Lumea subpământeană. Dar dacă Setne a fost 
atât de rău, n-ar fi trebuit condamnat de Osiris în Sala 
Judecăţii? Ammit i-a mâncat inima, iar el a încetat să mai 
existe. 

— In mod normal, da, a zis Thoth. Dar Setne e un caz 
special. E destul de... convingător. Chiar şi în faţa instanţei 
din Lumea subpământeană, el a reuşit să... ăăă... 
manipuleze sistemul juridic. Osiris l-a condamnat de multe 
ori la uitare, dar Setne a reuşit mereu să se sustragă 
pedepsei. A primit o sentinţă mai uşoară, a făcut o 
înţelegere sau pur şi simplu a evadat. A reuşit să 
supravieţuiască - ca spirit, cel puţin - în tot timpul ăsta. 

Thoth şi-a întors ochii ca nişte vârtejuri spre mine. 

— Dar, Carter Kane, de curând tatăl tău a devenit Osiris. 

A început să se răfuiască cu fantomele rebele, în 
încercarea de-a  reinstaura  Ma'at-ul în Lumea 
subpământeană. La următorul apus de soare, cam peste 
paisprezece ore, e programat un nou proces al lui Setne. 
Va apărea înaintea tatălui tău. Şi de data asta... 

— Tata nu-i va mai da drumul. 

Am simţit mâinile demonului strângându-mă din nou de 
gât. 

Tata era corect, dar sever. Nu accepta scuze din partea 
nimănui. În toţi anii în care am călătorit împreună, mă 
certa de fiecare dată când nu aveam cămaşa băgată în 
pantaloni. Dacă Setne era atât de rău cum spunea Thoth, 
tata nu i-ar fi arătat milă. l-ar fi aruncat acestuia inima 
Devoratoarei Ammit ca pe-un biscuit pentru câini. 

Lui Walt i-au sclipit ochii de entuziasm. Nu-l mai 
văzusem de mult atât de plin de viaţă. 

— Putem negocia cu tatăl tău, a spus. Putem rezolva ca 
procesul lui Setne să fie amânat sau să cerem o reducere a 
sentinţei în schimbul ajutorului lui Setne. Legile din Lumea 
subpământeană permit acest lucru. 

M-am încruntat. 

— De unde ştii atât de multe despre tribunalul morţilor? 

Am regretat imediat că am întrebat asta. Mi-am dat 
seama că probabil se pregătise pentru înfăţişarea din sala 
de judecată. Poate că despre asta discutase cu Thoth mai 
devreme. 

„Mi-e teamă că n-ai timp“, spusese Thoth. 

— Îmi pare rău, prietene. 

— Nu-i nimic, a zis Walt. Dar trebuie să încercăm. Dacă-l 
putem convinge pe tatăl tău să-l cruţe pe Setne... 

Thoth a izbucnit în râs. 

— Ar fi amuzant, nu-i aşa? Ca Setne să scape din nou, 
pentru că metodele lui malefice sunt singurele care ar 
putea salva lumea? 

— Comic, am spus. 

Sandviciul cu carne de vită nu-mi picase bine. 

— Deci ce sugerezi tu e să mergem la tribunalul tatei şi 
să încercăm să salvăm fantoma unui magician psihopat şi 

malefic. Apoi să-i cerem fantomei să ne conducă la umbra 
lui Apophis şi să ne înveţe cum s-o distrugem, sperând că 
n-o să evadeze, că n-o să ne ucidă sau că n-o să ne vândă 
duşmanului. 

Thoth a dat din cap cu entuziasm. 

— Ar trebui să fii nebun pentru toate astea! Sper că eşti. 

Am luat o gură mare de aer. 

— Probabil că sunt nebun. 

— Excelent! s-a bucurat Thoth. Încă ceva, Carter. Ca să 
reuşeşti, vei avea nevoie de ajutorul lui Walt, dar el mai 
are doar puţin timp. Singura lui şansă... 

— E în regulă, l-a întrerupt Walt. O să-i spun eu. 

Înainte să apuc să-l întreb ce-a vrut să spună, din boxe s- 
a auzit soneria care anunţa terminarea timpului de joc. 

— Se apropie zorile, a spus Thoth. Aţi face bine să 
plecaţi înainte ca demonii să se întoarcă. Mult noroc. Şi 
neapărat transmiteţi-i lui Setne salutările mele - dacă 
supravieţuiţi până atunci, desigur. 


122 


8. Sora mea ca un ghiveci de flori 


CARTER 


Călătoria înapoi n-a fost distractivă. 

Walt şi cu mine ne ţineam de barcă în timp ce ne 
clănţăneau dinţii în gură şi ne jucau ochii în cap. Ceaţa 
magică avea o culoare sângerie. Voci fantomatice şuşoteau 
furioase, de parcă s-ar fi hotărât să se revolte şi să 
jefuiască lumea eterică. 

Freak şi-a croit drum afară din Duat mai repede decât 
mă aşteptam. Ne-am trezit deasupra docurilor din New 
Jersey, lăsând aburi în urma noastră, în timp ce Freak 
plutea obosit. In depărtare, clădirile din Manhattan 
străluceau aurii în lumina răsăritului. 

Walt şi cu mine nu schimbaserăm o vorbă tot drumul. 
Duatul are efectul de-a descuraja conversațiile. Acum mă 
privea timid. 

— Ar trebui să-ţi explic câteva lucruri, a zis el. 

Nu pot să zic că nu eram curios. Pe măsură ce boala lui 
avansase, Walt devenise tot mai secretos. Aş fi vrut să ştiu 
ce discutase cu Thoth. Dar nu era treaba mea. După ce 
Sadie îmi aflase numele secret primăvara trecută şi făcuse 
un tur gratuit prin cele mai intime gânduri ale mele, 
devenisem sensibil în ceea ce priveşte respectarea 
intimităţii oamenilor. 

— Uite ce e, Walt, e vorba de viaţa ta, am spus. Dacă nu 
vrei să vorbeşti... 

— Dar nu e doar ceva personal. Trebuie să ştii ce se 
întâmplă. Eu... eu nu voi mai fi aici pentru multă vreme. 

M-am uitat spre port, în timp ce treceam pe deasupra 
Statuii Libertăţii. Ştiam de luni de zile că Walt era pe 
moarte. Încă nu mă obişnuisem cu ideea. Mi-am amintit ce 
spusese Apophis la Muzeul din Dallas: Walt n-avea să 

trăiască suficient pentru a vedea sfârşitul lumii. 

— Eşti sigur? am întrebat. Nu există vreo cale...? 

— Anubis e sigur, a zis el. Mai am de trăit cel mult până 
mâine la apusul soarelui. = 

Nu mai voiam să aud de încă un termen imposibil. În 
seara asta, până la apusul soarelui, trebuia să salvăm 
fantoma unui magician malefic. Până mâine la apusul 
soarelui, Walt avea să moară. lar a doua zi dimineaţa, la 
răsărit, ne puteam aştepta la venirea Zilei de Apoi, şi asta 
numai dacă aveam foarte mult noroc. Niciodată nu mi-a 
plăcut să mi se pună bete în roate. De câte ori simţeam că 
ceva era imposibil, mă străduiam şi mai mult, numai din 
încăpățânare. 

Dar acum simțeam că Apophis se distrează de minune 
pe seama mea. 

„O, nu te dai bătut?“ parcă mă întreba. „Dar acum? Ce- 
ar fi să-ţi mai dăm nişte sarcini imposibile? Nici acum nu te 
dai bătut?“ 

Mi s-a făcut stomacul ghem de furie. Am tras un şut în 
barcă de era să-mi rup piciorul. 

Walt a clipit. 

— Carter, e... 

— Nu spune că e în regulă! am izbucnit. Nu e deloc în 
regulă. 

Nu eram supărat pe el. Eram supărat pe blestemul lui 
nedrept şi pe faptul că-i dezamăgeam încontinuu pe cei 
care depindeau de mine. Părinții mei muriseră pentru a ne 
da mie şi lui Sadie şansa de a salva lumea şi eram pe 
punctul s-o dăm în bară. Zeci de magicieni valoroşi 
muriseră în Dallas pentru că încercaseră să mă ajute. 
Acum aveam să-l pierdem pe Walt. 

Sigur, el era important pentru Sadie. Dar şi eu mă 
bazam pe el la fel de mult. Walt era adjunctul meu 
neoficial la Casa din Brooklyn. Ceilalţi copii îl ascultau. 
Calma spiritele în orice criză, votul lui era decisiv în toate 
dezbaterile. Lui îi puteam împărtăşi secretele mele - sau îi 
puteam vorbi despre statuia pentru distrugerea lui 
Apophis, despre care nu-i puteam spune unchiului meu. 

Dacă Walt murea... 

— N-o să permit una ca asta, am zis. Refuz. 

Gânduri nebuneşti îmi năvăleau în minte: poate că 
Anubis l-a minţit pe Walt în legătură cu moartea lui 
iminentă, încercând să-l îndepărteze de Sadie. (Bine, e 
puţin probabil. Sadie nu era o partidă chiar atât de bună.) 

[Da, Sadie, chiar am spus asta. Voiam să văd dacă mai 
eşti atentă.] 

Poate că Walt avea să învingă soarta. Sunt oameni care 
au supravieţuit în mod miraculos cancerului. De ce n-ar fi 
la fel şi în cazul blestemelor străvechi? Poate l-am fi putut 
îngheţa în timp, cum făcuse Iskandar cu Zia, până găseam 
un antidot. Desigur, familia lui căutase vreme de secole un 
leac, fără succes. Jaz, vindecătoarea noastră cea mai 
pricepută, încercase totul fără niciun rezultat. Dar poate 
că omisesem ceva. 

— Carter, a spus Walt. Mă laşi să termin? Trebuie să 
facem nişte planuri. 

— Cum poţi fi atât de liniştit? l-am întrebat. 

Walt şi-a trecut degetele peste colierul shen, identic cu 
cel pe care i-l dăruise lui Sadie. 

— Ştiu de blestemul ăsta de ani de zile. Nu-l voi lăsa să 
mă împiedice să fac ce trebuie făcut. Într-un fel sau altul, 
te voi ajuta să-l învingi pe Apophis. 

— Cum? am zis. Tocmai mi-ai spus că... 

— Anubis are o idee, a răspuns Walt. El m-a ajutat să-mi 
înţeleg puterile. 

— Vrei să spui... _ 

M-am uitat la mâinile lui Walt. Îl văzusem de mai multe 
ori transformând în cenuşă obiecte prin simpla atingere, 
aşa cum făcuse şi cu criosfinxul din Dallas. Puterea asta nu 
era dată de amuletele lui magice. Niciunul dintre noi nu 
înţelegeam despre ce era vorba şi, pe măsură ce boala lui 
Walt se agrava, era din ce în ce mai puţin în stare s-o 
controleze, ceea ce mă făcea să mă gândesc de două ori 
înainte să bat palma cu el. 

Walt şi-a îndoit degetele. 

— Anubis crede că ştie de ce am această abilitate. Şi 

asta nu-i tot. El crede că ar putea exista o modalitate de a- 
mi prelungi viaţa. 

Era o veste atât de bună, încât am izbucnit într-un râs 
nervos. 

— De ce n-ai spus aşa? Te poate vindeca? 

— Nu, a spus Walt. Nu e un leac. Şi e riscant. Nimeni n-a 
mai făcut asta niciodată. 

— Deci despre asta vorbeai cu Thoth. 

Walt a încuviinţat din cap. 

— Chiar dacă planul lui Anubis funcţionează, ar putea 
exista... efecte secundare. S-ar putea să nu-ţi convină. 

A coborât vocea. 

— Lui Sadie s-ar putea să nu-i convină. 

Din păcate, aveam o imaginaţie bogată. Mi l-am 
imaginat pe Walt transformându-se într-un fel de strigoi - 
o mumie uscată, un ba fantomatic sau un demon 
desfigurat. Efectele secundare pot fi destul de radicale în 
magia egipteană. 

Am încercat să-mi ascund emoţiile. 

— Vrem să trăieşti. Nu-ţi face griji în privinţa lui Sadie. 

Îmi dădeam seama din privirea lui Walt că era foarte 
îngrijorat în privinţa ei. Serios, ce vedea la sora mea? 

[Nu mă mai lovi, Sadie. Sunt sincer, atâta tot. | 

Walt şi-a îndoit din nou degetele. Poate că mi s-a părut, 
dar am văzut fuioare de abur gri ridicându-se din mâinile 
lui, de parcă puterea aceea ciudată se activase doar pentru 
că pomeniserăm de ea. 

— Încă nu voi lua o decizie, a spus Walt. Nu înainte să- 
mi dau ultima suflare. Vreau să vorbesc şi cu Sadie înainte, 
să-i explic... 

Şi-a pus mâna pe marginea bărcii. Mare greşeală. 
Tulpinile împletite de papirus s-au făcut gri la atingerea 
lui. 

— Walt, opreşte-te! am ţipat. 

Şi-a retras mâna, dar era prea târziu. Barca s-a făcut 
scrum. 

Ne-am repezit la frânghii. Din fericire, nu erau distruse, 
poate pentru că Walt era mai atent acum. Freak a scos un 

țipăt când barca a dispărut şi, dintr-odată, Walt şi cu mine 
ne-am trezit atârnând sub burta grifonului, ţinându-ne cu 
toată puterea de frânghii şi izbindu-ne unul de celălalt în 
timp ce treceam pe deasupra zgârie-norilor din Manhattan. 

— Walt! am strigat ca să acopăr vântul. Trebuie să-ţi 
stăpâneşti puterile! 

— Îmi pare rău! mi-a răspuns. 

Mă dureau braţele, dar am reuşit să ajungem la Casa din 
Brooklyn fără să ne prăbuşim şi să murim. Freak ne-a lăsat 
pe acoperiş, unde Bast ne-a întâmpinat cu gura căscată. 

— De ce atârnaţi de frânghii? ne-a întrebat. 

— Pentru că e distractiv, am mârâit. Ce se mai aude? 

Din spatele hornurilor, a ciripit o voce firavă: 

— Heeeei! 

Ra, bătrânul zeu al soarelui şi-a făcut apariţia. Ne-a 
zâmbit cu gura lui ştirbă şi a început să şontâcăiască pe 
acoperiş, mormăind: 

— Nevăstuici,  nevăstuici.  Prăjiturele,  prăjiturele, 
prăjiturele. 

Şi-a băgat mâna în cutele pânzei pe care o avea în jurul 
mijlocului şi a aruncat cu firimituri de prăjiturele în aer de 
parcă ar fi fost confeti - şi da, imaginea era dezgustătoare, 
după cum e lesne de închipuit. 

Bast şi-a încordat braţele şi în mâini i-au apărut cuţitele. 
Probabil a fost doar un reflex involuntar; dar părea tentată 
să folosească cuţitele împotriva cuiva, a oricui. Fără 
tragere de inimă, le-a ascuns înapoi în mâneci. 

— Ce se mai aude? a întrebat ea. Trebuie să fac pe bona, 
mulţumită unchiului vostru Amos, care mi-a cerut o 
favoare. lar shabti-ul lui Sadie vă aşteaptă jos. Mergem? 

Ar fi nevoie să mai facem o înregistrare ca să explic ce-i 
cu Sadie şi shabti-ul ei. 

Sora mea nu se pricepea deloc să facă statui magice. 
Asta n-a împiedicat-o să încerce. li intrase în cap ideea 
aiurită că putea crea shabti-ul perfect care să-i fie avatar, 
să vorbească cu vocea ei şi să facă toate treburile ca un 
robot controlat de la distanţă. Toate încercările ei 
anterioare sfârşiseră prin a exploda sau o luaseră razna, 

terorizându-i pe Khufu şi pe învăţăcei. Săptămâna trecută 
crease un termos magic cu ochi din plastic, care a levitat 
prin cameră, strigând: „Exterminaţi! Exterminaţi!“ până m- 
a lovit în cap. 

Ultimul shabti al lui Sadie a fost Sadie cea Mică - un 
coşmar pentru orice grădinar. 

Pentru că nu e o artistă prea talentată, Sadie modelase o 
figurină care aducea vag cu un om, din nişte ghivece roşii 
de ceramică, pe care le unise folosind magie, aţă şi bandă 
adezivă. În loc de cap avea un ghiveci cu susul în jos pe 
care era desenată cu marker negru o faţă zâmbitoare. 

— Era şi timpul. 

Creatura-ghiveci aştepta în camera mea când am intrat 
eu şi Walt. Gura nu i se mişca, dar vocea lui Sadie se auzea 
din ghiveciului ce-i servea drept chip cu ecou, ca şi cum 
Sadie ar fi fost prinsă într-un shabti. Gândul acesta m-a 
înveselit. 

— Nu te mai hlizi! mi-a ordonat ea. Te văd, Carter. O... 
şi... ăăă... salut, Walt. 

Când s-a ridicat în picioare, monstrul-ghiveci a scos un 
scârţâit. A ridicat neîndemânatic un braţ şi a încercat să 
aranjeze părul inexistent al lui Sadie. Numai lui Sadie 
putea să-i treacă prin cap să fie cochetă în prezenţa 
băieţilor, chiar dacă era făcută din ghivece şi bandă 
adezivă. 

Ne-am povestit unul altuia ce aflaserăm. Sadie ne-a 
vorbit despre atacul iminent asupra Primei Nome care 
trebuia să aibă loc în ziua de echinocţiu, la răsărit, şi 
despre alianţa dintre forţele lui Sarah Jacobi şi ale lui 
Apophis. Nişte veşti minunate. Grozave, ce să mai zic! 

La rândul meu, i-am povestit despre vizita noastră la 
Thoth. l-am împărtăşit viziunile pe care mi le arătase 
Apophis despre situaţia delicată în care se afla mama în 
Duat (ceea ce l-a făcut pe monstrul-ghiveci să se 
cutremure) şi despre sfârşitul lumii (n-a părut surprinsă 
deloc). Nu i-am spus lui Sadie despre oferta lui Apophis de 
a-mi cruța viaţa dacă i-l dădeam pe Ra. Nu m-am simţit în 
largul meu să vorbesc despre asta cu Ra în preajmă, în 

timp ce el cânta cântece despre prăjiturele. Dar i-am spus 
despre fantoma malefică, Setne, al cărui proces avea să 
înceapă la apusul soarelui, în Sala Judecăţii. 

— Unchiul Vinnie, a spus Sadie. 

— Poftim? am întrebat. 

— Chipul care mi-a vorbit la Muzeul din Dallas, a zis ea. 
E clar că era chiar Setne. M-a avertizat că vom avea nevoie 
de ajutorul lui pentru a desluşi blestemul umbrei. A spus 
că va trebui să tragem nişte sfori şi să-l eliberăm în seara 
asta până la apusul soarelui. Se referea la proces. Va 
trebui să-l convingem pe tata să-l elibereze. 

— Am spus că Thoth îl consideră un psihopat criminal, 
nu-i aşa? 

Monstrul-ghiveci a scos un cloncănit. 

— Carter, totul va fi bine. Imprietenirea cu psihopaţii e 
unul dintre lucrurile la care ne pricepem cel mai bine. Şi-a 
întors capul-ghiveci spre Walt. Ne însoţeşti şi tu, sper? 

Se simţea o doză de reproş în tonul ei, de parcă ar fi fost 
încă supărată că Walt nu participase la balul/leşinul 
general de la şcoală. 

— Voi fi acolo, ne-a asigurat. Sunt bine. 

M-a avertizat din priviri, dar nu aveam oricum de gând 
să-l contrazic. Indiferent ce punea la cale cu Anubis, 
intenţionam să aştept până ce avea să-i explice singur lui 
Sadie situaţia. Să mă implic în povestea asta cu Sadie, 
Walt şi Anubis era la fel de distractiv cu a mă arunca într- 
un malaxor. 

— Bun, a spus Sadie. Ne întâlnim diseară în Sala 
Judecăţii, înainte de apus. Aşa o să avem timp să punem 
lucrurile la punct. 

— Să punem lucrurile la punct? am întrebat. Şi cine sunt 
acest noi? 

E greu să interpretezi expresiile unui ghiveci cu faţă 
zâmbitoare, dar am înţeles totul din ezitarea lui Sadie. 

— Nu mai eşti în Prima Nomă, mi-am dat cu presupusul. 
Ce faci? 

— Am ceva de făcut. Mă duc în vizită la Bes. 

M-am încruntat. Sadie mergea aproape săptămânal la 

căminul de bătrâni ca să-l vadă pe Bes, ceea ce era în 
regulă, dar de ce tocmai acum? 

— Ăăă... sper că-ţi dai seama că ne cam grăbim. 

— Trebuie, a insistat ea. Am o idee care ne-ar putea fi de 
folos în proiectul nostru cu umbra. Nu te agita. Zia e cu 
mine. 

— Zia? 

Era rândul meu să fiu cochet. Dacă aş fi fost un ghiveci 
de flori, aş fi verificat să văd cum îmi stă părul. 

— De asta are Bast grijă de Ra azi? Ce faceţi tu şi cu Zia 
mai exact...? 

— Nu-ţi mai bate capul, m-a mustrat Sadie. Voi avea 
grijă de ea. Şi nu, Carter, n-a pomenit nimic de tine. Habar 
n-am ce simte pentru tine. 

— Ce? 

Îmi venea s-o pocnesc pe Sadie cea Mică în faţa ei de 
ceramică. 

— N-am zis nimic de-aşa ceva! 

— Lasă, lasă, m-a dojenit ea. Nu cred că Ziei îi pasă cu 
ce te îmbraci. Nu e o întâlnire. Te rog doar ca de data asta 
să te speli pe dinţi. 

— Te omor, am zis. 

— Şi eu te iubesc, frăţiorule. Pa! 

Creatura de ceramică s-a făcut zob, lăsând în urmă o 
grămadă de cioburi şi o faţă de lut roşu care-mi zâmbea. 

Walt şi cu mine ne-am întâlnit cu Bast în faţa camerei 
mele. Ne-am aplecat peste balustrada care dădea spre 
Sala Mare, în timp ce Ra ţopăia de colo-colo pe balcon, 
cântând cântece de grădiniţă în egipteana antică. 

Jos, învăţăceii se pregăteau de şcoală. Julian scormonea 
prin rucsac în timp ce din gură îi ieşea un cârnăcior. Felix 
şi Sean se certau încercând să stabilească cine cui furase 
manualul de matematică. Micuța Shelby îi fugărea pe 
ceilalţi copilaşi cu un pumn de creioane colorate din care 
ţâşneau scântei în culorile curcubeului. 

N-am avut niciodată o familie numeroasă, dar traiul în 
Casa din Brooklyn mă făcea să simt că am o duzină de fraţi 
şi surori. În ciuda nebuniei, îmi plăcea... lucru care făcea şi 

mai anevoioasă luarea următoarei decizii. 

I-am spus lui Bast de planul nostru de-a merge în Sala 
Judecăţii. 

— Nu-mi place planul ăsta, a zis ea. 

Walt a reuşit să râdă. 

— Există vreun plan care să-ţi placă mai mult? 

Şi-a înclinat capul. 

— Că tot ai adus vorba, nu. Nu-mi plac planurile. Sunt 
pisică. Însă dacă măcar jumătate dintre lucrurile pe care 
le-am auzit despre Setne sunt adevărate... 

— Ştiu, am spus. Dar e singura noastră şansă. 

Și-a încreţit nasul. 

— Nu vrei să vin cu voi? Eşti sigur? l-aş putea convinge 
pe Nut sau Shu să stea cu Ra... 

— Nu, am zis. Amos va avea nevoie de ajutor la Prima 
Nomă. N-are suficienţi oameni să se apere de un atac 
combinat al magicienilor rebeli şi al lui Apophis. 

Bast a dat din cap. 

— Nu pot intra în Prima Nomă, dar pot patrula pe afară. 
Dacă apare Apophis, mă voi lupta cu el. 

— Puterea lui va fi la apogeu, a avertizat-o Walt. Cu 
fiecare oră devine tot mai puternic. 

Bast si-a ridicat bărbia sfidătoare. 

— Am mai luptat cu el, Walt Stone. Îl cunosc mai bine 
decât oricine. În plus, datorez asta familiei lui Carter. Şi 
Stăpânului Ra. 

— Pisicuţo! 

Ra a apărut în spatele nostru, a bătut-o pe Bast pe cap şi 
a ţopăit mai departe. 

— Miau, miau, miau! 

Uitându-mă la el cum sare în jurul nostru îmi venea să 
urlu şi să arunc în el cu ce-mi pica la mână. Riscaserăm 
totul ca să-l readucem la viaţă pe bătrânul zeu al soarelui, 
în speranţa că vom avea un faraon divin care să-l înfrunte 
de la egal la egal pe Apophis. Ne aleseserăm în schimb cu 
un trol plin de riduri, înfăşurat de la brâu în jos într-o 
bucată de pânză. 

„Dă-mi-l pe Ra“, îmi ceruse Apophis. „Ştiu că-l urăşti.“ 

Încercam să nu mă mai gândesc la asta, dar nu-mi 
puteam scoate din minte imaginea unei insule din Marea 
Haosului - un paradis în care oamenii la care ţineam ar fi 
fost în siguranţă. Ştiam că era o minciună. Apophis nu şi-ar 
fi respectat promisiunea. Dar înţelegeam de ce Sarah 
Jacobi şi Kwai ar fi putut fi tentaţi. 

În plus, Apophis ştia cum să-ţi atingă coarda sensibilă. E 
adevărat că nu-l puteam suferi pe Ra pentru că era atât de 
neputincios. Horus era de acord cu mine. 

N-avem nevoie de prostul ăsta bătrân, am auzit în cap 
vocea zeului războiului. Nu spun c-ar trebui să-l dai pe 
mâna lui Apophis, dar nu ne e de niciun folos. Ar trebui să- 
l lăsăm deoparte şi să ocupăm noi tronul zeilor. 

Propunerea lui era foarte tentantă - o soluţie atât de 
facilă. 

Sau nu. Dacă Apophis voia să renunţ la Ra, înseamnă că 
într-un fel sau altul Ra era valoros. Rolul zeului soare nu se 
încheiase încă. Trebuia doar să-mi dau seama care era 
acest rol. 

— Carter? Bast s-a încruntat. Ştiu că-ţi faci griji pentru 
mine, dar există un motiv pentru care părinţii tăi m-au 
salvat din abis. Mama ta a prevăzut că voi avea un cuvânt 
de spus în bătălia finală. Dacă e nevoie, mă voi lupta cu 
Apophis până la moarte. Nu va trece de mine. 

Şovăiam. Bast ne ajutase deja foarte mult. Mai-mai să fie 
ucisă în lupta cu Sobek, zeul crocodil. Il convinsese şi pe 
prietenul ei, Bes, să ne ajute, pentru ca apoi să-l vadă 
transformat într-o legumă. Ne ajutase să-l redăm lumii pe 
fostul ei stăpân, Ra, iar acum trebuia să facă pe bona 
pentru el. Nu voiam să-i cer să-l înfrunte din nou pe 
Apophis, dar avea dreptate. Cunoştea inamicul mai bine 
decât oricine - cu excepţia, poate, a lui Ra, când era în 
toate minţile. 

— Bine, am zis. Dar Amos va avea nevoie de mai mult 
ajutor decât îi poţi oferi tu, Bast. Va avea nevoie de 
magicieni. 

Walt s-a încruntat. 

— Care magicieni? După dezastrul din Dallas, nu prea 

mai avem prieteni. Am putea să-i contactăm pe cei din Săo 
Paulo şi Vancouver - încă sunt alături de noi - dar nu se 
vor putea lipsi de mulţi oameni. Vor fi preocupaţi să-şi 
apere propriile nome. 

Am clătinat din cap. 

— Amos are nevoie de magicieni care cunosc Calea 
zeilor. Are nevoie de noi. De toţi. 

Walt a rumegat ideea în linişte. 

— Adică să abandonăm Casa din Brooklyn. 

Jos, copilaşii ţipau de bucurie în vreme ce Shelby 
încerca să-i însemneze cu creioanele ei care scoteau 
scântei. Khufu stătea pe şemineu şi mânca Cheerios, 
urmărindu-l pe Tucker, de zece ani, care arunca cu mingea 
de baschet în statuia lui Thoth. Jaz îi punea Alyssei un 
plasture pe frunte. (Probabil fusese atacată de termosul 
năzdrăvan al lui Sadie, care era încă în libertate.) În toată 
nebunia, Cleo şedea pe canapea, absorbită de o carte. 

Casa din Brooklyn era primul cămin adevărat pe care 
unii dintre ei îl cunoscuseră vreodată. Le promiseserăm că- 
i vom proteja şi-i vom învăţa cum să-şi folosească puterile. 
Acum urma să-i trimit nepregătiţi la cea mai periculoasă 
luptă din toate timpurile. 

— Carter, a zis Bast, nu sunt pregătiţi. 

— Trebuie să fie, i-am răspuns. Dacă Prima Nomă cade, 
totul s-a sfârşit. Apophis ne va ataca în Egipt, sursa puterii 
noastre. Trebuie să fim alături de Lictorul-şef. 

— O ultimă bătălie. 

Walt s-a uitat cu tristeţe la Sala Mare, întrebându-se 
dacă avea să moară sau nu înainte să se dea lupta. Le 
spunem şi celorlalţi? 

— Nu încă, i-am spus. Atacul magicienilor rebeli asupra 
Primei Nome nu va avea loc decât mâine. Să-i lăsăm pe 
copii să se mai bucure de o zi de şcoală. Bast, după- 
amiază, când se vor întoarce acasă, vreau să-i duci în 
Egipt. Foloseşte-te de Freak, foloseşte ce magie crezi că e 
necesar. Dacă totul merge bine în Lumea subpământeană, 
Sadie şi cu mine vom ajunge la voi înainte de atac. 

— Dacă totul merge bine, a zis Bast sec. Da, de obicei 

aşa se întâmplă. 

A aruncat o privire spre zeul soarelui care încerca să 
roadă clanţa de la camera lui Sadie. 

— Ce facem cu Ra? a întrebat ea. Dacă Apophis va ataca 
în două zile... 

— Ra trebuie să-şi continue călătoria nocturnă, am spus. 
Face parte din Ma'at. Nu e de joacă. Dar în dimineaţa 
echinocţiului, va trebui să fie în Egipt. Va trebui să-l 
înfrunte pe Apophis. 

— În halul ăsta? 

Bast a arătat către bătrânul zeul. 

— Înfăşurat într-o pânză? 

— Ştiu, am recunoscut. Pare o nebunie. Dar Apophis 
încă vede în Ra o ameninţare. Poate că dacă se confruntă 
cu Apophis în luptă, Ra îşi va aminti cine este. S-ar putea 
să se ridice la înălţimea provocării şi să devină... ce-a fost 
odinioară. g 

Walt şi Bast n-au spus nimic. Imi dădeam seama după 
feţele lor că nu credeau o iotă. Ca şi mine, de altfel. Ra 
ronţăia cu furie clanța lui Sadie, dar într-o confruntare cu 
Stăpânul Haosului nu credeam c-ar fi făcut mare brânză. 

Chiar şi aşa, faptul că aveam un plan de acțiune mă 
liniştea cât de cât. Era mult mai bine decât să stau 
degeaba, copleşit de situaţia deznădăjduită în care ne 
aflam. 

— Profită de ziua de azi şi fă pregătirile necesare, i-am 
spus lui Bast. Strânge cele mai valoroase suluri de papirus, 
amulete, arme - orice ne-ar putea fi de folos pentru a da o 
mână de ajutor Primei Nome. Anunţă-l pe Amos că soseşti. 
Eu şi cu Walt mergem în Lumea subpământeană să ne 
întâlnim cu Sadie. Ne vedem la Cairo. 

Bast şi-a ţuguiat buzele. 

— Bine, Carter. Dar ai grijă cu Setne. Indiferent cât îl 
crezi de rău, să ştii că e de zece ori mai rău. 

— Hei, l-am învins pe zeul răului, i-am amintit. 

Bast a scuturat din cap. 

— Set e zeu. Nu se schimbă. Cineva poate prezice felul 
în care va acţiona până şi zeul Haosului. Setne, însă... are 

şi puterea şi imprevizibilitatea specifică oamenilor. N-am 
încredere în el. Jură-mi. 

— Asta pot să fac, am zis. Promit. 

Walt și-a încrucişat braţele. 

— Deci, cum ajungem în Lumea subpământeană? 
Portalurile nu sunt sigure. Pe Freak îl lăsăm aici, iar barca 
e distrusă. 

— Mă gândeam la o altă barcă, i-am spus, încercând să 
mă conving că era o idee bună. O să invoc un vechi 
prieten. 


135 


9. Zia pune capăt unei bătăi cu lava 


SADIE 


Devenisem expertă în vizitarea căminului pentru zei 
bătrâni - o tristă realitate a vieţii mele. 

Prima dată când Carter şi cu mine ajunseserăm acolo 
fusese după călătoria pe Râul Nopţii, când plonjaserăm 
într-o cascadă de foc şi fusese cât pe ce să murim într-un 
lac de lavă. De atunci, am descoperit că puteam apela la 
Isis să mă ducă acolo, pentru că ea putea deschide multe 
uşi în Duat. Insă, ca să fiu sinceră, faptul că trebuia să am 
de-a face cu Isis era la fel de neplăcut ca o baie de foc. 

După discuţia pe care am avut-o cu Carter, în care eu 
am apărut sub formă de shabti, m-am întâlnit cu Zia pe o 
stâncă de calcar cu vedere spre Nil. În Egipt era deja 
miezul zilei. Mi-a luat mai mult timp decât mi-am imaginat 
să-mi revin după călătoria prin portal. După ce-am pus pe 
mine nişte haine mai potrivite, am luat un prânz frugal şi 
am mai discutat o dată strategia cu Amos în Sala Epocilor. 
Apoi Zia şi cu mine am revenit la suprafaţă. Stăteam lângă 
un altar în ruine închinat lui Isis, aflat pe malul râului, la 
sud de Cairo. Era un loc bun pentru a o invoca pe zeiţă, 
dar stăteam prost cu timpul. 

Zia era încă echipată de război - pantaloni de camuflaj şi 
un maiou măsliniu. Avea toiagul în spate şi bagheta 
atârnată la brâu. Scotocea prin rucsac verificând încă o 
dată proviziile. 

— Ce-a zis Carter? m-a întrebat. 

[Da, dragă frate. M-am retras din raza ei auditivă înainte 
să te contactez, aşa că Zia n-a auzit cum te-am tachinat. 
Serios, nu sunt atât de rea.] 

I-am spus ce-am discutat, dar îmi venea greu să-i zic că 
spiritul mamei era în pericol. Desigur, bănuisem ceva încă 

de când stătusem de vorbă cu Anubis, dar ideea că 
fantoma mamei era ghemuită sub o stâncă undeva în Duat, 
împotrivindu-se puterii umbrei şarpelui - ei bine, 
informaţia asta mi se înfipsese în piept ca un glonţ. Dacă 
încercam s-o ating, mă temeam că avea să-mi ajungă direct 
în inimă şi o să mă omoare. 

l-am explicat cum stătea treaba cu unchiul Vinnie, 
ticălosul meu prieten fantomă, şi că aveam de gând să-i 
cerem ajutorul. 

Zia a părut îngrozită. 

— Setne? Acel Setne? Carter îşi dă seama...? 

— Da. 

— Thoth v-a sugerat asta? 

— Da. 

— Şi tu eşti de acord? 

— Da. 

Şi-a întors privirea spre Nil. Poate se gândea la satul ei 
natal, care se aflase pe malurile râului până să fie distrus 
de forţele lui Apophis. 

Poate că-şi imagina întreaga ei ţară prăbuşită în 
cumplita Mare a Haosului. 

Mă aşteptam să-mi spună că planul nostru e nebunesc. 
M-am gândit că o să mă abandoneze şi o să se întoarcă la 
Prima Nomă. 

Dar bănuiesc că biata de ea se obişnuise cu familia 
Kane. Probabil ştia deja că toate planurile noastre erau 
nebuneşti. 

— Bine, a zis. Cum putem ajunge la acest... cămin de 
bătrâni pentru zei? 

— Un moment. 

Am închis ochii şi m-am concentrat. 

— Iuu-huu, Isis? am spus. E cineva acasă? 

— Sadie, mi-a răspuns zeiţa prompt. 

Mi-a apărut în minte ca o femeie maiestuoasă cu părul 
negru împletit. Avea o rochie de un alb transparent. Aripile 
ei multicolore sclipeau ca razele soarelui pe suprafaţa unei 
ape limpezi. 

Îmi venea s-o plesnesc. 

— Măi, să fie, am zis. Iat-o şi pe buna mea prietenă care 
hotărăşte cu cine pot şi cu cine nu pot să mă întâlnesc. 

A avut tupeul să pară surprinsă. 

— Te referi la Anubis? 

— Ai ghicit din prima! 

Trebuia s-o fi lăsat baltă, ţinând cont că aveam nevoie de 
ajutorul ei. Dar când am văzut-o plutind strălucitoare ca o 
regină, m-am înfuriat şi mai tare. 

— Cum iţi permiţi? Mă sabotezi pe la spate, pui presiuni 
ca să-l ţii pe Anubis departe de mine. Ce treabă ai tu cu 
asta? 

În mod surprinzător, Isis şi-a păstrat calmul. 

— Sadie, sunt lucruri pe care nu le înţelegi. Există nişte 
reguli. 

— Reguli? am întrebat. Vine sfârșitul lumii şi pe tine te 
interesează ce băieţi sunt potriviţi pentru mine? 

Isis şi-a apropiat palmele. 

— Cele două aspecte sunt mult mai strâns legate decât 
îţi dai seama. Trebuie respectate tradiţiile Ma'atului, altfel 
Haosul câştigă. Nemuritorii şi muritorii pot interacţiona 
doar în moduri specifice, limitate. În plus, nu-ti poți 
permite să fii distrasă. Ii fac o favoare. 

— O favoare! Dacă chiar vrei să-mi faci o favoare, 
trebuie să ajungem în Cea de-a Patra Casă a Nopţii - Casa 
de odihnă, Ținutul însorit sau cum vrei să-i spui. După 
aceea poți să dispari din viaţa mea! 

Poate că eram nepoliticoasă, dar Isis depăşise orice 
limită. În plus, de ce-ar fi trebuit să mă comport frumos cu 
o zeiţă care cândva închiriase spaţiu în mintea mea? Isis ar 
fi trebuit să mă cunoască mai bine! 

Zeița a oftat. 

— Sadie, apropierea de zei este periculoasă şi trebuie 
reglementată cu cea mai mare grijă. Știi asta. Unchiul tău 
încă e marcat de experienţa cu Set. Chiar şi prietena ta Zia 
are probleme. 

— Ce vrei să spui? am întrebat. 

— Dacă mi te alături, vei înțelege, m-a asigurat Isis. Ţi 
se va limpezi mintea. E timpul să ne unim din nou şi să ne 

combinăm puterile. 

lată: discursul de convingere. De fiecare dată când 
apelam la Isis, încerca să mă convingă să mă contopesc cu 
ea aşa cum mai făcuserăm - un muritor şi un zeu locuind 
în acelaşi trup, acţionând ca unul. De fiecare dată o 
refuzam. 

— Aşadar, am îndrăznit, apropierea de zei e periculoasă, 
dar tu eşti nerăbdătoare să-ți uneşti din nou forţele cu 
mine. Mă bucur că te preocupă siguranța mea. 

Isis şi-a mijit ochii. 

— E altceva, Sadie. Ai nevoie de puterea mea. 

Sigur, era tentant. Era ceva să pot dispune de întreaga 
puterea a unei zeițe. Dacă aş fi fost Ochiul lui Isis, m-aş fi 
simţit încrezătoare, de neoprit, neînfricată. Genul ăsta de 
putere poate da dependenţă - asta era problema. 

Isis ar fi putut fi o prietenă bună, dar scopurile ei nu 
erau mereu cele mai bune pentru lumea muritorilor - sau 
pentru Sadie Kane. 

Ce o motiva pe ea în această bătălie era loialitatea faţă 
de fiul ei, Horus. Ar fi făcut orice să-l vadă pe tronul zeilor. 
Era ambițioasă, răzbunătoare, avidă de putere şi 
invidioasă pe oricine dispunea de mai multă magie decât 
ea. 

Ea pretindea că aş fi avut mintea mai limpede dacă i-aş 
fi permis să intre în ea. În realitate eu aveam să văd 
lucrurile din perspectiva ei. Ar fi fost mai greu să-mi 
deosebesc gândurile de ale ei. Era posibil să ajung să cred 
că era bine ca eu şi Anubis să fim despărțiți. (O idee 
îngrozitoare.) 

Din păcate, Isis avea dreptate în privinţa unirii forţelor. 
Mai devreme sau mai târziu trebuia s-o facem. Altfel n-aş fi 
avut atâta putere cât să-l provoc pe Apophis. 

Dar nu ăsta era momentul. Voiam să rămân Sadie Kane 
cât mai mult timp cu putinţă - doar eu cu firea mea 
minunată, fără niciun zeu autostopist. 

— În curând, i-am spus lui Isis. Am alte lucruri de făcut 
mai întâi. Trebuie să mă asigur că deciziile îmi aparţin. În 
legătură cu portalul către Casa de odihnă... 

Isis se pricepea să ia un aer rănit şi dezaprobator în 
acelaşi timp, lucru care probabil o făcea o mamă 
imposibilă. Aproape că-l compătimeam pe Horus. 

— Sadie Kane, mi-a spus, eşti muritoarea mea preferată, 
magicianul pe care l-am ales. Şi tot n-ai încredere în mine. 

Nu m-am obosit s-o contrazic. Isis îmi ştia părerea. 

Zeița şi-a deschis braţele într-un gest de resemnare. 

— Foarte bine. Dar Calea zeilor e singura soluţie. Pentru 
toți cei din familia Kane şi pentru ea. 

A făcut un semn cu capul spre Zia. 

— Va trebui s-o sfătuieşti, Sadie. Trebuie să înveţe calea 
cât mai repede. 

— Ce vrei să spui? am întrebat-o din nou. 

Tare îmi doream să nu mai vorbească în dodii! Zeii sunt 
atât de enervanţi când fac asta. 

Zia era un magician mult mai experimentat decât mine. 
Nu vedeam cum aş fi putut-o sfătui. In plus, Zia ştia să 
mânuiască focul. Ne tolera pe noi, cei din familia Kane, dar 
nu arătase niciodată nici cel mai mic interes pentru Calea 
zeilor. 

— Mult noroc, mi-a urat Isis. Aştept să mă chemi. 

Imaginea zeiţei a pâlpâit şi a dispărut. Când am deschis 
ochii, în aer plutea un pătrat întunecat de mărimea unei 
uşi. 

— Sadie? a întrebat Zia. Ai tăcut atât de mult timp, că 
începeam să-mi fac griji. 

— N-ai de ce. 

Am încercat să schiţez un zâmbet. 

— Lui Isis îi place să vorbească. Următoarea oprire e 
Cea de-a Patra Casă a Nopţii. 

O să fiu sinceră. N-am înţeles niciodată prea bine 
diferenţa dintre portalurile ca nişte vârtejuri de nisip pe 
care magicienii le pot invoca cu ajutorul artefactelor şi 
uşile întunecate pe care le fac zeii să răsară. Poate că ei 
folosesc o reţea wireless mai avansată. Poate că pur şi 
simplu ţintesc mai bine. 

Oricare ar fi motivul, portalul lui Isis a funcţionat mult 
mai bine decât cel pe care-l creasem pentru a ajunge la 

Cairo. Ne-a trimis exact în holul Ţinutului însorit. 

De îndată ce am ieşit din portal, Zia s-a uitat în jur şi s-a 
încruntat. 

— Unde sunt ceilalţi? 

Bună întrebare. Ajunseserăm la căminul de bătrâni pe 
care îl cunoşteam - aceleaşi ghivece cu plante, acelaşi hol 
uriaş cu ferestre care dădeau spre Lacul de Foc, aceleaşi 
şiruri de coloane din calcar acoperite cu afişe de prost gust 
cu oameni în vârstă care zâmbeau şi motto-uri de tipul: 
Acestea sunt secolele dumneavoastră de aur! 

Dar la biroul asistentelor nu era nimeni. Stativele pentru 
perfuzii erau îngrămădite într-un colţ de parcă ţineau o 
conferinţă. Canapelele erau goale. Pe măsuţele de cafea 
zăceau abandonate cărţile de joc şi piese de Senet. Bleah, 
urăsc senetul. M-am uitat la un scaun cu rotile gol, 
întrebându-mă unde dispăruse stăpânul lui, când, dintr- 
odată, scaunul a izbucnit în flăcări, transformându-se într- 
o grămadă de piele carbonizată şi oţel topit pe jumătate. 

M-am dat înapoi. În spatele meu, Zia ţinea în mână o 
minge albă şi fierbinte de foc. Avea o privire sălbatică, ca 
de animal încolţit. 

— Ai înnebunit? am strigat. Ce...? 

A mai aruncat o minge spre biroul asistentelor. O vază 
plină cu margarete a explodat într-o ploaie de petale de foc 
şi cioburi de ceramică. 

— Zia! 

Nu părea să mă audă. A invocat încă o minge de foc şia 
tintit spre canapele. 

Ar fi trebuit să mă adăpostesc. Nu eram pregătită să 
mor încercând să salvez nişte mobilă prost tapiţată. In 
schimb, m-am repezit la ea şi am prins-o de încheietura 
mâinii. 

— Zia, opreşte-te! 

S-a uitat urât la mine, cu flăcări în privire - adică erau 
flăcări pe bune. Irişii ei deveniseră discuri de foc 
portocaliu. A 

Era înfricoşător, desigur, dar n-am dat înapoi. În ultimul 
an ajunsesem să mă obişnuiesc cu surprizele - o pisică 

zeiţă, fratele meu care se transforma în şoim şi Felix care 
făcea să apară pinguini în şemineu de câteva ori pe 
săptămână. 

— Zia, i-am spus hotărâtă. Nu putem da foc căminului de 
bătrâni. Ce te-a apucat? 

Pe chip i-a apărut o expresie de nedumerire. A încetat să 
se mai zbată. Privirea i-a redevenit normală. 

S-a uitat la scaunul cu rotile topit, apoi la buchetul care 
ardea mocnit pe covor. 

— Eu am...? 

— Hotărât că  margaretele trebuie să piară? am 
completat eu propoziţia. Da, tu. 

A stins mingea de foc, spre norocul meu, pentru că 
începea să-mi ardă faţa. 

— Îmi pare rău, a murmurat ea. Am crezut că totul e sub 
control... 

— Sub control? i-am dat drumul la mână. Vrei să spui că, 
în ultima vreme, ai mai aruncat şi alte mingi de foc? 

Încă părea dezorientată, plimbându-şi privirea prin 
încăpere. 

— N-nu... poate. Mi s-a tăiat filmul de câteva ori. Când 
îmi revin nu-mi amintesc ce-am făcut. 

— Ca acum? 

A dat din cap. 

— Amos a zis că... la început a crezut că poate e un efect 
secundar al perioadei petrecute în mormânt. 

Ah, mormântul. Zia petrecuse luni de zile închisă într-un 
sarcofag plin cu apă, în vreme ce shabti-ul ei alerga de 
acolo-acolo, pretinzând că e ea. Lictorul-şef Iskandar 
crezuse că astfel avea să fie protejată - de Set? De 
Apophis? Nu aflaserăm încă. În orice caz, nu mi s-a părut o 
idee prea strălucită venită din partea unui magician în 
vârstă de două mii de ani despre care se presupunea că 
era înţelept. Tot timpul cât dormise, Zia avusese coşmaruri 
oribile cu incendierea satului ei natal şi cu Apophis care 
distrugea lumea. Bănuiesc că asta putea fi o cauză de stres 
post-traumatic serios. 

— Ai zis că Amos a crezut asta Ja început - am observat. 

Asta înseamnă că mai e ceva, nu-i aşa? 

Zia s-a uitat la scaunul cu rotile topit. Lumina din 
exterior îi dădea părului ei culoarea fierului ruginit. 

— A fost aici, a murmurat ea. A fost închis aici o 
veşnicie. 

Mi-a trebuit un moment să-mi dau seama despre ce 
vorbea. 

— Te referi la Ra. 

— A fost nefericit şi singur, a zis ea. A fost obligat să 
abdice. A părăsit lumea muritoare şi şi-a pierdut dorinţa 
de-a trăi. 

Am stins cu piciorul o margaretă care ardea mocnit pe 
Covor. 

— Nu ştiu, Zia. Părea destul de fericit când l-am trezit, 
cânta, zâmbea şi aşa mai departe. 

— Nu. 

Zia s-a îndreptat spre ferestre, atrasă parcă de frumoasa 
privelişte a pucioasei. 

— Mintea lui e încă adormită. Am petrecut mult timp cu 
el, Sadie. I-am urmărit trăsăturile în timp ce dormea. L-am 
auzit scâncind şi mormăind. Trupul acesta bătrân e o 
cușcă, o închisoare. Adevăratul Ra e închis în el. 

Începea să mă îngrijoreze. Cu mingile de foc mă 
descurcam. Dar cu vorbăria incoerentă, nu prea. 

— E normal cred să-ţi fie milă de Ra. Tu eşti specialistă 
în foc. El e un zeu al focului. Ai fost închisă în mormântul 
ăla. Ra a fost închis într-un azil de bătrâni. Poate că din 
cauza asta ţi s-a rupt filmul acum. Locul ăsta ţi-a amintit că 
ai fost închisă. 

Asta sunt eu, Sadie Kane, psiholog amator. Şi de ce nu? 
Petrecusem destul timp punându-le diagnostice colegelor 
mele nebune Liz şi Emma pe când locuiam la Londra. 

Zia privea lacul în flăcări de afară. Am avut sentimentul 
că încercarea de-a face terapie cu ea nu fusese prea 
terapeutică. 

— Amos a încercat să mă ajute, a zis ea. Ştie prin ce 
trec. Mi-a făcut o vrajă ca să mă pot concentra, dar... A 
scuturat din cap. E din ce în ce mai rău. E prima zi din 

ultimele săptămâni când nu mă ocup de Ra, şi cu cât 
petrec mai mult timp cu el, cu atât devin mai confuză. 
Când invoc focul îmi e greu să-l controlez. Până şi în vrăjile 
simple, pe care le fac de ani de zile, canalizez prea multă 
putere. Dacă se întâmplă asta într-un moment în care nu 
sunt conştientă... 

Am înţeles de ce părea speriată. Magicienii trebuie să 
aibă grijă cu vrăjile. Dacă folosim prea multă putere, ne 
putem epuiza rezervele din greşeală. În acest caz vraja se 
foloseşte direct de forţa vitală a magicianului, iar 
consecinţele sunt neplăcute. 

„Va trebui s-o sfătuieşti“, îmi spusese Isis. „Trebuie să 
înveţe calea cât mai repede.“ 

O idee neplăcută a început să mi se contureze în minte. 
Mi-am amintit ce încântat fusese Ra când o întâlnise pe Zia 
pentru prima oară, cum încercase să-i dea ei ultimul 
scarabeu pe care-l mai avea. li tot dăduse înainte cu 
zebrele - referindu-se probabil la Zia. Iar acum Zia începea 
să empatizeze cu bătrânul zeu, încercând chiar să dea foc 
căminului de bătrâni unde acesta fusese închis vreme 
îndelungată. 

Nu era prea bine. Dar cum puteam s-o sfătuiesc dacă nu 
ştiam despre ce era vorba? 

În minte mi se învârteau avertismentele lui Isis: Calea 
zeilor era soluţia pentru toţi cei din familia Kane. Zia se 
chinuia. Amos era încă afectat de perioada în care fusese 
posedat de Set. 

— Zia... am zis cu ezitare. Ai spus că Amos ştie prin ce 
treci. De aceea i-a cerut lui Bast să aibă grijă de Ra astăzi? 
Ca să iei o pauză? 

— B-bănuiesc. 

Am încercat să-mi domolesc respiraţia. Apoi am pus cea 
mai grea întrebare: 

— La consiliul de război, Amos a spus că s-ar putea să 
trebuiască să folosească şi alte mijloace pentru a lupta cu 
duşmanii. Are... ăăă... are probleme cu Set? 

Zia mi-a evitat privirea. 

— Sadie, i-am promis... 

— O, zei ai Egiptului! Apelează la Set? Încearcă să se 
folosească de puterea lui după tot ce i-a făcut? Te rog, 
spune-mi că greşesc. 

Nu mi-a răspuns, ceea ce, în sine, era un răspuns. 

— Va fi copleşit! am strigat. Dacă magicienii rebeli află 
că Lictorul-şef îşi face de lucru cu zeul răului, aşa cum 
suspectau... 

— Set nu e doar zeul răului, mi-a amintit Zia. E şi 
locotenentul lui Ra. L-a apărat pe zeul soarelui de Apophis. 

— Şi crezi că asta rezolvă lucrurile? 

Am dat din cap a neîncredere. 

— lar acum Amos crede că ai probleme cu Ra? Crede că 
Ra încearcă să... 

Am arătat spre capul Ziei. 

— Sadie, te rog... 

Vocea i s-a stins, copleşită de tristeţe. 

Presupun că nu era corect din partea mea s-o presez. 
Părea şi mai confuză decât mine. 

Totuşi, îmi displăcea că Zia era dezorientată în ajunul 
pătăliei finale - că acţiona inconştient, că arunca cu mingi 
de foc la întâmplare, că nu-şi putea controla puterea. Mai 
rău era că exista posibilitatea ca Amos să aibă o legătură 
cu Set - că poate hotărâse să-l primească din nou în 
mintea lui pe zeul acela oribil. 

Mi s-a strâns stomacul gândindu-mă la asta. 

Mi l-am imaginat pe vechiul meu duşman, Michel 
Desjardins, încruntându-se. „Ne voyez-vous pas, Sadie 
Kane? Acestea sunt consecinţele căii zeilor. Acesta e 
motivul pentru care magia a fost interzisă.“ 

Am dat cu piciorul în rămăşiţele scaunului cu rotile. Una 
dintre roţile îndoite a scârţâit şi s-a desprins. 

— Va trebui să amânăm discuţia, am zis. Suntem în criză 
de timp. Acum... unde au dispărut toţi bătrânii? 

Zia a arătat spre fereastră. 

— Uite, a zis ea calm. Îşi petrec ziua pe plajă. 

Ne-am croit drum până la plaja cu nisip negru de lângă 
Lacul de Foc. N-ar fi fost destinaţia mea de vacanţă 
preferată, dar bătrânii zei leneveau pe şezlonguri sub nişte 

umbrele viu colorate. Alţii sforăiau pe prosoape de plajă 
sau stăteau în scaunele cu rotile şi se uitau la priveliştea 
clocotitoare. 

O zeiţă zbârcită cu un cap de pasăre, îmbrăcată într-un 
costum de baie întreg, ridica o piramidă de nisip. Doi 
bătrâni - am presupus că erau zei ai focului - stăteau 
adânciţi până la brâu în apa în flăcări, râzând şi stropindu- 
se unul pe altul cu lavă. 

Tawaret, îngrijitoarea, ne-a zâmbit larg când ne-a văzut. 

— Sadie! a strigat. Ai venit mai devreme săptămâna 
asta! Şi ai adus o prietenă. 

În mod normal, n-aş fi rămas nemişcată în timp ce o 
femelă hipopotam cu un rânjet întins pe toată faţa s-ar fi 
repezit spre mine să mă îmbrăţişeze, dar mă obişnuisem 
cu Tawaret. N 

Înlocuise pantofii cu toc cu nişte şlapi. În rest, era în 
uniforma obişnuită de asistentă. Rimelul şi rujul erau 
aplicate cu grijă pentru un hipopotam, iar părul negru şi 
bogat era prins sub boneta de asistentă. Bluza prea mică 
se căsca pe burta enormă - probabil un semn de sarcină 
permanentă, de vreme ce era zeiţa naşterii, sau un semn 
că mânca prea multe prăjiturele. N-am fost niciodată 
sigură care din cele două. 

M-a îmbrăţişat fără să mă strivească, lucru pe care l-am 
apreciat în mod deosebit. Parfumul ei de liliac mi-a amintit 
de mamaie, iar izul de sulf de pe haine mi-a amintit de 
tataie. 

— Tawaret, am spus, ea este Zia Rashid. 

Zâmbetul lui Tawaret s-a stins. 

— O... O, înţeleg. 

N-o mai văzusem niciodată pe zeiţa hipopotam atât de 
stânjenită. Oare aflase cumva că Zia îi topise scaunul cu 
rotile şi dăduse foc margaretelor? 

Pe măsură ce tăcerea devenea tot mai apăsătoare, lui 
Tawaret i-a revenit zâmbetul pe buze. 

— Îmi pare rău, da. Bună ziua, Zia. Doar că arăţi... mă 
rog, lasă! Eşti prietenă şi cu Bes? 

— Ăăă... nu chiar, a recunoscut Zia. Adică sunt, dar... 

— Am venit într-o misiune, am spus. Situaţia din lume s- 
a cam înrăutățit. 

l-am povestit lui Tawaret despre magicienii rebeli, 
despre planurile de atac ale lui Apophis de atac şi despre 
planul nostru nebunesc de-a găsi umbra şarpelui şi de-a o 
distruge. 

Tawaret şi-a unit mâinile de hipopotam. 

— Măi, să fie. Mâine e Apocalipsa? Vineri trebuia să 
avem seara de Bingo. Dragii mei pacienţi vor fi aşa de 
dezamăgiţi... 

S-a uitat spre plajă la senilii pe care-i avea în grijă, unii 
dormeau în timp ce saliva li se prelingea în colţul buzelor 
alţii mâncau nisip negru sau încercau să stea de vorbă cu 
lava. 

Tawaret a oftat. 

— Cred c-ar fi mai frumos din partea noastră să nu le 
spunem nimic. Sunt aici de-o veşnicie, uitaţi de muritori. 
Acum vor pieri împreună cu toţi ceilalţi. Nu merită o astfel 
de soartă. 

Eram gata să-i reamintesc că nimeni nu merita o astfel 
de soartă - nici prietenii mei, nici familia mea şi cu 
siguranţă nicio tânără inteligentă pe nume Sadie Kane, 
care avea toată viaţa în faţă. Dar Tawaret era atât de bună 
la suflet, încât n-am vrut să par egoistă. Nu părea deloc 
preocupată de propria soartă, ci doar de cea a zeilor 
vlăguiţi pe care-i avea în grijă. 

— Încă nu ne dăm bătuţi, am asigurat-o. 

— Dar planul acesta al vostru! Tawaret s-a înfiorat, iar 
carnea de hipopotam s-a cutremurat pe ea. Este imposibil! 

— Aşa cum a fost şi aducerea la viaţă a zeului soare? am 
întrebat. 

A ridicat din umeri. 

— Foarte bine, dragă. Recunosc că aţi mai reuşit 
imposibilul. Totuşi... 

S-a uitat la Zia, de parcă prezenţa ei continua s-o 
neliniştească. 

— Mă rog, sunt sigură că ştiţi ce faceţi. Cum vă pot 
ajuta? 

— Îl putem vedea pe Bes? am întrebat. 

— Desigur... dar mă tem că e la fel. 

Ne-a condus pe plajă. În ultimele câteva luni îl vizitasem 
pe Bes cel puţin o dată pe săptămână, aşa că-i ştiam din 
vedere pe mulţi dintre zeii în vârstă. Am reperat-o pe 
Heket, zeiţa broască, cocoţată pe o umbrelă de plajă de 
parcă ar fi fost o frunză de nufăr. Limba i-a ţâşnit din gură 
pentru a prinde ceva din aer. Existau muşte în Duat? 

Mai încolo l-am văzut pe zeul gâscă, Gengen-Wer, al 
cărui nume - nu glumesc - însemna Marea Ţipătoare. Era 
să scuip ceaiul din gură prima oară când Tawaret îmi 
spusese asta. Marea Ţipătoare mergea legănat pe plajă, 
tipând la ceilalţi zei şi trezindu-i din somn, buimaci. 

Cu toate acestea, de fiecare dată când veneam în vizită, 
lumea era diferită. Unii zei dispăreau. Alţii le luau locul - 
zeii unor oraşe nu mai existau; zei care fuseseră veneraţi 
doar câteva secole înainte să fie înlocuiţi cu alţii; zei atât 
de bătrâni, încât uitaseră cum se numesc. Majoritatea 
civilizaţiilor au lăsat în urmă cioburi de ceramică sau 
monumente sau literatură. Egiptul era atât de vechi, încât 
a lăsat în urmă o grămadă de zeități. 

Pe la jumătatea plajei, am ajuns lângă moşnegii care se 
jucaseră în lavă. Acum se luptau în lac, băgaţi în apă până 
la brâu. Unul dintre ei l-a pocnit pe celălalt cu un ankh şi a 
ciripit: 

— E budinca mea! Budinca mea! 

— O, fir-ar să fie, a zis Tawaret. lubitorul de foc şi Picior 
Fierbinte iar se încaieră. 

M-am stăpânit să nu râd. 

— Picior Fierbinte? Ce nume de zeu e ăsta? 

Tawaret a încercat apa incandescentă, căutând parcă o 
modalitate de-a trece prin ea fără să fie carbonizată. 

— Sunt zei din Sala Judecăţii, dragă. Săracii. Au fost 
patruzeci şi doi la număr, fiecare însărcinat să judece câte 
o crimă. Nici pe vremuri nu-i puteam ţine sub control. 
Acum... a ridicat din umeri. Din păcate, aproape c-au fost 
uitaţi. Iubitorul de foc, cel care ţine în mână simbolul ankh 
- a fost zeul jafurilor. Mă tem că asta l-a făcut să devină 

paranoic. Mereu crede că Picior Fierbinte i-a furat 
budinca. Trebuie să-i despart. 

— Lasă-mă pe mine, a spus Zia. 

Tawaret a îngheţat. 

— Pe tine... dragă? 

Am avut impresia că avea să spună altceva în loc de 
dragă. 

— Focul n-o să mă rănească, a asigurat-o Zia. Luaţi-o 
înainte. 

Nu-mi dădeam seama cum de putea Zia să fie atât de 
încrezătoare. Poate că pur şi simplu prefera să înoate în 
flăcări decât să vadă în ce hal era Bes. Dacă aşa stăteau 
lucrurile, n-o puteam condamna. Experienţa era 
tulburătoare. 

Indiferent care era situaţia, Zia s-a îndreptat spre apă şi 
s-a băgat direct în ea, ca un salvamar din Baywatch 
rezistent la foc. 

Tawaret şi cu mine ne-am continuat drumul pe plajă. Am 
ajuns la docul unde ancorase barca lui Ra prima oară când 
venisem în vizită cu Carter. 

Bes stătea la capătul cheiului într-un scaun confortabil 
de piele, pe care Tawaret trebuie să-l fi adus special 
pentru el. Purta o cămaşă hawaiană cu roşu şi albastru 
curată şi pantaloni scurţi kaki. Era mai tras la faţă decât 
cu o primăvară în urmă, dar altfel părea neschimbat - 
aceeaşi chică ciufulită de păr negru, aceeaşi coamă 
țepoasă pe post de barbă, acelaşi chip grotesc adorabil 
care îmi amintea de faţa unui mops. Dar sufletul lui Bes 
era pierdut. Privea în gol la focul lacului şi n-a avut nicio 
reacţie când am îngenuncheat lângă el şi l-am apucat de 
mâna blănoasă. 

Mi-am amintit când îmi salvase prima oară viaţa - m-a 
luat cu limuzina plină de gunoaie şi m-a dus la Waterloo 
Bridge, pentru ca apoi să-i sperie pe cei doi zei care mă 
urmăreau. A sărit din maşină doar în costum de baie şi a 
strigat: „Buu!“ 

Da, fusese un prieten adevărat. 

— Dragă Bes, am zis, vom încerca să te ajutăm. 

l-am povestit tot ce se întâmplase de la ultima mea 
vizită. Ştiam că nu mă poate auzi. De când îi fusese furat 
numele secret, pur şi simplu nu mai era în toate minţile. 
Dar mă simţeam mai bine vorbind cu el. 

Tawaret a aflat. Ştiam că-l iubise pe Bes dintotdeauna, 
deşi Bes nu-i împărtăşise mereu sentimentele. N-ar fi putut 
avea parte de o îngrijitoare mai bună. 

— O, Sadie... Zeița hipopotam şi-a şters o lacrimă. Dacă 
l-ai putea ajuta cu adevărat, eu... aş face orice. Dar cum ar 
putea fi asta posibil? 

— Cu ajutorul umbrelor, am răspuns. Tipul ăsta, Setne... 
a găsit o cale de-a folosi umbrele pentru un blestem de 
distrugere. Dacă sheut-ul e o copie de rezervă a sufletului 
şi dacă magia lui Setne ar putea fi folosită în sens invers... 

Tawaret a căscat ochii. 

— Crezi c-ai putea folosi umbra lui Bes ca să-l aduci 
înapoi? 

— Da. 

Ştiam că părea o nebunie, dar trebuia să cred în asta. 
Faptul că-i pomenisem despre asta lui Tawaret, căreia îi 
păsa de Bes chiar mai mult decât mie... ei bine, pur şi 
simplu nu puteam s-o dezamăgesc. În plus, dacă reuşeam 
cu Bes, cine ştie? Poate c-am fi putut folosi aceeaşi magie 
pentru a-l pune pe picioare pe Ra, zeul soarelui, ca să-l 
pregătim de luptă. Intenţionam să-mi ţin promisiunea faţă 
de zeul pitic. 

— Uite care-i problema, am zis. Sper că mă poţi ajuta să 
găsesc umbra lui Bes. Nu ştiu prea multe despre zei şi 
despre sheut-uri şi chestii de genul ăsta. Înţeleg că de 
regulă le ascundeţi? 

Tawaret s-a foit agitată, făcând să scârţâie scândurile 
cheiului. 

— Ăăă... da... 

— Sper că funcţionează la fel ca numele secrete, am 
continuat. De vreme ce nu-l pot întreba pe Bes unde-şi ţine 
umbra, m-am gândit s-o întreb pe cea mai apropiată 
persoană. M-am gândit că tu ar trebui să ştii cel mai bine. 

E ciudat să vezi un hipopotam roşind. Aproape că o 


150 


făcea pe Tawaret să pară delicată - chiar dacă era masivă. 

— l-am... i-am văzut umbra o dată, a recunoscut ea. Intr- 
unul dintre cele mai frumoase momente petrecute 
împreună. Stăteam pe zidul templului din Sais. 

— Poftim? 

— E un oraş din Delta Nilului, mi-a explicat Tawaret. 
Casa unei prietene comune, zeiţa vânătorii, Neith. li plăcea 
să ne invite pe Bes şi pe mine la vânătoare. Eram... hăitaşii 
ei. 

Mi i-am imaginat pe Tawaret şi Bes, doi zei cu puteri 
super-urâte, înaintând prin mlaştini ţinându-se de mână şi 
strigând ca să sperie stolurile de prepeliţe. Am hotărât să 
nu mai împărtăşesc cu nimeni această imagine. 

— În orice caz, a continuat Tawaret, într-o seară, după 
cină, Bes şi cu mine stăteam pe zidurile templului lui 
Neith, privind luna care se ridica deasupra Nilului. 

S-a uitat la zeul pitic cu atâta adoraţie în privire, încât n- 
am putut să nu mă văd pe mine pe zidurile templului, 
petrecând o seară romantică cu Anubis... nu, cu Walt... 
nu... Of! Aveam o viaţă îngrozitoare. 

Am oftat, nefericită. 

— Continuă, te rog. 

— N-am vorbit despre ceva în mod deosebit, şi-a amintit 
Tawaret. Ne-am ţinut de mână. Asta a fost tot. Dar m-am 
simţit atât de apropiată de el. Doar pentru o clipă, m-am 
uitat la zidul din chirpici de lângă noi şi am văzut umbra 
lui Bes în lumina torţelor. În mod normal, zeii nu-şi ţin 
umbrele atât de aproape. Probabil c-a avut mare încredere 
în mine dacă m-a lăsat s-o văd. L-am întrebat despre asta 
şi el a râs. A zis: „E un loc bun pentru umbra mea. Cred c-o 
s-o las aici. In acest fel poate fi mereu fericită, chiar şi 
atunci când eu nu sunt.“ 

Era o poveste atât de duioasă şi tristă, că de-abia mai 
suportam. 

Pe mal, bătrânul zeu lubitor de foc a ţipat ceva despre 
budincă. Zia stătea în apă, încercând să-i despartă pe cei 
doi zei în timp ce aceştia o stropeau din toate părţile cu 
lavă. Uimitor era că nu părea s-o deranjeze. 

M-am întors spre Tawaret. 

— Seara aceea petrecută în Sais - când s-a întâmplat 
asta? 

— Acum câteva mii de ani. 

M-am întristat. 

— Oare umbra mai e acolo? 

A ridicat din umeri neputincioasă. 

— Saisul a fost distrus cu secole în urmă. Templul nu 
mai există. Fermierii au dărâmat vechile clădiri şi au 
folosit cărămizile din pământ pe post de îngrăşământ. În 
mare parte terenul s-a transformat în mlaştină. 

Fir-ar să fie! N-am fost niciodată un fan al ruinelor 
egiptene. Din când în când, am fost şi eu tentată să dărâm 
câteva. Dar de data asta mi-am dorit ca ruinele să fi 
supravieţuit. Imi venea să-i iau la palme pe fermieri. 

— Deci nu mai e nicio speranţă? am întrebat. 

— O, întotdeauna există speranţă, a zis Tawaret. Ai 
putea să cauţi prin zonă, să strigi după umbra lui Bes. Eşti 
prietena lui. S-ar putea să ţi se arate dacă mai e acolo. Iar 
dacă Neith mai e pe acolo, s-ar putea să te ajute. Asta dacă 
nu te vânează... 

Am hotărât să nu mă gândesc la această posibilitate. 
Aveam destule probleme. 

— Va trebui să încercăm. Dacă găsim umbra şi 
descoperim blestemul corect... 

— Dar, Sadie, a spus zeiţa, ai atât de puţin timp. Trebuie 
să-l opreşti pe Apophis! Cum o să-l poţi ajuta şi pe Bes? 

M-am uitat la zeul pitic. Apoi m-am aplecat şi l-am 
sărutat pe fruntea noduroasă. N 

— I-am făcut o promisiune, am răspuns. In plus, avem 
nevoie de el pentru a învinge. 

Chiar credeam ce spuneam? Ştiam că Bes nu-l putea 
speria pe Apophis dacă striga „Buu!“, indiferent cât de 
groaznic arăta în costum de baie. In bătălia care ne 
aştepta, nu eram convinsă că un zeu în plus mai conta. 
Eram şi mai puţin convinsă că ideea folosirii în sens invers 
a umbrei avea să funcţioneze în cazul lui Ra. Dar trebuia 
să încerc cu Bes. Dacă poimâine era sfârşitul lumii, nu 

puteam să mor fără să ştiu că am făcut tot ce mi-a stat în 
putinţă să-mi salvez prietenul. Dintre toate zeițele pe care 
le-am cunoscut, probabil că Tawaret îmi înţelegea cel mai 
bine motivele. 

Şi-a pus mâinile grijulie pe umerii lui Bes. 

— În cazul ăsta, Sadie Kane, îţi doresc mult noroc, 
pentru Bes şi pentru noi toţi. 

Am lăsat-o pe chei, stând în spatele lui Bes, de parcă ar 
fi fost doi zei care se bucurau de un apus de soare 
romantic împreună. 

Pe plajă m-am alăturat Ziei, care îşi scutura cenuşa din 
păr. Cu excepţia câtorva găuri în pantaloni, arăta foarte 
bine. A făcut un semn către lubitorul de foc şi Picior 
Fierbinte, care se jucau din nou frumos în lavă. 

— Nu-s chiar atât de răi, a spus Zia. Aveau nevoie de 
puţină atenţie. 

— Ca nişte animale de companie, am zis. Sau ca fratele 
meu. 

Zia chiar a schiţat un zâmbet. 

— Ai aflat informaţiile de care aveai nevoie? 

— Aşa cred, am răspuns. Dar, mai întâi, trebuie să 
ajungem în Sala Judecăţii. Procesul lui Setne stă să 
înceapă. 

— Cum ajungem acolo? a întrebat Zia. Tot printr-un 
portal? 

M-am uitat la Lacul de Foc, gândindu-mă la problema 
asta. Îmi aminteam că Sala Judecăţii se găsea pe o insulă 
de pe acest lac, dar nu te poţi baza pe geografia din Duat. 
Era posibil ca sala să fie la un alt nivel al Duatului sau ca 
lacul să aibă şase miliarde de kilometri lăţime. Nu mă 
încânta ideea să merg de-a lungul țărmului, printr-un 
teritoriu necunoscut sau să ajung acolo înot. Şi cu 
siguranţă n-aveam chef să mă mai cert cu Isis. 

Apoi am văzut ceva înaintând pe valurile incandescente 
- conturul familiar al unui vas cu aburi, cu două coşuri din 
care ieşea un fum auriu strălucitor şi o roată cu zbaturi 
care învolbura lava. 

Fratele meu - binecuvântat fie el - era complet nebun. 

— S-a rezolvat, i-am spus Ziei. Ne duce Carter. 

10. Ziua „Adu-ţi fiica la serviciu“ 
ia o turnură nefericită 


SADIE 


În timp ce se apropiau de chei, Carter şi Walt ne-au 
făcut cu mâna de la prova Reginei egiptene. Lângă ei se 
afla căpitanul Lamă Însângerată, care era foarte elegant în 
uniforma de căpitan de vas fluvial, dacă nu luăm în 
considerare că în loc de cap avea un topor cu tăiş dublu 
mânjit de sânge. 

— E un demon, a spus Zia neliniştită. 

— Aşa e, am încuviinţat. 

— Suntem în siguranţă? 

Am ridicat o sprânceană. 

— Bineînţeles că nu, a murmurat ea. Doar călătoresc cu 
fraţii Kane. 

Sferele luminoase din echipaj au început să se agite pe 
navă, trăgând de odgoane şi coborând pasarela. 

Carter părea obosit. Era îmbrăcat cu blugi şi o cămaşă 
şifonată cu pete de sos de grătar. Avea părul ud şi turtit 
într-o parte de parcă ar fi adormit la duş. 

Walt arăta mult mai bine - serios, fără discuţie. Purta, ca 
de obicei, un tricou fără mâneci şi pantaloni de trening şi a 
reuşit să-mi zâmbească, chiar dacă din postura lui îţi 
dădeai seama că avea dureri. Amuleta shen pe care o 
aveam la colier parcă s-a încălzit sau poate că doar mi-a 
crescut mie temperatura. 

Eu şi Zia am urcat pe pasarelă. Lamă însângerată a 
făcut o plecăciune, ceea ce era înfricoşător pentru că 
putea tăia un pepene în două cu capul. 

— Bine aţi venit la bord, Stăpână Kane. 

Vocea lui era ca un murmur metalic care izvora de pe 
muchia lamei din faţă. 

— Sunt la dispoziţia dumneavoastră. 

— Multe mulţumiri, am răspuns. Carter, pot să vorbesc 
cu tine? 

L-am prins de ureche şi l-am tras spre ruf. 

— Au! s-a văitat el în timp ce-l trăgeam după mine. 

Presupun că nu era prea frumos să fac asta de faţă cu 
Zia, dar m-am gândit că n-ar strica să-i dau nişte indicii 
despre cum să se poarte cu fratele meu. 

Walt şi Zia ne-au urmat în sala principală. Ca de obicei, 
masa de mahon era încărcată cu platouri cu mâncare 
proaspătă. Candelabrul lumina picturile murale pline de 
culoare ale zeilor egipteni, coloanele aurite şi tavanul cu 
ornamente. 

Am dat drumul urechii lui Carter şi-am mârâit: 

— Ţi-ai pierdut minţile? 

— Au! a strigat el din nou. Care-i problema ta? 

— Problema mea, am zis, coborând vocea, e că ai invocat 
din nou nava şi pe căpitanul ei, care e un demon, despre 
care Bast ne-a avertizat că ne-ar tăia gâturile dacă i s-ar ivi 
vreodată ocazia! 

— E sub influenţa magiei, a susţinut Carter. Ultima oară 
a fost bine. 

— Ultima oară a fost şi Bast cu noi, i-am amintit. Şi dacă 
tu crezi că am încredere într-un demon pe care-l cheamă 
Lamă Însângerată mai mult decât... 

— Oameni buni, ne-a întrerup Walt. 

Lamă Însângerată a intrat în sala de mese, strecurându- 
şi capul-topor prin cadrul uşii. 

— Stăpâne şi Stăpână Kane, de aici mai avem puţin de 
mers. Ajungem la Sala Judecăţii în circa douăzeci de 
minute. 

— Mulţumesc, Li, a zis Carter frecându-și urechea. 
Urcăm şi noi imediat pe punte. 

— Foarte bine, a spus demonul. Care sunt ordinele 
pentru când ajungem? 

M-am crispat, sperând că fratele meu se gândise la asta. 
Bast ne avertizase că demonii au nevoie de instrucţiuni 
foarte clare pentru a fi ţinuţi sub control. 

— Ne vei aştepta cât timp vom fi în Sala Judecăţii, a zis 
Carter. Când ne vom întoarce, ne vei duce oriunde dorim. 

— Aşa să fie. 

În tonul lui Lamă Însângerată s-a simţit un dram de 
dezamăgire - sau poate mi s-a părut? 

După ce a plecat, Zia s-a încruntat. 

— Carter, de data asta îi dau dreptate lui Sadie. Cum 
poţi avea încredere în creatura aia? De unde ai luat nava? 

— A fost a părinţilor noştri, a răspuns Carter. 

Am schimbat priviri cu Carter, stabilind pe muteşte că 
era suficient să zicem doar atât. Mama şi tata navigaseră 
cu vasul acesta pe Tamisa, până la Acul Cleopatrei, în 
noaptea în care mama murise eliberând-o pe Bast din abis. 
După aceea, tata stătuse în camera asta, copleşit de 
suferinţă, avându-i lângă el doar pe zeiţa pisică şi pe 
căpitanul demon. 

Lamă Însângerată ne acceptase ca noii lui Stăpâni. Ne 
executase ordinele, dar asta nu era suficient. Nu-mi plăcea 
să mă aflu pe nava asta. Pe de altă parte, trebuia să 
ajungem la Sala Judecăţii. Eram flămândă şi însetată şi 
probabil că puteam suporta o călătorie de douăzeci de 
minute dacă asta însemna să mă bucur de o sticlă rece de 
suc şi de o farfurie de pui tandoori cu naan. 

Ne-am aşezat toţi patru la masă. Am mâncat şi am 
schimbat impresii. Una peste alta, probabil c-a fost cea mai 
ciudată întâlnire în patru din istorie. Nu lipseau urgenţele 
despre care să vorbim, dar tensiunea din încăpere era mai 
sufocantă decât smogul din Cairo. _ 

Carter nu se mai întâlnise cu Zia de luni bune. Imi 
dădeam seama că se străduia să nu se holbeze la ea. Zia 
era în mod evident stânjenită că stătea atât de aproape de 
el. Se tot trăgea, ceea ce cu siguranţă că pe el îl deranja. 
Poate că doar se temea să nu mai aibă un episod în care să 
arunce cu mingi de foc. Eu una eram încântată să stau 
lângă Walt, dar, în acelaşi timp, eram cumplit de 
îngrijorată pentru el. Nu puteam uita cum arăta înfăşurat 
în pânza strălucitoare de mumie şi mă întrebam ce vrusese 
Anubis să-mi spună despre starea lui Walt, care oricât 


157 


încerca să ascundă asta, era clar că avea dureri mari, iar 
când a luat sandviciul cu unt de arahide, i-a tremurat 
mâna. 

Carter mi-a spus despre evacuarea iminentă a Casei din 
Brooklyn, de care se ocupa Bast. Mă durea inima când mă 
gândeam la micuța Shelby, la prostuţul, minunatul Felix, la 
timida Cleo şi la toţi ceilalţi care erau nevoiţi să apere 
Prima Nomă de un atac imposibil, dar ştiam că avea şi 
Carter dreptate. Nu exista altă soluţie. 

Carter ezita, ca şi cum aştepta ca Walt să participe la 
conversaţie. Walt nu zicea nimic. Era evident că ascundea 
ceva. Într-un fel sau altul, trebuia să rămân singură cu 
Walt şi să-l oblig să-mi dea nişte detalii. 

În schimb, i-am povestit lui Carter despre vizita la Casa 
de odihnă. l-am împărtăşit bănuielile mele cum că Amos ar 
fi putut apela la Set pentru a dobândi mai multă putere. 
Zia nu m-a contrazis, iar vestea nu i-a picat bine fratelui 
meu. După câteva minute în care a înjurat şi s-a foit prin 
cameră, s-a liniştit suficient de mult cât să spună: 

— Nu putem permite una ca asta. Va fi distrus. 

— Ştiu, am spus. Dar cel mai mult îl putem ajuta dacă 
mergem mai departe. 

N-am pomenit de cum i se tăiase Ziei filmul la azil. La 
starea în care se afla Carter, m-am gândit că ar fi fost prea 
mult pentru el. Însă i-am povestit ce spusese Tawaret 
despre locul în care era posibil să găsim umbra lui Bes. 

— Ruinele oraşului Sais... S-a încruntat. Cred că tata a 
pomenit de locul ăsta. Zicea că n-a mai rămas mare lucru 
din el. Dar chiar dacă găsim umbra, nu mai avem timp. 
Trebuie să-l oprim pe Apophis. 

— Am promis, am insistat. În plus, avem nevoie de Bes. 
Gândește-te la asta ca la o încercare. Dacă-i salvăm umbra, 
vom avea ocazia să exersăm genul ăsta de magie înainte 
să-l încercăm pe Apophis - ăăă... în sens invers, desigur. S- 
ar putea chiar să găsim o modalitate de a-l readuce la viaţă 
pe Ra. 

— Dar... 

— Are dreptate, l-a întrerupt Walt. 

Nu sunt sigură cine a fost mai surprins - Carter sau eu. 

— Chiar dacă am primi ajutor din partea lui Setne, a zis 
Walt, va fi dificil să închidem o umbră într-o statuie. M-aş 
simţi mai bine dacă am exersa întâi pe o ţintă prietenoasă. 
V-aş putea arăta cum se face câtă vreme... câtă vreme mai 
sunt în viaţă. 

— Walt, am zis, te rog, nu vorbi aşa. 

— Când te vei confrunta cu Apophis, a continuat el, vei 
avea o singură şansă pentru a nimeri blestemul. Ar fi bine 
să exersezi înainte. 

Când te vei confrunta cu Apophis. A spus-o pe un ton 
foarte calm, dar era clar ce-a vrut să spună: că el nu va 
mai fi acolo când se va întâmpla. 

Carter a dat deoparte pizza din care mâncase jumătate. 

— Doar că... nu văd cum vom putea face totul la timp. 
Ştiu că pentru tine e o misiune personală, Sadie, dar... 

— Trebuie s-o facă, a spus Zia cu blândeţe. Carter, şi tu 
ai pornit cândva într-o misiune personală în toiul unei 
crize, nu-i aşa? S-a terminat cu bine. 

Şi-a pus mâna pe mâna lui Carter. 

— Uneori trebuie să faci aşa cum îţi dictează inima. 

Carter arăta de parcă se chinuia să înghită o minge de 
golf. Înainte să apuce să spună ceva, s-a auzit clopotul 
navei. 

Dintr-un difuzor aflat în colţul sufrageriei a răsunat 
vocea lui Lamă Însângerată: 

— Stăpâni şi stăpâne, am ajuns la Sala Judecăţii. 

Templul cel negru arăta aşa cum mi-l aminteam. Am 
urcat scările care porneau de pe chei şi am trecut printre 
şirurile de coloane din obsidian care se pierdeau în 
întuneric. Scene sinistre din Lumea subpământeană 
străluceau pe podea şi pe frizele aflate de jur-împrejurul 
coloanelor - imagini negre pe piatră neagră. În ciuda 
torţelor de stuf care ardeau la câţiva metri, aerul era atât 
de neclar din cauza cenuşii vulcanice, încât nu vedeam 
prea departe în faţă. 

Pe măsură ce înaintam prin templu, auzeam şuşoteli în 
jur. Am surprins cu coada ochiului grupuri de spirite care 

pluteau prin pavilion - siluete fantomatice camuflate în 
aerul plin de fum. Unele se mişcau fără ţintă - plângând 
încet sau smulgându-şi hainele de disperare. Altele aveau 
braţele pline de suluri de papirus. Fantomele arătau mai 
puternice şi păreau că au un scop, ca şi cum aşteptau să se 
întâmple ceva. 

— Petiţionarii, a zis Walt. Şi-au adus dosarele, în 
speranţa că vor intra în audienţă la Osiris. A lipsit atât de 
mult timp... probabil că sunt o grămadă de cazuri restante. 

Walt părea să se deplaseze mai uşor. Avea privirea mai 
vigilentă şi părea mai puţin copleşit de durere. Era atât de 
aproape de moarte, încât mă temeam că această călătorie 
în Lumea subpământeană ar putea fi dificilă pentru el, însă 
părea să se simtă mai în largul lui decât noi. 

— De unde știi? am întrebat. 

Walt a ezitat. 

— Nu sunt sigur. Doar că mi se pare... logic. 

— Şi fantomele fără suluri de papirus? 

— Refugiaţi, a zis el. Speră că vor găsi aici protecţie. 

N-am întrebat de ce vor fi protejaţi. Mi-am amintit de 
fantoma de la balul de la Academia Brooklyn care fusese 
înghițită de lăstari negri şi apoi trasă sub pământ. M-am 
gândit la viziunea descrisă de Carter - cu mama ghemuită 
sub o stâncă undeva în Duat, împotrivindu-se atracției 
forţei întunecate. 

— Trebuie să ne grăbim. 

Am luat-o înainte, dar Zia m-a prins de braţ. 

— Acolo, a zis ea. Uite. 

Fumul s-a risipit. La douăzeci de metri în faţă se aflau 
două uși imense de obsidian. În faţa lor stătea un animal 
mare cât un ogar - un şacal supradimensionat cu blana 
neagră şi deasă, urechi pufoase ascuţite şi un chip care 
aducea cu o vulpe sau un lup. Ochii de culoarea lunii 
străluceau în întuneric. 

A mârâit la noi, dar n-am fost impresionată. Poate că 
sunt subiectivă, dar mie şacalii mi se par dulci şi drăgălaşi, 
chiar dacă se ştie că în Egiptul Antic săpau morminte. 

— E doar Anubis, am spus plină de speranţă. Aici l-am 

întâlnit ultima oară. 

— Ăsta nu e Anubis, ne-a avertizat Walt. 

— Bineînţeles că el e, i-am spus. Uite! 

— Sadie, nu, a zis Carter, dar eu m-am îndreptat spre 
paznic. 

— Salut, Anubis, am strigat. Sunt eu, Sadie. 

Şacalul drăgălaş şi pufos şi-a dezvelit colții. A început să 
facă spume la gură. Ochii lui galbeni adorabili mi-au 
transmis un mesaj foarte clar: „Dacă mai faci un pas, te 
mănânc.“ 

Am înlemnit. 

— Bun... nu-i Anubis, decât dacă are o zi foarte proastă. 

— Aici l-am întâlnit data trecută, a spus Carter. De ce nu 
e aici? 

— E unul dintre slujitorii lui, şi-a dat Walt cu părerea. 
Anubis trebuie să fie... în altă parte. 

Din nou a părut foarte sigur pe el, iar eu m-am simţit 
roasă de gelozie. Se pare că Walt şi Anubis petrecuseră 
mai mult timp stând de vorbă unul cu celălalt decât cu 
mine. Dintr-odată Walt era expert în lucrurile care ţineau 
de moarte. În timp ce eu nici măcar nu puteam să stau 
lângă Anubis fără să stârnesc mânia însoţitorului său - 
Shu, zeul aerului cald. Era nedrept! 

Zia a venit lângă mine, cu toiagul în mână. 

— Acum ce facem? Trebuie să-l înfruntăm ca să trecem? 

Mi-am imaginat-o aruncând cu mingile ei de foc 
distrugătoare de margarete. Asta ne mai lipsea - un şacal 
în flăcări care să alerge urlând prin curtea tatei. 

— Nu, a spus Walt, făcând un pas înainte. E doar un 
portar. Trebuie să ştie cu ce treabă am venit. 

— Walt, a zis Carter, dacă te înşeli... 

Walt a ridicat mâinile şi s-a apropiat încet de şacal. 

— Sunt Walt Stone, a zis. Ei sunt Carter şi Sadie Kane. 
lar ea e Zia... 

— Rashid, a adăugat Zia. 

— Trebuie să ajungem în Sala Judecăţii, a spus Walt. 

Şacalul a mârâit, dar părea mai degrabă curios, nu ostil 
în genul te mănânc. 

— Trebuie să depunem mărturie, a continuat Walt. 
Informaţii relevante pentru procesul lui Setne. 

— Walt, a şoptit Carter, când ai devenit avocat stagiar? 

l-am făcut semn să tacă. Planul lui Walt părea să 
funcţioneze. Şacalul şi-a înclinat capul ca şi cum asculta, 
apoi s-a ridicat şi a dispărut tiptil în întuneric. Uşile duble 
de obsidian s-au deschis în linişte. 

— Foarte bine, Walt, am spus. Cum ai făcut...? 

S-a uitat la mine şi inima mea a făcut o tumbă. Doar 
pentru o clipă mi s-a părut că seamănă cu... Nu. Fără 
îndoială emoţiile mele confuze îmi jucau feste. 

— Ăă, cum de-ai ştiut ce să spui? 

Walt a ridicat din umeri. 

— Am riscat. 

Uşile au început să se închidă la fel de repede cum s-au 
deschis. 

— Grăbiţi-vă! ne-a avertizat Carter. 

Am luat-o la fugă spre sala de judecată a morţilor. 

La începutul semestrului de toamnă - prima mea 
experienţă într-o şcoală americană - profesorul ne-a cerut 
să scriem datele de contact ale părinţilor şi cu ce se 
ocupau, în caz că puteau fi de ajutor de Ziua Muncii. Nu 
auzisem până atunci de Ziua Muncii. Când am înţeles 
despre ce era vorba, nu m-am putut opri din râs. 

— Ar putea veni tatăl tău să vorbească despre ceea ce 
face? mi-am închipuit-o pe directoare întrebând. 

— Posibil, doamnă Laird... aş fi răspuns. Doar că, vedeți 
dumneavoastră, tata e mort. Mă rog, nu e mort de tot. E un 
fel de zeu înviat. El judecă spiritele muritorilor şi-şi 
hrăneşte monstrul pe care-l are pe post de animal de 
companie cu inimile celor răi. O, şi are pielea albastră. 
Sunt convinsă c-ar face impresie de Ziua Muncii, mai ales 
în faţa elevilor care-şi doresc ca într-o bună zi să devină 
zeități egiptene antice. 

Sala Judecăţii se schimbase de când fusesem ultima 
oară. Camera părea să oglindească gândurile lui Osiris, 
aşa că de multe ori arăta ca o copie fantomatică a 
vechiului apartament din Los Angeles, unde locuise familia 

mea, în vremurile bune când locuiam împreună. Acum, 
probabil pentru că tata era stăpân, locul era egiptean prin 
excelenţă. Incăperea circulară era înconjurată de stâlpi de 
piatră decoraţi cu flori de lotus. Vase cu foc magic scăldau 
pereţii într-o lumină verde şi albastră. În mijlocul camerei 
se afla balanţa dreptăţii, două farfurii mari de aur prinse în 
echilibru pe un T de fier. In faţa balanței stătea 
îngenunchiată fantoma unui bărbat îmbrăcat într-un 
costum cu dunguliţe, care citea agitat de pe un sul de 
papirus. Am înţeles de ce era neliniştit. De-o parte şi de 
alta avea câte un demon reptilian imens, cu pielea verde, 
cap de cobră şi care ţinea deasupra capului fantomei o 
halebardă amenințătoare. 

Tata stătea în celălalt capăt al camerei pe un podium de 
aur, cu un slujitor egiptean cu pielea albastră alături. 
Intotdeauna era derutant să-l văd pe tata în Duat, pentru 
că părea să fie doi oameni în acelaşi timp. Pe de o parte, 
arăta ca atunci când trăia - un bărbat chipeş, musculos, cu 
pielea maro-ciocolatie, chel şi cu un barbişon îngrijit. Purta 
un costum de mătase elegant şi o haină de culoare închisă, 
ca un om de afaceri gata să urce la bordul unui avion 
privat. 

La un nivel mai profund al realităţii, însă, arăta ca 
Osiris, zeul morţii. Era îmbrăcat ca un faraon, cu sandale, 
cu o pânză brodată în jurul taliei şi avea mai multe coliere 
de aur şi de corali pe pieptul dezgolit. Avea pielea de 
culoarea cerului de vară. În poală ţinea o cârjă şi un bici - 
simbolurile regalității egiptene. 

Oricât de ciudat mi se părea să-l văd pe tata cu piele 
albastră şi în fustă, eram atât de fericită să mă aflu din nou 
lângă el, încât am uitat de judecata aflată în desfăşurare. 

— Tată! am fugit spre el. 

(Carter spune c-a fost o prostie din partea mea, dar tata 
conducea judecata, nu-i aşa? De ce să nu mă pot duce la el 
să-l salut?) 

Eram la jumătatea drumului, când demonii-şerpi şi-au 
încrucişat halebardele şi mi-au blocat trecerea. 

— E în regulă, a spus tata, cu un aer puţin speriat. 


163 


Lăsaţi-o să treacă. 

M-am aruncat în braţele lui, doborându-i din poală cârja 
şi biciul. 

El m-a îmbrăţişat călduros, chicotind de drag. Pentru o 
clipă m-am simţit din nou ca o fetiţă, în siguranţă în 
braţele lui. Apoi m-a îndepărtat la o lungime de braţ şi mi- 
am dat seama cât era de obosit. Avea cearcăne. Era tras la 
faţă. Până şi puternica aură albastră a lui Osiris, care în 
mod normal îl înconjura precum nimbul unei stele, pâlpâia 
slab. 

— Sadie, iubirea mea, a zis el cu o voce încordată. De ce- 
ai venit? Lucrez. 

Am depus un efort să nu mă simt jignită. 

— Dar, tată, e important! 

Carter, Walt şi Zia s-au apropiat de podium. Tata s-a 
întunecat la faţă. 

— Înţeleg, a zis. Lăsaţi-mă să termin procesul ăsta mai 
întâi. Copii, staţi aici, în dreapta mea. Şi, vă rog, nu 
interveniţi. 

Slujitorul tatei a bătut din picior. 

— Stăpâne, e împotriva regulilor! 

Tipul avea o înfăţişare ciudată - un egiptean în vârstă, 
albastru, cu un sul uriaş de papirus în mâini. Prea solid 
pentru a fi o fantomă, prea albastru pentru a fi om, era 
aproape la fel de decrepit ca Ra, având doar o pânză în 
jurul taliei, sandale şi o perucă ce nu i se potrivea. 
Bănuiesc că triunghiul acela de păr fals negru şi lucios 
trebuia să-i dea un aer bărbătesc în stil egiptean, dar în 
combinaţie cu conturul de ochi şi cu roşul din obraji 
bătrânul arăta ca un imitator grotesc al Cleopatrei. 

Sulul de papirus din mâinile lui era pur şi simplu uriaş. 
Cu ani în urmă, mersesem la sinagogă cu prietena mea Liz, 
iar prin comparaţie Tora pe care o aveau acolo era 
minusculă. 

— E în regulă, Perturbatorule, i-a spus tata. Putem 
continua acum. 

— Dar, stăpâne... 

Bătrânul (oare chiar îl chema Perturbatorul?) era atât de 

agitat, că a pierdut controlul sulului. Papirusul a căzut şi s- 
a desfăşurat, în jos pe scări ca un covor. 

— O, fir-ar, fir-ar, fir-ar! 

Perturbatorul s-a chinuit să înfăşoare la loc documentul. 

Tata şi-a înăbuşit un zâmbet. S-a întors din nou spre 
fantoma în costum cu dungi, care încă mai stătea în 
genunchi în faţa balanței. i 

— Te rog să mă scuzi, Robert Windham. Îţi poţi termina 
mărturia. 

Fantoma s-a înclinat şi a rostit cu glas strident: 

— D... da, Stăpâne Osiris. 

S-a uitat pe notițe şi a început să înşire o listă de crime 
de care nu se făcea vinovat - omor, furt sau vânzarea de 
vite prin înşelătorie. 

M-am întors spre Walt şi i-am şoptit: 

— E un tip modern, nu-i aşa? Ce caută la judecata lui 
Osiris? 

M-a tulburat un pic că, şi de data asta, Walt avea un 
răspuns. 

— Viaţa de apoi arată diferit pentru fiecare suflet, a zis 
el, în funcţie de credinţa pe care o are. Probabil că tipul 
ăsta a fost puternic impresionat de Egiptul. Poate că a citit 
poveştile când era tânăr. 

— Şi dacă cineva nu crede în niciun fel de viaţă de apoi? 
am întrebat. 

Walt mi-a aruncat o privire tristă. 

— Atunci de asta au parte. 

Din cealaltă parte a podiumului, Perturbatorul, zeul 
albastru, ne-a sâsâit să păstrăm liniştea. De ce oare când 
vor să-i facă pe copii să tacă adulţii fac întotdeauna mai 
multă gălăgie decât gălăgia căreia vor să-i pună capăt? 

Fantoma lui Robert Windham părea să se apropie de 
sfârşitul mărturiei. 

— N-am depus mărturie mincinoasă împotriva vecinilor. 
AĂăă... îmi pare rău, nu pot citi ultimul rând... 

— Peşte! a strigat Perturbatorul supărat. Ai furat peşte 
din lacurile sfinte? 

— Am trăit în Kansas, a spus fantoma. Deci... nu. 

Tata s-a ridicat de pe tron. 

— Foarte bine. Să-i fie cântărită inima. 

Unul dintre demonii şerpi a scos un pacheţel de pânză 
mare cât pumnul unui copil. 

Lângă mine, Carter a icnit. 

— Acolo e inima lui? 

— Sst! a făcut Perturbatorul atât de tare, de era să-i 
cadă peruca. Să vină Distrugătorul de suflete! 

Pe peretele opus al camerei s-a deschis o trapă pentru 
căţei. 

Ammit, plin de entuziasm, a apărut în fugă în încăpere. 
Bietul, de-abia îşi coordona mişcările. Pieptul şi labele din 
faţă, de leu în miniatură, erau subţiri şi agile, dar 
posteriorul de hipopotam era îndesat şi nu la fel de agil. 
Aluneca mereu într-o parte, izbindu-se de stâlpi şi 
dărâmând vase pentru foc. De câte ori se lovea, îşi scutura 
coama de leu şi botul de crocodil şi ţipa fericit. 

(Carter mă ceartă, ca de fiecare dată. El spune că Ammit 
e femelă. Trebuie să recunosc că n-am dovezi, dar am 
crezut mereu că Ammit e un monstru mascul. E mult prea 
agitat să nu fie aşa, iar felul în care îşi marchează 
teritoriul... dar nu contează.) 

— Uite-l pe băiatul lu’ mama! am strigat bucuroasă. 
Uite-l pe Căţelanski! 

Ammit a venit la mine în fugă, mi-a sărit în braţe, şi m-a 
pupat cu botul lui aspru. 

— Stăpâne Osiris! Perturbatorul a scăpat din nou sulul 
de papirus care i s-a înfăşurat în jurul picioarelor. 

— E o ruşine! 

— Sadie, a spus tata cu fermitate, te rog să nu-i spui 
Căţelanski Devoratorului de suflete. 

— Îmi pare rău, am murmurat. Ammit, jos! 

Unul dintre demonii-şerpi a pus inima lui Robert 
Windham pe balanţa dreptăţii. Văzusem multe imagini cu 
Anubis îndeplinind această sarcină şi îmi doream să fi fost 
şi el acolo. Anubis ar fi fost mult mai interesant de privit 
decât un demon şarpe. Pe celălalt taler a apărut Pana 
Adevărului. (Nu mă face să-ţi povestesc despre Pana 

Adevărului.) 

Talerele s-au mişcat şi s-au oprit aproape la acelaşi 
nivel. Fantoma în costum cu dungi a suspinat uşurată. 
Ammit a scâncit, dezamăgit. 

— Impresionant, a spus tata. Robert Windham, se 
dovedeşte că eşti suficient de virtuos, în ciuda faptului că 
eşti bancher de investiţii. 

— Donaţiile la Crucea Roşie, prietene! a strigat fantoma. 

— Da, mă rog, a zis tata sec, poţi merge în viaţa de apoi. 

S-a deschis o uşă în stânga podiumului. Demonii şerpi l- 
au ridicat pe Robert Windham în picioare. 

— Mulţumesc! a strigat acesta în vreme ce demonii îl 
scoteau afară. Şi dacă ai nevoie de vreun sfat financiar, 
Stăpâne Osiris, eu încă mai cred în viabilitatea pe termen 
lung a pieţei... 

Uşa s-a închis în urma lui. 

Perturbatorul a pufnit indignat. 

— Ce om îngrozitor! 

Tata a ridicat din umeri. 

— Un suflet modern care preţuia vechiul mod de viaţă al 
Egiptului. Nu se poate să fi fost aşa rău. 

Tata s-a întors spre noi. 

— Copii, el este Perturbatorul, unul dintre sfătuitorii mei 
şi zeu al judecății. 

— Poftim? m-am prefăcut eu că n-am auzit. Ai spus că e 
perturbat? 

— Perturbatorul e numele meu! a strigat zeul furios. Eu 
îi judec pe cei care se fac vinovaţi de pierderea 
cumpătului! 

— Da. În ciuda oboselii, în ochii tatei se putea vedea o 
sclipire de amuzament. Asta a fost sarcina tradiţională a 
Perturbatorului, deşi acum, fiind ultimul meu slujitor, mă 
ajută cu toate cazurile. Vedeţi voi, pe vremuri erau 
patruzeci şi doi de zei pentru diferite crime, dar... 

— Ca Picior Fierbinte şi lubitorul de foc, a spus Zia. 

Perturbatorul s-a arătat uimit. 

— De unde știi de ei? 

— l-am văzut, a Zia. În cea de-A Patra Casă a Nopţii. 

— Tu... ai văzut... 

Perturbatorul era să scape sulul de papirus. 

— Stăpâne Osiris, trebuie să-i salvăm imediat! Fraţii 
mei... 

— Vom vorbi despre asta, l-a asigurat tata. Întâi aş vrea 
să aflu ce i-a adus pe copiii mei în Duat. 

I-am vorbit pe rând despre magicienii rebeli şi alianţa 
lor secretă cu Apophis, despre iminentul lor atac asupra 
Primei Nome şi despre speranţa noastră de-a descoperi un 
tip nou de blestem care să-l oprească o dată pentru 
totdeauna pe Apophis. 

Unele dintre veşti l-au surprins şi l-au tulburat pe tata - 
cum ar fi că mulţi magicieni au părăsit Prima Nomă, 
lăsând-o atât de lipsită de apărare încât am fost nevoiţi să-i 
trimitem în ajutor pe învăţăceii din Casa din Brooklyn şi că 
Amos cocheta cu puterile lui Set. 

— Nu, a spus tata. Nu, nu poate face asta! Magicienii 
aceia care l-au părăsit - sunt de neiertat! Casa vieţii 
trebuie să se adune în jurul Lictorului-şef. 

A dat să se ridice. 

— Trebuie să mă duc la fratele meu... 

— Stăpâne, a zis Perturbatorul, nu mai eşti magician. 
Eşti Osiris. 

Tata s-a strâmbat, dar s-a aşezat la loc pe tron. 

— Da. Da, desigur. Vă rog, copii, continuaţi. 

Tata aflase deja o parte din veşti. L-am văzut 
încordându-se când am pomenit de spiritele celor morţi 
care dispăreau şi de viziunea cu mama care era pierdută 
undeva în adâncul Duatului, luptându-se cu o forţă 
întunecată despre care Carter şi cu mine eram convinşi că 
era umbra lui Apophis. 

— Am căutat-o peste tot pe mama voastră, a zis tata 
dezamăgit. Nu pot opri forţa care ia spiritele - fie că e 
umbra şarpelui sau altceva. Nici măcar n-o găsesc. Mama 
voastră... 

Chipul lui a căpătat un aspect fragil ca sticla. 
Înţelegeam ce simte. Trăise ani de zile cu vina de-a nu fi 
putut împiedica moartea ei. Mama era din nou în pericol 

şi, deşi de data asta era stăpânul morţii, nu putea face 
nimic s-o salveze. 

— O putem găsi, l-am asigurat. Toate sunt legate între 
ele, tată. Avem un plan. 

Carter şi cu mine i-am explicat despre sheut, şi cum 
putea fi folosită pentru un blestem puternic. 

Tata s-a aplecat în faţă, cu ochii mijiţi. 

— Anubis v-a spus asta? A dezvăluit unui muritor natura 
sheut-ului? 

Aura lui albastră a pâlpâit periculos. Nu mi-a fost 
niciodată frică de tata, dar recunosc că am făcut un pas 
înapoi. 

— Păi... n-a fost doar Anubis. 

— Ne-a ajutat şi Thoth, a zis Carter. Iar parţial am ghicit 
şi noi... 

— Thoth! a spus tata repezit. E o informaţie periculoasă, 
copii. Mult prea periculoasă. Nu vreau ca voi să... 

— Tată! am strigat. 

Cred că l-am luat prin surprindere, dar mi-am pierdut 
cumpătul. Mă săturasem să-mi spună zeii ce n-ar trebui şi 
nu puteam face. 

— Umbra lui Apophis e cea care atrage sufletele celor 
morţi. Nu se poate altfel! Se hrăneşte cu ele, adunând 
puteri pentru când Apophis are să se ridice. 

Nu mă mai gândisem la asta înainte, dar odată ce mi-au 
ieşit vorbele pe gură mi-am dat seama că era adevărat - 
înfricoşător, dar adevărat. 

— Trebuie să găsim umbra şi s-o capturăm, am insistat. 
Apoi o putem folosi pentru a alunga şarpele. E singura 
noastră şansă - asta dacă nu vrei să folosim un blestem 
standard. Avem statuia pregătită ca să facem ce trebuie, 
nu-i aşa, Carter? 

Carter şi-a bătut rucsacul cu palma. 

— Vraja ne va ucide, a zis el. Şi, probabil, nu va 
funcţiona. Dar dacă n-avem de ales... 

Zia părea îngrozită. 

— Carter, nu mi-ai spus! Ai făcut o statuie de-a lu? Te-ai 
sacrifica pentru... 


169 


— Nu, a spus tata. 

Mânia îi dispăruse. S-a aplecat în faţă şi şi-a ascuns 
chipul în palme. 

— Nu, ai dreptate, Sadie. Mai bine o şansă mică decât 
niciuna. Doar că n-aş suporta să ştiu că voi... 

S-a ridicat şi a tras aer în piept, încercând să se adune. 

— Cum vă pot ajuta? Presupun că aţi venit aici cu un 
scop, dar îmi cereţi un tip de magie de care nu dispun. 

— Da, mă rog, am zis, aici e şmecheria. 

Înainte să continui, în încăpere a răsunat sunetul unui 
gong. Uşile principale s-au deschis. 

— Stăpâne, a zis  Perturbatorul, începe procesul 
următor. 

— Nu acum! a izbucnit tata. Nu poate fi amânat? 

— Nu, Stăpâne. Zeul albastru a coborât vocea. E 
procesul Jui. Ştii la cine mă refer... 

— O, pe cele douăsprezece porţi ale nopţii, a înjurat 
tata. Copii, procesul acesta e foarte important. 

— Da, am zis. De fapt, de asta am... 

— Vorbim după, mi-a tăiat-o tata. Vă rog, orice aţi face, 
nu vorbiţi cu învinuitul şi nu vă uitaţi în ochii lui. Acest 
spirit este deosebit de... 

Gongul a răsunat din nou. O trupă de demoni a 
mărşăluit înăuntru, cu învinuitul în mijlocul lor. N-a fost 
nevoie să întreb cine era. 

Sosise Setne. 

Paznicii - erau foarte intimidanţi - şase războinici cu 
pielea roşie, cu lame de ghilotină în loc de cap. 

Chiar şi fără aceştia, mi-am dat seama după măsurile 
magice de precauţie că Setne era periculos. În jurul lui se 
roteau hieroglife strălucitoare ca inelele lui Saturn - o 
adunătură de simboluri anti-magice, cum ar fi: Suprimă, 
Domoleşte, Stai, Taci, Lipsit de putere şi Nici să nu-ți 
treacă prin cap. 

Setne avea încheieturile legate cu fâşii de pânză roz. 
Încă două fâşii roz erau prinse în jurul mijlocului. Una în 
jurul gâtului, iar altele două îi prindeau gleznele, şi 
mergea târşâindu-şi picioarele. Pentru un observator 

obişnuit, panglicile roz păreau a fi parte dintr-un joc de-a 
puşcăria Hello Kitty, dar ştiam din experienţă că erau 
unele dintre cele mai puternice legături magice din lume. 

— Cele Şapte Panglici ale lui Hathor, a şoptit Walt. Mi-ar 
plăcea să pot face şi eu câteva. 

— Eu am făcut câteva, a murmurat Zia. Dar timpul de 
reîncărcare e foarte mare. Ale mele nu vor fi gata decât în 
decembrie. 

Walt a privit-o admirativ. 

Demonii ghilotină s-au aşezat în evantai de-o parte şi de 
alta a inculpatului. 

Setne nu părea periculos, sau cel puţin n-arăta ca cineva 
pentru care era nevoie de atâtea măsuri de securitate. Era 
destul de mic - nu chiar ca Bes, dar un bărbat mărunţel. 
Avea braţele şi picioarele slăbănoage. Pieptul lui arăta ca 
un xilofon din coaste. Chiar şi aşa, stătea cu bărbia ieşită 
în afară şi zâmbea plin de încredere de parcă ar fi fost 
stăpânul lumii - ceea ce nu e de ici de acolo când ai pe tine 
doar o pânză în jurul brâului şi nişte panglici roz. 

Fără îndoială, era acelaşi chip pe care-l văzusem în 
peretele de la Muzeul din Dallas şi apoi în Sala Epocilor. El 
fusese preotul care  sacrificase taurul în viziunea 
pâlpâitoare din Noul Regat. 

Avea acelaşi nas de uliu, ochii cu pleoape grele şi buze 
subţiri şi răutăcioase. Majoritatea preoţilor din vechime 
erau chei, dar Setne avea un păr bogat şi negru, dat pe 
spate cu ulei de parcă ar fi fost un şmecheraş din anii 
1950. Dacă l-aş fi văzut în Piccadilly Circus (cu mai multe 
haine pe el, nădăjduiesc) m-aş fi ferit de el, presupunând c- 
ar fi împărţit fluturaşi sau ar fi încercat să vândă la negru 
bilete la vreun spectacol din West End. Necinstit şi 
enervant? Da. Periculos? Nu prea. 

Demonii ghilotină l-au forţat să cadă în genunchi. Lui 
Setne i s-a părut amuzant. A cercetat încăperea din priviri, 
observându-ne pe fiecare în parte. Am încercat să nu mă 
uit în ochii lui, dar nu mi-a fost uşor. Setne m-a recunoscut 
şi mi-a făcut cu ochiul. Cumva ştiam că îmi putea detecta 
foarte bine emoţiile confuze şi că i se păreau amuzante. Şi- 

a plecat capul în faţa tronului. 

— Stăpâne Osiris, atâtea pregătiri doar pentru mine? Nu 
trebuia. 

Tata nu i-a răspuns. Cu o expresie sumbră, i-a făcut un 
semn Perturbatorului care a derulat sulul de papirus până 
a găsit ce căuta. 

— Setne, de asemenea cunoscut şi sub numele de Prinţul 
Khaemwaset... 

— O, uau... 

Setne mi-a zâmbit şi m-am abținut să-i zâmbesc înapoi. 
N-am mai auzit numele ăsta de ceva vreme. Asta-i istorie 
antică în toată legea! 

Perturbatorul a pufnit. 

— Eşti acuzat de crime odioase! Ai hulit împotriva zeilor 
de patru mii nouăzeci şi două de ori... 

— Nouăzeci şi una, l-a corectat Setne. Gluma aia despre 
Stăpânul Horus a fost doar o neînțelegere. 

I-a făcut cu ochiul lui Carter. 

— Am dreptate, prietene? 

De unde ştia despre Carter şi Horus? 

Perturbatorul şi-a trecut privirea peste papirus. 

— Ai folosit magia în scopuri rele, inclusiv în douăzeci şi 
trei de omoruri... 

— Autoapărare! Setne a încercat să-şi desfacă mâinile, 
dar panglicile l-au împiedicat. 

— ... Inclusiv un caz în care ai fost plătit să ucizi cu 
ajutorul magiei, a zis Perturbatorul. 

Setne a ridicat din umeri. 

— Atunci am acţionat în beneficiul celui care m-a plătit. 

— Ai complotat împotriva a trei faraoni diferiţi, a 
continuat Perturbatorul. Ai încercat să răstorni Casa vieţii 
de şase ori. Cel mai grav e că ai jefuit mormintele morţilor 
pentru a fura cărţi de magie. 

Setne a chicotit. S-a uitat la mine vrând parcă să-mi 
spună: [ţi vine să crezi ce spune tipul ăsta? 

— Uite ce e, Perturbatorule, a zis el, aşa ţi se spune, nu? 
Un zeu al judecății aşa frumos şi inteligent ca tine probabil 
că e suprasolicitat şi subapreciat. Îmi pare rău pentru tine, 

sincer. Ai lucruri mai bune de făcut decât să sapi după 
faptele mele din trecut. În plus, am răspuns deja pentru 
toate aceste acuzaţii la procesele anterioare. 

— O! 

Perturbatorul avea un aer confuz. Şi-a aranjat cochet 
peruca şi s-a răsucit spre tata. 

— În cazul acesta ar trebui să-i dăm drumul, Stăpâne? 

— Nu, Perturbatorule. 

Tata s-a aplecat în faţă. 

— Prizonierul foloseşte cuvinte divine pentru a-ţi 
influenţa mintea, denaturând cea mai sacră magie a 
Ma'atului. Chiar şi legat e periculos. 

Setne şi-a examinat unghiile. 

— Stăpâne Osiris, sunt flatat, dar, sincer, toate aceste 
acuzaţii... 

— Linişte! 

Tata şi-a îndreptat braţul spre prizonier. Hieroglifele 
care se roteau în jurul lui au devenit mai strălucitoare. 
Panglicile lui Hathor s-au strâns. 

Setne a început să se sufoce. Expresia arogantă i-a 
dispărut fiind înlocuită de ură. Îi simţeam furia. Ar fi vrut 
să-l ucidă pe tata, să ne ucidă pe toţi. 

— Tată! am zis. Te rog, n-o face! 

Tatăl meu m-a privit încruntat, vizibil deranjat de 
întrerupere. A pocnit din degete şi legăturile lui Setne au 
slăbit. Magicianul fantomă a tuşit înecându-se. 

— Khaemwaset, fiu al lui Ramses, a zis tata calm, ai fost 
condamnat la uitare de mai multe ori. Prima dată ai reuşit 
să pledezi pentru o pedeapsă redusă, oferindu-te să-l 
slujeşti pe faraon cu magia ta... 

— Da, a croncănit Setne. 

A încercat să se adune, dar zâmbetul îi era strâmb de 
durere. 

— Sunt un profesionist, stăpâne. Ar fi păcat să mă 
distrugi. 

— Însă pe drum ai evadat, a zis tata. Ai ucis paznicii şi ți- 
ai petrecut următorii trei sute de ani răspândind Haosul în 
Egipt. 

Setne a ridicat din umeri. 

— N-a fost chiar aşa de rău. Doar un pic de distracţie. 

— Ai fost prins şi condamnat din nou, a continuat tata, 
de încă trei ori. De fiecare dată ai reuşit să-ţi câştigi 
libertatea. Şi pentru că zeii au lipsit din lume, ţi-ai făcut de 
cap, ai acţionat după bunul plac, ai comis crime şi ai 
terorizat muritorii. A 

— Stăpâne, eşti nedrept, a protestat Setne. In primul 
rând, mi-a fost dor de voi, zeii. Sincer, fără voi au fost 
milenii foarte neinteresante. Cât despre celelalte aşa-zise 
crime, ce să zic, unii ar putea spune că Revoluţia franceză 
a fost o petrecere de primă clasă! Fu sigur m-am simţit 
bine. lar Arhiducele Ferdinand? Era plictisitor. Şi tu l-ai fi 
asasinat dacă l-ai fi cunoscut. 

— Ajunge! a zis tata. S-a terminat cu tine. Acum eu sunt 
gazda lui Osiris. Nu voi tolera existenţa unui ticălos ca 
tine, chiar dacă e doar un spirit. Gata cu şmecheriile. 

Ammit a scheunat de bucurie. Paznicii ghilotină şi-au 
mişcat lamele în sus şi în jos, ca la aplauze. Perturbatorul a 
strigat: 

— Bine zis! 

Setne însă... şi-a dat capul pe spate şi a râs. Tata a părut 
uimit, apoi revoltat. A ridicat mâna să strângă panglicile 
lui Hathor, dar Setne a strigat: 

— Aşteaptă, stăpâne! Uite cum stă treaba. Nu mi-am 
epuizat  şmecheriile. Întreabă-ţi copiii aici de faţă. 
Intreabă-i pe prietenii lor. Copiii ăştia au nevoie de 
ajutorul meu. _ 

— Gata cu minciunile, a mârâit tata. Iți vom cântări 
inima, din nou, şi Ammit o va devora... 

— Tată! am ţipat. Are dreptate! Chiar avem nevoie de el. 

Tata s-a întors spre mine. Aproape că-l puteam vedea 
fierbând de durere şi de nervi. N-avea cum să-şi ajute 
fratele. Lupta sfârşitului lumii era pe cale să înceapă şi 
copiii lui se aflau în linia întâi. Tata trebuie să-l judece pe 
acest magician fantomă. Trebuia să simtă că putea face şi 
el ceva. 

— Tată, te rog, ascultă-mă, am spus. Ştiu că e periculos. 

Ştiu că nu-ţi va plăcea. Dar am venit aici pentru Setne. Ce 
ţi-am spus mai devreme în legătură cu planul nostru - 
Setne deţine cunoştinţele de care avem nevoie. 

— Sadie are dreptate, a zis Carter. Te rog, tată! Ai 
întrebat cum ne poţi ajuta. Dă-ni-l în custodie pe Setne. 
Rolul lui este esenţial în înfrângerea lui Apophis. 

La auzul numelui, în sala de judecată a început să sufle 
un vânt rece. Din vasele pentru foc au sărit scântei. Ammit 
a scâncit şi si-a dus labele la bot. Până şi demonii ghilotină 
s-au agitat neliniştiţi. 

— Nu, a spus tata. Categoric nu. Setne vă influenţează 
cu magia lui. Este un slujitor al Haosului. 

— Stăpâne, a zis Setne, adoptând brusc un ton blând şi 
respectuos, oi fi eu multe, dar slujitor al şarpelui? Nu, nu 
vreau ca lumea să fie distrusă. N-am nimic de câştigat din 
asta. Ascult-o pe fată. Las-o să-ţi explice planul. 

Cuvintele lui mi-au pătruns în minte. Mi-am dat seama 
că Setne se folosea de magie, poruncindu-mi să vorbesc. 
M-am opus cât am putut. Din păcate, Setne îmi poruncea 
să fac ceva ce-mi place, adică să vorbesc. Aşa că m-am 
pornit: cum încercaserăm să salvăm Cartea înfrângerii lui 
Apophis în Dallas, cum îmi vorbise Setne acolo, cum 
găsiserăm cutia umbrelor şi ne venise ideea să folosim 
sheut-ul. I-am vorbit despre intenţia noastră de a-l aduce la 
viaţă pe Bes şi de a-l distruge pe Apophis. 

— E imposibil, a zis tata. Şi chiar dacă n-ar fi aşa, Setne 
nu e de încredere. Nu i-aş da drumul niciodată, în niciun 
caz nu l-aş lăsa în grija copiilor mei. V-ar ucide cu prima 
ocazie! 

— Tată, a spus Carter, nu mai suntem copii. Ne 
descurcăm. 

Suferinţa de pe chipul tatei era greu de îndurat. Mi-am 
înghiţit lacrimile şi m-am apropiat de tron. 

— Tată, ştim că ne iubeşti. 

I-am luat mâna. 

— Ştiu că vrei să ne protejezi, dar ai riscat totul pentru a 
ne da o şansă să salvăm lumea. Acum a sosit timpul să 
facem asta. Altă cale nu mai există. 

— Are dreptate. 

Setne a reuşit să lase senzaţia că-i pare rău, ca şi cum ar 
regreta că avea să fie păsuit. 

— De asemenea, stăpâne, e singura cale de-a salva 
spiritele morţilor - inclusiv pe soţia ta - înainte ca umbra 
lui Apophis să le distrugă. 

Din albastru ca cerul, chipul tatei a devenit indigo 
închis. A apucat strâns braţele tronului de parcă ar fi vrut 
să le rupă. M-am gândit că Setne mersese prea departe. 
Dar, mâinile tatei s-au relaxat. Furia din ochii lui s-a 
transformat în disperare şi speranţă. 

— Paznici, a zis el, daţi-i prizonierului Pana Adevărului. 
O va ţine cât timp va da explicaţii. Dacă minte, va pieri în 
flăcări. 

Unul dintre demonii care avea o ghilotină în loc de cap a 
smuls pana de pe balanţa dreptăţii. Setne avea un aer 
nepăsător când pana i-a fost pusă în mâini. 

— Bun! a început. Deci, copiii tăi au dreptate. Am creat 
un blestem împotriva umbrelor. Teoretic, ar putea fi folosit 
pentru a distruge un zeu - sau chiar pe Apophis. N-am 
încercat. Din păcate, nu poate fi folosit decât de un 
magician în viaţă. Am murit înainte de a-l putea testa. Nu 
că aş fi vrut să omor zei, stăpâne. M-am gândit doar că-i 
puteam şantaja să-mi facă pe plac. 

— Să-i şantajezi... pe zei, a mormăit tata. 

Setne a zâmbit vinovat. 

— Asta se întâmpla în tinereţe, când n-aveam prea multă 
minte. În fine, am consemnat formula în mai multe copii 
ale Cărţii înfrângerii lui Apophis. 

Walt a mormăit. 

— Care au fost distruse. 

— Bine, a zis Setne, dar notițele mele originale ar trebui 
să mai existe printre însemnările din Cartea lui Thoth pe 
care... pe care am furat-o. Vedeţi? Sunt sincer. Vă garantez 
că nici Apophis n-a găsit aceea carte. Am ascuns-o prea 
bine. Pot să vă arăt unde este. Din carte veţi afla cum să 
găsiţi umbra lui Apophis, cum s-o prindeţi şi cum să faceţi 
blestemul. 

— Nu poţi să ne spui cum? a întrebat Carter. 

Setne s-a bosumflat. 

— Tinere stăpân, mi-ar plăcea. Dar n-am memorat toată 
cartea. Şi au trecut câteva mii de ani de când am scris 
blestemul. Dacă v-aş spune un singur cuvânt greşit din 
incantaţie, ei bine... n-am vrea să intervină vreo greşeală. 
Dar vă pot duce la carte. Odată ce punem mâna pe ea... 

— Noi? a întrebat Zia. De ce nu ne poţi spune cum să 
ajungem la ea? De ce trebuie să vii şi tu cu noi? 

Fantoma a rânjit. 

— Pentru că eu sunt singurul care o poate recupera, 
păpuşă. Capcane, blesteme... ştii tu. In plus, veţi avea 
nevoie de ajutorul meu pentru a descifra notițele. 
Blestemul e complicat! Dar nu-ţi face griji. Tot ce trebuie 
să faci e să mă ţii legat cu panglicile lui Hathor. Zia te 
cheamă, nu? Ai experienţă în folosirea lor. 

— De unde ştii...? 

— Dacă îţi fac probleme, a continuat Setne, mă poţi lega, 
ca pe-un cadou de Ziua Recoltei. Dar nu voi încerca să 
scap, cel puţin nu mai devreme de a vă duce la Cartea lui 
Thoth, şi apoi până vă voi duce în siguranţă la umbra lui 
Apophis. Nimeni nu cunoaşte mai bine decât mine cele mai 
adânci niveluri ale Duatului. Nu există ghid mai bun. 

Pana Adevărului n-a reacţionat. Setne n-a fost cuprins 
de flăcări, ceea ce însemna că nu minţea. 

— Noi suntem patru, a spus Carter. El e unul. 

— Doar că ultima data şi-a ucis paznicii, a precizat Walt. 

— Deci vom fi mai atenţi, a zis Carter. Împreună ar 
trebui să-l putem ţine sub control. 

Setne a tresărit. 

— O, dar vezi tu... Sadie mai are o misiune, nu-i aşa? 
Trebuie să găsească umbra lui Bes. De fapt, e o idee bună. 

Am clipit. 

— Este? 

— Bineînţeles, păpuşă, a zis Setne. N-avem mult timp la 
dispoziţie. Mai exact, prietenul vostru Walt nu mai are 
mult timp. 

Aş fi omorât fantoma, dacă n-ar fi fost deja moartă. 

Deodată i-am urât zâmbetul arogant. Am scrâşnit din dinţi. 

— Continuă. 

— Walt Stone, îmi pare rău, amice, dar nu vei 
supravieţui suficient de mult cât să luăm Cartea lui Thoth, 
să ajungem la umbra lui Apophis şi să folosim blestemul. 
Nu mai ai zile. Însă n-ar trebui să dureze prea mult să 
găseşti umbra lui Bes. Va fi o ocazie bună de testare a 
blestemului. Dacă funcţionează, e perfect! Dacă nu... mă 
rog, nu pierdem decât un zeu pitic. 

Imi venea să-i joc faţa în picioare, dar a făcut un semn s- 
avem răbdare. 

— Mă gândesc, a zis el, să ne despărţim. Carter şi Zia, 
voi doi veniţi cu mine să luăm Cartea lui Thoth. Între timp, 
Sadie îl duce pe Walt la ruinele oraşului Sais ca să 
găsească umbra piticului. O să vă dau nişte indicaţii 
despre cum s-o prindeţi, dar blestemul e doar o teorie. În 
practică, veţi avea nevoie de abilităţile lui Walt de-a face 
amulete. Va trebuie să improvizeze dacă ceva nu merge 
bine. Dacă Walt va reuşi, atunci Sadie va şti cum să prindă 
o umbră. Dacă Walt moare după aceea - şi îmi pare rău, 
dar rostirea unui astfel de blestem probabil că o să-l ucidă 
- Sadie ni se poate alătura în Duat şi împreună pornim în 
căutarea umbrei şarpelui. Toată lumea câştigă! 

Nu ştiam dacă să plâng sau să ţip. Am reuşit să-mi 
păstrez calmul doar pentru că am simţit că Setne s-ar fi 
amuzat de orice reacţie pe care aş fi avut-o. 

S-a întors spre tata. 

— Ce zici, Stăpâne Osiris? E o ocazie să-ţi recapeţi soţia, 
să-l înfrângem pe Apophis, să-i redăm lui Bes sufletul şi să 
salvăm lumea! Nu cer decât ca atunci când mă voi întoarce 
pentru condamnare, curtea să ţină cont de faptele mele 
bune. E un târg cinstit, nu-i aşa? 

În încăpere era linişte, cu excepţia focului care trosnea 
în vase. 

În cele din urmă, Perturbatorul a părut să iasă din 
transă. 

— Stăpâne... ce-ai hotărât? 

Tata s-a uitat la mine. Imi dădeam seama că detestă 

planul. Dar Setne îl ispitise cu singurul lucru pe care nu-l 
putea ignora: şansa de-a o salva pe mama. Fantoma aceea 
netrebnică îmi promisese o ultimă zi alături de Walt, ceea 
ce-mi doream mai mult decât orice, şi o ocazie de a-l salva 
pe Bes, lucru pe care mi-l doream aproape la fel de mult. 
În acelaşi timp, îi adusese laolaltă pe Carter şi pe Zia şi le 
promisese o ocazie de-a salva lumea. 

Ne prinsese pe toţi în cârlig şi acum ne trăgea spre el ca 
pe nişte peşti scoşi dintr-un lac sacru. Dar, în ciuda 
faptului că ştiam că eram manipulaţi, n-aveam niciun motiv 
să refuzăm. 

— Trebuie s-o facem, tată, am zis. 

El şi-a coborât fruntea. 

— Da, trebuie. Fie ca Ma'at-ul să ne protejeze pe toţi. 

— O, ce ne vom distra! a zis Setne vesel. Pornim la 
drum? Apocalipsa nu stă după noi! 

11. Nu-ţi face griji, cheamă-l pe Hapi 


CARTER 


Tipic! 

Sadie şi Walt pleacă în căutarea unei umbre 
prietenoase, în timp ce Zia şi cu mine escortăm o fantomă 
ucigaşă psihopată spre ascunzătoarea plină de capcane 
unde îşi ţine magia interzisă. Hmmm, oare cine a ieşit mai 
bine? 

Regina egipteană a ţâşnit din Lumea subpământeană în 
Nil ca o balenă care iese la suprafaţă. Roata cu zbaturi a 
despicat apa albăstruie. Din coşuri se răspândea în aerul 
deşertului un fum auriu. După întunericul din Duat, lumina 
soarelui era orbitoare. După ce mi s-au obişnuit ochii, mi- 
am dat seama că mergem în aval, spre nord, aşa că 
probabil apăruserăm undeva la sud de Memphis. 

Pe-o parte şi pe alta se zăreau în ceața umedă malurile 
verzi mlăştinoase pe care se înşirau palmieri. Câteva case 
îşi conturau forma în peisaj. Un camion rablagit se deplasa 
huruind pe malul râului. O barcă cu pânze naviga cu noi pe 
aceeaşi parte a portului. Nu ne băga nimeni în seamă. 

Nu eram sigur unde ne aflam. Am fi putut fi oriunde pe 
Nil. Dar judecând după poziţia soarelui, dimineaţa era pe 
sfârşite. Mâncaserăm şi dormiserăm pe tărâmul tatei, 
gândindu-ne că nu vom reuşi să punem geană pe geană 
odată ce aveam să-l însoţim pe Setne. Nu ne prea 
odihniserăm, dar, evident, petrecuserăm mai mult timp în 
adâncuri decât ne  închipuiserăm. Ziua trecea cu 
repeziciune. A doua zi în zori, rebelii urmau să atace Prima 
Nomă, iar Apophis urma să se ridice. 

Zia stătea lângă mine la prova. Făcuse duş şi îşi 
schimbase hainele - un maiou de camuflaj, pantaloni kaki 
cu buzunare laterale băgaţi în bocanci. Poate că nu sună 

spectaculos, dar în lumina soarelui de dimineaţă, era 
frumoasă. Partea cea mai bună era că se afla aici ea însăşi, 
nu era doar o reflexie într-un bol de ghicit viitorul şi niciun 
shabti. Când vântul îşi schimba direcţia, simţeam mirosul 
şamponului ei de lămâie. Braţele ni s-au atins când ne-am 
rezemat de parapet, dar asta n-a părut s-o deranjeze. 
Pielea ei era fierbinte, de parcă ar fi avut febră. 

— La ce te gândeşti? am întrebat-o. 

Cu greu şi-a focalizat privirea pe mine. De aproape, 
reflexiile verzi şi negre din ochii ei chihlimbarii mă 
hipnotizau. 

— Mă gândeam la Ra, a zis ea. Mă întrebam cine are 
grijă de el azi. 

— Sunt sigur că e bine. 

Dar eram puţin dezamăgit. Eu mă gândeam la momentul 
în care Zia mă luase de mână în sala de mese cu o seară în 
urmă: Uneori trebuie să faci aşa cum iţi dictează inima. 
Asta putea fi ultima noastră zi pe pământ. Dacă aşa 
stăteau lucrurile, ar fi trebuit să-i spun Ziei ce simţeam 
pentru ea. Adică, bănuiam că ştia, dar nu ştiam că ştia, aşa 
că... O, Zei! S-o lăsăm baltă. 

Am dat să spun: 

— Zia... 

Setne s-a materializat lângă noi. 

— E mult mai bine! 

În lumina zilei, părea făcut din carne şi oase, dar când s- 
a întors pentru a se făli cu noile sale haine, faţa şi mâinile 
lui de hologramă au pâlpâit. li acordasem permisiunea să 
pună pe el altceva în afară de bucata aceea de pânză. De 
fapt, chiar insistasem. Dar nu mă aşteptasem la o ţinută 
atât de extravagantă. 

Poate că încerca să se ridice la înălţimea poreclei pe 
care i-o dăduse Sadie: unchiul Vinnie. Purta un sacou 
negru cu umeri vătuiţi, un tricou roşu, o pereche de blugi 
noi şi pantofi sport de un alb orbitor. La gât avea un colier 
de aur masiv făcut din ankh-uri. Pe degetele mici de la 
mâini purta inele mari cât o alună, cu simbolul puterii - 
was - bătut în diamante. Işi dăduse părul pe spate cu şi 

mai mult gel. Îşi conturase ochii cu kohl. Arăta ca un 
mafiot din Egiptul antic. 

Apoi am observat că-i lipsea ceva. Nu părea să mai fie 
legat cu panglicile lui Hathor. Recunosc: m-am panicat. Am 
strigat porunca învățată de la Zia: 

— Tas! 

Simbolul pentru leagă s-a aprins în faţa lui Setne: 


e AR A Ka 
bette s ` 
` 


s 13 


Panglicile lui Hathor i-au reapărut în jurul gâtului, a 
încheieturilor, a gleznelor, pieptului şi brâului. Se lungeau 
agresiv, prinzându-l pe Setne într-o tornadă roz, până când 
acesta a sfârşit prin a fi înfăşurat strâns ca o mumie, dei 
se mai vedeau doar ochii. 

— Mm! a protestat. 

Am tras aer în piept. Apoi am pocnit din degete. 
Legăturile au revenit la dimensiunea lor normală. 

— De ce-ai făcut asta? m-a întrebat Setne. 

— N-am văzut panglicile. 

— N-ai văzut... Setne a izbucnit în râs. Carter, Carter, 
Carter. Haide, amice. E doar o iluzie - o schimbare 
cosmetică. Nu pot scăpa de chestiile astea. 

Şi-a întins încheieturile. Panglicile au dispărut, apoi au 
reapărut. 

— Vezi? Pur şi simplu le-am ascuns, pentru că rozul nu 
se asortează cu hainele mele. 

Zia a pufnit. 

— Nimic nu se asortează cu hainele tale. 

Setne a ţintuit-o iritat cu privirea. 

— Nu e nevoie să mă ataci, păpuşă. Relaxează-te, bine? 
Ai văzut ce se întâmplă - un singur cuvânt, şi ajung legat 
fedeleş. Fără probleme. 

Părea foarte rezonabil. Setne nu ne făcea probleme. 
Setne coopera. Mă puteam relaxa. 

În minte am auzit vocea lui Horus, care mi-a spus: Grijă 

mare. 

Mental m-am pus în gardă. Dintr-odată am devenit 
conştient de hieroglifele care pluteau în jurul meu - ca 
nişte fuioare de fum aproape invizibile. Le-am poruncit să 
dispară şi au sfârâit ca ţânţarii veniţi prea aproape de 
lampă. 

— Termină magia, Setne. O să mă relaxez când vom 
termina ce-avem de făcut şi vei reveni în custodia tatei. 
Acum unde mergem? 

Un val de surpriză a străbătut chipul lui Setne. Cu greu 
şi-a ascuns zâmbetul. 

— Sigur, nicio problemă. Mă bucur să văd că magia Căii 
zeilor te ajută. Ce mai faci, Horus? 

Zia a mârâit nerăbdătoare. 

— Răspunde odată la întrebare, vierme, înainte să-ţi 
şterg zâmbetul ăla de pe faţă. j 

A făcut un gest brusc cu mâna. În jurul degetelor i s-au 
încolăcit flăcări. 

— Zia, stai aşa, am spus. 

O mai văzusem furioasă, dar această metodă de-a- 
şterge-zâmbetul era cam dură chiar şi pentru ea. 

Lui Setne n-a părut să-i pese. Şi-a scos din sacou un 
pieptene alb ciudat - făcut oare din falange de om? - şi şi-a 
netezit părul gras. 

— Sărmană Zia, a spus el. Bătrânul te chinuieşte, nu-i 
aşa? Ai deja probleme cu controlul temperaturii? Am văzut 
câţiva oameni în situaţia ta care au ars spontan. Nu-i o 
privelişte prea frumoasă. _ 

Cuvintele lui au enervat-o vizibil pe Zia. In ochi i se citea 
un dezgust absolut, dar şi-a strâns pumnul şi a stins 
flăcările. 

— Eşti josnic, ticălos... 

— la-o mai uşor, păpuşă, a spus Setne. Doar mi-am 
exprimat îngrijorarea. Cât despre locul unde mergem - la 
sud de Cairo, la ruinele oraşului Memphis. 

M-am întrebat ce-o fi vrut să spună despre Zia. Am 
hotărât că nu era momentul s-o întreb. Nu-mi doream să-i 
văd degetele în flăcări în faţa ochilor. 

Încercam să-mi amintesc ce ştiam despre Memphis. Mi- 
am amintit că era una dintre vechile capitale ale Egiptului, 
dar că fusese distrusă cu secole în urmă. Cele mai multe 
dintre ruine erau îngropate sub oraşul modern Cairo. 
Unele erau împrăştiate în deşert, spre sud. Posibil ca o 
dată sau de două ori tata să mă fi dus la excavarea unor 
situri în zonă, dar n-aveam nicio amintire clară. După 
câţiva ani, toată siturile arheologice ajunseseră să semene 
între ele. 

— Unde anume? am întrebat. Memphis-ul era mare. 

Setne a ridicat din sprâncene. 

— Ai dreptate. Doamne, când mă gândesc cât m-am 
distrat pe Aleea Pariorilor... Dar să lăsăm asta. Cu cât ştii 
mai puţin, cu atât mai bine, amice. Nu vrem ca prietenul 
nostru şerpesc din Haos să culeagă informaţii din mintea 
ta, nu-i aşa? Că tot veni vorba, e o minune că nu ţi-a ghicit 
încă planurile şi n-a trimis vreo urâţenie de monstru să te 
oprească. Trebuie să lucrezi serios la apărarea mentală. 
Mintea ta e mult prea uşor de citit. Cât despre prietena 
ta... 

S-a aplecat spre mine cu un rânjet. 

— Nu ţi-ar plăcea să ştii ce gândeşte? 

Zia cunoştea panglicile lui Hathor mai bine decât mine. 
Instantaneu, panglica din jurul gâtului lui Setne s-a strâns 
şi s-a transformat într-un minunat guler roz cu lesă. Setne 
nu mai putea respira şi şi-a dus mâna la gât. Zia a apucat 
celălalt capăt al lesei. _ 

— Setne, noi doi mergem la timonerie, a anunţat ea. li 
vei da căpitanului informaţii exacte despre locul unde 
mergem, altfel nu vei mai putea respira. Ne-am înţeles? 

N-a mai aşteptat un răspuns - oricum n-ar fi avut de la 
cine. L-a târât pe punte şi pe scări în sus ca pe un câine 
foarte neascultător. 

Imediat ce-au dispărut în cabina pilotului, cineva a 
chicotit lângă mine. 

— Amintește-mi să n-o înfurii vreodată. 

Instinctele lui Horus s-au activat. Înainte să-mi dau 
seama ce se întâmplă, mi-am chemat sabia khopesh din 

Duat şi-am adus lama curbată la gâtul vizitatorului. 

— Serios? a întrebat zeul Haosului. Aşa întâmpini un 
vechi prieten? 

Set s-a sprijinit relaxat de balustradă. Purta un costum 
negru din trei piese şi o pălărie joasă asortată. [inuta 
contrasta cu pielea lui sângerie. Ultima oară când îl 
văzusem, era chel. Acum avea cozi împletite cu rubine. 
Ochii lui negri străluceau în spatele unor ochelari mici şi 
rotunzi. Înfiorat, mi-am dat seama că-l imita pe Amos. 

— Termină. 

I-am apăsat lama pe gât. 

— Nu-ţi mai bate joc de unchiul meu! 

Set a părut ofensat. 

— Să nu-mi bat joc? Dragul meu, imitaţia e cea mai 
sinceră formă de flatare! Acum, dacă te rog, putem vorbi 
ca nişte fiinţe semi-divine civilizate? 

Cu un deget, a îndepărtat lama de la gât. Am coborât 
sabia. Pentru că depăşisem şocul iniţial, trebuia să 
recunosc că eram curios ce dorea. 

— Ce cauţi aici? am întrebat. 

— O, parcă mai e nevoie să întrebi. Mâine e sfârşitul 
lumii. Poate că doream să-mi iau rămas-bun. 

A rânjit şi mi-a făcut cu mâna. 

— La revedere! Sau poate am vrut să-ţi ofer o explicaţie. 
Sau să te avertizez. 

M-am uitat spre timonerie. N-o vedeam pe Zia. Nu se 
auzeau sirene de alarmă. Nu părea să mai fi observat 
cineva că zeul răului tocmai se materializase la noi pe vas. 

Set mi-a urmărit privirea. 

— Ce zici de tipul ăsta, de Setne? Îmi place la nebunie 
de el. 

— Cred şi eu, am murmurat. A fost botezat după numele 
tău? 

— Nici pomeneală. Setne e doar o poreclă. Numele lui 
real e Khaemwaset, aşa că poţi să-ţi dai seama de ce 
preferă Setne. Sper să nu te ucidă imediat. Poate fi foarte 
distractiv... până când te ucide. 

— Asta ai vrut să-mi explici? 

Set şi-a aranjat ochelarii. 

— Nu, nu. E legat de Amos. Ai înţeles greşit. 

— Te referi la faptul că l-ai posedat şi apoi ai încercat să- 
l distrugi? l-am întrebat. Că aproape i-ai distrus mintea? Şi 
că acum vrei s-o faci din nou? 

— Cu primele două ai nimerit-o. Cu ultima, nu. Amos m- 
a chemat pe mine, puştiule. Trebuie să înţelegi că nu i-aş fi 
putut invada mintea dacă n-am fi avut nişte calităţi 
comune. El mă înțelege. 

Am strâns mâna pe mânerul sabiei. 

— Şi eu te înţeleg. Eşti rău. 

Set a izbucnit în râs. 

— Ţi-ai dat seama singur? Că zeul răului este rău? Sigur 
că sunt, dar nu sunt răul absolut. Şi nici Haos absolut. 
După ce-am petrecut ceva timp în mintea unchiului tău, el 
a înţeles. Sunt ca improvizaţia din jazz-ul care-i place lui - 
haos în cadrul ordinii. În asta constă legătura noastră. Şi 
sunt totuşi un zeu, Carter. Sunt... cum se spune? O 
opoziţie loială. 

— Loial. Da, cum să nu. 

Set mi-a zâmbit viclean. 

— Bine, vreau să conduc lumea. Distrug tot ce-mi stă în 
cale? Desigur. Dar şarpele acela, Apophis - exagerează. El 
vrea să transforme întreaga creaţie într-o mare şi 
mizerabilă supă primordială. Nu-i deloc distractiv. Dacă va 
trebui să aleg între Ra şi Apophis, voi lupta de partea lui 
Ra. De aceea Amos şi cu mine am ajuns la o înţelegere. El 
învaţă calea lui Set. Iar eu îl voi ajuta. 

Imi tremurau mâinile. I-aş fi zburat capul de pe umeri, 
dar nu eram sigur că am atâta putere. De asemenea, nu 
eram sigur că-l pot răni. Ştiam de la Horus că zeii de multe 
ori luau în derâdere rănile simple ca decapitarea. 

— Te aştepţi să cred că vei coopera cu Amos? l-am 
întrebat. Fără să încerci să-l învingi? 

— Sigur, voi încerca. Dar ar trebui să ai mai multă 
încredere în unchiul tău. E mai puternic decât îţi închipui. 
Cine crezi că m-a trimis aici să-ţi explic cum stau lucrurile? 

Un fior mi-a străbătut tot corpul. Aş fi vrut să cred că 

Amos avea situaţia sub control, dar era vorba de Set. 
Semăna mult cu magicianul-fantomă Setne - şi asta nu era 
bine. 

— Mi-ai explicat, am spus. Acum poţi pleca. 

Set a ridicat din umeri. 

— Bine, dar parcă mai era ceva... 

Şi-a lovit bărbia cu degetele. 

— A, da. Avertismentul. 

— Avertismentul? am repetat. 

— Pentru că, de obicei, când Horus şi cu mine luptăm 
unul împotriva celuilalt, eu sunt responsabil de ceea ce 
urmează să te omoare. Dar de data asta nu e aşa. Am 
crezut că ar trebui să ştii. Apophis îmi copiază mişcările 
fără ruşine, dar, aşa cum spuneam... 

Şi-a scos pălăria şi s-a înclinat, iar rubinele din cozi au 
sclipit. 

— Imitaţia înseamnă flatare. 

— Ce vrei să...? 

Nava s-a clătinat şi a scos un geamăt de parcă am fi lovit 
un banc de nisip. La timonerie s-a auzit clopotul de alarmă. 
Sferele strălucitoare din echipaj se învârteau speriate pe 
punte. 

— Ce se întâmplă? 

M-am prins de balustradă. 

— O, cred că e hipopotamul uriaş, a spus Set fără 
tresărire. Succes! 

A dispărut într-un nor de fum roşu în timp ce o siluetă 
monstruoasă s-a ivit din Nil. 

Poate crezi că un hipopotam nu poate inspira groază. Să 
strigi „Hipopotam!“ n-are acelaşi impact ca atunci când 
strigi „Rechin!“ Dar îţi spun ceva - când Regina egipteană 
s-a înclinat într-o parte, cu roata cu zbaturi complet 
ridicată din apă, şi am văzut monstrul ieşind din adâncuri, 
am fost cât pe ce să descopăr hieroglifa pentru accident în 
pantaloni. 

Creatura era aproape la fel de mare cât nava noastră. 
Pielea ei avea luciri violete şi cenuşii. In timp ce se apropia 
de prora, m-a fixat cu o privire plină de răutate şi a deschis 

o gură de mărimea unui hangar. Dinţii de jos, ca nişte 
ţăruşi, erau mai înalţi decât mine. 

Privind în jos pe gâtul creaturii, mi s-a părut că văd un 
tunel luminos şi roz care dădea direct în Lumea 
subpământeană. Monstrul m-ar fi putut înfuleca pe mine şi 
jumătate din navă. Eram prea paralizat ca să reacţionez. 

În schimb, hipopotamul a scos un urlet. Imaginează-ţi că 
cineva turează o motocicletă de teren, apoi suflă într-o 
trompetă. Acum imaginează-ţi aceste sunete amplificate de 
douăzeci de ori, care te izbesc împreună cu o respiraţie 
mirosind a peşte putrezit şi alge împuţite. Cam aşa e 
strigătul de luptă al unui hipopotam uriaş. 

Undeva, în spatele meu, Zia a strigat „Hipopotam!“, 
ceea ce mi s-a părut cam tardiv. S-a îndreptat 
împleticindu-se spre mine pe puntea care se clătina, cu 
vârful toiagului în flăcări. Prietenul nostru fantomă, Setne, 
plutea în spatele ei, rânjind încântat. 

— Iată-l! 

Setne și-a zornăit inelele cu diamante. 

— V-am spus că Apophis va trimite un monstru să vă 
omoare. 

— Eşti atât de deştept! am strigat. Cum îl oprim? 

— BRRRAAHHHHH! 

Hipopotamul a lovit cu botul în Regina egipteană. Am 
zburat în spate şi m-am izbit de ruf. 

Am surprins-o pe Zia declanşând o explozie în faţa 
creaturii. Flăcările i-au intrat direct pe nara stângă, 
scoţându-l din minţi pe hipopotam. Acesta a pufnit şi a 
lovit nava şi mai tare, catapultând-o pe Zia în râu. 

— Nu! 

M-am ridicat în picioare. Am încercat să invoc avatarul 
lui Horus, dar îmi bubuia capul. Nu mă puteam concentra. 

— Vrei un sfat? 

Setne a zburat spre mine, nezdruncinat de balansul 
navei. 

— Ţi-aş putea oferi o vrajă pe care s-o foloseşti. 

Zâmbetul lui malefic nu era tocmai încurajator. 

— Rămâi unde eşti! 


188 


Mi-am îndreptat degetul spre mâinile lui şi am strigat 
„las!“ 

Panglicile lui Hathor i-au legat încheieturile. 

— O, serios! mi s-a plâns. Eu cum mă mai pieptăn legat 
aşa? 

Hipopotamul m-a privit peste balustradă. Avea ochii ca 
nişte farfurii negre unsuroase. În timonerie, Lamă 
însângerată a dat alarma şi a strigat către echipaj: „Cârma 
la stânga! Cârma la stânga!“ 

Undeva, peste bord, am auzit-o pe Zia sufocându-se şi 
lovind apa, ceea ce însemna că măcar era în viaţă, dar 
trebuia să ţin hipopotamul departe de ea şi să-i dau răgaz 
Reginei egiptene să se echilibreze. Am apucat sabia, mi-am 
luat avânt pe puntea înclinată şi i-am sărit monstrului în 
cap. 

Primul lucru pe care l-am descoperit e că hipopotamii 
sunt alunecoşi. Am căutat ceva de care să mă agăţ - 
sarcină foarte dificilă când ai în mână o sabie - şi mai-mai 
să alunec pe cealaltă parte a capului hipopotamului înainte 
să apuc să mă prind cu mâna rămasă liberă de urechea lui. 

Hipopotamul a mugit şi m-a scuturat de parcă aş fi fost 
un cercel. Am văzut o barcă de pescuit care trecea liniştită 
pe lângă noi ca şi cum nimic nu s-ar fi întâmplat. Sferele 
din echipajul Reginei egiptene se învârteau în jurul unei 
crăpături mari de la pupa. Pentru o clipă, am văzut-o pe 
Zia zbătându-se în apă, la vreo douăzeci de metri în aval. 
Apoi capul i-a dispărut sub apă. Mi-am adunat puterile şi 
am înfipt sabia în urechea hipopotamului. 

— BRRRAAHHHHH! 

Monstrul şi-a răsucit capul. Nu m-am mai putut ţine şi 
am zburat pe deasupra râului ca o lovitură de trei puncte 
la baschet. 

M-aş fi lovit tare de apă, dacă în ultima secundă nu m-aş 
fi preschimbat într-un şoim. 

Ştiu... pare o nebunie. O, apropo, s-a întâmplat pur şi 
simplu să mă preschimb într-un şoim. Dar a fost o vrajă 
destul de uşoară pentru mine, deoarece şoimul era 
animalul sacru al lui Horus. Dintr-odată, în loc să cad, 

pluteam pe deasupra Nilului. Aveam o vedere atât de 
ageră, că puteam vedea şoarecii de câmp din mlaştini. O 
vedeam pe Zia zbătându-se în apă şi în ochi îmi apărea şi 
cel mai mic fir de păr de pe botul masiv al hipopotamului. 

M-am năpustit spre unul dintre ochii monstrului, 
încercând să-l zgârii. Din păcate, avea pleoapa groasă 
acoperită cu o membrană. Hipopotamul a clipit şi a urlat 
deranjat, dar mi-am dat seama că nu-i provocasem răni 
serioase. 

Monstrul a dat să mă prindă. Eram mult prea rapid 
pentru el. Am zburat spre navă şi m-am cocoţat pe 
acoperişul timoneriei, încercând să-mi trag răsuflarea. 
Regina egipteană reuşise să se întoarcă. Încet-încet, se 
îndepărta de monstru, dar nava era serios avariată. Din 
fisurile apărute în pupa ieşea fum. Ne înclinam spre 
tribord, iar Lamă Însângerată suna întruna clopotul de 
alarmă, ceea ce era foarte enervant. 

Zia încerca să se menţină la suprafaţă, dar plutise în 
derivă în aval de hipopotam şi nu părea să se afle în 
pericol iminent. A încercat să invoce focul - dar când te 
zbaţi într-un râu nu-i deloc uşor. 

Hipopotamul se mişca greoi înainte şi înapoi, căutând 
parcă pasărea enervantă care-l lovise în ochi. Urechea 
monstrului încă sângera, deşi sabia mea nu mai era acolo - 
probabil era undeva pe fundul râului. În cele din urmă, 
hipopotamul şi-a îndreptat atenţia spre navă. 

Setne s-a materializat lângă mine. Încă avea braţele 
legate, dar părea să se distreze. 

— Eşti gata să-mi asculţi sfatul acum, amice? Nu pot 
spune eu vraja, pentru că sunt mort şi aşa mai departe, dar 
pot să-ţi zic ce trebuie să spui. 

Hipopotamul a atacat. Era la mai puţin de cincizeci de 
metri distanţă şi se apropia cu repeziciune. Dacă lovea 
nava cu viteza la care se apropia, se alegea praful de 
Regina egipteană. : 

Timpul a părut să încetinească. Incercam să mă 
concentrez. Când vrei să faci o vrajă emoţiile nu-şi au 
locul, iar eu eram cuprins de groază; dar ştiam că n-am 

decât o şansă. Mi-am întins aripile şi am zburat direct spre 
hipopotam. La jumătatea distanţei, m-am transformat din 
nou în om, am căzut ca o piatră şi am convocat avatarul lui 
Horus. 

Dacă nu funcţiona, sfârşeam ca o mică pată de grăsime 
pe pieptul unui hipopotam în plin atac. 

Din fericire, aura albastră s-a activat în jurul meu. Am 
aterizat în râu, înconjurat de corpul strălucitor al unui 
războinic cu cap de şoim înalt de şase metri. În comparaţie 
cu hipopotamul eram mic, dar l-am făcut atent când i-am 
tras un pumn în bot. 

A funcţionat perfect timp de două secunde. Monstrul a 
uitat cu totul de navă. L-am evitat şi l-am făcut să se 
întoarcă spre mine, dar eram mult prea lent. Era la fel de 
greu să înaintez prin apa râului sub formă de avatar cum 
era să trec printr-o cameră plină de mingi săltăreţe. 

Monstrul a lovit. A întors capul şi m-a prins cu botul de 
mijloc. M-am bălăbănit, încercând să mă eliberez, dar mă 
prinsese între fălci ca într-o menghină. Dinţii au pătruns 
prin scutul magic. Nu mai aveam sabia. Tot ce-am putut 
face a fost să-i car lovituri în cap cu pumnii mei albaştri 
strălucitori, dar puterile mă lăsau cu rapiditate. 

— Carter! a ţipat Zia. 

Mai aveam, probabil, zece secunde de trăit, după care 
avatarul avea să dispară, iar eu aveam să fiu înghiţit sau 
rupt în două. 

— Setne! am strigat. Care e vraja? 

— O, acum vrei vraja, a strigat Setne de pe navă. Repetă 
după mine: Hapi, u-ha ey pwabh. 

Nu ştiam ce înseamnă asta. Era posibil ca Setne să mă 
păcălească, să mă facă să mă autodistrug sau să mă 
transform într-o bucată de şvaiţer. Dar nu aveam de ales. 
Am strigat: Hapi, u-ha ey pwah! 

Deasupra capului hipopotamului au apărut hieroglife 
albastre - mai luminoase decât toate cele pe care 
invocasem vreodată: 

Pa 


Scrise, le-am înţeles dintr-odată semnificaţia: Hapi, 
ridică-te şi atacă. Dar ce însemna asta? 

Cel puţin i-au distras atenţia hipopotamului. M-a eliberat 
şi a încercat să prindă hieroglifele. Avatarul meu s-a 
dezintegrat. Am plonjat în apă, cu puterile magice epuizate 
şi lipsit de apărare - doar eu, un Carter Kane mic, în 
umbra unui hipopotam de şaisprezece tone. 

Monstrul a înghiţit hieroglifele şi a pufnit. A scuturat din 
cap de parcă tocmai ar fi înghiţit un ardei iute. 

„Splendid“, mi-am zis. „Magia minunată a lui Setne a 
invocat un aperitiv pentru hipopotamul din iad.“ Apoi, din 
vapor, Setne a strigat: 

— Aşteaptă! Trei, doi, unu... 

Nilul a început să fiarbă în jurul meu. O masă imensă de 
alge marine maronii a erupt sub mine şi m-a ridicat în aer. 
Instinctiv m-am ţinut bine, dându-mi seama pe parcurs că 
algele nu erau, de fapt, alge. Era părul de pe capul unui 
colos. Uriaşul s-a ridicat din Nil, tot mai mare şi mai mare, 
până când hipopotamul şi cu mine am ajuns să arătăm ca 
nişte jucării în comparaţie cu el. Pentru că-i stăteam pe 
cap, nu-l vedeam bine pe uriaş, dar avea pielea de un 
albastru mai închis decât al tatei. Avea părul şaten zburlit, 
plin de nămol de pe fundul râului. Avea burta extrem de 
umflată şi nu părea să aibă altceva pe el decât nişte solzi 
de peşte. 

— BRRRAAHHHHH! 

Hipopotamul a încercat să lovească, dar uriaşul albastru 
l-a prins de dinţii de jos şi l-a oprit. Forţa impactului 
aproape că m-a făcut să-i cad de pe cap. 

— Ura! a urlat uriaşul albastru. „Aruncă hipopotamul!“ 
Ce-mi place jocul ăsta! 

Şi-a legănat braţele de parcă ar fi avut o crosă de golf şi 
a azvârlit monstrul afară din apă. 

Puţine lucruri sunt mai ciudate decât să vezi un 

hipopotam uriaş zburând. A prins o viteză nebunească, 
dând din picioarele butucănoase, aproape zburând peste 
mlaştină. În cele din urmă s-a izbit de o stâncă îndepărtată 
de calcar, provocând o mică avalanşă. Peste hipopotam s- 
au prăbuşit bolovani, iar după ce s-a risipit praful, nu se 
mai vedea nici urmă de monstru. Maşinile treceau în 
continuare pe drumul care însoțea râul. Bărcile de pescuit 
îşi vedeau mai departe de treabă, de parcă pe această 
porţiune a Nilului nu era ceva neobişnuit să vezi uriaşi 
albaştri luptând cu hipopotami. 

— Distractiv! a strigat uriaşul albastru. Acum, cine m-a 
invocat? 

— Sunt aici! am strigat. 

Uriaşul a înlemnit. Şi-a cercetat grijuliu creştetul cu 
mâna până când m-a găsit. Apoi m-a apucat cu două 
degete, s-a dus la mal şi m-a pus jos cu blândeţe. 

A arătat spre Zia, care se străduia să ajungă la țărm, şi 
la Regina egipteană, care plutea în derivă în aval, 
înclinându-se şi scoțând fum de la pupa. 

— Sunt prieteni de-ai tăi? 

— Da, am spus. Ai putea să-i ajuţi? 

Uriaşul a rânjit. 

— Revin imediat! 

Câteva minute mai târziu, Regina egipteană acostase în 
siguranţă. Zia şedea lângă mine pe mal, storcându-şi apa 
din păr. 

Setne se învârtea pe lângă noi, plin de el, chiar dacă 
avea mâinile legate. 

— Poate că data viitoare vei avea încredere în mine, 
Carter Kane! 

A făcut un semn cu capul spre uriaş, care s-a aplecat 
peste noi încă rânjind, de parcă s-ar fi bucurat sincer să fie 
aici. Vi-l prezint pe vechiul meu prieten, Hapi! 

Uriaşul albastru ne-a făcut cu mâna. 

— Salut! 

Avea ochii complet dilataţi şi dinţii de un alb strălucitor. 
O claie de păr aspru şaten îi cădea pe umeri, iar pielea îi 
strălucea în mai multe nuanţe de albastru deschis. Burta, 

mult prea mare faţă de restul trupului, i se revărsa peste 
fusta din solzi de peşte de parcă ori era însărcinat, ori 
înghiţise un dirijabil. Era, fără îndoială, cel mai înalt, mai 
gras, mai albastru şi mai vesel gigant hipiot pe care-l 
întâlnisem vreodată. 

Mă străduiam să-mi dau seama dacă mai auzisem de el, 
dar nu-mi venea nimic în minte. 

— Hapi? am întrebat. 

— Păi, da, sunt fericit! a spus Hapi!0. Sunt mereu fericit 
pentru că sunt Hapi! Tu eşti fericit? 

M-am uitat la Setne, care părea teribil de amuzat. 

— Hapi este zeul Nilului, mi-a explicat fantoma. Pe lângă 
alte îndatoriri, Hapi e apărătorul recoltelor bogate şi al 
tuturor lucrurilor bune, aşa că e mereu... 

— Fericit, am ghicit eu. 

Zia s-a încruntat la uriaş. 

— Chiar trebuie să fie atât de mare? 

Zeul a izbucnit în râs. Apoi s-a micşorat până a ajuns la 
dimensiunile unui om, deşi faţa lui de nebun vesel continua 
să mă tulbure. 

— Deci! Hapi şi-a frecat mâinile nerăbdător. Ce mai pot 
face pentru voi, copii? Sunt secole de când nu m-a mai 
chemat nimeni. De când au construit tâmpenia aia de baraj 
de la Aswan, Nilul nu mai inundă în fiecare an, ca pe 
vremuri. Nimeni nu mai depinde de mine. Îmi vine să-i ucid 
pe muritorii ăştia! 

A spus asta zâmbind, de parcă ar fi sugerat, de fapt, că 
muritorii ar trebui să primească biscuiţi de casă. 

M-am gândit repede. Nu se întâmplă prea des ca un zeu 
să se ofere să te-ajute - chiar dacă e vorba de un zeu mult 
prea agitat. 

— Adevărul e că mai poţi face ceva. Vezi tu, Setne mi-a 
sugerat să te chem să te ocupi de hipopotam, dar... 

— O, Setne! a chicotit Hapi şi i-a dat un cot în joacă 
fantomei. 

— Îl urăsc pe tipul ăsta. Îl dispreţuiesc din toată inima! 


10 Joc de cuvinte intraductibil - în limba engleză, Hapi, numele 
personajului şi „happy“ (fericit în limba română), se pronunţă identic. 

E singurul magician care a aflat numele meu secret. Ha! 

Setne a ridicat din umeri. 

— N-a fost prea greu. Şi, trebuie să recunosc că pe 
vremuri mi-ai fost de ajutor de multe ori. 

— Ha, ha! Zâmbetul lui Hapi a devenit dureros de larg. 
Mi-ar plăcea să-ţi smulg mâinile şi picioarele, Setne. Ar fi 
extraordinar! 

Setne a rămas calm, dar s-a îndepărtat puţin de zeul 
zâmbitor. 

— Da, cum zici tu, i-am spus. Suntem într-o misiune. 
Trebuie să găsim o carte de magie pentru a-l învinge pe 
Apophis. Setne o să ne conducă la ruinele din Memphis, 
dar acum am rămas fără navă. Crezi c-ai putea...? 

— O! Hapi a bătut emoţionat din palme. Mâine se va 
sfârşi lumea. Am uitat! 

Zia şi cu mine ne-am uitat unul la celălalt. 

— Corect... am spus. Deci, dacă Setne ţi-ar spune exact 
încotro mergem, ne-ai putea duce până acolo? Şi, ăăă... 
dacă nu vrea să-ţi spună, atunci poţi să-i rupi mâinile şi 
picioarele fără nicio problemă. 

— Ura! a strigat Hapi. 

Setne mi-a aruncat o privire de parcă ar fi fost gata să 
mă ucidă. 

— Da, sigur. Mergem la serapeum - templul taurului 
Apis. 

Hapi s-a lovit peste genunchi. 

— Ar fi trebuit să-mi dau seama! E un loc excelent ca să 
ascunzi ceva. E destul de departe pe uscat, dar, sigur, vă 
pot trimite acolo dacă doriţi. Şi, ca să ştii, Apophis şi-a pus 
demonii să cutreiere malurile râului. N-aţi putea ajunge la 
Memphis fără ajutorul meu. Aţi fi sfâşiaţi într-un milion de 
bucăţi! 

A părut sincer bucuros să ne împărtăşească această 
veste. 

Zia şi-a dres glasul. 

— În regulă, atunci. Ne-ar plăcea să ne ajuţi. 

M-am întors spre Regina egipteană, unde l-am găsit pe 
Lamă Însângerată stând lângă balustradă şi aşteptând noi 

ordine. 

— Căpitane, am strigat, aşteaptă aici şi încearcă să 
repari nava. Noi... 

— O, nava poate merge cu voi! m-a întrerupt Hapi. Nu-i 
o problemă. 

M-am încruntat. Nu eram prea sigur cum avea de gând 
zeul râului să transporte nava, mai ales că ne spusese că 
Memphis-ul era pe uscat, dar am hotărât că mai bine nu 
întreb. 

— Ignoră-mi ordinul, i-am strigat căpitanului. Nava o să 
vină cu noi. După ce vom ajunge la Memphis, vei continua 
reparaţiile şi vei aştepta noi ordine. 

Căpitanul a ezitat. Apoi şi-a plecat capul-topor. 

— Ascult şi mă supun, stăpâne. 

— Grozav! a spus Hapi. 

Şi-a întins palma, în care avea două sfere negre 
lipicioase ca nişte icre. 

— Înghiţiţi-le. Amândoi. 

Zia a strâmbat din nas. 

— Ce sunt astea? 

— Vă vor duce acolo unde vreţi să ajungeţi! ne-a 
asigurat zeul. Sunt pastile Hapi. 

Am clipit. 

— Poftim? 

Fantoma Setne şi-a dres glasul. Părea că se abţine cu 
greu să râdă. 

— Păi da. Hapi le-a inventat. Deci aşa se şi numesc. 

— Mâncaţi-le! ne-a zis Hapi. Veţi vedea ce şi cum. Fără 
tragere de inimă, eu şi Zia am luat pastilele. Erau chiar 
mai rele la gust decât arătau. Am ametit instantaneu. 
Lumea a început să se unduiască. 

— Mi-a părut bine să vă cunosc! a strigat Hapi, iar vocea 
lui a devenit neclară şi îndepărtată. Vă daţi seama că aţi 
căzut într-o capcană, nu-i aşa? Bine! Mult noroc! 

Acestea fiind zise, am văzut albastru în faţa ochilor, iar 
corpul mi s-a topit. 

12. Taurii cu raze laser 


CARTER 


Nu e deloc distractiv să te topeşti. Nu voi mai putea 
trece niciodată pe lângă vreun anunţ de genul „S-AU TOPIT 
PREŢURILE “ fără să mi facă rău şi să am senzaţia că oasele 
mi se transformă în tapioca. 

Copii, ştiu că asta o să sune ca mesajul unei campanii de 
prevenţie, dar dacă vreodată cineva vă va oferi pastile 
Hapi, spuneţi doar atât: „Nu!“ 

Am simţit cum înaintez pe uscat prin noroi cu o viteză 
incredibilă. Când am dat de nisipul fierbinte, m-am 
evaporat, ridicându-mă deasupra solului ca un nor, şi am 
fost împins spre vest de vânturile din deşert. Nu vedem 
prea bine, dar am simţit mişcarea şi căldura şi moleculele 
mele s-au agitat în timp ce soarele mă descompunea. 

Dintr-odată, temperatura a scăzut din nou. Am simţit 
prezenţa pietrei reci în jurul meu - o peşteră sau poate o 
cameră subterană. M-am transformat în apă şi am căzut pe 
podea sub formă de baltă, apoi m-am ridicat şi am devenit 
din nou Carter Kane. 

Următoarea mişcare a fost să mă aşez în genunchi şi să 
dau afară micul dejun. 

Zia era lângă mine, ţinându-se de burtă. Părea că ne 
aflăm într-un tunel, la intrarea într-un mormânt. Mai jos, 
nişte trepte de piatră coborau în beznă. Câţiva metri mai 
sus, în deşert, se vedea sclipind lumina soarelui. 

— A fost oribil, a bolborosit Zia. 

Am reuşit doar să dau din cap. Acum înţelegeam lecţia 
pe care mi-o predase tata - materia are trei forme: solidă, 
lichidă şi gazoasă. În ultimele minute, luasem toate cele 
trei forme. Şi nu-mi era deloc bine. 

Setne s-a materializat chiar în afara intrării, zâmbindu- 

ne. 

— Deci, v-am scos din belea încă o dată sau nu? 

Nu-mi aminteam să-i fi slăbit legăturile, dar avea mâinile 
libere. Asta m-ar fi îngrijorat mai tare dacă nu m-aş fi 
simţit atât de rău. 

Zia şi cu mine eram încă uzi şi plini de noroi după baia 
făcută în Nil, dar Setne arăta impecabil - cu blugii şi 
tricoul proaspăt călcate, cu frizura ca a lui Elvis în stare 
perfectă, fără nicio pată pe tenişii albi. Eram atât de 
îngreţoşat, că m-am clătinat şi am vomat pe el. Din păcate, 
nu prea îmi mai rămăsese nimic în stomac şi el era o 
fantomă, aşa că n-a fost nimic grav. 

— Hei, amice! 

Setne şi-a aranjat colierul de aur făcut din mai multe 
simboluri ankh şi şi-a potrivit sacoul. 

— Puțin respect, se poate? V-am făcut o favoare. 

— O favoare? 

Am înghiţit în sec. Aveam un gust oribil în gură. 

— Să nu mai îndrăzneşti vreodată... 

— Fără Hapi, m-a completat Zia. Niciodată. 

— O, serios! Setne şi-a deschis braţele. A fost o excursie 
pe cinste! Uite, până şi nava a ajuns întreagă. 

Am privit în jur cu ochii mijiţi. Eram înconjurați în mare 
parte de deşertul plat, stâncos, ca suprafaţa lui Marte; dar 
într-o dună de nisip din apropiere se zărea o navă cam 
deteriorată - Regina egipteană. Pupa nu mai ardea, dar 
nava părea serios afectată de călătorie. O bucată de 
balustradă era ruptă. Unul dintre coşurile de fum era 
înclinat periculos. Dintr-un motiv sau altul, o prelată mare 
şi lipicioasă din solzi de peşte era agăţată pe timonerie ca 
o paraşută deschisă. 

Zia a murmurat: 

— O, zei ai Egiptului, sper că nu e pânza cu care-şi 
acoperă Hapi goliciunea. 

Lamă Însângerată stătea la prova, uitându-se spre noi. 
Avea faţa goală, ca orice cap de topor, dar după cum îşi 
tinea braţele încrucişate mi-am dat seama că nu era prea 
fericit. 

— Poţi să repari nava? i-am strigat. 

— Da, stăpâne, a murmurat el. În câteva ore. Din păcate, 
se pare că suntem blocaţi în mijlocul unui deşert. 

— O să ne facem griji pentru asta mai târziu, am spus. 
Repară nava. Aşteaptă-ne aici, ne vom întoarce. Atunci vei 
primi mai multe instrucţiuni. 

— Prea bine. 

Lamă Însângerată s-a întors şi a început să mormăie 
ceva spre sferele strălucitoare într-o limbă pe care n-o 
înţelegeam. Echipajul s-a pus imediat pe treabă. 

Setne a zâmbit. 

— Vezi? Totul e în regulă! 

— Doar că suntem în criză de timp. 

Am ridicat ochii spre soare. Bănuiam că e ora unu sau 
două după-amiaza şi încă aveam multe de făcut înainte de 
Apocalipsa din dimineaţa următoare. 

— Unde duce tunelul? Ce e un serapeum? Şi de ce a 
spus Hapi că e o capcană? 

— Atâtea întrebări, a spus Setne. Haideţi, şi veţi vedea 
singuri. O să vă placă locul ăsta! 

Nu mi-am plăcut locul ăla. 

Treptele duceau spre o sală spațioasă, săpată în stâncă 
aurie. Tavanul arcuit era atât de jos, că-l puteam atinge 
fără să întind braţele prea tare. Mi-am dat seama că locul 
fusese vizitat de arheologi după becurile care aruncau 
umbre pe arcade. Pereţii erau fixaţi cu grinzi metalice, dar 
cu fisurile din tavan nu mă simţeam în siguranţă. Niciodată 
nu mă simţisem confortabil în spaţii închise. 

Cam la zece metri, de ambele părţi ale sălii principale, 
se deschideau nişte nişe pătrate. În fiecare nişă se găsea 
câte un sarcofag mare din piatră. 

După ce am trecut de cel de-al patrulea sicriu, m-am 
oprit. 

— Chestiile astea sunt mult prea mari pentru nişte 
oameni. Ce-i în ele? 

— Tauri, a răspuns Setne. 

— Poftim? 

Râsul lui Setne a cutremurat întreaga sală. M-am gândit 

că dacă ar fi existat nişte monştri adormiţi pe aici, s-ar fi 
trezit deja. 

— Sunt camerele funerare ale taurului Apis. Setne ne-a 
arătat cu mândrie lucrurile din jur. Eu am construit tot ce-i 
aici, să ştiţi, pe vremea când eram Prinţul Khaemwaset. 

Zia a mângâiat capacul din piatră albă al sarcofagului. 

— Taurul Apis. Strămoşii mei credeau că el e încarnarea 
lui Osiris în lumea muritorilor. 

— Credeau? a pufnit Setne. Chiar a fost încarnarea lui, 
păpuşă. Cel puţin în anumite zile, cum ar fi la festivaluri şi 
aşa mai departe. Pe atunci îi acordam respectul cuvenit 
taurului Apis. 

A bătut cu palma în sicriu de parcă ar fi vrut să ne vândă 
o maşină la ocazie. 

— Băiatul ăsta? A avut o viaţă perfectă. Toată mâncarea 
de care avea nevoie. Avea un harem de vaci, i se aduceau 
ofrande, avea o pânză specială de aur de pus pe spate - tot 
ce-i poftea inima. Trebuia doar să apară în public de 
câteva ori pe an la marile festivaluri. Când a împlinit 
douăzeci şi cinci de ani, a fost sacrificat în cadrul unei 
ceremonii grandioase, mumificat ca un rege şi adus aici. 
Apoi, un nou taur i-a luat locul. Frumos, nu? 

— Ucis la douăzeci şi cinci de ani, am spus. Sună 
minunat. 

M-am întrebat câţi tauri mumificaţi or fi fost în sală. Nu 
voiam să aflu. Imi plăcea aici, unde încă puteam vedea 
ieşirea şi lumina soarelui de afară. 

— Deci, de ce se numeşte locul acesta... cum era? 

— Serapeum, a completat Zia. 

Faţa îi era luminată de o lumină aurie - probabil de la 
becurile care se reflectau în piatră, dar parcă strălucea. 

— Iskandar, bătrânul meu profesor, mi-a vorbit despre 
acest loc. Taurul Apis era o gazdă a lui Osiris. Mai târziu, 
numele lor au fost unite: Osiris-Apis. Apoi, grecii l-au 
scurtat în Serapis. 

Setne a rânjit. 

— Nesuferiţii de greci. Au venit pe pământurile noastre. 
Ne-au luat zeii. Vă spun sincer, nu-mi plac deloc grecii. 

Dar, într-adevăr, aşa s-a întâmplat. Acest loc a devenit 
cunoscut drept un serapeum - o casă a zeilor tauri morţi. 
Eu aş fi vrut să-l numesc Memorialul Khaemwaset al 
Minunăţiei Pure, dar nu m-a lăsat tata. 

— Tatăl tău? am întrebat. 

Setne a dat nepăsător din mână. 

— În orice caz, am ascuns Cartea lui Thoth aici înainte 
să mor pentru că ştiam că n-o s-o caute nimeni. Ar trebui 
să fii nebun de legat să scotoceşti prin mormântul sacru al 
taurului Apis. 

— Super. 

Simţeam că mă transform din nou în lichid. 

Zia s-a încruntat la fantomă. 


— Nu-mi spune - ai ascuns cartea într-unul dintre 
sarcofagele cu un taur mumificat, iar taurul va învia dacă îl 
deranjăm? 


Setne i-a făcut cu ochiul. 

— O, am făcut mai mult de-atât, păpuşă. Arheologii au 
descoperit această parte a complexului. 

A arătat spre becuri şi spre grinzile metalice de 
susţinere. 

— Dar eu o să vă conduc în culise. 

Catacombele păreau nesfârşite. Holurile înaintau în 
toate direcţiile, toate căptuşite cu sarcofage destinate 
vacilor sfinte. După ce am coborât o pantă lungă, ne-am 
strecurat printr-un pasaj secret ascuns în spatele unui 
perete fals. 

De cealaltă parte, nu existau becuri. Şi nici grinzi de oţel 
care să fixeze tavanul crăpat. Zia a invocat focul în vârful 
toiagului ei şi a dat foc pânzelor de păianjen. Pe podeaua 
prăfuită nu se vedeau decât urmele noastre. 

— Mai avem? am întrebat. 

Setne a chicotit. 

— Ne apropiem. 

Ne-a condus şi mai adânc în labirint. Din când în când se 
oprea să dezactiveze capcane folosind comenzi sau 
atingeri. Uneori mă punea pe mine s-o fac, chipurile 
pentru că nu putea rosti anumite vrăji, fiind mort, deşi 

aveam senzaţia că i s-ar fi părut incredibil de amuzant 
dacă aş fi dat greş şi aş fi murit. 

— Cum se face că poţi atinge unele lucruri, dar pe altele, 
nu? l-am întrebat. Pari să ai o mare libertate de alegere. 

Setne a ridicat din umeri. 

— Nu eu fac regulile din lumea spiritelor, amice. Putem 
atinge bani şi bijuterii. Nu şi să ducem gunoiul şi să ne 
facem de lucru cu vârfuri de suliță otrăvite. Muncile de jos 
rămân în seama celor vii. 

Ori de câte ori era dezactivată o capcană, apăreau şi 
dispăreau hieroglife. Uneori trebuia să sărim peste gropi 
care se deschideau în podea sau să ne ferim când din 
tavan ţâşneau săgeți. Picturi ale unor zei şi faraoni se 
desprindeau de pe pereţi, se transformau în gărzi 
fantomatice şi dispăreau. În tot acest timp, Setne nu s-a 
oprit din vorbit. 

— Acest blestem v-ar fi făcut picioarele să putrezească, a 
explicat el. Acesta provoacă o invazie de purici. lar aceasta 
- o, zei! E unul dintre preferatele mele. Te transformă în 
pitic! Îi urăsc pe micuţii ăia. 

M-am încruntat. Setne era mai scund decât mine, dar 
am hotărât să-mi ţin gura. 

— Da, da, a continuat el. Ai noroc că sunt cu tine, amice. 
Altfel ai fi un pitic fără picioare muşcat de purici. Şi încă n- 
ai văzut tot! Pe-aici. 

Nu-mi dădeam seama cum de Setne îşi amintea atâtea 
lucruri despre acest loc după atâta timp, dar era, în mod 
limpede, mândru de aceste catacombe. Trebuie să-i fi făcut 
plăcere să proiecteze aceste capcane oribile menite să-i 
ucidă pe intruşi. 

Am cotit pe un alt coridor. Podeaua s-a înclinat din nou. 
Plafonul a coborât atât de mult, că a trebuit să mă aplec. 
Am încercat să-mi păstrez calmul, dar aveam probleme cu 
respiraţia. Nu mă gândeam decât la tonele de piatră de 
deasupra capului, gata să se prăbuşească în orice clipă. 

Zia m-a luat de mână. Tunelul era atât de îngust, că 
trebuia să mergem în şir indian; dar m-am uitat la ea. 

— Eşti bine? am întrebat-o. 


202 


Mi-a răspuns din priviri: „Fii cu ochii pe el.“ 

Am încuviinţat din cap. Oricare ar fi fost capcana despre 
care ne avertizase Hapi, aveam senzaţia că n-o văzusem 
încă, chiar dacă eram înconjurați de capcane. Eram singuri 
cu o fantomă ucigaşă, mult sub pământ, pe teritoriul ei. Nu 
mai aveam sabia khopesh. Nu ştiu de ce nu reuşeam s-o 
invoc din Duat. Şi nu-mi puteam folosi avatarul de 
războinic într-un tunel atât de mic. Dacă Setne ne-ar fi 
atacat, opţiunile mele ar fi fost limitate. 

Până la urmă coridorul s-a lărgit. Ajunseserăm într-o 
fundătură - un perete solid flancat de doua statui ale 
tatei... Adică ale lui Osiris. 

Setne s-a întors spre noi. 

— Bun, uitaţi care-i treaba. Trebuie să fac o vrajă pentru 
a deschide peretele ăsta. Vraja durează câteva minute. Să 
nu cumva să vă speriaţi pe la jumătate şi mă legaţi cu 
panglici roz pentru că lucrurile s-ar putea termina urât. 
Tunelul s-ar putea prăbuşi peste noi dacă magia nu e 
completă. 

Am reuşit să nu ţip ca o fetiţă - dar cu greu. 

Flacăra de la toiagul Ziei a devenit incandescentă. 

— Ai grijă, Setne. Ştiu cum sună o vrajă de felul ăsta. 
Dacă voi bănui că faci orice altceva, te voi transforma în 
praf de ectoplasmă. 

— Calmează-te, păpuşă. 

Setne şi-a trosnit degetele. Inelele lui cu diamante au 
strălucit în lumina focului. 

— Trebuie să ţii scarabeul sub control, altfel te vei 
transforma tu în cenuşă. 

M-am încruntat. 

— Scarabeul? 

Setne ne-a privit pe rând şi a izbucnit în râs. 

— Adică nu ţi-a spus? Şi nu ţi-ai dat seama? Copiii din 
ziua de azi! Ador ignoranţa! 

S-a întors către perete şi a început să murmure. Flacăra 
Ziei a scăzut în intensitate, devenind mai roşie. Am privit-o 
întrebător. 

A ezitat - apoi şi-a atins gâtul. Nu ştiam să fi purtat 

colier. Ba chiar eram sigur de asta. Dar când şi-a atins 
gâtul, a apărut o amuletă, un scarabeu de aur strălucitor 
prins de un lanţ de aur. Trebuie să-l fi ascuns cu o vrajă - o 
magie ca cea folosită de Setne cu panglicile lui Hathor. 

Scarabeul părea din metal, dar mi-am dat seama că-l 
mai văzusem - ba chiar viu. Pe vremea când Ra îl ţinuse 
închis pe Apophis în Lumea subpământeană, renunţase la 
o parte din sufletul lui - întrupat sub forma lui Khepri, 
scarabeul soarelui de dimineaţă - pentru a-şi ţine 
duşmanul prizonier. Îl îngropase pe Apophis sub un 
morman de gândaci vii. 

Când Sadie şi cu mine găsiserăm închisoarea în 
primăvara anului trecut, milioane de scarabei fuseseră 
reduşi la stadiul de cochilii deshidratate. Apoi Apophis s-a 
eliberat şi un singur gândac de aur a supravieţuit: ultima 
rămăşiţă a puterii lui Khepri. 

Ra încercase să  înghită  scarabeul acela. (Da, 
dezgustător, ştiu.) Văzând că nu reuşeşte... i-l oferise Ziei. 

Nu-mi aminteam ca Zia să fi luat scarabeul, dar ştiam că 
era vorba de aceeaşi gânganie. 

— Zia... 

A clătinat ferm din cap. 

— Mai târziu. 

A arătat spre Setne, care era în toiul vrăjii. 

Mda, probabil nu era momentul potrivit pentru discuţii. 
N-aş fi vrut să se prăbuşească tunelul peste noi. Dar 
mintea îmi lucra încontinuu. 

„Nu ţi-ai dat seama?“ mă luase în râs Setne. 

Ştiam că Ra era fascinat de Zia. Ea era bona lui 
preferată. „Bătrânul te chinuieşte“, îi mai spusese el. Iar 
Ra îi dăduse Ziei acel scarabeu - adică o bucată din 
sufletul lui - de parcă ea ar fi fost marea lui preoteasă... 
sau chiar ceva mai mult de-atât. 

Din tunel s-a auzit un huruit. Peretele s-a dezintegrat 
într-un nor de praf, scoțând la iveală existenţa unei 
încăperi. 

Setne ne-a aruncat o privire şi ne-a zâmbit. 

— Să-nceapă spectacolul, copii! 

L-am urmat într-o cameră circulară care-mi amintea de 
biblioteca din Casa din Brooklyn. Pe podea era un mozaic 
în culori vii cu păşuni şi râuri. Pe pereţi, preoţi pictaţi 
împodobeau nişte vaci pictate cu flori şi ornamente din 
pene pentru cap pentru un fel de festival, în timp ce 
egiptenii antici fluturau frunze de palmier şi scuturau nişte 
instrumente din bronz numite sistrum. Pe plafonul rotunjit 
era desenat Osiris aşezat pe tron, judecând un taur. Pentru 
o clipă, m-am întrebat dacă Ammit devora şi inimile vacilor 
rele şi ce părere avea de gustul lor. 

În mijlocul încăperii, pe un piedestal în formă de sicriu, 
se afla o statuie în mărime naturală a taurului Apis. Era 
sculptat într-o piatră închisă la culoare - bazalt, poate - 
dar era pictat cu atâta măiestrie, încât părea viu. Mi se 
părea că mă urmăreşte cu privirea. Pielea lui lucioasă era 
neagră, cu excepţia unui mic diamant alb de pe piept, iar 
pe spate avea o pătură de aur tăiată şi împodobită încât 
semăna cu aripile unui şoim. Între coarne avea un disc din 
aur - o coroană care reprezenta soarele. Dedesubt, ieşită 
din fruntea taurului precum cornul curbat al unui unicorn, 
se ridica o cobră. 

Cu un an în urmă aş fi spus: „E ciudat rău, dar e o 
amărâtă de statuie.“ Acum aveam o vastă experienţă cu 
statui egiptene care prindeau viaţă şi încercau să stoarcă 
şi ultima picătură de ankh din mine. 

Setne nu părea îngrijorat. S-a dus direct la taurul din 
piatră şi l-a bătut uşor peste picior. 

— Altarul lui Apis! Am construit această încăpere doar 
pentru mine şi preoţii mei. Acum, tot ce trebuie să facem e 
să aşteptăm. 

— Să aşteptăm ce? a întrebat Zia. 

Fiind o fată isteaţă, rămăsese cu mine lângă intrare. 

Setne s-a uitat la un ceas inexistent. 

— Nu va mai dura mult. Se porneşte singur. Intraţi! 
Faceţi-vă comozi. 

M-am strecurat înăuntru. Mă aşteptam ca uşa să se 
solidifice în spatele meu, dar a rămas deschisă. 

— Eşti sigur că e încă aici cartea? 

— O, da. 

Setne a dat ocol statuii, pipăind soclul. 

— Trebuie doar să-mi amintesc care dintre panourile de 
pe podium se va deschide. Am vrut să fac toată camera din 
aur, ştiţi ce zic? Ar fi fost mult mai tare. Dar mi-a tăiat tata 
finanţarea. 

— Tatăl tău. 

Zia a venit lângă mine şi m-a prins de mână, lucru care 
nu m-a deranjat deloc. Colierul de aur cu scarabeu îi 
strălucea la gât. 

— Adică Ramses cel Mare? 

Gura lui Setne s-a strâmbat într-un rânjet crud. 

— Da, cred că aşa l-a numit Departamentul de PR. Mie 
îmi plăcea să-i spun Ramses al II-lea sau Ramses doi. 

— Ramses? am întrebat. Tatăl tău este acel Ramses? 

Cred că nu conştientizasem locul lui Setne în istoria 
Egiptului. Uitându-mă la tipul ăsta mic şi sfrijit, cu părul 
unsuros, cu sacoul cu umeri vătuiţi şi cu bijuteriile lui 
ridicole, nu-mi venea să cred că era rudă cu un conducător 
atât de faimos. Ba, mai rău, era rudă şi cu mine, din 
moment ce moştenirea magică a familiei din partea mamei 
provenea de la Ramses cel Mare. 

(Sadie spune că vede asemănarea dintre Setne şi mine. 
[Ţine-ţi gura, Sadie.]) 

Cred că lui Setne nu i-a plăcut că am rămas surprins. Şi- 
a ridicat nasul coroiat. 

— Tu, Carter Kane, ar trebui să ştii cum e să creşti în 
umbra unui tată celebru. Să încerci mereu să te ridici la 
înălţimea legendei sale. Să luăm exemplul tău, fiul marelui 
doctor Julius Kane. Îţi faci şi tu un nume de mare magician 
şi ce face tatăl tău? Devine zeu. 

Setne a râs cu răceală. Nu mai simţisem resentimente 
faţă de tatăl meu; întotdeauna mi se păruse că e grozav să 
fii fiul doctorului Kane. Dar cuvintele lui Setne m-au lovit şi 
am simţit cum mă cuprinde furia. 

Se joacă cu mintea ta, a spus Horus. 

Ştiam că Horus are dreptate, dar chiar şi aşa nu mă 
simţeam mai bine. 

— Unde-i cartea, Setne? l-am întrebat. Ai tras destul de 
timp. 

— Nu te agita, amice. Nu mai durează mult. 

A privit spre imaginea lui Osiris de pe tavan. 

— Uite! Tipul albastru. Îţi spun, Carter, tu şi cu mine 
suntem la fel. Nu pot merge niciunde în Egipt fără să văd 
chipul tatei. La Abu Simbel? Papa Ramses mă priveşte de 
sus - în patru exemplare, a câte optsprezece metri fiecare. 
E un coşmar. În jumătate din templele din Egipt? El le-a 
comandat şi a ridicat statui cu el însuși. Te mai miri că mi- 
am dorit să fiu cel mai mare magician din lume? 

Şi-a umflat pieptul sfrijit. 

— Şi chiar am devenit. Ce nu înţeleg, Carter Kane, e 
motivul pentru care n-ai preluat încă tronul faraonului. Îl ai 
pe Horus de partea ta, care tânjeşte după putere. Ar trebui 
să te uneşti cu zeul, să devii faraon, stăpân peste lume şi, 
ah... A bătut cu palma statuia lui Apis. Să iei taurul de 
coarne. 

Are dreptate, a zis Horus. Omul ăsta e un înţelept. 

Hotărăşte-te odată, m-am plâns. 

— Carter, nu-l asculta, a spus Zia. Setne, indiferent ce ai 
de gând - încetează. Imediat. 

— Ce am eu de gând? Uite, păpuşă... 

— Nu-mi mai spune aşa! i-a retezat-o Zia. 

— Hei, sunt de partea voastră, a asigurat-o Setne. 
Cartea e chiar aici, în podium. De îndată ce taurul se va 
mişca... 

— Taurul se mișcă? l-am întrebat. 

Setne şi-a mijit ochii. 

— Nu v-am spus asta? Ideea mi-a venit la o sărbătoare 
de mai demult, Festivalul lui Sed. Ce distracţie! Aţi alergat 
vreodată cu taurii - unde se face asta? În Spania? 

— La Pamplona, am spus. 

M-a lovit un nou val de resentimente. Mă dusese tata o 
dată la Pamplona, dar nu mă lăsase să ies în stradă cât 
taurii alergau prin oraş. Îmi spusese că era prea periculos 
- de parcă viaţa lui secretă de magician n-ar fi fost mult 
mai periculoasă. 

— Corect, la Pamplona, a încuviinţat Setne. Ei bine, ştiţi 
unde a început tradiţia? In Egipt. Faraonul făcea o 
întrecere rituală cu taurul Apis pentru a-şi reînnoi puterea 
de rege, pentru a-şi demonstra forţa, pentru a fi 
binecuvântat de zei - prostii din astea. Mai târziu, a 
devenit o glumă, nimic periculos. Dar la început a fost pe 
bune. Pe viaţă şi pe moarte. 

La cuvântul moarte, statuia taurului s-a mişcat. Şi-a 
îndoit picioarele greoaie, apoi a lăsat privirea în jos şi mi-a 
aruncat o căutătură urâtă, scoțând pe nas un nor de praf. 

— Setne! 

Am dus mâna la sabie, dar, desigur, n-am găsit-o. 

— Fă-l să înceteze, altfel o să te leg cu atâtea panglici, 
de... 

— O, n-aş face asta în locul tău, m-a avertizat Setne. 
Vezi tu, doar eu pot lua cartea fără să fiu ucis de circa 
şaisprezece blesteme diferite. 

Discul de aur dintre coarnele taurului s-a luminat. Cobra 
de pe frunte a prins viaţă şi a început să sâsâie şi să scuipe 
foc. 

Zia şi-a scos bagheta. Poate mi s-a părut, dar din colierul 
ei cu scarabeu a început să iasă fum. 

— Stăpâneşte-ţi fiara, Setne. Altfel, jur că... 

— Nu pot, păpuşă. Îmi pare rău. 

Ne-a rânjit din spatele podiumului. Nu părea să-i pară 
prea rău. 

— Face parte din sistemul de securitate, înţelegi? Dacă 
vreţi cartea, trebuie să distrageţi atenţia taurului şi să-l 
scoateţi de aici, cât timp eu deschid podiumul şi iau Cartea 
lui Thoth. Am încredere în voi. 

Taurul a lovit cu copita în podium şi a sărit. Zia m-a tras 
în hol. 

— Asta-i! a strigat Setne. Ca la Festivalul lui Sed. 
Dovedeşte că eşti demn de tronul faraonului, puştiule. 
Aleargă sau mori! 

Taurul a atacat. 

O sabie mi-ar fi fost de mare folos. M-aş fi mulţumit şi cu 
o pelerină de matador şi o suliță. Sau o puşcă de asalt. În 

schimb, Zia şi cu mine am luat-o la fugă prin catacombe şi 
n-a durat mult până să ne dăm seama că ne-am rătăcit. Nu 
fusese o idee bună să-l lăsăm pe Setne să ne conducă prin 
labirint. Ar fi trebuit să lăsăm firimituri de pâine în urmă 
sau să marcăm pereţii cu hieroglife. 

Speram ca tunelurile să fie prea înguste pentru taurul 
Apis. Ghinion. Auzeam pereţii de stâncă huruind în spatele 
nostru în timp ce taurul îşi croia drum. Am auzit apoi un 
sunet care mi-a plăcut şi mai puţin - un murmur profund, 
urmat de o explozie. Nu ştiam despre ce era vorba, dar mă 
îmboldea să alerg mai repede. 

Am trecut printr-o sumedenie de săli. În fiecare se 
găseau între douăzeci şi treizeci de sarcofage. Nu-mi 
venea să cred câţi tauri fuseseră mumificaţi aici - vreme 
de secole. În urma noastră, prietenul nostru monstruos din 
piatră urla în timp ce-şi croia drum prin tuneluri. 

Am întors capul şi mi-a părut rău că am făcut-o. Taurul 
se apropia cu repeziciune, iar cobra din frunte scuipa foc. 

— Pe aici! a strigat Zia. 

M-a tras pe un coridor lateral. La celălalt capăt mi s-a 
părut că văd lumina printr-o uşă deschisă. Am luat-o la 
goană într-acolo. g 

Speram să fie o ieşire. În schimb, am dat peste o altă 
cameră circulară. N-avea în mijloc statui cu tauri, dar erau 
patru sarcofage gigantice de piatră. Pereții erau pictați cu 
imagini din paradisul bovin - vaci cărora li se dădea de 
mâncare, vaci care se zbenguiau pe pajişti, vaci adorate de 
nişte omuleţi caraghioşi. Lumina pătrundea printr-o 
deschizătură din tavanul boltit, înalt de şase metri. O rază 
de soare traversa aerul plin de praf şi cădea pe podea ca 
lumina unui reflector, dar ar fi fost imposibil să folosim 
deschizătura aceea pentru a evada. Chiar dacă m-aş fi 
transformat în şoim, gaura era prea îngustă şi n-aveam de 
gând s-o abandonez pe Zia. 

— O fundătură, a spus ea. 

— HRUUUFF! 

Taurul Apis s-a ivit în prag, blocându-ne ieşirea. Cobra 
care-i împodobea capul a sâsâit. 

Am făcut paşi înapoi până când am ieşit în lumina caldă 
a soarelui. Mi se părea nedrept să mor aici, prins sub mii 
de tone de stâncă, dar uitându-mă la soare. 

Taurul a lovit podeaua. A făcut un pas înainte, apoi a 
ezitat, de parcă lumina soarelui l-ar fi deranjat. 

— Aş putea încerca să-i vorbesc, am spus. Are o legătură 
cu Osiris, corect? 

Zia s-a uitat la mine ca la un nebun - ceea ce chiar eram 
- dar alte idei mai bune n-aveam. Şi-a pregătit bagheta şi 
toiagul. 

— Te acopăr. 

Am înaintat spre monstru şi i-am arătat că n-am nimic în 
mâini. 

— Ce taur cuminte! Sunt Carter Kane. Osiris e tatăl 
meu, într-un fel. Ce-ai zice să încheiem un armistițiu şi 
să... 

Cobra mi-a scuipat foc în faţă. 

Ar fi trebuit să mă transform într-un Carter extra- 
crocant, dar Zia a strigat ceva. Când m-am împleticit 
înapoi, toiagul ei a absorbit explozia, atrăgând flăcările ca 
un aspirator. A agitat bagheta prin aer şi un perete roşu 
strălucitor de foc a apărut în jurul taurului Apis. Din 
păcate, taurul era tot acolo şi ne privea încruntat, 
neafectat. 

Zia a blestemat. 

— Se pare că suntem într-un impas cu focul magic. 

Taurul şi-a plecat capul. 

Instinctele mele de zeu al războiului au preluat 
controlul. 

— Adăposteşte-te! 

Zia s-a aruncat într-o parte, eu în cealaltă. Discul 
taurului a strălucit şi a scos un zgomot, apoi a dat drumul 
unui fascicul auriu exact în locul în care stătusem până 
atunci. De-abia am reuşit să mă ascund în spatele unui 
sarcofag. Imi ieşeau aburi din haine. Tălpile pantofilor mi 
se topiseră. In locul unde lovise fasciculul, podeaua se 
înnegrise şi bolborosea, de parcă ar fi atins punctul de 
fierbere. 

— Vaci cu raze laser? am protestat. Nu-i corect deloc! 

— Carter! m-a strigat Zia din cealaltă partea a încăperii. 
Eşti bine? _ 

— Va trebui să ne despărţim! i-am strigat. li voi distrage 
atenţia. Tu pleacă de-aici! 

— Ce? Nu! 

Taurul s-a întors spre locul de unde se auzea vocea ei. 
Trebuia să acţionez rapid. 

Avatarul nu mi-ar fi fost de mare folos într-un spaţiu 
închis ca ăsta, dar aveam nevoie de puterea şi viteza zeului 
războiului. Am invocat puterea lui Horus. O lumină 
albastră a prins să pâlpâie în jurul meu. Mi-am simţit 
pielea groasă ca de oţel, muşchii puternici ca nişte 
pistoane hidraulice. M-am ridicat în picioare, am zdrobit 
cu pumnii sarcofagul, transformându-l într-o grămadă de 
piatră şi praf de mumie. Am luat o bucată din capac - un 
scut de o sută cincizeci de kilograme - şi am atacat taurul. 

Ne-am izbit unul de celălalt. Cumva, am reuşit să mă ţin 
pe picioare, dar pentru asta am avut nevoie de toată 
puterea mea magică. Taurul a mugit şi m-a împins. Cobra a 
scuipat flăcări care au trecut pe deasupra scutului. 

— Zia, pleacă de aici! am strigat. 

— Nu te abandonez! 

— Trebuie! Nu pot... 

Mi s-a ridicat părul de pe mână chiar înainte să aud 
zumzetul. Lespedea mea de piatră s-a dezintegrat cu o 
explozie aurie şi am zburat în spate, lovindu-mă de un alt 
sarcofag. 

Vederea mi s-a înceţoşat. Am auzit-o pe Zia strigând. 
Când mi s-a limpezit privirea, am văzut-o stând în picioare, 
în mijlocul încăperii, scăldată de lumina soarelui, rostind o 
vrajă necunoscută. Atrăsese atenţia taurului, ceea ce, 
probabil, mi-a salvat viaţa. Dar înainte să apuc că strig, 
taurul şi-a îndreptat discul solar spre Zia şi a tras un 
fascicul de laser incandescent. 

— Nu! am ţipat. 

Lumina m-a orbit. Căldura mi-a scos tot oxigenul din 
plămâni. Zia n-ar fi avut cum să supravieţuiască loviturii. 


211 


Dar când lumina aurie s-a stins, Zia era tot acolo. În 
jurul ei apăruse un scut masiv în formă de... carapace de 
scarabeu, în flăcări. În ochii ei strălucea un foc portocaliu 
şi era înconjurată de flăcări. S-a uitat la taur şi a vorbit cu 
o voce profundă, care cu siguranţă nu-i aparţinea: 

— Sunt Khepri, soarele care răsare. la seama! 

Abia mai târziu mi-am dat seama că vorbise în egipteana 
antică. 

A făcut un gest cu mâna. O cometă micuță s-a îndreptat 
spre taurul Apis, iar monstrul a izbucnit în flăcări, 
răsucindu-se şi bătând din picioare, cuprins brusc de 
spaimă. Picioarele i s-au dezintegrat. S-a prăbuşit într-o 
grămadă de moloz carbonizat din care ieşea fum. 

S-a lăsat liniştea. Mi-era teamă să mă mişc. Zia era încă 
învăluită în foc şi părea tot mai fierbinte - flăcări galbene, 
apoi albe. Parcă era în transă. Acum era clar că din 
scarabeul de aur de la gâtul ei ieşea fum. 

— Zia! 

Îmi bubuia capul, dar am reuşit să mă ridic. 

S-a întors spre mine şi a mai pregătit o minge de foc. 

— Zia, nu! am strigat. Sunt eu. Carter. 

A ezitat. 

— Carter...? 

Am citit confuzie pe chipul ei, apoi teamă. Flăcările 
portocalii din priviri i s-au stins, şi s-a prăbuşit scăldată de 
lumina soarelui. 

Am alergat la ea. Am încercat s-o iau în braţe, dar avea 
pielea prea fierbinte ca s-o pot atinge. Scarabeul de aur îi 
lăsase o arsură urâtă pe gât. 

— Apă, am murmurat. Am nevoie de apă. 

Nu mă pricepeam prea bine la cuvinte divine, dar am 
strigat: „Maw!“ 

Deasupra noastră a părut un simbol: 


AANA AN, 

Câţiva litri cubi de apă s-au materializat în aer şi s-au 
prăbuşit peste noi. Din faţa Ziei au ieşit aburi. A tuşit şi a 
bolborosit ceva, dar nu s-a trezit. Incă avea o temperatură 
periculos de ridicată. 

— O să te scot de aici, am asigurat-o, ridicând-o în braţe. 

N-aveam nevoie de puterea lui Horus. Îmi curgea atâta 
adrenalină prin corp, că nu-mi mai simţeam propriile răni. 
M-am lovit de Setne când a trecut pe lângă mine pe 
coridor. 

— Hei, amice! 

S-a întors şi a început să alerge alături de mine, 
fluturând un sul gros de papirus. 

— Victorie! Am pus mâna pe Cartea lui Thoth! 

— Şi aproape c-ai ucis-o pe Zia! am izbucnit. Scoate-ne 
din aici - ACUM! 

— Bine, bine, a spus Setne. Linişteşte-te! 

— O să te duc înapoi la tribunalul tatălui meu, am 
mârâit. Eu cu mâna mea o să te bag în gura lui Ammit, aşa 
cum bagi un lemn în sobă. 

— Uşurel, uşurel prietene. 

Setne m-a condus, printr-un pasaj înclinat, înapoi în 
zona de tuneluri cu iluminat electric. 

— Ce-ar fi ca mai întâi să vă scot de-aici? Nu uita că 
aveţi nevoie de mine pentru a descifra cartea şi pentru a 
găsi umbra şarpelui. Apoi mai vedem cum stăm cu băgatul 
lemnelor în sobă, bine? 

— Nu trebuie să moară, am insistat. 

— Da, am priceput. 

Setne m-a condus mai departe prin tuneluri, tot mai 
repede. Zia părea să cântărească tot mai puţin. Îmi trecuse 
şi durerea de cap. În cele din urmă, am ajuns la lumină şi 
am alergat spre Regina egipteană. Recunosc că nu 
gândeam prea limpede. _ 

Când am revenit la bordul navei, Lamă Insângerată ne-a 
pus la curent cu reparaţiile, dar n-am stat să-l ascult. Am 
trecut pe lângă el şi am dus-o pe Zia în cea mai apropiată 
cabină. Am aşezat-o pe pat şi am scotocit prin rucsac după 
medicamente - o sticlă cu apă, nişte alifie magică pe care 

mi-o dăduse Jaz, câteva vrăji scrise. Eu nu eram rekhet, ca 
Jaz. Puterile mele vindecătoare se rezumau în mare parte 
la bandaje şi aspirină, dar m-am pus pe treabă. 

— Haide, am murmurat. Haide, Zia. Te vei face bine. 

Era atât de caldă, că hainele ude aproape i se uscaseră. 
Avea ochii daţi peste cap. A început să mormăie şi-aş fi 
putut să jur că a spus „Biluţe de bălegar. E timpul să 
rostogolesc biluţele de bălegar.“ 

Putea fi amuzant, dacă n-ar fi fost pe moarte. 

— Khepri e cel care vorbeşte, mi-a explicat Setne. El e 
gândacul de bălegar divin, care rostogoleşte soarele pe 
cer. 

Nu voiam să-mi imaginez scena - că fata de care-mi 
plăcea fusese posedată de un gândac de bălegar şi acum 
visa că împinge o sferă gigantică de rahat în flăcări pe cer. 

Dar nu exista nicio îndoială: Zia folosise Calea zeilor. Il 
invocase pe Ra - sau cel puţin pe una dintre încarnările 
acestuia, Khepri. 

Ra o alesese, aşa cum Horus mă alesese pe mine. 

Dintr-odată, totul căpătase sens: faptul că Apophis 
distrusese satul Ziei pe când aceasta era mică şi că fostul 
Lictor-sef Iskandar făcuse atâtea eforturi s-o antreneze şi 
apoi s-o ascundă într-un somn magic. Dacă ea deţinea 
secretul pentru a-l retrezi pe zeul soarelui... 

I-am dat cu cremă pe gât. l-am apăsat un prosop rece pe 
frunte, dar nu păreau să o ajute. 

M-am întors spre Setne. 

— Vindec-o! 

— Păi... S-a strâmbat. Ştii, magia vindecătoare nu e 
tocmai specialitatea mea. Dar cel puţin ai Cartea lui Thoth! 
Dacă ea moare, n-a fost în zadar... 

— Dacă ea moare, l-am avertizat, eu voi... voi... 

Nu-mi venea în minte o tortură suficient de dureroasă. 

— Văd că ai nevoie de timp, a spus Setne. Nicio 
problemă. Ce-ar fi să merg să-i spun căpitanului încotro ne 
îndreptăm? Ar trebui să ne înapoiem cât mai curând în 
Duat, pe Râul Nopţii. Am permisiunea ta să-i dau ordine? 

— Bine, am izbucnit. Dispari din faţa mea. 

Nu ştiu cât timp a trecut. Temperatura Ziei părea să 
scadă. A început să respire mai uşor, şi părea să aibă un 
somn mai liniştit. Am sărutat-o pe frunte şi am rămas lângă 
ea, ţinând-o de mână. 

Eram vag conştient de faptul că nava se deplasa. La un 
moment dat am căzut în gol, apoi am lovit apa cu o 
zguduitură şi un pleoscăit. Am simţit că ne aflam din nou 
pe râu şi, după furnicăturile din stomac, mi-am dat seama 
că reveniserăm în Duat. 

Uşa s-a deschis cu un scârţâit în spatele meu, dar nu mi- 
am desprins privirile de la Zia. 

Am aşteptat ca Setne să spună ceva - cum ar fi să se 
laude cu felul în care ne dusese înapoi pe Râul Nopţii - dar 
n-a scos o vorbă. 

— Ei bine? am întrebat. 

Un zgomot de lemn tăiat m-a făcut să tresar. 

La uşă nu era Setne, ci Lamă Însângerată, care mă 
privea de sus, după ce despicase cu capul cadrul uşii. Avea 
pumnii încleştaţi. 

Mi-a vorbit furios, mârâind: 

— Stăpâne Kane, e timpul să mori. 

13. O partidă amicală de-a v-aţi 
ascunselea 
(Cu puncte bonus pentru o moarte 
dureroasă!) 


SADIE 


Aşa deci. Închei cu demonul cu topor în loc de cap. 
Încerci să faci ca povestea mea să pară plictisitoare, nu-i 
aşa? Carter, eşti atât de avid după atenţie! 

Ei bine, în timp ce tu călătoreai pe Nil pe un vas cu 
dotări excepţionale, Walt şi cu mine călătoream mai 
modest. 

De pe tărâmul morţilor am îndrăznit să port o nouă 
conversaţie cu Isis în încercarea de-a negocia deschiderea 
unui portal spre Delta Nilului. Probabil că Isis era supărată 
pe mine (nu-mi pot imagina de ce), pentru că ne-a lăsat 
îngropaţi până la brâu într-o mlaştină, cu picioarele 
blocate în noroi. 

— Mulţumesc! am strigat către cer. _ 

Am încercat să mă mişc, dar n-am putut. În jurul nostru 
s-au strâns roiuri de țânțari. Râul bolborosea şi plescăia, şi 
gândul mi-a fugit la peştii tigru cu dinţi ascuţiţi şi la 
maeştrii în mânuirea apei pe care Carter mi-i descrisese 
cândva. 

— Sugestii? l-am întrebat pe Walt. 

Acum că revenise în lumea muritorilor, părea să-şi fi 
pierdut vitalitatea. Părea... Cred că expresia corectă ar fi 
gol pe dinăuntru. Hainele îi erau mai largi. Albul ochilor 
avea o nuanţă gălbuie nesănătoasă. Stătea aplecat de 
spate, de parcă amuletele de la gât l-ar fi tras în jos. Imi 
venea să plâng când îl vedeam aşa - iar eu nu plâng cu 

una, cu două. 

— Da, a zis el, scotocind prin geantă. Am exact ce ne 
trebuie. 

A scos un shabti - o figurină de ceară albă reprezentând 
un crocodil. 

— O, nu cred, am zis. Eşti o obrăznicătură extraordinară 
de băiat. 

Walt a zâmbit. Pentru o clipă, înfăţişarea lui a fost cea 
de dinainte. 

— Toată lumea părăsea Casa din Brooklyn. M-am gândit 
că nu-i corect să-l lăsăm în urmă. 

A aruncat figurina în râu şi a rostit un ordin. Filip al 
Macedoniei a ţâşnit din apă. 

De obicei, e de evitat să întâlneşti un crocodil uriaş pe 
Nil, dar să-l vezi pe Filip era o bucurie. Mi-a zâmbit cu toţi 
dinţii lui uriaşi de crocodil. Ochii roz îi străluceau în timp 
ce plutea pe apă cu spinarea lui albă şi solzoasă la 
suprafaţă. 

Walt şi cu mine ne-am prins de el. Într-o clipă, Filip ne-a 
scos din noroi. În secunda următoare eram cocoţaţi pe 
spinarea lui, croindu-ne drum în amonte. Eu stăteam în 
faţă, pe umerii lui Filip. Walt era în spate, pe spinarea 
crocodilului. Filip era un crocodil atât de mare, încât între 
mine şi Walt rămăsese foarte mult spaţiu - poate mai mult 
decât mi-aş fi dorit. Totuşi, ne-am bucurat de o călătorie 
minunată, exceptând faptul că eram uzi leoarcă, acoperiţi 
de noroi şi năpădiţi de țânțari. 

Am trecut printr-un labirint de canale, insule înverzite, 
stufăriş şi bancuri de aluviuni. Era imposibil să-ţi dai 
seama unde se termina râul şi unde începea uscatul. Din 
când în când, vedeam în zare câmpuri arate sau 
acoperişurile unor sătucuri, dar, în general, am fost singuri 
pe râu. Am văzut câţiva crocodili, dar s-au ferit cu toţii de 
noi. Ar fi fost nebuni să se pună cu Filip. 

La fel ca Zia şi Carter, şi noi am plecat cu întârziere din 
Lumea subpământeană. Eram îngrijorată de cât de sus 
urcase soarele pe cer. Căldura făcuse să se aştearnă o 
ceaţă groasă. Hainele de pe mine erau ude leoarcă. Îmi 

doream să-mi fi adus nişte haine de schimb, deşi n-ar fi 
contat prea mult, de vreme ce şi rucsacul era ud. In plus, 
cu Walt de faţă n-aş fi avut unde să mă schimb. 

După o vreme, m-am plictisit să admir delta. M-am 
întors şi m-am aşezat turceşte cu faţa spre Walt. 

— Dacă am avea nişte lemne, am putea face un foc de 
tabără pe spinarea lui Filip. 

Walt a râs. 

— Nu cred că i-ar plăcea. Şi nu sunt sigur că am vrea să 
ne dea fumul de gol. 

— Crezi că suntem urmăriţi? 

Chipul lui a devenit serios. 

— Dacă aş fi în locul lui Apophis sau chiar al lui Sarah 
Jacobi... 

Nu era nevoie să ducă ideea până la capăt. Erau o 
grămadă de ticăloşi care ne voiau morţi. Bineînţeles că ne 
căutau. 

Walt a scotocit prin colecţia lui de coliere. Nici nu i-am 
observat conturul fin al gurii sau cum îi era lipită cămaşa 
de piept din pricina umezelii din aer. Nu - datoria înainte 
de toate, asta-s eu. 

A ales o amuletă în formă de ibis - animalul sacru al lui 
Thoth. Walt i-a şoptit ceva şi a aruncat-o în aer. Amuleta s- 
a transformat într-o pasăre albă, frumoasă, cu un cioc lung 
curbat şi cu aripi cu vârfuri negre. A survolat pe deasupra 
noastră, răcorind aerul din faţa mea, apoi s-a îndepărtat 
încet şi grațios peste mlaştină. Imi amintea de o barză din 
nişte desene animate mai vechi - păsările acelea care aduc 
bebeluşi în bocceluţe. Nu ştiu din ce motiv, gândul ăsta m- 
a făcut să roşesc. 

— Ai trimis-o în recunoaştere? mi-am dat cu presupusul. 

Walt a încuviinţat. 

— O să caute ruinele oraşului Sais. Să sperăm că sunt 
pe-aproape. 

„Asta dacă nu cumva Isis ne-a trimis în celălalt capăt al 
deltei“, m-am gândit. 

Isis nu mi-a răspuns, dovadă că era bosumflată. i 

Am navigat în amonte pe vasul de linie Crocodilul. In 

mod normal, m-aş fi simţit stânjenită să petrec atâta timp 
faţă în faţă cu Walt, dar erau atât de multe lucruri de spus 
şi nicio modalitate potrivită de-a o face. 

A doua zi dimineaţă, într-un fel sau altul, lunga noastră 
luptă împotriva lui Apophis urma să ia sfârşit. N 

Bineînţeles că eram îngrijorată pentru noi toți. Il 
lăsasem pe Carter cu unchiul Vinnie, fantoma sociopată. Şi 
nici măcar n-avusesem curajul să-i spun că din când în 
când Zia se transforma într-o nebună care aruncă cu mingi 
de foc. Eram îngrijorată pentru Amos şi lupta lui cu Set. 
Eram îngrijorată pentru învăţăceii noştri, care erau singuri 
la Prima Nomă şi care fără îndoială, erau înspăimântați. Mi 
se rupea sufletul pentru tata, care stătea pe tronul din 
Lumea subpământeană şi o jelea pe mama - din nou - şi, 
desigur, mă temeam pentru spiritul mamei care era în 
pericol de-a fi dezintegrat undeva în Duat. 

Mai mult decât orice, eram îngrijorată pentru Walt. Noi, 
ceilalţi, aveam o şansă de supravieţuire, chiar dacă mică. 
Şi dacă ieşeam învingători, Walt era condamnat la moarte. 
După cum zicea Setne, era posibil ca Walt să nu 
supravieţuiască nici măcar călătoriei până în Sais. 

Nu trebuia să-mi spună nimeni asta. Tot ce trebuia să 
fac era să-mi cobor privirea în Duat. În jurul lui Walt 
plutea o aură gri, de boală, şi care devenea tot mai slabă. 
Cât mai era, mă întrebam, până avea să devină mumia pe 
care o văzusem în Dallas? Să nu uităm însă de cealaltă 
viziune pe care o avusesem în Sala Judecăţii. După ce-a 
stat de vorbă cu paznicul şacal, Walt s-a întors spre mine şi 
pentru o clipă am crezut că era... 

— Anubis a vrut să fie acolo, mi-a întrerupt Walt 
gândurile. Adică în Sala Judecăţii - a vrut să fie acolo 
pentru tine, dacă asta te frământă. 

M-am încruntat. 

— Mă frământ din pricina ta, Walt Stone. Eşti în criză de 
timp, iar noi n-am discutat serios despre asta. 

Mi-a fost greu să spun şi-atâta. A 

Walt îşi târa picioarele prin apă. Îşi pusese pantofii la 
uscat pe coada lui Filip. Nu mi se par atrăgătoare 

picioarele băieţilor, mai ales când tocmai au fost scoase 
din nişte pantofi de sport plini de noroi. Insă picioarele lui 
Walt erau chiar drăguţe. Degetele lui aveau aproape 
aceeaşi culoare ca nisipul din Nil. 

(Carter se plânge de comentariile mele despre picioarele 
lui Walt. Scuză-mă. Îmi era mai uşor să mă concentrez pe 
degetele de la picioare decât pe figura lui tristă!) 

— În seara asta, cel târziu. Dar e în regulă, Sadie. 

Simţeam cum pe neaşteptate furia îşi face loc. 

— Opreşte-te! am izbucnit. Nici vorbă să fie în regulă! O, 
da, mi-ai spus cât de recunoscător eşti că m-ai cunoscut şi 
că ai învăţat magie la Casa din Brooklyn şi că ai pus 
umărul în lupta împotriva lui Apophis. Foarte nobil din 
partea ta. Dar nu e... 

Vocea mi s-a frânt. 

— Nu e în regulă. 

Am lovit cu pumnul în spinarea solzoasă a lui Filip, ceea 
ce n-a fost corect faţă de crocodil. Nu era corect nici să mă 
răstesc la Walt. Dar mă săturasem de tragedii. Nu eram 
făcută să îndur atâtea pierderi şi sacrificii şi tristeţe 
oribilă. Îmi venea să-l îmbrăţişez pe Walt, dar între noi se 
ridicase un zid - faptul că ştiam că era condamnat. 
Sentimentele mele pentru el erau atât de confuze, încât nu 
ştiam dacă ce simţeam era doar atracţie sau vinovăţie sau 
(îndrăznesc să spun) iubire -, încăpăţânarea de-a nu mai 
pierde pe cineva la care ţin. 

— Sadie... 

Walt s-a uitat în zare, peste mlaştină. Părea parcă lipsit 
de speranţă şi nu-l puteam condamna pentru asta. Eram 
insuportabilă. 

— Dacă mor pentru ceva în care cred... pentru mine e în 
regulă. Dar moartea nu trebuie să fie sfârşitul. Am vorbit 
cu Anubis şi... 

— Pe toţi zeii din Egipt, iar începi! Te rog nu-mi vorbi 
despre el. Ştiu exact ce ţi-a spus. 

Walt a părut surprins. 

— Ştii? Şi... nu-ţi place ideea? 

— Bineînţeles că nu! am strigat. 

Walt a părut complet descurajat. 

— O, revino-ţi! am spus. Ştiu că Anubis e ghidul 
morţilor. Te-a pregătit pentru viaţa de apoi. Ţi-a spus că 
totul va fi bine. Vei avea o moarte plină de onoare, vei avea 
parte de o judecată rapidă şi vei ajunge direct în vechiul 
Paradis egiptean. Minunat, ce să zic! Vei fi o fantomă ca 
mama, săraca. Poate că pentru tine nu-i sfârşitul lumii. 
Dacă asta te face să te simţi mai bine în privinţa destinului 
tău, e perfect. Dar eu nu vreau să aud aşa ceva. Nu mai am 
nevoie de încă cineva... de cineva care nu-mi poate fi 
alături. 

Imi simţeam obrajii în flăcări. Nu era destul că mama 
era un spirit. Nu mai puteam s-o îmbrăţişez cum se cuvine, 
să mergem la cumpărături împreună, să-mi dea sfaturi 
despre problemele fetelor. Nu era destul că fusesem 
despărțită de Anubis - zeul acela îngrozitor de frustrant de 
superb care-mi făcea inima să-mi tresalte. Ştiusem de la 
început că o relaţie cu el era imposibilă din cauza 
diferenţei de vârstă dintre noi - de vreo cinci mii de ani -, 
dar faptul că ceilalţi zei hotărâseră că nu mă puteam 
apropia de el pusese sare pe rană. 

Gândul că Walt avea să devină şi el un spirit inabordabil 
era prea mult pentru mine. 

Am ridicat privirea şi m-am uitat la el, speriată că poate 
comportamentul meu de răsfăţată i-a făcut şi mai rău. 

Am fost surprinsă să-l văd zâmbind. Apoi a râs. 

— Ce? am întrebat. 

S-a aplecat de spate, încă râzând, gest pe care l-am găsit 
foarte insensibil. 

— Ți se pare amuzant? am strigat. Walt Stone! 

— Nu... 

S-a cuprins cu braţele. 

— Nu, doar că... nu-nţelegi. Nu-i aşa. 

— Ei bine, atunci, cum e? 

A reuşit să se stăpânească. Părea să-şi adune gândurile 
când ibisul alb a coborât din cer. A aterizat pe capul lui 
Filip, a dat din aripi croncănind. 

Lui Walt i-a pierit zâmbetul. 

— Am ajuns. Ruinele oraşului Sais. 

Filip ne-a dus la mal. Ne-am încălţat şi am pornit 
anevoie prin zona mlăştinoasă. În faţa noastră se întindea 
o pădure de palmieri, care se distingea cu greu în lumina 
după-amiezii. Pe deasupra noastră au trecut în zbor nişte 
stârci. Albine portocaliu cu negru pluteau deasupra 
papirusurilor. Una dintre ele a aterizat pe braţul lui Walt. 
Alte câteva i se roteau în jurul capului. 

Walt era mai degrabă surprins decât îngrijorat. 

— Zeița care se presupune că ar locui aici, Neith... n- 
avea cumva de-a face cu albinele? 

— Habar n-am, am recunoscut. 

Nu ştiu de ce am simţit nevoia să vorbesc în şoaptă. 

[Da, Carter. Chiar a fost o premieră pentru mine. 
Mulţumesc de întrebare.] 

Am scrutat cu privirea pădurea de palmieri. Mi s-a părut 
că am văzut un luminiş în depărtare unde se iţeau din 
iarbă câteva grămezi de cărămizi din pământ, ca nişte dinţi 
stricaţi. I le-am arătat lui Walt. 

— Rămăşiţele unui templu? 

Ca şi mine probabil că şi Walt a avut aceeaşi pornire de- 
a se furişa. S-a ghemuit în iarbă, încercând să se facă 
nevăzut. Apoi s-a uitat agitat la Filip al Macedoniei. 

— Poate că n-ar trebui să avem un crocodil de o mie 
patru sute de kilograme care să tropăie prin pădure alături 
de noi. 

— De acord, am spus. 

A rostit un ordin. Filip s-a micşorat până când a 
redevenit o statuetă mică de ceară. Walt a băgat crocodilul 
în buzunar şi am început să ne furişăm spre ruine. 

Cu cât ne apropiam mai mult, cu atât erau mai multe 
albine în jur. Când am ajuns în luminiş, am găsit o întreagă 
colonie care roia ca un covor viu deasupra câtorva ziduri 
năruite din cărămizi de pământ. 

Lângă acestea, aşezată pe un bloc de piatră tocit stătea 
o femeie ce se sprijinea într-un arc şi scrijelea cu o săgeată 
în pământ. 

Era de-o frumuseţe dură - subţire şi palidă, cu pomeţi 

pronunţaţi, ochii înfundaţi în orbite şi sprâncene arcuite, 
ca un super-model ajuns la limita dintre splendoare şi 
subnutriţie. Avea părul negru şi lucios, împletit de-o parte 
şi de alta cu vârfuri de săgeată din cremene. Expresia ei 
arogantă părea să spună „Sunt mult prea interesantă ca să 
vă învrednicesc cu o privire“. 

Hainele ei nu erau însă deloc spectaculoase. Era 
îmbrăcată ca pentru vânătoare, într-o salopetă de culoarea 
deşertului în culori de bej, maro şi ocru. La curea avea 
prinse mai multe cuțite. Pe spate avea o tolbă şi arcul 
părea o armă cu adevărat periculoasă - lemn lustruit 
încrustat cu hieroglife de putere. 

Ce era mai tulburător era că părea să ne aştepte. 

— Sunteţi gălăgioşi, s-a plâns ea. V-aş fi putut ucide de 
câteva ori până acum. 

M-am uitat la Walt, apoi din nou la vânătoreasă. 

— Păi... mulţumim? Pentru că nu ne-ai ucis. 

Femeia a pufnit. 

— Nu-mi mulţumi. Va trebui să vă descurcaţi mai bine 
dacă vreţi să supravieţuiţi. 

Nu mi-a plăcut cum a sunat, dar, de obicei, nu stau prea 
mult la taclale cu femei înarmate până în dinţi. 

Walt a arătat spre simbolul pe care vânătoreasa îl 
desena pe pământ - un oval cu câteva bețe ascuţite ca 
nişte picioare. 

— Tu eşti Neith, a dedus Walt. Acesta e simbolul tău - 
scutul cu săgeți încrucişate. 

Zeița a ridicat din sprâncene. 

— Te-ai gândit mult? Bineînţeles că eu sunt Neith. Şi, 
da, acesta e simbolul meu. 

— Arată ca un gândac, am zis. 

— Nu e un gândac! s-a încruntat Neith. 

În spatele ei, albinele au început să se agitate, 
căţărându-se pe cărămizile de pământ. 

— Ai dreptate, m-am hotărât. Nu e un gândac. 

Walt a dat din deget ca şi cum i-ar fi venit o idee. 

— Albinele... Îmi amintesc acum. Unul dintre numele 
templului tău era Casa albinei. 

— Albinele sunt vânători  neobosiţi, a zis Neith. 
Războinici neînfricaţi. Îmi plac albinele. 

— Păi cui nu-i plac? m-am băgat şi eu. Nişte... bâzâitoare 
fermecătoare. Dar, vezi tu, noi suntem aici într-o misiune. 

Am început să-i explic despre Bes şi umbra lui. 

Neith mi-a tăiat vorba cu o mişcare de săgeată. 

— Ştiu de ce sunteţi aici. Ceilalţi mi-au spus. 

Mi-am umezit buzele. 

— Ceilalţi? 

— Magicienii din Rusia, a zis ea. Au fost o pradă 
îngrozitoare. Apoi au trecut pe-aici nişte demoni. Nici ăştia 
n-au fost mai buni. Toţi voiau să vă ucidă. 

A făcut un pas către Walt. 

— Înţeleg. Aşa că i-ai... 

— l-am nimicit, desigur, a spus Neith. 

Walt a scos un sunet ca un mormăit combinat cu un 
scâncet. 

— I-ai nimicit pentru că... erau răi? a întrebat el cu 
speranţă în glas. Ştiai că demonii şi magicienii aceia erau 
în slujba lui Apophis, nu? E o conspiratie. 

— Normal că e o conspirație, a zis Neith. Toți sunt 
implicaţi în ea - muritorii, magicienii, demonii, vameşii. 
Dar sunt cu ochii pe ei. Cine îmi invadează teritoriul, 
plăteşte. 

Mi-a rânjit cu răutate. 

— Colecţionez trofee. 

A scos un colier de sub gulerul hainei militare. Am 
tresărit, aşteptându-mă să vad nişte bucăţi sinistre de... 
mă rog, nici nu vreau să zic. În schimb, pe şnur erau 
înşirate pătrate zdrenţuite de material - pânză de in, 
mătase. 

— Buzunare, a mărturisit Neith, cu o sclipire răutăcioasă 
în privire. 

Mâinile lui Walt s-au îndreptat instinctiv spre părţile 
laterale ale pantalonilor de sport. 

— Le-ai luat... buzunarele? 

— Crezi că sunt nemiloasă? a întrebat Neith. O, da, 
colecţionez buzunarele duşmanilor mei. 

— Îngrozitor, am zis. Nu ştiam că demonii au buzunare. 

— O, ba da. 

Neith s-a uitat în cealaltă direcţie, vrând parcă să se 
asigure că nu trăgea nimeni cu urechea. 

— Trebuie doar să știi unde să cauţi. 

— Aşa deci... am zis. În orice caz, noi am venit să găsim 
umbra lui Bes. 

— Da, a spus zeiţa. 

— Şi am înţeles că tu eşti prietenă cu Bes şi Tawaret. 

— E adevărat. Îmi place de ei. Sunt urâţi. Nu cred că fac 
parte din conspirație. 

— O, cu siguranţa nu! Deci crezi c-ai putea să ne arăţi 
unde e umbra lui Bes? 

— Aş putea. Se găseşte pe tărâmul meu - în umbrele 
vremurilor apuse. 

— În... ce? 

Mi-a părut foarte rău că am întrebat. N 

Neith a pus săgeata în arc şi a țintit spre cer. În timp ce 
săgeata urca, aerul se unduia. În jur s-a răspândit o undă 
de şoc şi pentru o clipă m-am simţit ameţită. Când am 
clipit, am descoperit că cerul după-amiezii devenise de un 
albastru mai strălucitor, brăzdat de nori portocalii. Aerul 
era proaspăt şi curat. Stoluri de gâşte treceau pe 
deasupra. Palmierii erau mai înalţi; iarba era mai verde... 

[Da, Carter, ştiu că pare o prostie. Dar iarba chiar era 
mai verde pe cealaltă parte.] 

În locul unde fuseseră ruinele din cărămizi de pământ, 
acum se înălța un templu mândru. Walt, Neith şi cu mine 
chiar în afara zidurilor înalte de zece metri, de un alb 
strălucitor în bătaia soarelui. Întregul complex trebuie să fi 
avut cel puţin un kilometru pătrat. Pe la mijlocul peretelui 
din stânga, strălucea o poartă lucrată în filigran de aur. Un 
drum străjuit de sfincşi de piatră ducea la râu unde erau 
acostate veliere. 

Ţi se pare derutant? Aşa era. Dar mai avusesem parte de 
o asemenea experienţă când atinsesem perdelele de 
lumină din Sala Epocilor. 

— Suntem în trecut? am întrebat. 

— O umbră a lui, a zis Neith. O amintire. Acesta e 
refugiul meu. S-ar putea să fie locul în care veţi fi 
înmormântați dacă nu supravieţuiţi vânătorii. 

M-am crispat. 

— Adică... ne vânezi? Dar noi nu-ţi suntem duşmani! Bes 
e prietenul tău. Ar trebui să ne ajuţi! 

— Sadie are dreptate, a spus Walt. Apophis e duşmanul 
tău. Mâine dimineaţă o să distrugă lumea. 

Neith a pufnit. 

— Sfârşitul lumii? Am prevăzut venirea lui acum o 
veşnicie. Voi, muritori tâmpiţi, aţi ignorat avertismentele, 
dar eu sunt pregătită. Am un buncăr subteran ticsit cu 
alimente, apă şi arme şi muniţie cât să înfrunt o armată de 
zombi. 

Walt s-a încruntat. 

— O armată de zombi? 

— Nu se ştie niciodată! a izbucnit Neith. Ideea e că voi 
supravieţui apocalipsei. Pot să trăiesc cu ce găsesc în 
natură! 

M-a împuns cu degetul. 

— Ştiai că palmierul are şase părţi comestibile? 

— Ăăă... 

— Şi nu mă voi plictisi niciodată, a continuat Neith, de 
vreme ce sunt şi zeiţa țesutului. Am destulă aţă pentru a 
face macrameuri o mie de ani de-aici încolo! 

N-am zis nimic, pentru că nu eram sigură ce e un 
macrameu. 

Walt a ridicat mâinile. 

— Neith, e grozav ce spui, dar Apophis se va ridica 
mâine. Va înghiţi soarele, va cufunda lumea în întuneric şi 
tot pământul se va nărui înapoi în Marea Haosului. 

— Voi fi în siguranţă în buncăr, a insistat Neith. Dacă-mi 
dovediţi că-mi sunteţi prieteni, nu duşmani, poate vă voi 
ajuta cu Bes. Apoi puteţi rămâne cu mine în buncăr. Vă voi 
învăţa tehnici de supravieţuire. Vom mânca din provizii şi 
vom coase haine noi din buzunarele duşmanilor noştri! 

Walt şi cu mine ne-am uitat unul la altul. Zeița era dusă 
cu pluta. Dar din păcate aveam nevoie de ajutorul ei. 

— Deci vrei să ne vânezi, am spus. lar noi ar trebui să 
supravieţuim... 

— Până la apusul soarelui, a zis ea. Dacă reuşiţi să 
scăpaţi de mine până atunci veţi putea trăi în buncărul 
meu. 

— Am o contraofertă, am spus repede. Fără buncăr. 
Dacă câştigăm, ne ajuţi să găsim umbra lui Bes şi, de 
asemenea, lupţi alături de noi împotriva lui Apophis. Dacă 
eşti cu adevărat o zeiţă a războiului şi vânătoreasă, ar 
trebui să te bucure o bătălie pe cinste. 

Neith a rânjit. 

— Batem palma! Vă dau chiar şi un avans de cinci 
minute. Dar trebuie să vă avertizez: eu nu pierd niciodată. 
Când vă voi ucide, vă voi lua buzunarele! 

— Negociezi dur, am spus. Dar sunt de acord. 

Walt mi-a dat un cot. 

— Ăăă, Sadie... 

L-am avertizat din priviri. Din câte îmi dădeam seama, n- 
aveam nicio şansă să scăpăm de vânătoarea asta, însă 
aveam o idee cum puteam rămâne în viaţă. 

— Am început! a strigat Neith. Puteți merge oriunde 
vreţi pe teritoriul meu care, în esență, este toată delta. N- 
are importanță. O să vă găsesc. 

Walt a zis: 

— Dar... 

— Mai aveţi patru minute, a spus Neith. 

Am făcut singurul lucru de bun-simţ. Ne-am întors şi am 
luat-o la fugă. 

— Ce e un macrameu? am strigat în timp ce ne 
năpusteam prin papură. 

— Un fel de-a croşeta, a răspuns Walt. De ce vorbim 
despre asta? 

— Nu ştiu, am recunoscut. Eram curioa... 

Lumea s-a întors cu capul în jos, sau, mai degrabă, eu m- 
am întors. M-am trezit agăţată într-o plasă aspră de sfoară, 
cu picioarele în sus. 

— Asta-i macrameu, a zis Walt. 

— Minunat. Dă-mă jos! 

A scos un cuţit din rucsac - e un băiat practic - şi a 
reuşit să mă elibereze, dar mi-am dat seama că ne 
pierdusem aproape tot avantajul. Soarele coborâse la 
orizont, dar cât trebuia să supravieţuim - o jumătate de 
oră? O oră? 

Walt a scotocit prin rucsac şi s-a gândit pentru o clipă la 
crocodilul alb de ceară. 

— Filip, poate? 

— Nu, am zis. Nu ne putem confrunta direct cu Neith. 
Trebuie să ne ferim de ea. Am putea să ne despărţim... 

— Tigru. Barcă. Sfinx. Cămile. N-am invizibilitate, a 
murmurat Walt în timp ce căuta printre amulete. De ce nu 
am o amuletă pentru invizibilitate? 

M-am cutremurat. Ultima oară când încercasem să mă 
folosesc de invizibilitate, lucrurile nu merseseră tocmai 
bine. 

— Walt, e zeiţă a vânătorii. Probabil că n-am reuşi s-o 
păcălim cu o vrajă de ascundere, chiar dacă am avea una. 

— Atunci ce facem? a întrebat el. 

Am pus un deget pe pieptul lui Walt şi am atins singura 
amuletă la care nu se gândise - un colier identic cu al meu. 

— Amuletele shen? m-a întrebat clipind. Dar cum ne pot 
fi de ajutor? 

— Ne despărţim şi tragem de timp, am răspuns. Putem 
să ne împărtăşim gândurile cu ajutorul amuletelor, nu-i 
aşa? 

— Păi... da. 

— Şi cu ele ne putem teleporta unul pe celălalt, nu? 

Walt s-a încruntat. 

— Eu aşa le-am conceput, dar... 

— Dacă ne despărţim, am zis, Neith va trebui să aleagă 
pe care dintre noi să urmărească. Ne îndepărtăm cât de 
mult putem. Dacă mă găseşte pe mine mai întâi, mă 
teleportezi din calea pericolului cu ajutorul amuletei. Şi 
viceversa. Apoi ne despărţim din nou şi o ţinem tot aşa. 

— E o idee genială, a recunoscut Walt. Dacă amuletele 
acţionează suficient de repede. Şi dacă reuşim să păstrăm 
legătura mentală. Şi dacă Neith nu-l ucide pe unul dintre 

noi înainte să cerem ajutor. Şi... 

I-am pus un deget pe buze. 

— Să ne oprim la „e o idee genială“. 

A dat din cap şi m-a sărutat în grabă. 

— Noroc. 

Prostuţul n-ar trebui să facă gesturi din astea când eu 
mă străduiesc să mă concentrez. A dispărut spre nord şi, 
după un moment de confuzie, am luat-o şi eu la fugă spre 
sud. 

Bocancii militari care scârţâie nu sunt cele mai potrivite 
încălțări când vrei să te furişezi. 

M-am gândit s-o iau prin râu, în ideea că poate apa avea 
să-mi ascundă urmele, dar nu voiam să mă bălăcesc fără să 
ştiu ce se află în adâncuri - crocodili, şerpi, spirite rele. 
Carter îmi spusese odată că majoritatea egiptenilor din 
antichitate nu ştiau să înoate, lucru care atunci mi se 
păruse ridicol. Cum era posibil ca nişte oameni care 
locuiau lângă un râu să nu ştie să înoate? Între timp am 
înţeles. Niciun om sănătos la cap nu s-ar băga în apa aia. 

(Carter zice că o baie în Tamisa sau East River ar fi 
aproape la fel de rea pentru sănătate. Bine, aşa. [Acum 
taci din gură, frăţiorule, şi lasă-mă să mă întorc la 
povestea în care geniala Sadie le vine problemelor de 
hac.]) 

Am alergat de-a lungul malului, am trecut prin stufăriş, 
şi am sărit peste un crocodil care stătea la soare. Nu m-am 
obosit să verific dacă mă urmărea. Erau alţi prădători mai 
mari care-mi dădeau bătăi de cap. 

Nu-mi dau seama cât de mult am alergat. Mi s-au părut 
kilometri. Pe măsură ce malul se lăţea, am cotit-o spre 
uscat, încercând să rămân la adăpostul palmierilor. Nu 
exista niciun indiciu c-aş fi urmărită, dar mâncărimea între 
omoplaţi, acolo unde mă aşteptam să fiu lovită de-o 
săgeată, nu-mi dădea pace. 

Am trecut împiedicându-mă printr-un luminiş unde nişte 
egipteni din antichitate, cu pânze în jurul brâului, găteau 
ceva la focul făcut lângă o mică colibă cu acoperiş de stuf. 
Poate că egiptenii erau doar nişte umbre din trecut, dar 

arătau foarte reali. Păreau destul de speriaţi să vadă o fată 
blondă în haine de luptă care a dat peste aşezarea lor. Apoi 
mi-au văzut toiagul şi bagheta şi s-au prosternat imediat 
înaintea mea, lipindu-şi frunţile de pământ şi mormăind 
ceva despre Per Ankh - Casa vieţii. 

— Ăă, da, am zis. Probleme oficiale ale Per Ankh. 
Continuaţi. La revedere. 

Am luat-o la goană. Mă întrebam dacă aveam să apar 
cândva pe peretele vreunui templu - o egipteancă blondă 
cu şuviţe roşii, alergând printre palmieri, strigând „Aoleo“ 
în hieroglife, cu Neith pe urmele ei. Gândul că vreun 
amărât de arheolog avea să încerce să înţeleagă ceva din 
asta aproape că m-a înveselit. 

Am ajuns la marginea pădurii de palmieri şi m-am oprit. 
În faţă, cât vedeai cu ochii, se întindeau câmpuri arate. N- 
aveam unde să fug sau să mă ascund. 

M-am întors înapoi. 

Zbâr! 

O săgeată s-a înfipt cu atâta putere într-un palmier din 
vecinătate, încât au început să-mi cadă curmale în cap. 

Walt, m-am gândit disperată, acum, te rog. 

La douăzeci de metri distantă, Neith s-a ivit din iarbă. 
Era mânjită pe faţă cu mâl din râu. Din păr îi ieşeau frunze 
de palmier ca nişte urechi de iepuraş. 

— Am vânat mistreți mai pricepuţi ca tine, s-a plâns ea. 
Am vânat papirusuri mai pricepute! 

Acum, Walt, m-am gândit. Dragă, dragă Walt. Acum. 

Neith a scuturat dezgustată din cap. A pus o săgeată în 
arc. Am simţit cum mi se strânge stomacul, ca şi cum aş fi 
fost într-o maşină şi şoferul ar fi apăsat brusc pe frână. 

M-am trezit că stăteam într-un copac lângă Walt, pe cea 
mai de jos creangă a unui sicomor. 

— A mers, a zis el. 

Minunatul de Walt! 

L-am sărutat apăsat, cât de apăsat am putut, dată fiind 
situaţia în care ne aflam. Avea un miros dulce pe care nu-l 
observasem până atunci, de parcă ar fi mâncat flori de 
lotus. M-am gândit la o veche poezioară: „Walt şi Sadie / 

Stau în prag / Şi se pupă cu mult drag.“ Din fericire, acel 
cineva care ar fi putut să mă tachineze era la cinci mii de 
ani distantă, în viitor. 

Walt a respirat adânc. 

— Asta e în loc de mulţumesc? 

— Arăţi mai bine, am observat. 

Nu mai avea ochii aşa de galbeni. Parcă se mişca fără să 
mai aibă dureri aşa de mari. Asta ar fi trebuit să mă 
încânte, în schimb m-a îngrijorat. 

— Mirosul acesta de lotus... ai băut ceva? 

— Sunt bine. 

Mi-a evitat privirea. 

— Ar fi mai bine să ne despărţim şi să mai încercăm. 

Nu-mi trecuse îngrijorarea, dar avea dreptate. Nu aveam 
timp de stat la poveşti. Am sărit amândoi jos şi am luat-o în 
direcţii opuse. 

Soarele aproape că atingea orizontul. Am început să mă 
simt plină de speranţă. Cu siguranţă nu trebuia să mai 
rezistăm mult timp. 

Era să dau peste o altă plasă de macrameu, dar din 
fericire eram atentă la proiectele artistice ale lui Neith. Am 
evitat capcana, am trecut printr-un pâlc de plante de 
papirus şi m-am trezit din nou la templul lui Neith. 

Porţile de aur erau deschise. Drumul larg străjuit de 
sfincşi ducea direct în complex. Nici picior de paznic... sau 
de preot. Poate că Neith îi ucise pe toţi şi le luase 
buzunarele sau poate că erau cu toţii în buncăr, 
pregătindu-se pentru invazia de zombi. 

Hmm. M-am gândit că propria ei casă ar fi ultimul loc în 
care Neith m-ar fi căutat. În plus, Tawaret văzuse umbra 
lui Bes pe metereze. Era chiar cu atât mai bine dacă 
găseam umbra fără ajutorul lui Neith. 

Am pătruns în fugă pe porţi, fără să-i pierdem din ochi 
pe sfincşi. N-a înviat niciunul. În interiorul curţii uriaşe se 
aflau două obeliscuri cu vârfuri de aur. Între ele era o 
statuie de-a lui Neith cu o faţă încruntată, înveșmântată în 
haine egiptene de pe vremuri. La picioarele ei erau 
îngrămădite scuturi şi săgeți, ca o pradă de război. 

Am cercetat cu privirea zidurile din jur. Câteva scări 
duceau către metereze. Soarele care apunea arunca umbre 
prelungi, dar n-am observat printre ele nicio siluetă de 
pitic. Tawaret îmi sugerase să strig umbra. Tocmai mă 
pregăteam să încerc când am auzit vocea lui Walt în minte: 
Sadie! 

E groaznic de greu să te concentrezi când viaţa cuiva 
depinde pe tine. 

Am apucat amuleta shen şi am murmurat: 

— Haide. Haide. 

Mi-am imaginat că Walt se află lângă mine, de preferat 
fără o săgeată înfiptă în el. Am clipit şi iată-l. M-a strâns în 
braţe de era să mă doboare. 

— M-ar... m-ar fi ucis, a spus Walt gâfâind. Dar prima 
data a vrut să stăm de vorbă. A zis că i-a plăcut şmecheria 
noastră. Era mândră să ne omoare şi să ne ia buzunarele. 

— Super, am zis. Ne despărţim din nou? 

Walt a aruncat o privire peste umărul meu. 

— Sadie, uite. 

A arătat spre colţul de nord-vest al zidurilor pereţilor, 
unde dintre metereze se înălța un turn. Pe măsură ce 
înaltul cerului se înroşea, umbrele dispăreau încet în 
partea laterală a turnului, însă una a rămas - silueta unui 
bărbat voinic, cu părul creţ. 

Mă tem că am uitat de planul nostru. Am alergat 
împreună spre scări şi ne-am urcat pe zid. Într-o clipă ne 
aflam pe parapete, holbându-ne la umbra lui Bes. Ne-am 
dat seama că suntem exact în locul unde Tawaret şi Bes se 
ținuseră de mână în seara despre care îmi vorbise 
Tawaret. Bes spusese adevărul - îşi lăsase umbra aici ca să 
fie fericită chiar şi atunci când el nu era. 

— O, Bes... 

Inima mi s-a strâns de parcă s-ar fi transformat într-un 
shabti de ceară. 

— Walt, cum o prindem? 

Am auzit o voce din spate: 

— N-o prindeţi. 

Ne-am întors. La câțiva metri de noi, Neith stătea pe 

metereze. Avea două săgeți pregătite. De la distanţa asta 
n-ar fi avut nicio problemă să ne nimerească pe amândoi 
deodată. 

— V-aţi străduit, a recunoscut ea. Dar eu întotdeauna ies 
învingătoare la vânătoare. 


233 


14. Mă distrez cu personalităţile 


multiple 


SADIE 


Să fi fost un moment bun să apelez la Isis? 

Poate. Dar chiar dacă Isis mi-ar fi răspuns, mă îndoiam 
că puteam invoca magia înainte ca Neith să se ferească. Şi 
dacă printr-o minune aş fi reuşit s-o înving pe vânătoreasă, 
aveam senzaţia că Neith ar fi considerat că trişez dacă aş fi 
folosit puterea altei zeițe împotriva ei. Probabil c-ar fi 
crezut că fac parte din conspirația ruşilor/zombi/vameşilor. 

Oricât ar fi fost de nebună, aveam nevoie de ajutorul lui 
Neith. Ar fi fost mult mai de folos dacă şi-ar fi folosit arcul 
împotriva lui Apophis decât să stea în buncăr şi să facă 
haine din buzunarele jachetelor noastre şi din aţă 
înnodată. 

Gândurile mi se derulau în minte cu repeziciune. Cum să 
înving o vânătoreasă? Nu ştiam prea multe despre 
vânători, cu excepţia bătrânului maior McNeil, prietenul 
bunicului de la azilul de bătrâni, care spunea mereu 
poveşti despre... Aha. 

— E mare păcat, serios, m-am pomenit eu spunând. 

Neith a ezitat, aşa cum am sperat că va face. 

— Ce anume? a întrebat. 

— Cele şase părţi comestibile ale unui palmier? 

Am râs. 

— De fapt sunt şapte. 

Neith s-a încruntat. 

— Nu se poate! 

— Zici? am ridicat din sprâncene. Ai trăit vreodată în 

Covent Garden!! din ce-ţi oferă natura? Ai luat vreodată la 
pas ţinuturile sălbatice din Camden Lock! fără să-ţi pui 
viaţa în pericol? 

Arcul lui Neith a coborât uşurel. 

— Nu cunosc acele locuri. 

— Mi-am închipuit eu! am zis triumfătoare. O, câte 
poveşti ne-am fi putut spune, Neith. Sfaturi de 
supravieţuire. Odată am trăit o săptămână întreagă doar 
cu nişte biscuiţi râncezi şi cu suc de Ribena. 

— Asta-i o plantă? a întrebat Neith. 

— Care conţine toate substanţele nutritive de care ai 
nevoie pentru a supravieţui, am răspuns. Dacă ştii de unde 
s-o cumperi... adică s-o culegi. 

Am ridicat bagheta în speranţa că gestul meu îi va părea 
dramatic, nu ameninţător. 

— Odată, când eram în buncărul meu din Charing Cross 
Station, am urmărit o pradă mortală cunoscută sub numele 
de Jelly Babies!?. 

Neith a făcut ochii mari. 

— Sunt periculoşi? 

— Oribili, am încuviinţat. O, când sunt singuri par mici, 
dar apar mereu în număr mare. Sunt lipicioşi, te fac să te 
îngraşi... sunt letali. Şi m-am trezit că eram acolo singură, 
cu doar două lire în buzunar şi un abonament de metrou, 
înconjurată de Jelly Babies, când deodată... A, dar nu 
contează. Când or să te atace Jelly Babies... vei afla pe 
pielea ta. 

A coborât arcul. 

— Spune-mi. Trebuie să ştiu cum să vânez Jelly Babies. 

I-am aruncat lui Walt o privire plină de gravitate. 

— Câte luni te-am antrenat, Walt? 

— Şapte, a răspuns. Aproape opt. 

— Şi te-am considerat vreodată vrednic să vânezi Jelly 
Babies cu mine? 


11 Cartier din Londra. 

12 Parte din Camden Market, e considerată centrul creativ şi cultural al 
Londrei. 

13 jeleuri în formă de bebeluşi. 


235 


— Aăă./ nu. 

— Atât am avut de zis! 

Am îngenuncheat şi am început să desenez pe metereze 
cu bagheta. 

— Nici măcar Walt nu e pregătit pentru asemenea 
informaţii. Aş putea să-ți fac un desen cu înspăimântătorii 
Jelly Babies sau chiar - să ne ferească zeii! - cu biscuiţii 
digestivi cu cremă ai lui Jacob. Dar aceste informaţii ar 
putea distruge un vânător nepregătit. 

— Eu sunt zeiţa vânătorii! Neith s-a apropiat, uitându-se 
cu uimire la desenele strălucitoare - fără să-şi dea seama, 
se pare, că făceam hieroglife de protecţie. Trebuie să aflu. 

— Ei bine... m-am uitat în depărtare. Prima dată trebuie 
să înţelegi importanţa sincronizării. 

— Da! a zis Neith plină de nerăbdare. Vorbeşte-mi 
despre asta. 

— De exemplu... Am lovit hieroglifele şi vraja s-a activat. 

— Soarele apune. Suntem încă în viaţă. Am câştigat. 

Lui Neith i s-a înăsprit chipul. 

— Şiretlicuri! 

S-a repezit la mine, dar hierogilifele de protecţie s-au 
aprins, împingând-o pe zeiţă înapoi. Şi-a ridicat arcul şi a 
tras. 

Ce s-a întâmplat mai departe a fost surprinzător din mai 
multe puncte de vedere. În primul rând, săgețile trebuie să 
se fi aflat sub o vrajă puternică, pentru că au trecut prin 
scutul meu de protecţie ca prin brânză. În al doilea rând, 
Walt s-a repezit înainte cu o viteză imposibilă. Până s-apuc 
să tip (ceea ce am şi făcut), Walt a prins săgețile din zbor. 
Acestea s-au transformat într-un praf cenuşiu pe care l-a 
împrăștiat vântul. 

Neith s-a tras înapoi îngrozită. 

— Tu eşti. Nu-i corect! 

— Am câştigat, a zis Walt. Respectă înţelegerea. 

S-au privit într-un fel pe care nu prea l-am înţeles - 
parcă ar fi fost o luptă a voinţelor. 

Neith a sâsâit printre dinţii încleştaţi. 

— Foarte bine. Puteţi pleca. Când Apophis se va ridica, 

voi lupta de partea voastră. Dar nu voi uita că ai intrat pe 
teritoriul meu, fiu al lui Set. lar tu... 

S-a uitat urât la mine. 

— Te blestem cu blestemul vânătorului: într-o zi vei fi 
păcălită de prada ta aşa cum am fost şi eu păcălită azi. 
Poate vei fi atacată de o haită de Jelly Babies sălbatici! 

După ce-a rostit această ameninţare înfricoşătoare, 
Neith s-a transformat într-un morman de fire. 

— Fiu al lui Set? L-am privit pe Walt chiorâş. Ce vrea 
să...? 

— Ai grijă! m-a avertizat. 

În jurul nostru, templul începea să se năruie. Aerul se 
curba pe măsură ce unda magică se contracta, aducând 
peisajul la aspectul din zilele noastre. 

De-abia am reuşit să ajungem la baza scărilor. Din 
ultimele ziduri ale templului nu mai rămăsese decât un 
morman de cărămizi din pământ roase, dar umbra lui Bes 
încă se mai putea distinge, pălind uşor odată cu soarele 
care apunea. 

— Trebuie să ne grăbim, a zis Walt. 

— Da, dar cum o prindem? 

Cineva şi-a dres glasul în spatele nostru. 

Anubis stătea rezemat de un palmier, nu departe de noi, 
cu o expresie sumbră pe chip. 

— Îmi pare rău că vă deranjez. Dar, Walt... e timpul. 

Anubis purta o ţinută egipteană oficială. Avea un colier 
de aur la gât, un kilt negru, sandale şi cam atât. Aşa cum 
am mai spus, nu multor băieţi le stă bine îmbrăcaţi aşa, 
mai ales dacă sunt daţi la ochi cu kohl, dar Anubis arăta 
bine. 

Dintr-odată, pe chip i s-a putut citi neliniştea. A luat-o la 
fugă spre noi. În acel moment am avut o viziune absurdă în 
care apăream pe coperta unuia dintre romanele citite de 
mamaie, în care domnişoara se topeşte în braţele unui tip 
solid pe jumătate dezbrăcat în timp ce un alt bărbat stă 
lângă ei şi-i aruncă fetei priviri pline de dorinţă. O, ce 
alegeri îngrozitoare trebuie să facă o fată! Mi-am dorit să fi 
avut un moment la dispoziţie ca să mă aranjez. Incă eram 

plină de mâl uscat, sfoară şi iarbă, de parcă aş fi fost 
tăvălită prin smoală şi pene. 

Apoi Anubis a trecut pe lângă mine şi l-a prins pe Walt 
de umeri. Mă rog... nu mă aşteptam la una ca asta. 

Însă mi-am dat seama repede că-l împiedicase pe Walt 
să se prăbuşească. Chipul lui Walt era acoperit de 
broboane de sudoare. Capul îi căzuse pe spate şi genunchii 
i se îndoiseră de parcă cineva ar fi retezat şi ultima 
articulaţie care-l ţinea pe picioare. Anubis l-a lăsat uşor pe 
pământ. 

— Walt, rămâi treaz, i-a cerut Anubis. Mai avem lucruri 
de făcut. 

— Lucruri de făcut? am strigat. 

Nu ştiam ce m-a apucat, dar mă simţeam de parcă aş fi 
fost scoasă cu ajutorul Photoshop-ului de pe coperta 
propriei mele cărţi. Dacă era un singur lucru cu care nu 
eram obişnuită, acela era să fiu ignorată. 

— Anubis, ce faci aici? Ce se întâmplă cu voi doi? Si 
despre ce lucruri vorbeşti? 

Anubis s-a încruntat la mine, de parcă ar fi uitat că eram 
acolo. Chestia asta nu mi-a îmbunătăţit starea de spirit. 

— Sadie... 

— Am încercat să-i spun, a gemut Walt. 

Anubis l-a ajutat să se aşeze, deşi Walt încă arăta 
îngrozitor. 

— Înţeleg, a zis Anubis. Bănuiesc că n-ai apucat să zici 
nici două cuvinte? 

Walt a reuşit să schiţeze un zâmbet. 

— Trebuia s-o fi văzut cum a vorbit cu Neith despre Jelly 
Babies. A fost ca un... nu ştiu, ca un tren de marfă verbal. 
Zeița n-a avut nicio şansă. 

— Da, am văzut, a spus Anubis. A fost înduioşător, într-o 
manieră enervantă. 

— Poftim? 

Nu eram sigură pe care să-l pocnesc mai întâi. 

— Şi când se înroşeşte toată ca acum, a continuat 
Anubis, ca vorbind despre un specimen interesant. 

— E drăguță, a încuviinţat Walt. 

— Deci, te-ai hotărât? l-a întrebat Anubis. E ultima 
noastră şansă. 

— Da. Nu pot s-o părăsesc. 

Anubis a dat din cap şi l-a strâns de umăr. 

— Nici eu. Dar mai întâi ne ocupăm de umbră? 

Walt a tuşit şi faţa i s-a schimonosit de durere. 

— Da. Până nu e prea târziu. 

Nu pot să am pretenţia că aveam judecata limpede, dar 
un lucru era clar: cei doi vorbiseră despre mine mult mai 
mult decât mi-aş fi închipuit. Oare ce-şi spuseseră unul 
altuia? Ce mai conta că Apophis avea să înghită soarele - 
acesta era cel mai negru coşmar al meu. 

Cum ar fi putut amândoi să nu mă părăsească? Părea de 
rău augur să auzi asta din gura unui băiat muribund şi de 
la zeul morţii. Puseseră la cale o conspirație... 

O, zei! Începeam să gândesc ca Neith. În curând aveam 
să mă vâr într-un buncăr, să mănânc provizii militare şi să 
flecăresc în timp ce cos laolaltă buzunarele tuturor 
băieţilor care m-au părăsit. 

Cu chiu, cu vai, Anubis l-a ajutat pe Walt să ajungă la 
umbra lui Bes, care dispărea rapid odată cu amurgul. 

— Te descurci? l-a întrebat Anubis. 

Walt a murmurat ceva ininteligibil. Mâinile îi tremurau, 
dar a scos o bucată de ceară din geantă şi a început să 
modeleze un shabti. 

— Setne a încercat să facă totul să pară complicat, dar 
acum înţeleg. E simplu. Nu-i de mirare că zeii au dorit ca 
această informaţie să n-ajungă pe mâinile muritorilor. 

— Scuzaţi-mă, i-am întrerupt. 

Amândoi s-au uitat la mine. 

— Bună, eu sunt Sadie Kane, am zis. Nu vreau să mă 
bag în discuţia voastră foarte amicală, dar ce naiba faceţi? 

— Prindem umbra lui Bes, mi-a răspuns Anubis. 

— Dar... 

N-am reuşit să scot nicio vorbă. Halal tren de marfă 
verbal mai eram. 

— Dar dacă astea sunt lucrurile de care vorbeaţi, care-i 
treaba cu hotărâtul şi cu părăsirea mea şi... 

— Sadie, a zis Walt - o să pierdem umbra dacă nu 
acţionăm acum. Trebuie să fii atentă la vrajă, ca să poţi 
face la fel cu umbra şarpelui. _ 

— Nu o să mori, Walt Stone. Îţi interzic. 

— Este o incantaţie simplă, a continuat el, ignorându-mi 
cererea. E o invocaţie obişnuită, în care cuvântul Bes e 
înlocuit cu umbra lui Bes. După ce umbra e absorbită, ai 
nevoie de o vrajă de legare cu care s-o fixezi. Apoi... 

— Walt, opreşte-te! 

Tremura atât de tare că-i clănţăneau dinţii. Cum de se 
putea gândi să-mi ţină acum o lecţie de magie? 

— ... în ceea ce priveşte blestemul, a continuat, va trebui 
să te afli în faţa lui Apophis. Ritualul rămâne acelaşi. Setne 
a minţit în legătură cu partea asta - vraja lui n-are nimic 
special. Singura problemă e găsirea umbrei. În cazul lui 
Bes, inversezi vraja. Va trebui s-o faci de la distanţă, de 
vreme ce e o vrajă benefică. Umbra va dori să te ajute. 
Trimite sheut-ul să-l găsească pe Bes, şi ar trebui să... ar 
trebui să-l aducă înapoi. 

— Dar... 

— Sadie. 

Anubis m-a cuprins cu braţele. Ochii lui căprui erau plini 
de compasiune. 

— Nu-l obliga să vorbească mai mult decât e cazul. Are 
nevoie de forţă pentru vrajă. 

Walt a început incantaţia. A ridicat bucata de ceară, 
care acum semăna cu Bes în miniatură şi a apăsat-o pe 
umbra de pe perete. 

Am suspinat. 

— Dar va muri! 

Anubis m-a susţinut. Mirosea a tămâie din templu - a 
copal şi ambră şi alte arome antice. 

— S-a născut sub umbra morţii, a zis Anubis. De aceea 
ne înţelegem bine. S-ar fi prăbuşit de mult, dar Jaz i-a mai 
dat o poţiune care să-i aline durerea - şi să-i mai dea încă o 
ultimă doză de energie în caz de urgenţă. 

Mi-am amintit de mirosul dulce de lotus din respiraţia 
lui Walt. 

— De-abia a luat-o. Când fugeam de Neith. 

Anubis a încuviinţat. 

— I-a trecut efectul. Mai are energie doar cât să termine 
această vrajă. 

— Nu! 

Îmi venea să ţip şi să-l lovesc, dar mă tem că mai 
degrabă m-am înmuiat şi m-a apucat plânsul. Anubis m-a 
luat în braţe iar eu m-am smiorcăit ca o fetiţă. 

N-aveam nicio scuză. Pur şi simplu nu puteam suporta 
gândul că-l voi pierde pe Walt, chiar dacă asta îl aducea 
înapoi pe Bes. Nu puteam şi eu măcar o dată să reuşesc 
ceva fără să fac un sacrificiu uriaş? A 

— Trebuie să te uiţi, mi-a zis Anubis. Învață vraja. E 
singura cale de a-l salva pe Bes. Vei avea nevoie de aceeaşi 
vrajă pentru a prinde umbra şarpelui. 

— Nu-mi pasă! am strigat, dar m-am uitat. 

În timp ce Walt rostea incantaţia, figurina absorbea 
umbra lui Bes ca un burete care absoarbe lichid. Ceara s-a 
făcut neagră precum kohlul. 

— Nu-ţi face griji, a spus Anubis cu blândeţe. Moartea 
lui nu va însemna sfârşitul. 

Mă ţinea în braţe, iar eu am lovit cu pumnii în piept, dar 
fără prea multă vlagă. 

— Nu vreau s-aud una ca asta! Nici măcar n-ar trebui să 
fii aici. N-au emis zeii un ordin de restricţie împotriva ta? 

— N-ar trebui să fiu în preajma ta, a încuviinţat Anubis, 
pentru că n-am o formă de muritor. 

— Atunci cum de eşti aici? Nu este niciun cimitir. Asta 
nu e templul tău. 

— Nu, a recunoscut Anubis. 

A dat din cap spre Walt. 

— Priveşte! 

Walt a terminat vraja. A rostit un singur ordin: 

— Hi-nehm. 

Hieroglifa pentru Unire a sclipit argintie pe ceara 
neagră: 

Era acelaşi ordin pe care-l folosisem pentru a repara 
magazinul de suveniruri din Dallas, acelaşi ordin pe care-l 
folosise unchiul Amos anul trecut de Crăciun când ne 
demonstrase cum putem repara o farfurioară spartă. 
Aveam oribila convingere că avea să fie ultima vrajă făcută 
de Walt. 

S-a prăbuşit pe burtă. Am alergat lângă el. l-am luat 
capul în braţe. Respiratia îi era neregulată. 

— A funcţionat, a murmurat el. Acum... trimite-i umbra 
lui Bes. Va trebui să... 

— Walt, te rog, am zis. Putem ajunge la Prima Nomă. 
Poate că vindecătorii de acolo vor reuşi să... 

— Nu, Sadie... Mi-a apăsat figurina în mână. Grăbeşte- 
te. 

Am încercat să mă concentrez. Imi era aproape 
imposibil, dar am reuşit să inversez cuvintele blestemului. 
Am insuflat putere în figurină şi mi l-am închipuit pe Bes 
aşa cum era odinioară. l-am cerut umbrei să-şi găsească 
stăpânul, să-i trezească sufletul. In loc să-l elimin pe Bes 
de pe faţa pământului, am încercat să-l aduc înapoi printre 
noi, odată pentru totdeauna. 

Statuia de ceară s-a prefăcut în fum şi a dispărut. 

— A... a funcţionat? am întrebat. 

Walt n-a răspuns. Avea ochii închişi. Zăcea complet 
nemişcat. 

— O, te rog... nu. 

I-am cuprins în mâini fruntea care devenea rapid tot mai 
rece. 

— Anubis, fă ceva! 

N-am primit niciun răspuns. M-am întors, dar Anubis nu 
mai era. 

— Anubis! am tipat atât de tare, încât sunetul a ricoşat 
din stâncile îndepărtate. 

L-am lăsat pe Walt jos cât de uşor am putut. M-am 
ridicat şi m-am învârtit în cerc cu pumnii încleştaţi. 

— Asta a fost? am strigat spre înaltul cerului. Îi iei 
sufletul şi pleci? Te urăsc! 

Dintr-odată Walt a icnit şi a deschis ochii. Am suspinat 
uşurată. 

— Walt! am îngenuncheat lângă el. 

— Poarta, a zis el insistent. 

Nu ştiam la ce se referea. Poate avusese o viziune în 
pragul morţii? Avea vocea mai clară, fără durere, dar încă 
slabă. 

— Sadie, grăbeşte-te. Ştii vraja acum. Va funcţiona şi... 
şi pe umbra şarpelui. 

— Walt, ce s-a întâmplat? 

Mi-am şters lacrimile de pe obraji. 

— Ce poartă? 

A arătat slăbit cu degetul. La câţiva metri mai în faţă, o 
uşă întunecată plutea în aer. 

— Întreaga misiune a fost o capcană, a zis el. Setne... 
acum înţeleg care era planul lui. Fratele tău are nevoie de 
ajutor. 

— Şi cu tine cum rămâne? Hai cu mine! 

A scuturat din cap. 

— Sunt încă prea slăbit. Voi face tot ce-mi stă în putere 
să invoc întăriri pentru tine în Duat - vei avea nevoie de 
ele, dar acum de-abia mă mişc. Ne vedem în zori, la Prima 
Nomă, dacă... dacă eşti sigură că nu mă urăşti. 

— Să te urăsc? am întrebat total uluită. De ce te-aş uri? 

A zâmbit cu tristeţe, un zâmbet care nu-i era 
caracteristic. 

— Uite... a zis. 

Mi-a luat o clipă să-nţeleg ce vrea să spună. M-a trecut 
un fior. Cum de supravieţuise Walt? Unde era Anubis? Şi 
ce puseseră ei la cale? 

Neith îl făcuse pe Walt fiul al lui Set, dar nu era. Anubis 
era singurul copil al lui Set. 

„Am încercat să-i spun“, zisese Walt. 

„S-a născut sub umbra morţii“, îmi spusese Anubis. „De 
aceea ne înţelegem bine.“ ă 

N-am vrut, dar mi-am coborât privirea în Duat. În locul 

în care zăcea Walt, am văzut o altă persoană, ca o imagine 
suprapusă... un tânăr care zăcea slăbit şi palid, cu un 
colier de aur la gât şi kilt negru egiptean, cu nişte ochii 
căprui ce-mi erau cunoscuţi şi un zâmbet trist. 

Şi mai adânc am văzut strălucirea cenuşie a unui zeu - 
forma cu cap de şacal a lui Anubis. 

— O... nu, nu. 

M-am ridicat şi m-am îndepărtat de el împleticindu-mă. 
De ei. Prea multe piese de puzzle se potriviseră deodată. 
Mi se învârtea capul. Abilitatea lui Walt de-a transforma 
lucrurile în praf... asta era calea lui Anubis. De luni de zile 
canalizase puterea zeului. Prietenia lor, discuţiile lor, 
aluzia lui Anubis la cealaltă cale prin care Walt putea fi 
salvat... 

— Ce-ai făcut? 

M-am uitat la el îngrozită. Nici nu ştiam cum să-i zic. 

— Sadie, sunt eu, a zis Walt. Sunt tot eu. 

În Duat, Anubis a vorbit la unison: 

— Sunt tot eu. 

— Nu! 

Îmi tremurau picioarele. Mă simţeam trădată şi înşelată. 
Mă simţeam de parcă lumea se prăbuşea deja în Marea 
Haosului. 

— Îţi pot explica, a zis el cu două voci. Dar Carter are 
nevoie de ajutorul tău. Te rog, Sadie... 

— Opreşte-te! 

Nu sunt mândră de felul în care am reacţionat, dar m- 
am întors şi am luat-o la fugă, sărind direct prin uşa 
întunecată. În momentul acela chiar nu-mi păsa unde 
dădea, atâta vreme cât era undeva departe de această 
creatură nemuritoare pe care crezusem că o iubesc. 

15. Mă transform într-un cimpanzeu 


purpuriu 


CARTER 


Jelly Babies? Pe bune? 

N-am auzit partea aia. Sora mea nu conteneşte să mă 
uimească. [Şi nu, Sadie, nu-i un compliment.] 

Oricum, în timp ce Sadie trecea prin întâmplări 
dramatice alături de prietenul ei supranatural, eu trebuia 
să înfrunt un căpitan de vas fluvial care părea că vrea să-şi 
schimbe numele în Lamă Şi Mai Însângerată. 

— Inapoi, i-am spus demonului. E un ordin. 

Lamă Însângerată a scos un mormăit care aducea a râs. 
A întors capul spre stânga, imitând parcă mişcările de 
dans ale lui Elvis Presley, şi a făcut o gaură în perete. Apoi 
s-a întors din nou spre mine, cu umerii plini de aşchii. 

— Eu am primit alt ordin, a murmurat. Ordinul să ucid! 

A atacat ca un taur. După problemele pe care le 
avusesem în serapeum, numai de tauri nu mai aveam 
nevoie. 

Mi-am întins braţul cu pumnul strâns în faţă. „Ha-wi!“ 

Hieroglifa pentru Loveşte a părut între noi: 


Joj 
Un pumn albastru l-a izbit pe Lamă Însângerată, 
scoțându-l pe uşă şi aruncându-l prin peretele cabinei 
opuse. O lovitură ca asta ar fi terminat un om, dar l-am 
auzit pe Lamă însângerată încercând să iasă de sub 
dărâmături, mârâind furios. 

M-am gândit o clipă. Ar fi fost splendid să-l tot lovesc cu 
hieroglifa aceea, dar magia nu funcţionează aşa. Odată 
rostit, un cuvânt divin nu mai poate fi folosit timp de 
câteva minute, uneori chiar ore. 

De altfel, cuvintele divine sunt magie de înaltă clasă. 
Sunt magicieni care petrec ani buni încercând să 
stăpânească o singură hieroglifă. Învăţasem pe pielea mea 
că dacă rosteşti prea multe, îţi consumi energia foarte 
repede, iar eu nu-mi permiteam s-o risipesc. 

Prima problemă: să ţin demonul departe de Zia. Era încă 
pe jumătate inconştientă şi complet lipsită de apărare. Am 
invocat cât de multă magie puteam şi am spus: N'dah! - 


„Protejează“. 
i O 
DO) 


O lumină albastră a învăluit-o. Mi-a venit în minte 
imaginea sinistră de cu o primăvară în urmă când o 
găsisem pe Zia în mormântul ei plin de apă. Dacă se trezea 
înconjurată de energie albastră şi-şi închipuia din nou că e 
prizonieră... 

— O, Zia, am spus, n-am vrut să... 

— UCIDE! 

Lamă însângerată s-a ridicat dintre rămăşiţele cabinei. 
Avea pe cap o pernă din care-i curgea puf de gâscă pe 
uniformă. 

M-am repezit pe hol şi am ţâşnit spre scări, uitându-mă 
înapoi ca să mă asigur că eu eram urmărit de căpitan şi nu 
Zia. Din fericire, era pe urmele mele. Am ajuns pe punte şi 
am strigat: 

— Setne! 

Fantoma nu se vedea nicăieri. Echipajul o luase razna, 
agitându-se frenetic, lovindu-se de pereţi, învârtindu-se în 
jurul coşurilor, coborând şi ridicând pasarela aparent fără 
niciun un motiv. Cred că erau pierduţi fără Lamă 
Însângerată care să le dea indicaţii. 

Nava s-a înclinat pe Râul Nopţii, clătinându-se purtată 
de curenţi. Ne-am strecurat printre două stânci colţuroase 
care ar fi pulverizat coca, apoi am căzut într-o cascadă cu 
o bufnitură care a făcut să ne clănţănească dinţii în gură. 
Am ridicat ochii spre timonerie, şi am văzut că nu era 
nimeni la cârmă. Era un miracol că nu fuseserăm încă 
spulberaţi. Trebuia să preiau controlul asupra vasului. 

Am fugit spre scări. 

Când ajunsesem pe la jumătatea drumului, Lamă 
Însângerată a apărut parcă de nicăieri. A încercat să mă 
lovească, să-mi lovească burta cu capul, sfâşiindu-mi 
cămaşa. Dacă aş fi fost mai burtos - nu, nici nu vreau să 
mă gândesc. M-am împleticit în spate, apăsându-mă pe 
buric. Era doar o zgârietură, dar la vederea sângelui am 
simţit că leşin. 

Ce mai războinic, m-am dojenit. 

Din fericire, Lamă Însângerată îşi prinsese capul-topor 
în perete. Încerca să se elibereze, mormăind: 

— Ordine noi: Ucide-l pe Carter Kane. Du-l în Ţinutul 
demonilor. Asigură-te că nu se mai întoarce. 

Ţinutul demonilor? _ 

Am ţâşnit în sus pe scări spre timonerie. În jurul navei, 
râul plin de praguri se învolbura înspumat. Un stâlp de 
piatră s-a ivit din ceaţă şi s-a frecat de tribord, 
desprinzând o parte din balustradă. Ne-am răsucit şi am 
prins viteză. Undeva, în faţă, am auzit vuietul a milioane de 
tone de apă care cădeau de la înălţime. Ne îndreptam spre 
o cascadă. 

Am căutat disperat ţărmul. Era greu să distingi ceva 
prin ceața groasă şi lumina sumbră şi întunecată din Duat, 
dar, la vreo sută de metri de la prova, mi s-a părut că văd 
focuri şi o linie întunecată care ar fi putut fi o plajă. 

Nu voiam s-ajung în Ţinutul demonilor, dar era mai bine 
decât să ne prăbuşim într-o cascadă şi să ne facem ţăndări. 
Am rupt sfoara de la clopotul de alarmă şi am fixat cu ea 
cârma, cu direcţia spre țărm. 

— Ucide-l pe Kane! 

Cizma bine lustruită a Căpitanului m-a lovit în coaste şi 

am zburat direct prin fereastra sabordului. Sticla s-a spart, 
zgâriindu-mi spatele şi picioarele. M-am lovit de un coş de 
fum fierbinte şi am aterizat pe punte. 

Vederea mi s-a înceţoşat. Tăietura de pe burtă mă 
ustura. Îmi simţeam picioarele de parcă fuseseră molfăite 
de un tigru şi, judecând după durerea ascuţită dintr-o 
parte, probabil că-mi rupsesem câteva coaste. 

Una peste alta, nu era cea mai fericită experienţă de 
luptă din viaţa mea. 

Alo? am auzit în minte vocea lui Horus. Ai de gând să 
ceri ajutor sau eşti gata să mori de unul singur? 

Da, m-am răstit la el. Sarcasmul mi-e de mare ajutor. 

Sincer, nu credeam că mai am atâta energie cât să-mi 
invoc avatarul, chiar şi cu ajutorul lui Horus. Lupta cu 
taurul Apis aproape că mă ucisese, şi asta se întâmplase 
înainte să fiu urmărit de un demon şi aruncat pe fereastră. 

Auzeam paşii grei ai lui Lamă însângerată care cobora 
scările. Am încercat să mă ridic, dar aproape c-am leşinat 
de durere. 

O armă, i-am spus lui Horus. Am nevoie de o armă. 

Am întins mâna în Duat şi am scos o pană de struţ. 

— Serios? am strigat. 

Horus nu mi-a răspuns. 

Între timp, echipajul se agita panicat în timp ce vasul se 
îndrepta spre mal. Plaja era mai vizibilă acum - nisip negru 
presărat cu oase şi gaz vulcanic care ieşea din nişte 
crăpături în flăcări. Minunat. Exact genul de loc în care îmi 
doream să acostez. 

Am aruncat pana de strut şi am băgat iar mâna în Duat. 

De data asta am scos două arme pe care le recunoşteam 
- cârja şi biciul, simbolurile faraonului. Cârja ca de cioban, 
de un roşu-auriu, avea capătul curbat. Biciul era un băț 
care avea la un capăt trei lanţuri cu ţepi cu aspect 
periculos. Mai văzusem o mulţime de arme asemănătoare. 
Toţi faraonii aveau aşa ceva. Dar acestea semănau 
îngrijorător de mult cu originalele - armele zeului soare pe 
care le găsisem astă-primăvară îngropate în mormântul 
Ziei. 

— Ce caută astea aici? am întrebat. Ar trebui să fie la 
Ra. 

Horus n-a răspuns. Mi se părea la fel de surprins ca 
mine. 

Lamă Însângerată s-a năpustit dintr-o parte a timoneriei. 
Avea uniforma ruptă şi era acoperit cu pene. Tăişul dublu 
era şi mai ciobit şi în jurul cizmei stângi avea înfăşurat 
clopotul de urgenţă care zăngănea când umbla. Dar tot 
arăta mai bine ca mine. 

— Destul, a murmurat. Am slujit familia Kane prea mult 
timp! 

Dinspre prova, am auzit zgomotul specific făcut de 
coborârea pasarelei. M-am uitat într-acolo şi l-am văzut pe 
Setne trecând calm pe ea în timp ce râul se învolbura 
dedesubt. S-a oprit la marginea pasarelei şi a aşteptat ca 
barca să se apropie de plaja cu nisip negru. Se pregătea să 
sară. Şi sub braţ avea un sul mare de papirus - Cartea lui 
Thoth. 

— Setne! am strigat. 

S-a întors şi mi-a făcut cu mâna, zâmbind relaxat. 

— Va fi bine, Carter! Mă întorc imediat! 

— Tas! am strigat. 

Panglicile lui Hathor l-au prins pe dată, cu tot cu 
papirus, iar Setne a căzut peste bord în apă. 

Nu asta-mi fusese intenţia, dar n-aveam timp să-mi bat 
capul. Lamă însângerată a atacat, tropăind cu piciorul 
stâng. Trop, BONG! Trop, BONG! M-am rostogolit într-o 
parte când a despicat puntea cu capul, dar şi-a revenit mai 
repede decât mine. Îmi simţeam trunchiul ca scufundat în 
acid. Braţul îmi era prea slăbit ca să ridic biciul lui Ra. Am 
ridicat cârja ca să mă apăr, dar habar n-aveam cum s-o 
folosesc. 

Lamă Însângerată s-a aplecat deasupra mea, mârâind de 
bucurie că eram la ananghie. Ştiam că nu mai pot evita un 
atac. Aveam să fiu împărţit în două jumătăţi de Carter 
Kane. 

— S-a terminat! a strigat. 

Dintr-odată, a izbucnit în flăcări. Corpul i s-a evaporat. 

Toporul pe care-l avea în loc de cap a căzut, împlântându- 
se în punte între picioarele mele. 

Am  clipit, întrebându-mă dacă nu cumva era vreo 
şmecherie de-a demonului, dar Lamă  Insângerată 
dispăruse cu desăvârşire. Pe lângă topor, tot ce mai 
rămăsese din el erau cizmele lustruite, un clopot de alarmă 
uşor topit şi nişte pene de gâscă carbonizate care pluteau 
în aer. 

Câţiva metri mai încolo, Zia se sprijinea de timonerie. 
Avea mâna dreaptă în flăcări. 

— Da, a murmurat Zia spre toporul care fumega. S-a 
terminat. 

Şi-a stins focul, apoi s-a împleticit spre mine şi m-a 
îmbrăţişat. M-am simţit atât de uşurat, că aproape am 
reuşit să ignor durerea mistuitoare pe care o simţeam într- 
o parte. 

— Eşti bine, am spus, ceea ce suna prost în împrejurările 
date, dar ea m-a răsplătit cu un zâmbet. 

— Sunt bine, a spus. Am avut un moment de panică. M- 
am trezit înconjurată de energie albastră, dar... 

Am privit din întâmplare în spatele ei şi mi s-a strâns 
stomacul. 

— 'Ţine-te bine! am strigat. 

Regina egipteană s-a izbit de țărm cu toată viteza. 

Acum înţeleg ce înseamnă să ai centura de siguranţă. 
Faptul că ne-am ţinut bine n-a avut absolut niciun efect. 
Vasul a eşuat cu atâta forţă, încât Zia şi cu mine am zburat 
prin aer ca nişte ghiulele umane. Coca a crăpat în spatele 
nostru, cu un Bum! asurzitor. Pământul se apropia 
vertiginos de chipul meu. Am avut timp o jumătate de 
secundă să mă gândesc dacă vreau să mor izbindu-mă de 
pământ sau căzând într-o crăpătură cuprinsă de flăcări. 
Apoi, de deasupra, Zia m-a prins de braţ şi m-a aruncat 
spre cer. 

Am apucat să-i zăresc faţa încruntată şi hotărâtă, în timp 
ce mă ţinea pe mine cu o mână şi cu cealaltă era agăţată 
de ghearele unui vultur gigantic. Amuleta. Nu mă 
gândisem la asta de luni de zile, dar Zia avea o amuletă cu 


250 


un vultur. Reuşise cumva s-o activeze, pentru că aşa e ea, 
pur şi simplu minunată. 

Din păcate, vulturul nu era suficient de puternic pentru 
a duce doi oameni. El doar ne-a atenuat șocul căderii, aşa 
că în loc să ne zdrobim, eu şi Zia ne-am rostogolit pe solul 
negru nisipos, răsturnându-ne unul peste celălalt, chiar la 
marginea unei crăpături prin care ieşeau flăcări. 

Îmi simţeam pieptul de parcă ar fi fost aplatizat. Mă 
dureau toţi muşchii şi vedeam dublu. Dar, spre uimirea 
mea, ţineam strâns în mâna dreaptă cârja şi biciul zeului 
soare. Chiar nu-mi dădusem seama că încă le mai aveam. 

Zia trebuie că era într-o formă mai bună decât mine 
(bine, am văzut animale călcate de maşină care erau în 
formă mai bună decât mine), pentru că a găsit puterea să 
mă tragă de lângă crevasă, spre plajă. 

— Au, am gemult. 

— Rămâi întins, apoi a rostit un ordin şi vulturul s-a 
transformat la loc într-o amuletă. 

A scotocit prin rucsac. 

A scos un borcănaş din ceramică şi a început să-mi ungă 
cu o pastă albastră tăieturile, arsurile şi vânătăile care-mi 
acopereau partea de sus a corpului. Durerea dintr-o parte 
a cedat imediat. Rănile au dispărut. Mâinile Ziei erau fine 
şi calde. Unguentul magic mirosea a caprifoi înflorit. Nu 
era deloc cea mai nefericită experienţă din acea zi. 

A mai scos nişte alifie şi mi-a examinat tăietura lungă de 
pe burtă. 

— Ăăă... ar trebui să te ocupi singur de partea asta. 

Mi-a pus alifia pe degete şi m-a lăsat s-o aplic. Rana s-a 
vindecat. M-am ridicat încet şi m-am ocupat de tăieturile 
de pe picioare pe care mi le făcuseră cioburile de sticlă. 
Jur că am simţit cum mi se vindecă şi coastele. Am respirat 
adânc şi am fost uşurat să văd că nu mai simţeam nicio 
durere. 

— Mulţumesc, am spus. Ce-i chestia asta? 

— Balsam Nefertem, a spus. 

— E o bombă? 

Râsul ei mi-a făcut aproape la fel de mult bine ca alifia. 

— Balsam vindecător, Carter. E făcut din floare de lotus 
albastru, coriandru, mătrăgună, malachit şi alte câteva 
ingrediente speciale. E foarte rar, iar acesta e singurul 
mea borcan. Deci, nu te mai răni. 

— Da, să trăiţi. 

Eram bucuros că nu mi se mai învârtea capul. Nici nu 
mai vedeam dublu. 

Regina egipteană nu era într-o formă grozavă. 
Rămăşiţele carcasei erau împrăştiate pe plajă - scânduri şi 
balustrade, frânghii şi sticlă, amestecate cu oasele care 
erau deja acolo. Timoneria făcuse implozie. Pe geamurile 
sparte ieşea fum. Coşurile scoteau un fum auriu în apele 
râului. În timp ce ne uitam la navă, pupa s-a crăpat şi a 
alunecat sub apă, trăgând cu ea şi sferele strălucitoare din 
echipaj. Poate că membrii echipajului magic erau legaţi de 
vas. Poate că nici nu erau vii. Dar mi-a părut rău când au 
dispărut sub pojghiţa tulbure. 

— N-o să ne putem întoarce cu asta, am spus. 

— Nu, a încuviinţat Zia. Unde suntem? Ce s-a întâmplat 
cu Setne? 

Setne. Aproape uitasem de nenorocita aia de fantomă. 
Nu m-ar fi deranjat să se fi scufundat pe fundul râului, 
doar că luase cu el Cartea lui Thoth. Am cercetat plaja din 
priviri. Spre surprinderea mea, am zărit o mumie roz 
ponosită la vreo douăzeci de metri mai jos pe plajă care se 
agita şi se zvârcolea printre rămăşiţele navei, încercând 
să-şi croiască drum spre libertate. 

I l-am arătat Ziei. 

— L-am putea lăsa să se chinuie, dar are Cartea lui 
Thoth. 

Mi-a zâmbit în felul ei crud care mă făcea să mă bucur 
că nu eram duşmani. 

— Nu-i grabă. Nu va ajunge prea departe. Ce zici de un 
picnic? 

— Îmi place cum gândeşti. 

Ne-am întins proviziile pe jos şi am încercat să ne 
curăţăm cât mai bine. Aveam nişte apă îmbuteliată şi 
batoane proteice - ce mai, eram un adevărat cercetaş. 

Am mâncat şi am băut şi ne-am uitat la fantoma noastră 
roz, legată fedeleş, care încerca să se târască. 

— Cum am ajuns aici, mai exact? a întrebat Zia. 

Scarabeul de aur îi strălucea la gât. 

— Îmi amintesc de serapeum, de taurul Apis, de 
încăperea luminată de soare. După aceea, totul e în ceaţă. 

I-am povestit în amănunt ce s-a întâmplat - i-am vorbit 
despre scutul scarabeului ei magic, puterile miraculoase 
ale lui Khepri, felul în care îl prăjise pe taurul Apis şi cum 
aproape că luase foc. l-am explicat cum o dusesem înapoi 
la vas şi cum Lamă Însângerată devenise un psihopat. 

Zia s-a strâmbat. 

— I-ai acordat lui Setne permisiunea să-i dea ordine lui 
Lamă însângerată? 

— Da. Poate n-a fost cea mai bună idee. 

— Şi el ne-a adus aici, în Ţinutul demonilor, cea mai 
periculoasă parte a Duatului. 

Auzisem de Ţinutul demonilor, dar nu ştiam prea multe 
despre el. Şi deocamdată nici nu voiam să aflu. Fentasem 
deja moartea de prea multe ori într-o zi şi tot ce-mi doream 
era să stau aici, să mă odihnesc şi să vorbesc cu Zia - şi 
poate să mă distrez urmărindu-l pe Setne cum se chinuie 
să se deplaseze în coconul lui. 

— Te simţi bine? am întrebat-o pe Zia. Mă refer la 
chestia cu zeul soarelui... 

A rămas cu privirea pierdută asupra peisajului cu nisip 
negru, oase şi flăcări. Nu sunt mulţi cei care reuşesc să 
arate bine în lumina gazelor vulcanice fierbinţi. Zia reuşea. 

— Carter, am vrut să-ţi spun, dar nu înţelegeam ce mi se 
întâmpla. Mi-a fost teamă. 

— E în regulă, am spus. Nu uita că am fost Ochiul lui 
Horus. Înţeleg. 

Zia şi-a ţuguiat buzele. 

— Ra este diferit. E mult mai mare, mult mai greu de 
stăpânit. Şi e prins în corpul acela bătrân. Nu poate 
reîncepe ciclul renaşterii. 

— De aceea are nevoie de tine, am ghicit. S-a trezit 
vorbind despre zebre - despre tine. Ţi-a oferit scarabeul 

când te-a întâlnit prima dată. Vrea să-i fii gazdă. 

Dintr-o crevasă a ţâşnit foc. Reflexia din ochii Ziei mi-a 
amintit cum arătase când se unise cu Khepri - de pupilele 
în care străluceau flăcări portocalii. 

— Când am fost închisă în... în sarcofagul acela, a spus 
Zia, am simţit că-mi pierd minţile, Carter. Încă mai am 
coşmaruri. Şi când folosesc puterea lui Ra am acelaşi 
sentiment de panică. Se simte închis, neajutorat. Să iei 
legătura cu el este ca şi cum... e ca şi cum ai încerca să 
salvezi pe cineva de la înec. Se agaţă de tine şi te trage în 
jos cu el. Zia a clătinat din cap. Poate că n-are sens ce 
spun. Dar puterea lui încearcă să se elibereze prin mine, 
iar eu de-abia pot să-l controlez. De fiecare dată când îmi 
pierd conştienţa, e mai rău. 

— De fiecare dată? am spus. Deci ţi s-a mai întâmplat 
asta? 

Mi-a explicat ce se întâmplase la Casa de odihnă când 
încercase să distrugă azilul folosind mingi de foc. Un mic 
detaliu pe care Sadie uitase să mi-l menţioneze. 

— Ra e prea puternic, a spus ea. Sunt prea slabă ca să-l 
controlez. În catacombe, cu taurul Apis, te-aş fi putut 
omori. 

— Dar n-ai făcut-o, am spus. Mi-ai salvat viaţa din nou. 
Ştiu că e greu, dar poţi controla puterea. Ra trebuie să 
iasă din închisoare. Am impresia că ideea cu magia 
umbrei, pe care Sadie vrea s-o încerce cu Bes, nu va 
funcţiona cu Ra. Zeul soarelui trebuie să renască. Tu 
înţelegi ce înseamnă asta. Cred că de aceea ţi l-a dat pe 
Khepri, soarele care răsare. 

Am arătat spre amuleta ei în formă de scarabeu. 

— Tu eşti cheia aducerii lui înapoi. 

Zia a muşcat din batonul proteic. 

— Are gust de polistiren. 

— Da, am recunoscut. Nu e la fel de bun ca Macho 
Nachos. Încă îţi sunt dator cu o ieşire la masă, la mall. 

A chicotit. 

— Mi-ar plăcea să putem face asta chiar acum. 

— De obicei, fetele nu sunt prea dornice să iasă cu mine. 

Nu că aș fi invitat vreuna... 

S-a aplecat şi m-a sărutat. 

Imi imaginasem momentul de multe ori, dar am fost atât 
de nepregătit, că n-am reacţionat prea bine. Mi-am scăpat 
batonul, am inspirat parfumul ei cu scorţişoară. Când s-a 
retras, am rămas cu gura căscată ca un peşte şi am zis 
ceva de genul „Ăăă... hă“. 

— Eşti de treabă, Carter. Şi eşti amuzant. Şi, în ciuda 
faptului că tocmai ai fost azvârlit printr-o fereastră şi 
aruncat în aer, arăţi chiar bine. În plus, ai avut foarte 
multă răbdare cu mine. Dar mi-e teamă. N-am fost 
niciodată în stare să-i păstrez alături pe cei la care am 
tinut - părinţii mei, Iskandar... Dacă sunt prea slabă ca să 
pot controla puterea lui Ra şi te rănesc... 

— Nu, am spus imediat. Nu, nu se va întâmpla asta, Zia. 
Ra nu te-a ales pentru că eşti slabă. El te-a ales pentru că 
eşti puternică. Şi... 

M-am uitat la cârja şi biciul pe care le aveam alături. 

— Astea au apărut de nicăieri... Cred că au apărut cu un 
motiv. Ar trebui să le iei tu. 

Am încercat să i le dau, dar mi-a strâns degetele în jurul 
lor. 

— Păstrează-le, a spus. Ai dreptate: n-au apărut din 
întâmplare, dar au apărut în mâinile tale. Or fi ele ale lui 
Ra, dar Horus trebuie să fie faraon. 

Mi s-a părut că armele s-au încălzit sau poate se 
întâmpla asta doar pentru că Zia îmi atingea mâinile. Ideea 
de a folosi cârja şi biciul mă neliniştea. Îmi pierdusem 
sabia khopesh - cea folosită de gărzile faraonului - şi mă 
alesesem chiar cu armele faraonului. Şi nu ale unui faraon 
oarecare... Eram în posesia armelor lui Ra, primul rege al 
zeilor. 

Eu, Carter Kane, un adolescent de cincisprezece ani 
şcolit acasă, care încă învăţa cum să se radă şi habar n- 
avea să se îmbrace pentru un bal al şcolii, fusesem, din nu 
ştiu ce motiv, considerat vrednic de cele mai puternice 
arme magice care puteau exista. 

— Cum de eşti atât de sigură? am întrebat. De ce-ar fi 

pentru mine? 

Zia a zâmbit. 

— Poate că-l înţeleg tot mai bine pe Ra. El are nevoie de 
ajutorul lui Horus. Eu am nevoie de tine. 

M-am întrebat ce-ar fi trebuit să spun şi dacă era cazul 
să am tupeul de a-i mai cere un sărut. Nu-mi imaginasem 
că prima mea întâlnire va fi printre oase, pe ţărmul 
Ţinutului demonilor, dar în acel moment era singurul loc în 
care mi-aş fi dorit să fiu. 

Apoi am auzit un poc - sunetul pe care-l face capul cuiva 
când se loveşte de o bucată groasă de lemn. Setne a 
mormăit o înjurătură. Reuşise să se târască până la un 
fragment de chilă. Năuc şi dezechilibrat, s-a rostogolit în 
apă şi a început să se scufunde. 

— Ar fi cazul să-l pescuim de acolo, am spus. 

— Da, a încuviinţat Zia. Nu vrem să păţească ceva cu 
Cartea lui Thoth. 

L-am tras pe Setne pe plajă. Zia i-a desfăcut cu grijă 
panglicile din jurul pieptului, ca să-i poată scoate Cartea 
lui Thoth de sub braţ. Din fericire, sulul de papirus părea 
intact. 

Setne a spus: 

— Mmm-hmmpf! 

— Îmi pare rău, nu mă interesează, am spus. Am făcut 
rost de carte, aşa că o să te lăsăm aici. N-am chef să fiu 
înjunghiat pe la spate şi nici să-ţi mai ascult minciunile. 

Setne şi-a dat ochii peste cap. A clătinat cu putere din 
cap, mormăind ceva ce era, probabil, o explicaţie 
plauzibilă pentru care îl întorsese pe servitorul demon 
împotriva mea. 

Zia a desfăcut sulul şi a studiat scrisul. După câteva 
rânduri, a început să se încrunte: 

— Carter, astea sunt... lucruri foarte periculoase. Am 
aruncat doar o privire, dar văd descrieri ale palatelor 
secrete ale zeilor, vrăji menite să-i facă să-şi dezvăluie 
adevăratele nume, informaţii despre cum să recunoşti 
orice zeu, indiferent ce formă încearcă să ia... 

M-a privit cu teamă. 

— Cu informaţii de genul ăsta, Setne ar fi putut provoca 
o mulțime de probleme. Singurul lucru bun... din câte-mi 
dau seama, e că multe dintre aceste vrăji pot fi folosite 
doar de către un magician în viaţă. O fantomă nu s-ar 
descurca. 

— Poate că de aceea ne-a ţinut în viaţă atât de mult, i- 
am spus. Avea nevoie de ajutorul nostru ca să facă rost de 
carte. Apoi plănuia să facem noi vrăjile pe care le dorea. 

Setne a mormăi în semn de protest. 

— Putem găsi umbra lui Apophis fără el? am întrebat-o 
pe Zia. 

— Mm-mm! a spus Setne, dar l-am ignorat. 

Zia a mai citit câteva rânduri. g 

— Apophis... sheut-ul lui Apophis. Da, aici e. In Ținutul 
demonilor. Deci am ajuns unde trebuie. Dar această 
hartă... 

Mi-a arătat o parte din papirus, care era atât de plin de 
hieroglife şi imagini, că nici nu-mi dădeam seama că era o 
hartă. 

— Habar n-am cum se citeşte. Ţara Demonilor e imensă. 
Din câte am citit, e într-o continuă schimbare, se destramă 
şi se reface. Şi e plină de demoni. 

— Nu-mi mai spune! 

Am înghiţit, ca să-mi dispară gustul amar din gură. 

— Deci, vom fi şi noi la fel de pierduţi ca demonii în 
lumea muritorilor. Nu vom putea merge nicăieri fără să fim 
văzuţi, iar toţi cei cu care ne vom întâlni vor dori să ne 
omoare. 

— Da, a încuviinţat Zia. Şi nu mai avem timp. 

Avea dreptate. Nu ştiam exact cât era ceasul în lumea 
muritorilor, dar coborâserăm în Duat după-amiaza târziu. 
Era posibil ca soarele să fi apus. Viaţa lui Walt urma să se 
sfârșească. Poate că-și dădea ultima suflare chiar acum, iar 
biata de soră-mea... Nu. Era prea dureros să mă gândesc 
la asta. Dar mâine în zori, Apophis avea să se ridice. 
Magicienii rebeli aveau să atace Prima Nomă. Nu ne 
permiteam luxul de-a călători pe un tărâm ostil şi de-a 
lupta cu toţi cei care ne ieşeau în cale până aveam să 

găsim ce căutam. 

M-am încruntat la Setne. 

— Bănuiesc că ne poţi conduce până la umbră. 

A dat din cap în semn că da. M-am întors spre Zia. 

— Dacă face sau spune ceva ce nu-ţi place, incinerează-l. 

— Cu plăcere. 

Am poruncit panglicilor să-i elibereze doar gura. 

— Sfinte Horus, amice! s-a plâns el. De ce m-ai legat? 

— Păi, să vedem... poate pentru că ai pus să fiu ucis? 

— A, pentru asta? a oftat Setne. Uite ce e, amice, dacă ai 
de gând să exagerezi de fiecare dată când încerc să te 
omor... 

— Să exagereze? 

În mâna Ziei a apărut o minge de foc incandescentă. 

— Bine, bine! a spus Setne. Căpitanul avea de gând să 
se răzvrătească împotriva voastră oricum. Eu doar am 
grăbit lucrurile. Cu un motiv! Trebuia să ajungem aici, în 
Ţinutul demonilor, corect? Căpitanul vostru n-ar fi fost de 
acord să ne aducă în locul ăsta dacă n-ar fi crezut că vă va 
putea ucide. Aici e casa lui! Demonii nu aduc niciodată 
muritori aici decât dacă vor să-i înfulece. 

Nu trebuia să uit că Setne era un mincinos înnăscut. Tot 
ce scotea el pe gură erau garantat nişte porcării. M-am 
străduit să-l contrazic, dar îmi era greu să nu-i consider 
spusele rezonabile. 

— Deci l-ai fi lăsat pe Lamă însângerată să mă omoare, 
am spus, dar pentru o cauză bună. 

— Ah, ştiam că-l poţi învinge, mi-a răspuns Setne. 

Zia a ridicat sulul de papirus. 

— Şi de asta ai fugit cu Cartea lui Thoth? 

— Am fugit? Cercetam terenul! Voiam să găsesc umbra 
ca să vă pot duce la ea! Dar asta contează mai puţin. Dacă 
îmi daţi drumul, vă pot duce la umbra lui Apophis şi vă pot 
face nevăzuţi. 

— Cum? a întrebat Zia. 

Setne a pufnit indignat. 

— Practic magia de pe vremea când strămoşii tăi erau în 
scutece, păpuşă. Şi chiar dacă nu pot face toate vrăjile 

mortale care mi-ar plăcea... 

A privit cu nostalgie la Cartea lui Thoth. 

— Am găsit nişte şmecherii pe care numai fantomele le 
pot face. Dezlegaţi-mă şi vi le voi arăta. 

M-am uitat la Zia. Mi-am dat seama că ne gândeam la 
acelaşi lucru: era o idee foarte proastă, dar nu aveam altă 
soluţie. 

— Nu pot să cred că te gândeşti serios la asta, a 
mormăit ea. 

Setne a rânjit. 

— Hei, asta dovedeşte inteligenţă. E cel mai bun lucru 
pe care-l puteţi face. În plus, vreau să reuşiţi! Aşa cum am 
spus, nu vreau ca Apophis să mă distrugă. Nu veţi regreta. 

— Sunt destul de sigur c-o vom face. 

Am pocnit din degete, iar Panglicile lui Hathor s-au 
desfăcut. 

Care-a fost planul genial al lui Setne? Ne-a transformat 
în demoni. 

Mă rog... era doar o iluzie, aşa că doar arătam ca nişte 
demoni, dar era cea mai bună iluzie magică pe care o 
văzusem vreodată. 

Zia s-a uitat la mine şi a început să chicotească. Nu-mi 
puteam vedea faţa, dar mi-a spus că aveam un desfăcător 
de sticle imens în loc de cap. Observasem deja că aveam 
pielea roz şi picioare păroase, crăcănate ca de cimpanzeu. 

N-o puteam învinui pe Zia că râdea, dar nici ea nu arăta 
cu mult mai bine. Acum era un demon musculos, cu pielea 
de un verde strălucitor, o rochie din piele de zebră şi cap 
de piranha. 

— Perfect, a zis Setne. O să vă integrați în peisaj. 

— Şi tu? l-am întrebat. 

Şi-a întins mâinile. Încă purta blugi, tenişi albi şi un 
sacou negru. Inele cu diamante şi colierul făcut din 
simboluri ankh luceau în lumina focului vulcanic. Singura 
diferenţă era că pe tricoul roşu scria acum: HAI, 
DEMONII! 

— Nu poţi îmbunătăţi ceva perfect, amice. Costumul 
ăsta merge oricând. Demonii nu mă vor lua la ochi - 

presupunând că au ochi. Acum, să mergem! 

S-a îndepărtat, fără să aştepte să vadă dacă îl urmăm. 

Din când în când, Setne se uita în Cartea lui Thoth 
pentru indicaţii. Ne-a explicat că umbra era imposibil de 
găsit în acest peisaj în mişcare dacă nu consulta cartea, 
care era ceva între o busolă, un ghid turistic şi un calendar 
din Almanahul fermierului. 

Ne-a asigurat că va fi o călătorie scurtă, dar mie mi s-a 
părut că a durat o veşnicie. Dacă mai petreceam mult timp 
în Ținutul demonilor, nu eram sigur c-aş fi plecat de acolo 
în toate minţile. Peisajul era ca o iluzie optică. Am zărit un 
lanţ muntos maiestuos în depărtare, apoi am mai făcut 
cincisprezece metri şi am descoperit că munţii erau atât de 
mici, că am fi putut sări peste ei. Am călcat într-o baltă şi, 
dintr-odată, m-am scufundat într-o dolină plină cu apă, lată 
de cincisprezece metri. Temple egiptene imense se 
prăbuşeau şi se refăceau de parcă nişte giganţi invizibili s- 
ar fi jucat cu nişte piese de lego. Stânci de calcar în care 
erau deja cioplite statui monumentale ale unor monştri 
groteşti se ridicau de nicăieri. Feţele de piatră se 
întorceau şi ne urmăreau cu privirea. 

Apoi demonii. Văzusem o mulţime sub Muntele 
Camelback, unde Set îşi construise Piramida roşie, dar 
aici, în mediul lor natural, erau chiar mai mari şi mai 
îngrozitori. Unii arătau de parcă ar fi fost torturați, cu răni 
deschise şi membre contorsionate. Alţii aveau aripi de 
insecte sau mai multe braţe sau tentacule întunecate. În 
privinţa capetelor, toate animalele dintr-o grădină 
zoologică şi instrumentele dintr-un briceag elveţian erau 
bine reprezentate. 

Demonii bântuiau în hoarde în peisajul mohorât. Unii 
construiau cetăţi. Alţii le dărâmau. Am văzut cel puţin zece 
bătălii de amploare. Demonii înaripaţi se învârteau prin 
aerul plin de fum, înşfăcând din când în când monştri mai 
mici neatențţi şi ducându-i cu ei. 

Dar niciunul nu ne-a deranjat. 

Pe măsură ce înaintam, deveneam tot mai conştienţi de 
prezenţa Haosului. Am simţit nişte frisoane care au pornit 

din stomac şi s-au răspândit prin tot trupul, de parcă mi-ar 
fi îngheţat efectiv sângele în vine. Acelaşi fior îl simţisem 
în închisoarea lui Apophis, când era să fiu ucis de răul 
provocat de Haos, dar locul ăsta părea şi mai otrăvitor. 

După un timp, mi-am dat seama că tot ce se afla în 
Ţinutul demonilor se mişca în aceeaşi direcţie spre care ne 
îndreptam noi. Întregul peisaj se îndoia şi se prăbuşea, 
materia se destrăma. Ştiam că aceeaşi forţă era cea care 
trăgea de moleculele corpului meu. 

Zia şi cu mine ar fi trebuit să fim morţi. Dar, indiferent 
cât de rele erau greaţa şi frigul, simţeam că putea fi mai 
rău. Ceva ne proteja, un strat invizibil de căldură ţinea 
Haosul la distanţă. 

Ei i se datorează, am auzit vocea lui Horus, în silă, dar 
cu respect. Ra ne susține. 

M-am uitat la Zia. Arăta tot ca un demon verde cu cap 
de piranha, dar aerul din jurul ei tremura ca vaporii care 
se ridică dintr-o şosea încinsă. Setne se tot uita în urmă, 
surprins de fiecare dată să ne găsească în viaţă. Dar ridica 
din umeri şi îşi vedea de drum. 

La un moment dat, demonii s-au împuţinat, până când au 
început să ne iasă din ce în ce mai rar în cale. Peisajul era 
tot mai deformat. Formaţiuni stâncoase, dune de nisip, 
copaci morţi, chiar şi coloane de foc - toate aplecate spre 
orizont. 

Am ajuns la un câmp plin de cratere, presărat cu nişte 
chestii care semănau cu flori imense şi negre de lotus. Au 
răsărit rapid, şi-au desfăcut petalele şi s-au deschis 
complet. Doar când ne-am apropiat mi-am dat seama că 
erau mănunchiuri de lujeri întunecaţi ca cei pe care-i 
văzuse Sadie la balul de la Academia Brooklyn. De fiecare 
dată când se deschidea câte unul, azvârlea afară un spirit 
smuls din lumea de deasupra. Aceste fantome, care erau 
doar nişte umbre înceţoşate, încercau cu disperare să se 
agaţe de ceva, dar erau împrăştiate rapid şi aspirate în 
aceeaşi direcţie în care ne îndreptam şi noi. 

Zia s-a încrunt la Setne. 

— Nu te afectează? 

Magicianul fantomă s-a întors spre noi. Pentru prima 
dată avea o expresie sumbră. Era palid, iar hainele şi 
bijuteriile îşi pierduseră culoarea. 

— Să mergem mai departe, bine? Nu-mi place locul ăsta. 

Am înlemnit. In faţă se înălța o stâncă pe care o 
recunoşteam - era cea din viziunea pe care mi-o arătase 
Apophis. Doar că acum nu se mai adăpostea niciun spirit 
lângă ea. 

— Acolo era mama, am spus. 

Zia a părut să mă înţeleagă. M-a luat de mână. 

— Poate e altă stâncă. Peisajul se modifică încontinuu. 

Ştiam că era acelaşi loc. Aveam sentimentul că Apophis 
o lăsase intactă doar ca să mă necăjească. 

Setne si-a răsucit inelele. 

— Umbra  şarpelui se hrăneşte cu spirite, amice. 
Niciunul nu rezistă prea mult. Dacă mama ta a fost aici... 

— E puternică, am insistat. E magician, ca tine. Dacă tu i 
te poţi împotrivi, şi ea a reuşit. 

Setne a ezitat. Apoi, a ridicat din umeri. 

— Sigur, amice. Aproape c-am ajuns. Să mergem. 

În scurt timp am auzit un vuiet în depărtare. Orizontul 
răspândea o strălucire roşiatică. Parcă ne mişcam mai 
repede, ca şi cum am fi păşit pe o pasarelă automată. Apoi 
am ajuns pe creasta unui deal şi am văzut care era 
destinaţia noastră. 

— lat-o, a spus Setne. Marea Haosului. 

În faţa noastră se întindea un ocean de ceaţă, foc sau 
apă - era imposibil să-ţi dai seama. O materie cenuşiu- 
roşcată bolborosea, fierbea şi scotea fum, revoltându-se la 
fel ca stomacul meu. Se întindea cât vedeam cu ochii - şi 
ceva îmi spunea că oceanul acela era nesfârşit. 

Marginea oceanului nu era o plajă, ci mai degrabă o 
cascadă întoarsă. Materia solidă cădea în mare şi dispărea. 
Un bolovan de mărimea unei case s-a rostogolit peste deal 
în dreapta noastră, apoi pe plajă şi s-a făcut nevăzut în 
valuri. Bucăţi de pământ, copaci, clădiri şi statui zburau 
întruna pe deasupra capetelor noastre şi cădeau în ocean, 
evaporându-se la atingerea valurilor. Nici măcar demonii 

nu erau imuni. Câţiva dintre cei înaripaţi s-au abătut pe 
plajă, şi-au dat seama prea târziu că zburau prea aproape 
şi au dispărut ţipând în zeama ceţoasă şi învolburată. 

Ne trăgea şi pe noi. În loc să înaintez, mergeam înapoi 
acum, doar ca să rămân pe loc. Mi-era teamă că nu m-aş 
mai fi putut opri dacă ne-am fi apropiat şi mai tare. 

Un singur lucru îmi dădea speranţă. La câteva sute de 
metri spre nord, din valuri se ridica o fâşie de pământ, ca 
un dig. În capătul ei se înălța un obelisc alb ca 
Monumentul Washington. Turnul strălucea luminos. Mi se 
părea vechi, chiar mai vechi decât zeii. Oricât de frumos 
era obeliscul, n-am putut să nu mă gândesc la Acul 
Cleopatrei de pe malurile Tamisei, acolo unde murise 
mama. 

— Nu putem merge acolo, am spus. 

Setne a râs. 

— Pe Marea Haosului? De acolo venim cu toţii, amice. N- 
ai auzit cum s-a format Egiptul? 

— S-a ridicat din marea asta, a spus Zia, ca în transă. 
Ma'at-ul a apărut din Haos. Primul pământ, creaţie 
născută din distrugere. 

— Da, a spus Setne. Cele două mari forţe ale 
universului. Şi iată-le! 

— Acest obelisc este... primul pământ? am întrebat. 

— Nu ştiu, a spus Setne. N-am fost acolo. Dar, da, este 
simbolul Ma'atului. Restul e puterea lui Apophis, care 
roade din creaţie, mănâncă şi distruge fără încetare. 
Spune-mi, care forţă e mai puternică? 

Am înghit cu noduri. 

— Unde e umbra lui Apophis? 

Setne a chicotit. 

— O, e aici. Dar ca s-o vezi, ca s-o prinzi, trebuie să spui 
vraja acolo, la marginea cheiului. 

— N-o să reuşim, a spus Zia. Un pas greşit şi... 

— Fireşte, a încuviinţat Setne vesel. Va fi distractiv! 

16. În care Sadie călătoreşte pe scaunul 
din faţă (cea mai neinspirată idee din 
lume) 


CARTER 


Îţi dau un sfat: ţine-te departe de Haos. 

La fiecare pas, aveam senzaţia că eram tras într-o gaură 
neagră. Copaci, bolovani şi demoni zburau pe lângă noi şi 
erau absorbiți de ocean, în timp ce fulgerele licăreau prin 
ceața gri-roşiatică. Pământul se crăpa sub tălpile noastre şi 
bucăţi întregi alunecau în apă. 

Am apucat cârja şi biciul într-o mână şi cu cealaltă am 
luat-o pe Zia de mână. Setne fluiera şi plutea alături de 
noi. Voia să pară relaxat, dar după cum îi păleau culorile şi 
după forma părului unsuros, care se îndrepta spre ocean 
precum coada unei comete, mi-am dat seama că-i era greu 
să se ţină tare pe poziţie. 

La un moment dat mi-am pierdut echilibrul. Mai-mai să 
mă prăbuşesc în valuri, dar Zia m-a tras înapoi. După alţi 
câţiva paşi, un demon cu cap de peşte a apărut de nicăieri 
şi s-a izbit de mine. M-a prins de picior în încercarea 
disperată de-a nu fi luat de apă. Până s-apuc să mă 
hotărăsc dacă să-l ajut sau nu, nu s-a mai putut ţine şi a 
dispărut în mare. 

Ştii care a fost cea mai oribilă parte a acestei călătorii? 
Faptul că o bucăţică din mine era tentată să renunţe şi să 
lase Haosul să mă absoarbă. De ce să mă opun? Dece să 
nu pun capăt durerii şi grijilor? Ce dacă Carter Kane s-ar fi 
dezintegrat în mii de miliarde de molecule? 

Ştiam că gândurile acestea nu-mi aparţineau. Vocea lui 
Apophis îmi şoptea în cap, provocându-mă aşa cum o mai 
făcuse. M-am concentrat pe obeliscul alb, strălucitor - 

farul nostru în furtuna Haosului. Nu ştiam dacă turnul 
acela era într-adevăr începutul creaţiei, nici cum se 
potrivea mitul acela cu teoria Big Bang-ului sau cu faptul 
că Dumnezeu a creat lumea în şapte zile sau orice altă 
credinţă a oamenilor. Poate că obeliscul era doar o 
manifestare a ceva mai mare - ceva ce mintea mea nu 
putea cuprinde. Indiferent cum stăteau lucrurile, ştiam că 
obeliscul reprezenta Ma'at-ul şi că trebuia să mă 
concentrez pe el. Altfel eram pierdut. 

Am ajuns la baza cheiului. Am simţit drumul stâncos 
stabil sub picioarele mele, ceea ce m-a liniştit, dar puterea 
de atracţie a Haosului era mai puternică pe ambele părţi. 
Pe măsură ce înaintam, mi-am amintit de nişte fotografii 
pe care le văzusem cu muncitori în construcţii care 
construiau zgârie-nori pe vremuri şi care se plimbau 
neînfricaţi pe grinzi aflate la două sute de metri înălţime 
fără să poarte hamuri de siguranţă. 

Aşa mă simţeam şi eu, doar că nu eram neînfricat. 
Vântul mă izbea. Cheiul avea o lăţime de trei metri, dar tot 
aveam senzaţia că-mi voi pierde echilibrul şi voi cădea în 
valuri. Am încercat să nu privesc în jos. Întrupări ale 
Haosului se învolburau şi se izbeau de stânci. Mirosea a 
ozon, a gaze de eşapament şi a formol. Gazele erau de 
ajuns cât să mă facă să leşin. 

— Mai avem doar puţin, a zis Setne. 

Forma lui pâlpâia neregulat. Demonul verde în care era 
deghizată Zia sclipea intermitent. Am ridicat mâna şi am 
văzut că şi vraja care mă înconjura pâlpâia în bătaia 
vântului, amenințând să dispară cu totul. Nu mă deranja 
să-mi pierd aspectul de cimpanzeu cu un desfăcător de 
sticle în loc de cap, dar speram ca vântul să smulgă de pe 
mine doar această iluzie, nu şi pielea. 

În cele din urmă, am ajuns la obelisc. Pe el erau gravate 
mici hieroglife, cu miile, albe pe fond alb, aşa că erau 
aproape imposibil de citit. Am distins numele zeilor, vrăji 
de invocare ale Ma'at-ului şi câteva cuvinte divine atât de 
puternice, că mă orbeau. În jurul nostru se ridica Marea 
Haosului. Cu fiecare bătaie a vântului, în jurul Ziei 

strălucea un scut în formă de scarabeu - carapacea magică 
a lui Khepri, care ne proteja pe toţi. Am bănuit că era 
singurul lucru care ne păzea de moartea instantanee. 

— Acum ce facem? am întrebat. 

— Citeşte vraja, a zis Setne. Vei vedea. 

Zia mi-a dat sulul de papirus. Am încercat să găsesc 
versurile potrivite, dar nu vedeam bine. Hieroglifele mi se 
amestecau în faţa ochilor. Ar fi trebuit să anticipez această 
problemă. Chiar şi atunci când nu mă aflam lângă Marea 
Haosului, tot nu eram bun la incantaţii. Imi doream ca 
Sadie să fi fost acolo. 

[Da, Sadie. Chiar am zis-o. Nu te mai minuna aşa.] 

— Nu... nu pot s-o citesc, am recunoscut. 

— Lasă-mă să te ajut. 

Zia şi-a trecut degetul peste papirus. Când a găsit 
hieroglifele pe care le căuta, s-a încruntat. 

— E o simplă vrajă de invocare. 

S-a uitat urât la Setne. 

— Ai spus că magia e complicată. Ai spus că aveam 
nevoie de ajutorul tău. Cum ai putut minţi în timp ce ţineai 
în mână Pana Adevărului? 

— N-am minţit! a protestat Setne. Magia chiar este 
complicată pentru mine. Sunt o fantomă! Sunt vrăji - cum 
ar fi cele de invocare - pe care nu le pot face. Şi chiar aţi 
avut nevoie de ajutorul meu pentru a găsi umbra. Pentru 
asta aţi avut nevoie de Cartea lui Thoth şi aţi avut nevoie 
de mine s-o interpretez. Altfel, aţi fi şi acum naufragiaţi pe 
râu. 

Nu-mi plăcea să recunosc, dar am spus: 

— Are dreptate. 

— Bineînţeles că am, a zis Setne. Acum, că sunteţi aici, 
restul nu e atât de rău. Trebuie doar să obligați umbra să 
se arate şi apoi eu... ăăă... voi puteţi s-o prindeţi. 

Zia şi cu mine ne-am uitat neliniştiţi unul la celălalt. Am 
dedus că avea aceeaşi senzaţie ca şi mine. Ultimul lucru pe 
care-l doream, acum că stăteam pe buza creaţiei, cu o 
Mare a Haosului nesfârşită în faţă, era să fac o vrajă care 
să invoce o parte din sufletul lui Apophis. Era ca şi cum aş 

fi tras o rachetă de semnalizare cu mesajul: Hei, umbră 
mare şi rea! lată-ne! Vino şi omoară-ne! Însă nu prea 
aveam de ales. 

Zia a făcut onorurile. A fost o invocaţie simplă, ca cele 
folosite de magicieni pentru a invoca un shabii, un 
pămătuf de praf vrăjit sau orice altă creatură minoră din 
Duat. 

Când Zia a terminat, un tremur s-a răspândit în toate 
direcţiile, de parcă o piatră uriaşă ar fi fost aruncată în 
Marea Haosului. Zdruncinătura s-a resimţit până pe plajă 
şi peste dealuri. 

— Ăăă... ce-a fost asta? am întrebat. 

— Un semnal de alarmă, a răspuns Setne. Cred că 
umbra a apelat la forţele haosului pentru a o proteja. 

— Minunat, am zis. Atunci ar trebui să ne grăbim. Unde 
e...? 0... 

Sheut-ul lui Apophis era atât de mare, că mi-a luat ceva 
timp să-mi dau seama ce aveam în faţa ochilor. Obeliscul 
alb părea să arunce o umbră peste mare; dar pe măsură ce 
umbra devenea mai întunecată, mi-am dat seama că n-avea 
formă de obelisc, ci se zvârcolea pe suprafaţa apei 
asemenea unui şarpe uriaş. Umbra s-a făcut tot mai mare, 
până când capul şarpelui aproape a ajuns la orizont. S-a 
repezit prin apa mării, şfichiuind cu limba şi muşcând în 
gol. 

Îmi tremurau mâinile. Mă simţeam de parcă tocmai aş fi 
dat pe gât un pahar mare cu apă din Marea Haosului. 
Umbra şarpelui era atât de mare şi radia atâta putere, 
încât nu-mi dădeam seama cum am fi putut-o prinde. Ce- 
avusesem în cap? Un singur lucru mă împiedica să mă 
panichez de-a binelea. 

Şarpele nu era liber. Părea să aibă coada prinsă de 
obelisc, ca şi cum cineva ar fi înfipt o ţepuşă în ea ca să-l 
împiedice să evadeze. 

Pentru o secundă răvăşitoare, am simţit gândurile 
şarpelui. Am văzut lucrurile din perspectiva lui Apophis. 
Era ţinut în frâu de obelisc - agitat şi suferind. Ura lumea 
muritorilor şi a zeilor, care-l ţintuiseră şi îi restrânseseră 

libertatea de mişcare. Apophis dispreţuia creaţia aşa cum 
şi eu aş fi urât să am un cui ruginit înfipt în picior, 
împiedicându-mă să merg. 

Tot ce-şi dorea Apophis era să stingă lumina orbitoare a 
obeliscului. Voia să distrugă pământul ca să se poată 
întoarce în întuneric şi să înoate pe vecie în întinderea fără 
sfârşit a haosului. A trebuit să-mi adun toată voinţa ca să 
nu-mi pară rău de săracul şarpe distrugător al lumii şi 
devorator al soarelui. 

— Bun, am zis eu răguşit. Am găsit umbra. Acum ce 
facem cu ea? 

Setne a chicotit. 

— O, de-aici mă descurc singur. V-aţi descurcat de 
minune. Tas! 

Dacă n-aş fi fost atât de distras, poate mi-aş fi dat seama 
ce urma să se întâmple. Învelişul meu de demon s-a 
transformat brusc în fâşii de pânză de mumie, care mi-au 
acoperit mai întâi gura, pentru a mi se înfăşură apoi în 
jurul trupului cu o viteză ameţitoare. M-am clătinat şi am 
căzut, înfăşurat complet, cu excepţia ochilor. Zia a căzut şi 
ea pe stâncă lângă mine, ambalată strâns din cap până-n 
picioare. Am încercat să respir, dar parcă trăgeam aer în 
piept printr-o pernă. 

Setne s-a aplecat peste Zia. A scos cu grijă Cartea lui 
Thoth de sub fâşiile de pânză şi şi-a ascuns-o sub braţ. 
Apoi mi-a zâmbit. 

— O, Carter, Carter... 

A clătinat din cap, de parcă ar fi fost uşor dezamăgit. 

— Îmi place de tine, amice. Chiar îmi place. Dar eşti 
mult prea credul. După tot ce s-a petrecut pe vas, cum poţi 
să mă laşi să-ţi fac vrăji? Zău aşa! E atât de uşor să 
transformi un înveliş într-o cămaşă de forţă! 

— Mmm! am mormăit. 

— Ce zici? 

Setne şi-a pus mâna pâlnie la ureche. 

— E greu să vorbeşti când eşti legat fedeleş, nu-i aşa? 
Uite cum stă treaba, n-am nimic personal cu tine. Nu 
puteam face singur vraja de invocare, că altfel aş fi făcut-o 

acum multă vreme. Am avut nevoie de voi! Mă rog... de 
unul dintre voi, de fapt. M-am gândit că pe parcurs aveam 
să te omor fie pe tine, fie pe prietena ta, ceea ce mi-ar fi 
permis să mă descurc mai uşor doar cu unul dintre voi. N- 
am crezut că veţi supravieţui amândoi atât de mult. 
Impresionant! 

M-am zvârcolit atât până când era gata să cad în apă. 
Setne m-a tras înapoi, habar n-am de ce. 

— Măi-măi, m-a mustrat. N-are rost să te sinucizi, amice. 
Planul tău nu s-a dus pe apa sâmbetei. Doar că o să-l 
modific. Eu voi prinde umbra. Insă în loc să folosesc 
blestemul, îl voi şantaja pe Apophis, înţelegi? Va distruge 
doar ce am să-l Jas eu să distrugă. Apoi, se va întoarce în 
Haos, altfel umbra îi va fi distrusă şi şarpele cel mare va 
pieri. 

— Mmm! am protestat, dar îmi era tot mai greu să 
respir. 

— Da, da, a oftat Setne. Ştiu ce-o să-mi spui: „Eşti 
nebun, Setne! N-o să-ţi meargă! Dar chestia e că o să-mi 
meargă. De mii se ani fac lucruri imposibile şi îmi merge. 
Sunt convins că voi putea ajunge la o înţelegere cu 
şarpele. O, îl voi lăsa să-l omoare pe Ra şi pe ceilalţi zei. 
Mare scofală! Îl voi lăsa să distrugă Casa vieţii. Şi, cu 
siguranţă îl voi lăsa să distrugă Egiptul şi fiecare statuie 
blestemată a tatălui meu, Ramses. Vreau ca fanfaronul să 
fie şters de pe faţa pământului! Cât despre lumea 
muritorilor, nu-ţi face griji, amice. O voi cruța în cea mai 
mare parte. Trebuie să devin stăpân peste ceva, nu? 

Ochii Ziei au căpătat o sclipire portocalie. Din fâşiile de 
pânză a început să iasă fum, dar încă o ţineau legată 
strâns. Focul s-a stins şi ea s-a prăbuşit pe stânci. 

Setne a râs. 

— Bravo, păpuşă. Stati liniştiţi. Dacă scăpaţi cu viaţă din 
marea schimbare, mă întorc după voi. Poate vă voi face 
măscăricii mei de curte sau ceva asemănător. Mă distraţi 
la nebunie! Dar, până una alta, mă tem că până aici v-a 
fost. N-o să vă salveze niciun miracol venit din cer. 

Şi atunci, deasupra capului fantomei a apărut un 

dreptunghi întunecat. Din el a aterizat Sadie. 

Voi spune doar atât despre sora mea: soseşte la ţanc şi 
acţionează rapid. S-a prăbuşit peste fantomă şi a lăsat-o 
lată. Apoi a văzut că eram ambalaţi ca nişte cadouri, şi-a 
dat seama repede cum stătea treaba şi s-a întors spre 
Setne. 

— Tas! a strigat ea. 

— Nuuuu! Setne a fost înfăşurat în panglici roz până 
când a început să semene cu o furculiţă plină cu spaghete. 

Sadie s-a ridicat şi s-a îndepărtat de Setne. Avea ochii 
umflaţi de parcă ar fi plâns. Era plină din cap până-n 
picioare de noroi uscat şi de frunze. 

Walt nu era cu ea. M-am întristat. Bine că aveam gura 
acoperită pentru că altfel n-aş fi ştiut ce să-i spun. 

Sadie s-a uitat împrejur - la Marea Haosului, la umbra 
şarpelui care se zvârcolea, la obeliscul cel alb. Mi-am dat 
seama că simţea atracţia Haosului. S-a proptit bine în 
picioare, lăsându-se pe spate ca la „trasul de frânghie“!. O 
cunoşteam suficient de bine cât să-mi dau seama că se 
pregătea de ce-i mai rău, înăbuşindu-şi emoţiile şi ţinându- 
şi în frâu tristeţea. 

— Salut, frăţiorule, a spus ea cu vocea tremurândă. Ai 
nevoie de ajutor? 

A reuşit să anuleze vraja care ne făcuse captivi. S-a 
arătat surprinsă când a văzut că aveam cârja şi biciul lui 
Ra. 

— Cum de ai...? 

Zia i-a explicat pe scurt ce făcuserăm până atunci - de la 
lupta cu hipopotamul uriaş până la recenta trădare a lui 
Setne. 

— Ai trecut prin atâtea, s-a minunat Sadie, şi a trebuit 
să-l cari după tine şi pe fratele meu? Săraca fată! Dar cum 
am putea supravieţui aici? Puterea Haosului... 

Şi-a îndreptat atenţia spre pandantivul în formă de 
scarabeu al Ziei. 

— O, chiar că sunt bătută-n cap. Nu-i de mirare că 


14 Sport în care o echipă încearcă să tragă peste linia de mijloc echipa 
aflată la celălalt capăt al frânghiei. 

Tawaret s-a uitat ciudat la tine. Te foloseşti de puterea lui 
Ra. 

— Ra m-a ales pe mine, a spus Zia. Nu mi-am dorit asta. 

Sadie n-a mai zis nimic, lucru care nu-i stătea în fire. 

— Surioară, am întrebat-o cât mai blând cu putinţă, ce s- 
a întâmplat cu Walt? 

I se citea atâta durere în privire încât mi-a venit să îi cer 
scuze că am întrebat-o. Nu mai arătase aşa de când... ei 
bine, de când murise mama şi ea era micuță. 

— Walt nu vine, a răspuns. Walt... s-a dus. 

— Sadie, îmi pare rău, am zis. Tu eşti...? 

— Sunt bine! mi-a răspuns repezit. 

Traducere: Nu sunt bine deloc, dar dacă mai aduci vorba 
despre asta o să-ți umplu gura cu ceară. 

— Trebuie să ne grăbim, a continuat, încercând să-şi 
dreagă vocea. Ştiu cum să prind umbra. Dă-mi figurina. 

Am avut un moment de panică. Oare mai aveam statuia 
lui Apophis pe care o făcuse Walt? Ar fi fost o mare prostie 
să fi venit până aici fără ea. Din fericire, încă era pe fundul 
rucsacului. 

I-am dat-o lui Sadie, care s-a uitat la şarpele încolăcit 
sculptat cu grijă, cu hieroglife de legare în jurul numelui 
Apophis. Mi-am imaginat că se gândea la Walt şi la cât s-a 
chinuit el ca să facă figurina. 

A îngenuncheat la marginea cheiului, unde baza 
obeliscului se unea cu umbra. 

— Sadie, am zis. 

Ea a înlemnit. 

— Da? 

Parcă aveam gura plină de lipici. Am vrut să-i spun s-o 
lase baltă. 

Când am văzut-o lângă obelisc, cu şarpele uriaş care se 
zvârcolea la orizont... am ştiut că ceva avea să meargă 
prost. Umbra avea să atace. Intr-un fel sau altul vraja avea 
să se întoarcă împotriva noastră. 

Sadie îmi amintea mult de mama. Nu reuşeam să mă 
eliberez de senzaţia că istoria se repeta. Şi părinţii noştri 
încercaseră să-l prindă pe Apophis, la Acul Cleopatrei, şi 

mama murise. Ani de zile l-am văzut pe tata luptându-se cu 
sentimentul de vinovăţie. Dacă stăteam deoparte şi Sadie 
păţea ceva... 

Zia m-a luat de mână. Degetele îi tremurau, dar îi eram 
recunoscător că era acolo. 

— Va fi bine, m-a asigurat ea. 

Sadie şi-a suflat un fir de păr de pe faţă. 

— Ascultă-ţi prietena, Carter. Şi nu-mi mai distrage 
atenţia. 

Părea nervoasă, dar în privire nu i se citea iritarea. 
Sadie îmi înţelegea îngrijorarea la fel de bine cum îmi 
cunoştea numele secret. Era la fel de speriată ca mine, 
dar, în felul ei enervant, încerca să mă liniştească. 

— Pot să continui? a întrebat. 

— Noroc, am reuşit să spun. 

Sadie a dat din cap. 

A atins umbra cu figurina şi a început incantaţia. 

Mi-era teamă că valurile Haosului vor dizolva figurina 
sau, mai rău, o vor trage pe Sadie în apă. În schimb, umbra 
şarpelui a început să se zvârcolească. Încetul cu încetul s-a 
micşorat, zbătându-se şi clămpănind de parcă ar fi fost 
lovită cu un baston electric pentru vite. Figurina a absorbit 
întunericul. În curând umbra a dispărut cu totul, iar 
statueta s-a făcut neagră ca smoala. Sadie a rostit o vrajă 
simplă de legare asupra figurinei: 

— Hi-Nehm. 

Din mare s-a auzit un şuierat lung, aproape ca un oftat 
de uşurare, şi sunetul s-a răspândit peste dealuri. Valurile 
înspumate au căpătat o nuanţă mai deschisă de roşu, ca şi 
cum apa ar fi fost curățată de sedimentele închise la 
culoare. Atracția Haosului părea să fi scăzut. 

Sadie s-a ridicat. 

— Bun. Suntem gata. 

M-am uitat la sora mea. Uneori mă tachina că o să mă 
ajungă din urmă şi o să devină ea sora mai mare. Aproape 
că-mi venea s-o cred când mă uitam acum la ea, cu 
sclipirea aceea de hotărâre pe care o avea în privire şi cu 
încrederea din voce. 

— A fost incredibil, am zis. De unde ai ştiut vraja? 

S-a  încruntat. Desigur, răspunsul era evident: îl 
urmărise pe Walt cum făcuse aceeaşi vrajă pe umbra lui 
Bes... înainte să se întâmple ce s-a întâmplat cu Walt. 

— Blestemul va fi uşor de făcut, a spus ea. Trebuie să 
fim faţă în faţă cu Apophis, dar altfel e aceeaşi vrajă pe 
care am exersat-o. 

Zia l-a împuns pe Setne cu piciorul. 

— Încă un lucru în legătură cu care ne-a minţit viermele 
ăsta. Oare ce să facem cu el? Evident, va trebui să scoatem 
Cartea lui Thoth de sub panglici, dar oare după aia să-l 
aruncăm în apă? 

— MMM! a protestat Setne. 

Sadie şi cu mine ne-am uitat unul la altul. Ne-am înţeles 
pe muteşte că nu-l puteam dizolva pe Setne - aşa oribil 
cum era. Poate că văzuserăm prea multe lucruri groaznice 
în ultimele zile şi nu voiam să mai avem de-a face cu altele. 
Sau poate ştiam că Osiris era cel care trebuia să hotărască 
pedeapsa lui Setne, de vreme ce promiseserăm să aducem 
fantoma înapoi în Sala Judecăţii. 

Poate că, stând lângă obeliscul Ma'at-ului, înconjurați de 
Marea Haosului, ne-am dat amândoi seama că ce ne 
deosebea de Apophis era faptul că nu eram răzbunători. 
Regulile aveau rolul lor. Ne împiedicau să dăm greş. 

— İl tragem după noi, a zis Sadie. E o fantomă. Nu poate 
fi aşa de greu. 

L-am apucat de picioare şi am pornit-o înapoi pe chei. 
Setne se tot lovea cu capul de stânci, dar nu mă 
sinchiseam. Mă concentram intens doar să pun un picior 
înaintea celuilalt. Să te îndepărtezi de Marea Haosului era 
chiar mai dificil decât să te apropii de ea. 

Când am ajuns pe plajă, eram epuizat. Hainele îmi erau 
leoarcă de transpiraţie. Ne-am târât picioarele prin nisip 
şi, în cele din urmă, am ajuns pe culmea dealului. 

— Ah... 

Am rostit câteva cuvinte care cu siguranță nu erau 
divine. 

Pe câmpul plin de cratere de la poalele dealului se 

adunaseră demonii - cu sutele şi toţi mărşăluiau spre noi. 
Aşa cum bănuise Setne, umbra chiar trimisese un semnal 
de alarmă armatelor lui Apophis, iar acestea răspunseseră 
la apel. Eram prinşi între Marea Haosului şi o armată 
ostilă. 

Deja îmi puneam întrebarea de ce eu? 

Nu-mi dorisem decât să mă infiltrez în cea mai 
periculoasă zonă a Duatului, să fur umbra măreţului 
Stăpân al Haosului şi să salvez lumea. Aveam chiar aşa 
mari pretenţii? 

Demonii se aflau probabil la o distanţă cât două terenuri 
de fotbal, dar se apropiau cu repeziciune. Am estimat că 
erau cel puţin trei sau patru sute şi pe câmp apăreau tot 
mai mulţi. Câteva zeci de demoni înaripaţi erau chiar mai 
aproape de noi, coborând în cercuri. Cei doi fraţi Kane, Zia 
şi o fantomă împachetată ca un cadou trebuiau să lupte 
împotriva acestei armate. Nu prea aveam şanse de 
izbândă. 

— Sadie, poţi deschide un portal? am întrebat. 

A închis ochii şi s-a concentrat. A clătinat din cap. 

— Nu primesc niciun semnal de la Isis. Suntem prea 
aproape de Marea Haosului probabil. 

Gândul acesta m-a înspăimântat. Am încercat să convoc 
avatarul lui Horus. Nu s-a întâmplat nimic. Bănuiesc c-ar fi 
trebuit să-mi dau seama că era greu să-i canalizez puterile 
în locul ăsta, mai ales după ce-i cerusem o armă pe vas şi 
nu fusese în stare să-mi dea decât o pană de struţ. 

— Zia? am întrebat. Puterile lui Khepri sunt încă intacte. 
Poţi să ne scoţi de-aici? 

A apucat amuleta scarabeu. 

— Nu cred. Toate energia lui Khepri e folosită pentru a 
ne proteja de Haos. Nu poate face mai mult de-atât. 

Mi-a trecut prin minte să ne întoarcem la obeliscul alb. 
Ne puteam folosi de el să deschidem un portal. Dar am 
renunţat repede. Demonii ne-ar fi prins din urmă. 

— Nu putem scăpa de-aici, am zis. Nu putem să aruncăm 
chiar acum blestemul asupra lui Apophis? 

Zia şi Sadie au zis deodată: 

— Nu. 

Ştiam că aveau dreptate. Pentru ca vraja să funcţioneze 
trebuia să ne aflăm faţă în faţă cu Apophis. Dar nu-mi 
venea să cred să aveam să fim opriţi după ce ajunseserăm 
până aici. 

— Măcar să murim luptând. 

Am scos cârja şi biciul de la brâu. 

Sadie şi Zia şi-au pregătit toiegele şi baghetele. 

Apoi, la celălalt capăt al câmpului, trupele de demoni au 
fost cuprinse de derută. Încet, au pornit în altă direcţie şi 
au luat-o la fugă. În spatele armatei de demoni cerul a fost 
luminat de mingi de foc. Din craterele abia apărute s-au 
ridicat nori de fum. Părea că începuse o bătălie în cealaltă 
parte a câmpului. 

— Cine se luptă? am întrebat. Unii cu ceilalţi? 

— Nu, a precizat Zia, pe chipul căreia a apărut un 
zâmbet larg. Priveşte. 

Îmi era greu să disting ceva prin ceaţă, dar o trupă de 
luptători îşi croia încet drum prin ariergarda demonilor. 
Erau mai puţini la număr - poate în jur de o sută - dar 
demonii au cedat în faţa lor. Cei care n-au făcut-o au fost 
hăcuiţi, călcaţi în picioare sau aruncaţi în aer ca nişte 
artificii. 

— Sunt zeii! a zis Sadie. 

— Imposibil, am spus. Zeii n-ar veni în Duat să ne 
salveze! 

— Nu, zeii importanţi n-ar face asta mi-a zis zâmbind. 
Dar zeii bătrâni, uitaţi, din Casa de odihnă, da! Anubis a 
zis c-o să ceară întăriri. 

— Anubis? 

Nu mai înţelegeam nimic. Când se întâlnise cu Anubis? 

— Uite! a strigat Sadie. Ooo! 

Parcă nu mai ştia să vorbească. A arătat cu degetul spre 
noii noştri prieteni. Liniile de luptă s-au deschis pentru o 
clipă. O maşină neagră, elegantă, s-a aruncat în luptă. 
Probabil că şoferul era un maniac. A trecut peste demoni, 
făcând totul ca să-i lovească. A sărit peste gropi din care 
ieşea foc şi s-a învârtit în cerc, dând semnale cu farurile şi 

claxonând. Apoi s-a îndreptat direct spre noi până ce 
demonii din primele linii s-au împrăştiat. Doar câţiva 
demoni  înaripaţi mai curajoşi au avut tupeul să-l 
urmărească. 

Pe măsură ce maşina se apropia, am văzut că era o 
limuzină Mercedes. A urcat dealul, cu demonii lilieci pe 
urme şi a frânat brusc, ridicând un nor de praf roşu. 
Portiera şoferului s-a deschis şi din maşină a coborât un 
om mic şi păros în short albastru de înot. 

În viaţa mea nu m-am bucurat aşa de tare să văd pe 
cineva de-o asemenea urâţenie. 

Bes, în toată gloria lui oribilă, s-a cocoţat pe plafonul 
maşinii. S-a întors să-i înfrunte pe demonii lilieci. Ochii i s- 
au bulbucat. Gura i s-a deschis incredibil de tare şi părul 
de pe el s-a ridicat ca ţepii unui porc spinos. A strigat: 

— BUU! 

Demonii înaripaţi au tipat şi s-au dezintegrat. 

— Bes! 

Sadie a alergat spre el. 

Zeul pitic a rânjit. A alunecat pe capotă, aşa că era de 
înălţimea lui Sadie când ea l-a îmbrăţişat. 

— Uite-o pe fata mea! a zis. Carter, mută-ți fundul 
încoace! 

M-a îmbrăţişat şi pe mine. Chiar nu m-a deranjat că m-a 
mângâiat pe cap. 

— Şi Zia Rashid! a strigat Bes cu bunătate în glas. Am o 
îmbrăţişare şi pentru tine... 

— Nu e nevoie, a spus Zia făcând un pas înapoi. 
Mulţumesc. 

Bes a râs zgomotos. 

— Ai dreptate. Îmbrăţişările şi pupăturile mai târziu. 
Trebuie să vă scoatem de aici! 

— V... vraja cu umbra? s-a bâlbâit Sadie. Chiar a 
funcţionat? 

— Bineînţeles c-a funcţionat, copilă nebună! 

Bes s-a lovit cu pumnul în pieptul păros şi dintr-odată 
purta o uniformă de şofer. 

— Acum urcaţi-vă în maşină! 

M-am întors să-l iau pe Setne... şi mai să-mi stea inima-n 
loc. 

— O, sfinte Horus... Magicianul dispăruse. M-am uitat în 
toate părţile în speranţa că reuşise să se târască până mai 
încolo. Nici urmă de el. 

Zia a aruncat cu foc în locul în care stătuse întins. Din 
câte se pare fantoma nu se făcuse invizibilă pentru că nu s- 
a auzit niciun țipăt. 

— Setne era chiar acolo! a protestat Zia. Legat cu 
Panglicile lui Hathor! Cum e posibil să fi dispărut? 

Bes s-a încruntat. 

— Setne, zici? îl detest pe lingăul ăla. Aţi prins umbra 
şarpelui? 

— Da, am zis, dar Cartea lui Thoth e la Setne. 

— Poţi spune blestemul fără ea? a întrebat Bes. 

M-am uitat la Sadie. 

— Da, am răspuns deodată. 

— Atunci ne vom ocupa de Setne mai târziu, a spus Bes. 
N-avem timp acum! 

Mă gândesc că dacă tot trebuie să călătoreşti prin 
Ţinutul Demonilor, o limuzină e cea mai bună alegere. Din 
păcate, noua maşină a lui Bes nu era cu nimic mai curată 
decât cea pe care o abandonaserăm pe fundul Mării 
Mediterane primăvara trecută. M-am întrebat dacă le 
comanda aşa murdare, pline de cutii de mâncare 
chinezească, reviste mototolite şi haine jegoase. Sadie s-a 
aşezat pe scaunul din faţă. Zia şi cu mine ne-am urcat în 
spate. Bes a apăsat acceleraţia şi a pornit la vânătoarea de 
demoni. 

— Ai cinci puncte dacă-l loveşti pe cel cu topor în loc de 
cap! i-a strigat Sadie. 

Bum! Demonul cu topor în loc de cap a zburat peste 
capotă. 

Sadie a aplaudat. 

— Zece puncte dacă îi loveşti pe cei doi demoni înaripaţi 
în acelaşi timp. 

Bum, bum! Două gângănii foarte mari s-au izbit de 
parbriz. 

Sadie şi Bes râdeau de se prăpădeau. Eu eram prea 
preocupat să urlu: 

— Groapă! Ai grijă! Gheizer de foc! Fă stânga! 

Aşa sunt eu, mai practic. Îmi doream să rămân în viaţă. 
Am prins-o pe Zia de mână şi m-am străduit să nu-i dau 
drumul. 

Pe măsură ce ne apropiam de centrul bătăliei, am văzut 
că zeii îi împingeau înapoi pe demoni. Părea că întreaga 
comunitate a zeilor pensionari de la Ținuturile însorite îşi 
vărsa furia  geriatrică asupra forţelor întunericului. 
Tawaret, zeiţa hipopotam, era în frunte, îmbrăcată în 
uniformă de asistentă şi încălţată cu pantofi cu toc, cu o 
torţă aprinsă într-o mână şi cu o seringă în cealaltă. A lovit 
un demon în cap, altuia i-a înfipt seringa în fund şi acesta a 
leşinat pe loc. 

Doi bătrâni cu pânze în jurul mijlocului şontâcăiau de 
colo-colo, aruncând mingi de foc spre cer şi dând foc 
demonilor înaripaţi. Unul dintre bătrâni striga încontinuu: 
„Budinca mea!“, aparent fără niciun motiv. 

Heket, zeiţa broască, sărea pe câmpul de luptă şi-i lovea 
pe monştri cu limba. Părea să-i prefere pe cei cu capete de 
insectă. La câţiva metri de ea, Mekhit, senila zeiţă pisică îi 
izbea pe demoni cu cadrul, făcea „Miau“ şi sâsâia la ei. 

— Ar trebui să-i ajutăm? a întrebat Zia. 

Bes a chicotit. 

— N-au nevoie de ajutor. Nu s-au mai distrat aşa de bine 
de sute de ani. Au din nou un scop! Ne vor asigura spatele 
până ce vă voi duce la râu. 

— Dar nu mai avem barcă! am protestat. 

Bes a ridicat o sprânceană deasă. 

— Eşti sigur? 

A încetinit şi a coborât geamul. 

— Hei, scumpo! Te descurci? 

Tawaret s-a întors şi i-a zâmbit larg. 

— Suntem bine, dulceaţă! Mult noroc! 

— Mă întorc! a asigurat-o. 

I-a trimis bezele şi-am crezut că Tawaret o să leşine de 
fericire. 

Mercedesul a prins viteză. 

— Dulceaţă? am întrebat. 

— Auzi, puştiule, a mormăit Bes, eu mă leg de relaţiile 
tale? 

N-am avut curaj să mă uit la Zia, dar mi-a strâns mâna. 
Sadie n-a zis nimic. Poate că se gândea la Walt. 

Mercedesul a sărit peste ultima prăpastie din care 
ieşeau flăcări şi s-a oprit pe plaja de oase. 

I-am arătat epava Reginei egiptene. 

— Vezi? Nu mai avem barcă. 

— Serios? a întrebat Bes. Atunci asta ce-i? 

În bezna din amonte se zărea o lumină. 

— Ra, a spus Zia cu răsuflarea întretăiată. Se apropie 
barca soarelui. 

Pe măsură ce lumina se apropia, mi-am dat seama că 
avea dreptate. Pânza albă-aurie strălucea slab. Pe puntea 
bărcii fremătau sferele luminoase. Sobek, zeul cu cap de 
crocodil stătea la prova, şi cu o prăjină lungă dădea la o 
parte monştrii din râu. lar pe tronul de foc din mijlocul 
bărcii soarelui stătea bătrânul zeu Ra. 

— Saluuuuuut! a strigat el de departe. Avem prăjiturele! 

Sadie l-a sărutat pe Bes pe obraz. 

— Eşti genial! 

— Stai aşa, a mormăi piticul. Tawaret o să fie geloasă. 
Întâmplarea face că ne-am potrivit la fix. Atât ne-ar fi fost 
dacă am fi ratat barca soarelui. 

M-am înfiorat la gândul ăsta. 

Ra făcea acest drum de mii de ani - o pornea spre Duat 
la apus, călătorea pe Râul Nopţii şi, în zori, ieşea din nou 
în lumea muritorilor. Însă era o călătorie într-un singur 
sens şi barca avea un program strict. Pe măsură ce Ra 
trecea prin Casele Nopţii, porţile acestora se închideau 
până în seara următoare, motiv pentru care era foarte 
simplu ca nişte călători muritori ca noi să rămână izolaţi 
acolo. Sadie şi cu mine mai trecuserăm prin asta şi nu 
fusese deloc distractiv. 

În timp ce barca soarelui se apropia de mal, Bes ne-a 
zâmbit strâmb. 

— Gata, copii? Am senzaţia că situaţia nu e deloc roz în 
lumea muritorilor. 

Era primul lucru nesurprinzător pe care-l auzisem toată 
ziua. 

Luminiţele strălucitoare au coborât pasarela şi noi am 
urcat la bord, pornind spre ceea ce era posibil să fie 
ultimul răsărit de soare din istorie. 

17. Casa din Brooklyn porneşte la 


război 


SADIE 


Mi-a părut rău că a trebuit să părăsesc Ținutul 
demonilor. 

[Da, Carter, vorbesc foarte serios.] _ 

La urma urmei, vizita fusese un succes. li salvasem pe 
Zia şi pe fratele meu de fantoma aceea sinistră, Setne. 
Capturasem umbra şarpelui. Asistasem la atacul Brigăzii 
de pensionari în toată splendoarea ei şi, mai presus de 
toate, îl regăsisem pe Bes. Cum să n-am amintiri plăcute 
de-acolo? Intr-o bună zi aş putea chiar să-mi petrec 
vacanţa pe plaja de acolo, să închiriez o cabană la Marea 
Haosului. De ce nu? 

Activitatea intensă mă distrăsese şi de la gânduri mai 
puţin plăcute. Dar odată ce am ajuns pe mal şi mi-am tras 
sufletul, am început să mă gândesc la modul în care 
aflasem vraja care salvase umbra lui Bes. Exaltarea mea s- 
a transformat în disperare. 

Walt. O, Walt! Ce făcuse? 

Mi-am amintit cât fusese de lipsit de viaţă şi de rece 
când îl ţinusem în braţe printre ruinele templului. Apoi, 
brusc, deschisese ochii şi oftase. 

„Uite“, îmi spusese. 

Pe dinafară, era Walt pe care-l cunoşteam. Dar în Duat... 
strălucea zeul Anubis, iar aura lui cenuşie de fantomă îl 
ţinea pe Walt în viaţă. 

„Sunt tot eu“, au spus la unison. Vocile lor mi-au făcut 
pielea de găină. 

„Ne vedem în zori“, m-au asigurat, „la Prima Nomă, 
dacă... dacă eşti sigură că nu mă urâăşti...“ 

Să-l urăsc? Sau să-i urăsc? Zei ai Egiptului, nici nu mai 
ştiam cum să-i spun! Şi cu siguranţă nu ştiam ce simţeam 
sau dacă voiam să-l mai văd vreodată. 

Am încercat să nu mă mai gândesc la asta. Deocamdată, 
trebuia să-l învingem pe Apophis. Nu exista nicio garanţie 
că vraja ne va reuşi, chiar dacă îi capturaserăm umbra. Mă 
îndoiam că Apophis îşi va vedea de treburi în timp ce noi 
încercam să-l eliminăm din univers. Şi era foarte probabil 
să fie nevoie de mai multă magie pentru blestem decât 
aveam eu şi Carter împreună. Dacă avea să ne mistuie 
focul, dilema mea legată de Walt n-ar fi mai fi fost o 
problemă. 

Cu toate astea, nu m-am putut abţine să nu mă gândesc 
la el/la ei - la cât de perfect li se contopeau ochii calzi şi 
căprui şi la cât de natural părea zâmbetul lui Anubis pe 
faţa lui Walt. 

Brrr! Gândul ăsta nu mă ajuta deloc. 

Am urcat la bordul bărcii soarelui - Carter, Zia, Bes şi cu 
mine. Eram nespus de liniştită că piticul meu preferat ne 
însoțea în lupta finală. Chiar aveam nevoie în viaţa mea de 
un zeu urât de nădejde. 

La prova, vechiul nostru duşman Sobek mă privea cu 
zâmbetul lui de crocodil, singurul de altfel pe care cred că- 
l avea. 

— Deci... copilaşii Kane s-au întors. 

— Deci, m-am răstit, zeul crocodil vrea una în dinţi. 

Sobek şi-a dat pe spate capul verde acoperit de solzi şi a 
izbucnit în râs. 

— Ai perfectă dreptate, fetiţo! Ai oase de fier. 

Presupun că era un compliment. Am ales să-i zâmbesc 
dispreţuitor şi să-i întorc spatele. Sobek respecta doar 
puterea. La prima noastră întâlnire îl scufundase pe Carter 
în Rio Grande, iar pe mine mă azvârlise peste graniţa 
dintre Texas şi Mexic. Nu ne împrieteniserăm mai tare de 
atunci. Din câte auzisem, fusese de acord să ni se alăture 
numai pentru că Horus şi Isis îl ameninţaseră că-i vor 
provoca foarte multă durere. Nu puteai pune prea mare 
bază pe loialitatea lui. 

Sferele strălucitoare din echipaj dansau în jurul meu, 
murmurându-mi în minte urări de bun venit: Sadie. Sadie. 
Sadie. Odinioară, şi ele voiseră să mă omoare; dar de când 
îl trezisem pe bătrânul lor stăpân, Ra, deveniseră destul de 
prietenoase. 

— Da, salut, băieţi, am murmurat. Mă bucur să vă văd. 
Scuzaţi-mă. 

I-am urmat pe Carter şi Zia spre tronul de foc. Ra ne-a 
rânjit cu gura fără dinţi. Era la fel de bătrân şi plin de 
riduri cum îl ştiam, dar parcă avea ceva diferit în privire. 
Înainte, privirea lui trecuse întotdeauna peste mine, de 
parcă aş fi fost o parte din decor. Acum chiar se concentra 
pe chipul meu. 

A întins un platou cu pricomigdale şi biscuiţi de 
ciocolată care între timp se topiseră puţin de la căldura 
tronului. 

— Prăjiturele? Iupiii! 

— Ăăă... mulţumesc. 

Carter a luat o pricomigdală. 

Fireşte, am optat pentru ciocolată. Nu mai mâncasem 
omeneşte de când părăsisem sala de judecată a tatălui 
nostru. 

Ra a lăsat platoul jos şi s-a ridicat cu greutate. Bes a 
încercat să-l ajute, dar Ra nu l-a oprit. A arătat spre Zia. 

— Zia, a ciripit fericit, cântând parcă un cântec de 
leagăn. Zia, Zia, Zia. 

Şocată, mi-am dat seama că era prima oară când îl 
auzeam folosind numele ei adevărat. A întins mâna pentru 
a-i atinge amuleta cu scarabeu. Zia s-a tras înapoi 
neliniştită. Apoi s-a uitat la Carter cerându-i părerea. 

— E în regulă, a asigurat-o Carter. 

Ea a tras aer în piept. Şi-a desfăcut colierul şi i l-a pus 
bătrânului în mână. Din scarabeu a izvorât o lumină caldă, 
care i-a învăluit pe Zia şi pe Ra într-o aură strălucitoare. 

— Bine, bine, a spus Ra. Bine... 

Mă gândeam că starea bătrânului zeu avea să se 
îmbunătăţească. În schimb, a început să se dezintegreze. 

A fost unul dintre cele mai tulburătoare lucruri pe care 

le văzusem într-o zi cu foarte multe lucruri tulburătoare. 
Intâi i-au căzut urechile şi s-au transformat în ţărână. Apoi 
pielea a început să se transforme în nisip. 

— Ce se întâmplă? am strigat. N-ar trebui să facem 
ceva? 

Carter a căscat ochii îngrozit. A deschis gura, dar nu s-a 
auzit nimic. 

Faţa zâmbitoare a lui Ra a dispărut. Braţele şi picioarele 
i s-au desprins precum o sculptură de nisip uscată. Bucăţi 
din el s-au împrăştiat în Râul Nopţii. 

Bes a mormăit. 

— Ce rapid a fost. 

Nu părea deosebit de şocat. 

— De obicei, durează mai mult. 

M-am uitat la el. 

— Ai mai văzut aşa ceva? 

Bes mi-a zâmbit forţat. 

— Hei, pe vremuri am muncit şi eu pe barca soarelui. Cu 
toţii l-am văzut pe Ra trecând prin acest ciclu. Dar a trecut 
foarte mult timp de-atunci. Priveşte. 

A arătat spre Zia. 

Scarabeul îi dispăruse din mâini, dar lumina aurie a 
continuat să strălucească în jurul ei ca un halo. S-a întors 
spre mine cu un zâmbet luminos. N-o mai văzusem 
niciodată atât de liniştită, atât de încântată. 

— Acum înţeleg. 

Vocea ei era mult mai plină, un cor de tonuri care se 
revărsau prin Duat. 

— E vorba despre echilibru, nu-i aşa? Gândurile mele şi 
ale lui. Sau ale mele şi ale ei...? 

A râs ca un copil care merge pentru prima dată cu 
bicicleta. 

— În sfârşit renăscut! Aţi avut dreptate, Sadie şi Carter! 
După atâtea mii de ani în beznă, în cele din urmă am 
renăscut graţie compasiunii Ziei. Am şi uitat cum e să fii 
tânăr şi puternic. 

Carter a făcut un pas înapoi. Nu-l putea condamna. 
Amintirea momentului în care Walt şi Anubis se 

contopiseră era încă proaspătă în mintea mea, aşa că 
înţelegeam ce simţea Carter; era cel puţin ciudat s-o auzi 
pe Zia vorbind despre ea la persoana a treia. 

Am privit adânc în Duat. În locul Ziei stătea un bărbat 
înalt care purta o armură din piele şi bronz. În anumite 
privinţe, încă arata ca Ra. Era chel. Faţa îi era îmbătrânită 
şi acoperită de riduri, cu acelaşi zâmbet amabil (doar că 
avea dinţi). Acum însă stătea drept. Era plin de muşchi. 
Pielea lui strălucea precum aurul topit. Era cel mai galben, 
cel mai auriu bunic din lume. 

Bes a îngenuncheat. 

— Stăpâne Ra. 

— Ah, micul meu prieten. 

Ra i-a ciufulit zeului pitic părul. 

— Ridică-te! Mă bucur să te văd. 

La prova, Sobek a luat poziţia de drepţi, ţinându-şi 
toiagul de fier ca pe o puşcă. 

— Stăpâne Ra! Ştiam că te vei întoarce. 

Ra a chicotit. 

— Sobek, reptilă bătrână. M-ai înfuleca la cină dacă ai 
şti că aşa vei scăpa nepedepsit. Horus şi Isis te-au ţinut în 
frâu? 

Sobek şi-a dres glasul. 

— Întocmai cum spui, regele meu. 

A ridicat din umeri. 

— Nu-mi pot schimba firea. 

— Nu contează, a spus Ra. În curând vom avea nevoie de 
puterea ta. Ne apropiem de răsărit? 

— Da, regele meu. 

Sobek a făcut un semn în faţă. 

Am văzut lumina de la capătul tunelului - la propriu. Pe 
măsură ce ne apropiam de capătul Duatului, Râul Nopţii se 
lărgea. Porţile de ieşire erau cam la un kilometru mai în 
faţă, flancate de statui ale zeului soare. Dincolo de ele, 
strălucea lumina zilei. Râul se transforma în nori şi se 
vărsa în cerul dimineţii. 

— Foarte bine, a zis Ra. Condu-ne la Gizeh, Sobek. 

— Da, regele meu. 

Zeul crocodil şi-a lăsat toiagul de fier în apă, 
împingându-ne ca un gondolier. 

Carter rămăsese nemişcat. Bietul de el se uita la zeul 
soarelui cu un amestec de fascinaţie şi şoc. 

— Carter Kane, a spus cu afecţiune Ra, ştiu că e dificil 
pentru tine, dar Ziei îi pasă de tine foarte mult. 
Sentimentele ei nu s-au schimbat. 

Am tuşit. 

— Ăăă... am o rugăminte. Te rog să nu-l săruţi. 

Ra a râs. Imaginea lui a tremurat şi am văzut-o iar pe 
Zia în faţa mea. 

— E în regulă, Sadie, mi-a promis. N-ar fi momentul cel 
mai potrivit. 

Carter s-a întors cu greutate. 

— Ăăă... Eu o să... să fiu acolo. 

S-a lovit de catarg, apoi s-a îndreptat clătinându-se spre 
pupa. 

Zia s-a încruntat îngrijorată. 

— Sadie, ai grijă de el, bine? În curând vom ajunge în 
lumea muritorilor. Eu trebuie să rămân vigilentă. 

De data asta n-am comentat nimic. M-am dus să văd ce 
face fratele meu. 

Se prăbuşise lângă cârmă, cu capul între genunchi. 

— Eşti în regulă? am întrebat. O întrebare stupidă, ştiu. 

— Fata de care-mi place e un bătrân, a murmurat el. E 
un bătrân gălbejit cu o voce mai groasă decât a mea. Am 
sărutat-o pe plajă şi acum... 

M-am aşezat lângă el. Luminiţele strălucitoare dansau 
nerăbdătoare în jurul nostru pe măsură ce barca se 
apropia de lumina zilei. 

— Ai sărutat-o, zici? am spus. Detalii, te rog. 

M-am gândit că s-ar simţi mai bine dacă ar vorbi despre 
asta. Nu sunt sigură că a funcţionat, dar cel puţin a ridicat 
capul. Mi-a povestit despre călătoria cu Zia prin serapeum 
şi despre distrugerea Reginei egiptene. 

Ra - adică Zia - stătea la prova între Sobek şi Bes, având 
grijă să nu privească spre noi. 

— Deci i-ai spus că e în regulă, am rezumat. Ai încurajat- 


286 


o să-l ajute pe Ra. Şi acum te îndoieşti. 

— Mă poţi învinui? a întrebat. 

— Amândoi am găzduit zei, am spus. Nu trebuie să fie 
ceva permanent. Şi e tot Zia. În plus, mergem la luptă. 
Dacă nu vom supravieţui, vrei să-ţi petreci ultimele câteva 
ore din viaţă ţinând-o la distanţă? 

Mi-a studiat cu atenţie expresia. 

— Ce s-a întâmplat cu Walt? 

Ah... Punct ochit, punct lovit. Uneori Carter parcă îmi 
cunoştea numele secret la fel de bine cum i-l cunoşteam 
eu. 

— Eu... nu ştiu exact. E în viaţă, numai pentru că... 

— Îl găzduieşte pe Anubis, a terminat Carter propoziţia. 

— Ştiai? 

A clătinat din cap. 

— N-am ştiut până nu ţi-am văzut faţa. Dar e logic. Walt 
are un talent pentru... orice o fi asta. Atingere nefastă. 
Magia morţii. 

Nu ştiam ce să răspund. Venisem aici ca să-l consolez pe 
Carter şi să-l asigur că totul va fi în regulă. Acum, nu ştiu 
cum, reuşise să inverseze rolurile. 

Mi-a pus mâna pe genunchi. 

— S-ar putea să funcţioneze, surioară. Anubis îl poate 
ţine în viaţă pe Walt. Walt ar putea avea o viaţă normală. 

— Asta numeşti tu normal? 

— Anubis n-a avut niciodată o gazdă umană. Asta e 
şansa lui de-a avea un corp real, de-a fi făcut din carne şi 
oase. 

M-am cutremurat. 

— Carter, nu seamănă cu situaţia Ziei. Fa se poate 
separa în orice moment. 

— Stai să văd dacă înţeleg, a spus Carter. Doi tipi de 
care îţi plăcea - unul care era pe moarte şi unul care nu 
era disponibil pentru că e zeu - sunt acum un singur tip, 
care nu e pe moarte şi nu e indisponibil. Şi tot te plângi. 

— Nu mă face să par ridicolă! am strigat. Nu sunt 
ridicolă! 

Cei trei zei m-au privit pe sub sprâncene. 

— În regulă. Bine. Am fost ridicolă. 

— Uite ce e, a spus Carter, propun să ne luăm cu mâinile 
de cap mai târziu, bine? Presupunând că n-o să murim. 

A oftat. 

— Fie. 

L-am ajutat pe fratele meu să se ridice şi ne-am alăturat 
zeilor la prora când barca soarelui a ieşit din Duat. Râul 
Nopţii a dispărut în spatele nostru şi am început să 
navigăm printre nori. 

Egiptul se întindea roşu, auriu şi verde în lumina zorilor. 
Spre vest, prin deşert se roteau furtuni de nisip. Spre est, 
Nilul şerpuia prin Cairo. Chiar sub noi, la marginea 
oraşului, trei piramide se înălţau pe câmpiile din Gizeh. 

Sobek a lovit cu toiagul în prova navei. A strigat ca un 
crainic: 

— În sfârșit, Ra a revenit cu adevărat! Bucuraţi-vă, 
oameni! Să se adune mulțimile de închinători! 

Poate că Sobek îndeplinise o formalitate sau poate voise 
să-l linguşească pe Ra sau, poate, să-l facă pe bătrânul zeu 
al soarelui să se simtă prost. Indiferent cum stăteau 
lucrurile, nu se strângea nimeni sub noi. 

Fără îndoială, nimeni nu se bucura. 

Văzusem peisajul ăsta de multe ori, dar ceva nu era în 
regulă. Incendiile pustiau oraşul. Străzile păreau ciudat de 
goale. Nu se vedea picior de turist, nu era nimeni în jurul 
piramidelor. Nu mai văzusem oraşul Gizeh atât de pustiu. 

— Unde e toată lumea? am întrebat. 

Sobek a şuierat dezgustat. 

— Ar fi trebuit să-mi dau seama. Oamenii slabi se ascund 
sau sunt speriaţi din cauza agitaţiei din Egipt. Apophis a 
planificat asta cum trebuie. Pe câmpul de luptă ales de el 
nu vor interveni oameni. 

M-am cutremurat. Auzisem despre problemele din Egipt 
din ultima vreme şi de toate dezastrele naturale ciudate, 
dar nu mă gândisem că ele făceau parte din planul lui 
Apophis. Dacă acesta era câmpul de luptă ales de el... 

Am scrutat cu atenţie câmpiile din Gizeh. Uitându-mă în 
Duat, mi-am dat seama că zona nu era tocmai pustie. 

Încolăcit la baza Marii Piramide era un şarpe uriaş alcătuit 
dintr-o tornadă de nisip roşu şi beznă. Ochii îi erau ca nişte 
puncte luminoase incandescente şi colții ascuţiţi ca nişte 
fulgere. La atingerea lui deşertul începea să fiarbă, iar 
piramida se zguduia cu un sunet sinistru. Una dintre cele 
mai vechi structuri din istoria omenirii era pe cale să se 
năruie. 

Simţeam prezenţa lui Apophis chiar şi de la înălţime. 
Panica şi frica pe care le răspândea erau atât de puternice 
încât îi simţeam pe muritorii din Cairo ascunzându-se în 
case, temându-se să iasă. Intregul Egipt îşi ţinea 
răsuflarea. 

În timp ce-l priveam, Apophis şi-a ridicat capul uriaş de 
cobră. A muşcat din deşert, căscând un crater de 
dimensiunile unei case. Apoi s-a tras înapoi ca lovit şi a 
sâsâit furios. La început nu mi-am dat seama cu ce se 
lupta. Am invocat vederea de pasăre de pradă a lui Isis şi 
atunci am observat o siluetă suplă într-o salopetă din piele 
de leopard, cu cuțite în mâini, care sărea cu o agilitate şi o 
viteză neomeneşti, lovind şarpele şi evitându-i muşcătura. 
Bast îl ţinea ocupat pe Apophis, fără niciun alt ajutor. 

Am simţit un gust amar. 

— E singură. Unde sunt ceilalţi? 

— Aşteaptă ordinele faraonului, a spus Ra. Haosul i-a 
dezbinat şi i-a zăpăcit. Nu vor porni la luptă fără un lider. 

— Atunci condu-i! i-am cerut. 

Zeul soarelui s-a transformat. A început să strălucească 
şi, pentru o clipă, în faţa mea a apărut Zia. M-am întrebat 
dacă nu cumva mă va face una cu pământul. Aveam 
senzaţia că i-ar fi fost destul de uşor acum. 

— Îl voi înfrunta pe vechiul meu inamic, a spus ea calm, 
dar cu vocea lui Ra. N-o voi lăsa pe pisica mea loială să 
lupte de una singură. Sobek, Bes - urmaţi-mă. 

— Da, regele meu, a spus Sobek. 

Bes şi-a trosnit degetele. Costumul de şofer a dispărut, 
înlocuit de slipul de care era atât de mândru. 

— Haos... pregăteşte-te pentru întâlnirea cu Urâţenia! 

— Staţi aşa, a spus Carter. Şi noi? Avem umbra şarpelui. 

Corabia aluneca rapid şi se pregătea să aterizeze la sud 
de piramide. 

— Pe rând, Carter. 

Zia a arătat spre Marele Sfinx care se afla la vreo trei 
sute de metri de piramide. 

— Tu şi Sadie trebuie să-l ajutaţi pe unchiul vostru. 

Din labele Sfinxului se ridica un fuior de fum de la 
intrarea într-un tunel. Mi-a stat inima în loc. Zia ne 
spusese cândva că tunelul fusese ascuns pentru a-i 
împiedica pe arheologi să găsească drumul spre Prima 
Nomă. Era evident că intrarea în tunel fusese forţată. 

— Prima Nomă stă să cadă, a spus Zia. 

Şi-a schimbat din nou înfăţişarea, şi din nou în faţa mea 
a reapărut zeul soare. Mi-ar fi plăcut ca el/ea/ei să se 
hotărască odată. 

— O să-l ţin la distanţă pe Apophis cât pot de mult, a 
spus Ra. Dar dacă nu-i ajutaţi pe unchiul şi pe prietenii 
voştri cât mai repede, nu vom mai avea ce salva. Casa 
vieţii va cădea. 

M-am gândit la bietul Amos şi la tinerii noştri învăţăcei, 
înconjurați de o mulţime de magicieni rebeli. Nu-i puteam 
lăsa să fie măcelăriți. 

— Are şi ea dreptate, am spus. Ăăăă, adică el. Sau ce-o 
fi. 

Carter a dat din cap fără tragere de inimă. 

— Vei avea nevoie de astea, Stăpâne Ra. 

I-a întins zeului soare cârja şi biciul, dar Ra a clătinat 
din cap. Sau Zia a clătinat din cap. Pe toţi zeii din Egipt, 
totul este atât de derutant! 

— Când ţi-am spus că zeii îşi aşteaptă faraonul, a spus 
Ra, m-am referit la tine, Carter Kane, Ochiul lui Horus. 
Sunt aici ca să lupt cu vechiul meu duşman, nu ca să 
revendic tronul. Acesta e destinul tău. Uneşte-i pe cei din 
Casa vieţii şi adună-i pe zei în numele meu. Nu te teme, îl 
voi ţine ocupat pe Apophis până veţi veni. 

Carter s-a uitat la cârja şi biciul pe care le ţinea în 
mâini. Părea la fel de speriat ca atunci când Ra se 
transformase în nisip. 

Nu-l puteam condamna. Carter tocmai fusese obligat să 
preia tronul creaţiei şi să conducă în luptă o armată de 
magicieni şi zei. Cu un an în urmă, ba chiar şi acum şase 
luni, ideea că fratele meu va avea o asemenea 
responsabilitate m-ar fi îngrozit până în măduva oaselor. 

Dar în mod ciudat lucrul ăsta nu mă mai deranja. Era 
chiar reconfortant să mă gândesc la Carter ca la un faraon. 
Sunt sigură că voi regreta ce spun acum şi sunt sigură că 
nici Carter nu mă va lăsa să uit, dar adevărul e că mă 
bazasem pe fratele meu încă de când ne mutaserăm în 
Casa din Brooklyn. Mă obişnuisem să depind de puterea 
lui. Aveam încredere că va lua deciziile corecte, chiar şi 
atunci când îi lipsea încrederea. Când îi aflasem numele 
secret, văzusem o trăsătură foarte evidentă a caracterului 
său: cea de lider. 

— Eşti pregătit, i-am spus. 

— Aşa e, a încuviinţat Ra. 

Carter ne-a privit, puţin uimit, dar cred că şi-a dat 
seama că nu-l tachinam - nu de data asta. 

Bes i-a tras un pumn în umăr. 

— Normal că eşti pregătit, puştiule. Nu mai pierde 
timpul şi du-te să-ţi salvezi unchiul! 

Privindu-l pe Bes, m-am abținut să lăcrimez gândindu- 
mă că-l mai pierdusem o dată. 

Cât despre Ra, părea foarte încrezător, dar era încă 
prizonier în corpul Ziei Rashid. Ea era într-adevăr un 
magician puternic, dar era novice în treaba asta cu 
găzduirea. Dacă ezita chiar şi numai puţin, sau dacă se 
suprasolicita... 

— Mult noroc, atunci. 

Carter a înghiţit în sec. 

— Sper că... 

S-a oprit. Mi-am dat seama că bietul băiat încerca să-şi 
ia rămas-bun de la prietena lui, pe care o vedea pentru 
ultima dată, şi n-o putea săruta fără să-l sărute în acelaşi 
timp şi pe zeul soarelui. Carter a început să se transforme. 
Hainele, rucsacul, chiar şi cârja şi biciul au fost înlocuite 
de pene. S-a micşorat până a ajuns de dimensiunea unui 

şoim maroniu cu alb. Apoi şi-a desfăcut aripile şi şi-a luat 
zborul din barcă. 

— Detest partea asta, am murmurat. 

Am invocat-o pe Isis şi i-am făcut o invitaţie: Acum. E 
timpul să acţionăm impreună. 

M-am simţit imediat cuprinsă de magia ei, de parcă 
cineva ar fi pornit suficiente generatoare hidroelectrice cât 
să lumineze o ţară întreagă şi canalizase energia prin 
mine. M-am transformat într-un erete (erete, nu egretă) şi 
m-am ridicat spre cer. 

De data asta n-am mai avut probleme să redevin om. M- 
am întâlnit cu Carter la picioarele Marelui Sfinx şi am 
cercetat proaspăta intrare în tunel. Rebelii nu fuseseră 
prea subtili. Blocuri de piatră de mărimea unor automobile 
fuseseră transformate în ruine. Nisipul din jur se înnegrise 
şi se topise. Oamenii lui Sarah Jacobi folosiseră fie o vrajă 
ha-di, fie mai multe batoane de dinamită. 

— Tunelul ăsta... am spus. Celălalt capăt nu dă în Sala 
Epocilor? 

Carter a dat din cap încruntat. A scos cârja şi biciul care 
străluceau cu o lumină albă, fantomatică. S-a năpustit în 
beznă. Am invocat toiagul şi bagheta şi l-am urmat. 

În coborâre, am văzut semne ale unei lupte. Pereţii şi 
scările erau arse de la explozii. O parte din tavan se 
prăbuşise. Carter a reuşit să croiască un drum cu puterea 
lui Horus, dar, odată intraţi, tunelul s-a surpat în spatele 
nostru. N-aveam cum să mai ieşim pe acolo. 

Dedesubt, se auzeau zgomote de luptă - cineva rostea 
cuvinte divine; o confruntare între magia de foc, apă şi 
pământ. S-a auzit răgetul unui leu şi scrâşnetul de metal 
pe metal. 

După câţiva metri, am dat peste prima victimă. Un tânăr 
într-o uniformă militară gri, zdrenţuită stătea sprijinit de 
perete, ţinându-se de burtă şi abia respirând. 

— Leonid! am strigat. 

Prietenul meu rus era palid şi plin de sânge. l-am pus 
mâna pe frunte. Era rece. 

— Jos, a suspinat. Prea mulţi. Am încercat... 

— Stai aici, am spus, dându-mi seama că era o prostie, 
căci nu se putea mişca. O să revenim cu ajutoare. 

A dat din cap plin de curaj, dar m-am uitat la Carter şi 
am ştiut că şi el se gândea la acelaşi lucru. Se putea ca 
Leonid să nu mai reziste atâta. Avea uniforma îmbibată cu 
sânge. Ţinea o mână pe burtă, acolo unde avea o rană - de 
gheare, cuțite sau de vreo magie sinistră. 

Am făcut o vrajă de tip încetineşte asupra lui Leonid, 
care, cel puţin, îi stabiliza respiraţia şi îi încetinea fluxul 
sangvin, dar n-avea să-l ajute prea mult. Bietul de el îşi 
riscase viaţa ca să scape din Sankt Petersburg. Venise 
până în Brooklyn ca să mă avertizeze în legătură cu 
iminentul atac. Încercase să protejeze Prima Nomă de 
foştii lui stăpâni, care-l doborâseră şi trecuseră peste el, 
lăsându-l să moară în chinuri. 

— Ne vom întoarce. 

Carter şi cu mine ne-am văzut de drum. 

Am ajuns la capătul treptelor şi am intrat în luptă. Un 
leu shabti a sărit la mine. Isis a reacţionat mai repede 
decât mine. M-a pus să zic un singur cuvânt: Fah! şi 
hieroglifa pentru Fliberează a licărit în aer: 

Leul s-a transformat într-o statuetă de ceară şi s-a lovit 
de pieptul meu fără să mă rănească. 

Coridorul era cuprins de haos. Învăţăceii noştri luptau 
cu îndârjire cu magicieni inamici. Chiar în faţa noastră se 
adunaseră o duzină de rebeli pentru a bloca intrarea în 
Sala Epocilor şi se părea că prietenii noştri încercau să 
treacă de ei. 

Pentru o clipă, totul mi s-a părut anapoda. N-ar fi trebuit 
să fie ei cei ce apără uşile? Apoi mi-am dat seama ce 
trebuie să se fi întâmplat. Atacul asupra tunelului închis îi 
surprinsese pe aliaţii noştri. Se repeziseră să-l ajute pe 
Amos, dar în momentul în care ajunseseră la uşi, duşmanii 
erau deja înăuntru. Acum, aceştia din urmă nu permiteau 

întăririlor noastre să ajungă la Amos, care era, probabil 
singur în sală, înfruntându-i pe Sarah Jacobi şi echipa ei de 
elită. 

Am simţit un val de adrenalină. M-am aruncat în luptă, 
folosind vrăji din arsenalul incredibil de variat al lui Isis. 
Recunosc că era bine să fiu din nou zeiţă, dar trebuia să-mi 
dozez cu atenţie energia. Dacă-i dădeam frâu liber lui Isis, 
i-ar fi distrus pe inamicii noştri în câteva secunde, dar m-ar 
fi prăjit şi pe mine cu ocazia asta. Trebuia să-i temperez 
pornirea de a-i sfâşia pe nevolnicii muritori. 

Mi-am aruncat bagheta ca pe un bumerang şi am lovit 
un magician masiv şi bărbos care striga în rusă, în timp ce 
lupta cu sabia împotriva lui Julian. j 

Rusul a dispărut într-o explozie aurie. În locul în care se 
aflase, a apărut un hamster care a chiţăit speriat şi a 
zbughit-o în fugă. Julian mi-a zâmbit. Din sabia lui ieşea 
fum, manşetele pantalonilor îi erau arse, dar în rest părea 
în regulă. 

— Era şi timpul! a spus. 

Dar a fost atacat de un alt magician şi n-am mai avut 
vreme de poveşti. Carter a înaintat mânuind cârja şi biciul 
de parcă s-ar fi antrenat cu ele toată viaţa. Un magician 
inamic a invocat un rinocer - ceea ce mi s-a părut destul 
de nepoliticos, având în vedere spaţiul strâmt. Carter l-a 
lovit cu biciul şi fiecare lanţ cu ţepi s-a transformat într-o 
funie de foc. Rinocerul s-a prăbuşit, tăiat în trei, şi s-a topit 
într-o grămadă de ceară. 

Nici ceilalţi prieteni nu se descurcau rău. Felix folosea o 
vrajă de gheaţă pe care n-o mai văzusem - îşi transforma 
duşmanii în oameni de zăpadă mari şi pufoşi, cu nasuri din 
morcovi şi pipe în gură. Armata de pinguini dansa în jurul 
lui, îi ciupeau pe magicienii inamici şi le furau baghetele. 

Alyssa înfrunta o altă maestră în mânuirea elementului 
pământ, dar rusoaica îi era în mod clar inferioară. Probabil 
că nu mai avusese de-a face cu puterea lui Geb. De fiecare 
dată când ea invoca o creatură de piatră sau încerca să 
arunce cu bolovani, atacurile ei se prefăceau în praf. 
Alyssa a pocnit din degetele, iar podeaua s-a transformat 

în nisipuri mişcătoare sub picioarele adversarei. Rusoaica 
s-a scufundat până la umeri şi a rămas prinsă acolo. 

La capătul dinspre nord al coridorului, Jaz 
îngenunchease lângă Cleo şi-i îngrijea acesteia braţul care 
fusese transformat într-o floarea-soarelui. În orice caz, 
Cleo se descurcase mai bine decât adversarul ei. La 
picioarele ei se afla un exemplar de mărimea unui om al 
romanului David Copperfield, despre care cred că fusese 
cândva un magician inamic. 

(Carter îmi spune că David Copperfield chiar este un 
magician. Din nu ştiu ce motiv, i se pare amuzant. Ignoră.-l. 
Eu aşa fac.) 

Până şi picii se implicaseră în luptă. Micuţa Shelby îşi 
împrăştiase creioanele pe hol pentru ca inamicii să alunece 
pe ele. Acum îşi folosea bagheta ca pe o rachetă de tenis, 
alergând printre picioarele magicienilor adulţi, lovindu-i 
peste fund şi strigând: „Mori, mori, mori!“ 

Nu-i aşa că cei mici sunt adorabili? 

A pocnit un războinic metalic imens, un shabti, fără 
îndoială, iar acesta s-a transformat într-un porc vietnamez 
colorat în toate culorile curcubeului. Dacă supravieţuiam, 
ceva-mi spunea că Shelby va vrea să-l păstreze. 

Câţiva dintre locuitorii Primei Nome ne ajutau, dar erau 
îngrijorător de puţini. O mână de magicieni bătrâni 
decrepiţi şi de comercianţi disperaţi aruncau talismane şi 
deviau vrăji. 

Incet, dar sigur, mi-am croit drum spre uşi, unde 
majoritatea inamicilor păreau să se concentreze pe un 
singur oponent. 

Când mi-am dat seama cine era, am fost tentată să mă 
transform într-un hamster şi să fug de acolo chiţăind. 

Sosise Walt. A pătruns în liniile inamicului cu mâinile 
goale - aruncând un magician rebel pe hol cu o putere 
supraomenească, apoi atingându-l pe altul şi înfăşurându-l 
instantaneu în pânză pentru mumii. A apucat toiagul unui 
al treilea rebel, iar acesta s-a prefăcut în praf. În cele din 
urmă, a făcut un semn spre restul duşmanilor, iar aceştia 
s-au micşorat până la dimensiunile unei păpuşi. Fiecare 

dintre micuţii magicieni s-a trezit într-o urnă - ca cele 
folosite pentru a îngropa organele interne ale mumiilor - 
închisă cu capac în formă de cap de animal. Bieţii 
magicieni strigau disperaţi, loveau în vasele de lut şi se 
bălăbăneau ca nişte popice foarte nefericite. 

Walt s-a întors spre prietenii noştri. 

— Toată lumea e în regulă? 

Arăta ca Walt cel de pe vremuri - înalt şi musculos, cu 
faţa încrezătoare, ochi căprui şi blânzi şi mâini puternice. 
Dar avea alte haine. Purta blugi, un tricou negru cu Dead 
Weather şi o geacă de piele neagră - ţinuta lui Anubis, 
adaptată pe măsura lui Walt. N-a trebuit decât să mă uit 
puţin în Duat, doar puţin, şi l-am văzut pe Anubis stând 
acolo în toată splendoarea lui enervantă. Erau amândoi - 
ocupând acelaşi spaţiu. 

— Pregătiţi-vă, le-a spus Walt războinicilor noştri. Au 
blocat uşile, dar eu pot să... 

Apoi m-a observat şi a ezitat. 

— Sadie, a spus. Eu... 

— Spuneai ceva de deschiderea uşilor? am întrebat. 

A dat din cap fără să mai spună nimic. 

— Amos e acolo? am întrebat. Se luptă cu Kwai şi cu 
Jacobi şi cine mai ştie cu cine? 

A dat din cap din nou. 

— Atunci nu te mai holba la mine şi deschide ușile, 
enervantule! 

Mă adresasem amândurora. Mi s-a părut firesc. Şi mi-a 
făcut bine să-mi manifest furia. Dar de cei doi - sau unul 
sau câţi or fi fost - trebuia să mă ocup mai târziu. 
Deocamdată, unchiul meu avea nevoie de mine. 

Walt/Anubis a avut tupeul să zâmbească. 

A pus mâna pe uşi. Suprafaţa acestora s-a acoperit de 
cenuşă. Bronzul s-a transformat în praf. 

— Ia-o înainte, mi-a spus! Şi ne-am năpustit cu toţii în 
Sala Epocilor. 

18. Băiatul cu moartea ne sare în ajutor 


SADIE 


Vestea bună: Amos nu era complet singur. 

Vestea proastă: ajutorul lui era zeul răului. 

După ce-am intrat în Sala Epocilor, acţiunea noastră de 
salvare a fost curmată. Nu ne aşteptam să vedem un balet 
aerian mortal cu fulgere şi cuțite. Hieroglifele plutitoare 
obişnuite care umpleau de obicei camera dispăruseră. 
Perdelele  holografice de pe părţile laterale ale sălii 
pâlpâiau slab. Unele se prăbuşiseră cu totul. 

Aşa cum bănuisem, o echipă de asalt compusă din 
magicieni inamici se blocaseră aici cu Amos, dar păreau că 
regretă alegerea făcută. 

Amos, care levita în mijlocul sălii, era înconjurat de cel 
mai ciudat avatar pe care-l văzusem vreodată. O siluetă cu 
aspect vag uman îl înconjura - pe jumătate furtună de 
nisip, pe jumătate foc - arăta mai degrabă ca uriaşul 
Apophis pe care-l văzusem sus, doar că mult mai fericit. 
Uriaşul războinic roşu râdea în timp ce lupta, învârtind cu 
o forţă incredibilă un toiag de fier de zece metri. 
Suspendat în interiorul acestuia, Amos imita transpirat tot 
mişcările uriaşului. Nu-mi dădeam seama dacă Amos îl 
coordona pe Set sau încerca să-l ţină în frâu. Probabil că 
ambele. 

Magicienii inamici zburau roată în jurul lui. Kwai era 
uşor de identificat, chel şi în haine albastre, repezindu-se 
prin aer ca un călugăr specialist în arte marţiale care 
sfidează gravitația. Arunca fulgere roşii spre avatarul lui 
Set, dar acestea nu păreau să aibă efectul scontat. 

Cu părul negru ţepos şi veşmintele ei lungi şi albe, 
Sarah Jacobi arăta ca Vrăjitoarea schizofrenică de la Apus, 
mai ales atunci când călărea pe un nor de furtună ca un 

covor zburător. Avea două cuțite negre ca nişte brice de 
frizerie, pe care le tot arunca într-o jonglerie 
înspăimântătoare, ţintind avatarul lui Set ca apoi armele să 
îi revină în mâini. Mai văzusem astfel de cuțite - lame 
netjeri, făcute din fier meteoric. Erau folosite mai ales în 
ceremoniile funerare, dar păreau să funcţioneze destul de 
bine pe post de arme. La fiecare lovitură, acestea muşcau 
câte puţin din învelişul nisipos al avatarului, distrugându-l 
încetul cu încetul. Am simţit cum mi se strânge stomacul 
de furie, în timp ce mă uitam la ea cum arunca armele. 
Instinctul îmi spunea că Jacobi îl înjunghiase cu cuţitele pe 
prietenul meu rus Leonid. 

Atacurile celorlalţi rebeli nu erau la fel de eficiente, dar 
nu se poate spune că nu erau stăruitori. Unul trimitea 
rafale de vânt sau de apă spre Set. Alţii foloseau shabti, 
cum ar fi scorpioni uriaşi şi grifoni. Un grăsan arunca 
înspre Amos cu bucăţi de brânză. Sincer să fiu, nu cred c- 
aş fi ales un Maestru al Brânzei să facă parte din echipa de 
atac, dar probabil că lui Sarah Jacobi i se făcea foame în 
timpul luptelor. 

Set părea să se simtă bine. Uriaşul războinic roşu l-a 
izbit pe Kwai în piept cu toiagul de fier şi l-a azvârlit prin 
aer. Pe un alt magician l-a lovit cu piciorul, aruncându-l în 
perdelele holografice din Epoca Romană. 

Bietul de el s-a prăbuşit, iar pe urechi i-a ieşit fum din 
pricina suprasolicitării minţii cu imagini de la petreceri. 

Set şi-a repezit mâna liberă spre Maestrul Brânzei. 
Magicianul cel gras a fost înghiţit de o furtună de nisip şi a 
început să ţipe, dar, la fel de rapid, Set şi-a retras mâna. 
Furtuna a încetat. Magicianul a căzut la pământ ca o 
păpuşă de cârpă, inconştient, dar încă în viaţă. 

— Ptiu! a urlat războinicul roşu. Haide, Amos, lasă-mă să 
mă distrez. N-am vrut decât să-i smulg carnea de pe oase! 

Pe chipul lui Amos se citea concentrarea. Incerca din 
răsputeri să-l controleze pe zeu, dar Set mai avea o 
mulţime de duşmani cu care să se joace. 

— Trage! 

Zeul roşu a lovit cu un fulger un sfinx de piatră pe care l- 

a făcut praf. A râs ca un nebun şi a încercat s-o izbească cu 
toiagul pe Sarah Jacobi. 

— Ce distractiv e, micuţilor magicieni! Alte trucuri nu 
mai aveţi? 

Nu sunt sigur cât am stat în pragul uşii, urmărind lupta. 
Probabil nu mai mult de câteva secunde, dar îmi părea o 
eternitate. 

În cele din urmă, Jaz şi-a înăbuşit un suspin. 

— Amos... e posedat din nou. 

— Nu, am insistat. Nu, de data asta e diferit! El deţine 
controlul. 

Învăţăceii m-au privit cu neîncredere. Le înţelegeam 
frica. Îmi aminteam mai bine ca oricine cum Set era să-i 
distrugă unchiului meu sănătatea mintală. Era greu de 
înţeles cum de Amos alesese de bunăvoie să se folosească 
de puterea zeului roşu. Dar iată că făcea un lucru 
imposibil. Câştiga. 

Totuşi, nici măcar Lictorul-şef nu putea canaliza atâta 
putere pentru prea mult timp. 

— Uitaţi-vă la el! m-am rugat de ei. Trebuie să-l ajutăm! 
Amos nu e posedat. El îl controlează pe Set! 

Walt s-a încruntat. 

— Sadie, e imposibil. Set nu poate fi controlat. 

Carter a ridicat cârja şi biciul. 

— E evident că poate fi, fiindcă Amos asta face. Acum, 
pornim la război sau nu? 

Am atacat, dar ezitaserăm prea mult timp. Sarah Jacobi 
deja ne surprinsese acolo. Le-a strigat discipolilor: 

— Acum! 

O fi fost rea, dar nu era proastă. Atacul de până atunci 
asupra lui Amos urmărise să-i distragă atenţia şi să-l 
obosească. La semnalul ei a început adevăratul atac. Kwai 
a aruncat un fulger spre Amos, iar ceilalţi magicieni au 
scos frânghii magice şi le-au aruncat spre avatarul lui Set. 

Războinicul roşu s-a clătinat când frânghiile s-au strâns 
deodată în jurul lui, înfăşurându-i picioarele şi braţele. 
Sarah Jacobi şi-a băgat cuţitele în teacă şi a scos un arcan 
lung şi negru. Călare pe norul de furtună, ea a plutit 

deasupra avatarului, i-a prins capul în laţ şi a strâns cu 
putere. 

Set a urlat cu furie, dar avatarul a început să se 
micşoreze. Până să apucăm să ajungem la el, Amos a 
îngenuncheat pe podeaua Sălii Epocilor, înconjurat doar 
de unul dintre cele mai subţiri scuturi roşii strălucitoare. 
Era legat fedeleş cu frânghii magice. Sarah Jacobi stătea în 
spatele lui, ţinând laţul negru ca pe-o lesă. In cealaltă 
mână avea un cuţit netjeri pus la gâtul lui Amos. 

— Opriţi-vă! ne-a poruncit. Povestea asta se încheie 
acum. 

Prietenii mei au ezitat. Magicienii rebeli s-au întors 
precauţi spre noi. 

În minte mi-a răsunat vocea lui Isis: j 

E regretabil, dar trebuie să-l lăsăm să moară. ll 
găzduieşte pe Set, vechiul nostru inamic. 

E unchiul meu! am răspuns. 

A fost corupt, a zis Isis. E deja pierdut. 

Nu! am strigat. Conexiunea noastră s-a întrerupt. Nu 
poţi să-ți împărţi mintea cu un zeu şi să te contrazici cu el. 
Pentru a fi Ochiul unui zeu, trebuie să acţionezi în tandem 
cu acesta. 

Se pare că şi Carter întâmpina aceleaşi probleme cu 
Horus. A invocat avatarul de război al şoimului, dar acesta 
a dispărut aproape imediat şi Carter a căzut la podea. 

— Haide, Horus! a mârâit el. Trebuie să dăm o mână de 
ajutor. 

Râsul lui Sarah Jacobi a răsunat strident. 

— Vedeţi? 

A strâns bine laţul în jurul gâtului lui Amos. 

— Asta se întâmplă când urmezi Calea zeilor! Confuzie. 
Haos. Set însuşi în Sala Epocilor! Nici măcar voi, nebuni 
naivi ce sunteţi, nu puteţi susţine că n-am dreptate! 

Amos a încercat să prindă laţul cu mâinile. A mârâit 
revoltat, dar vocea era a lui Set. 

— Eu încerc să fac ceva drăguţ, şi voi așa îmi mulţumiţi? 
Ar fi trebuit să mă laşi să-i omor, Amos! 

Am înaintat, având grijă să nu fac mişcări bruşte. 

— Jacobi, nu-nţelegi. Amos se foloseşte de puterea lui 
Set, dar el e cel care deţine controlul. Ar fi putut să te 
omoare, dar n-a făcut-o. Set a fost unul dintre locotenenţii 
lui Ra. Este un aliat util dacă e controlat cum trebuie. 

Set a pufnit. 

— Util, da! Nu ştiu ce să zic despre partea cu controlat 
aşa cum trebuie. Daţi-mi drumul, magicieni pricăjiţi, ca să 
vă zdrobesc! 

M-am încruntat la unchiul meu. 

— Set! Nu eşti de ajutor! 

Furia lui Amos s-a transformat în îngrijorare. 

— Sadie! i-am auzit vocea. Du-te! Luptă cu Apophis. 
Lasă-mă aici! 

— Nu, am zis. Tu eşti Lictorul-şef. Vom lupta pentru 
Casa vieţii. 

Nu m-am uitat în spate, dar am sperat că prietenii mei 
erau de acord. Altfel, ultima mea intervenţie avea să fie 
foarte, foarte scurtă. 

Jacobi a rânjit. 

— Unchiul tău e servitorul lui Set! Tu şi fratele tău 
sunteţi condamnaţi la moarte. Voi, ceilalţi, lăsaţi armele 
jos. În calitate de nou Lictor-şef, vă voi acorda amnistie. 
Apoi, vom lupta împreună cu Apophis. 

— Ai făcut o înţelegere cu Apophis! am strigat. 

Chipul lui Jacobi a devenit ca de piatră. 

— Trădare. 

Şi-a scos toiagul. 

— Ha-di. 

Am ridicat bagheta, dar de data asta Isis nu-mi venea în 
ajutor. Eram doar eu, Sadie Kane, şi reacţiile mele erau 
lente. Explozia mi-a distrus scuturile lipsite de rezistenţă şi 
m-a aruncat în spate, într-o perdea de lumină. În jurul meu 
se învârteau imagini din Epoca Zeilor - întemeierea lumii, 
încoronarea lui Osiris, bătălia dintre Set şi Horus - de 
parcă mi s-ar fi descărcat în creier şaizeci de filme diferite 
în timp ce eram electrocutată. Lumina a dispărut şi am 
rămas întinsă pe podea, ameţită şi epuizată. 

— Sadie! 

Carter s-a repezit spre mine, dar Kwai l-a lovit cu un 
fulger roşu. Carter a căzut în genunchi. Nici măcar n-am 
avut putere să strig. 

Jaz a fugit spre el. Micuța Shelby a strigat: 

— Opriţi-vă! Opriţi-vă! 

Ceilalţi învăţăcei păreau împietriţi, incapabili să se 
mişte. 

— Predaţi-vă, a zis Jacobi. 

Mi-am dat seama că folosea cuvinte de putere, aşa cum 
făcuse şi fantoma Setne. Se folosea de magie ca să-mi 
paralizeze prietenii. 

— Cei din familia Kane v-au făcut numai probleme. Acest 
lucru trebuie să înceteze. 

A luat cuțitul neţjeri de la gâtul lui Amos. L-a aruncat 
spre mine iute ca fulgerul. Mintea a început să-mi lucreze 
mai repede în timp ce cuțitul zbura spre mine. Într-o 
milisecundă am înţeles că Sarah Jacobi n-avea să-şi rateze 
ţinta. Urma să am parte de un sfârşit la fel de dureros ca al 
sărmanului Leonid, care sângera de moarte, singur, într-un 
tunel exterior. Dar nu puteam face nimic ca să mă apăr. 

Prin faţa mea a trecut o umbră. O mână a prins cuțitul 
din zbor. Fierul meteoric s-a făcut gri şi s-a sfărâmat. 

Jacobi a făcut ochii mari. A scos grăbită cel de-al doilea 
cuţit. 

— Cine eşti? a întrebat ea. 

— Walt Stone, a venit răspunsul, sânge din sângele 
faraonilor. Şi Anubis, zeul morţilor. 

A păşit în faţa mea, protejându-mă de duşmani. Chiar 
dacă vedeam dublu pentru că-mi spărsesem capul, i-am 
văzut pe amândoi foarte limpede - amândoi erau frumoşi şi 
puternici, amândoi erau furioşi. 

— Amândoi suntem de aceeaşi părere, a zis Walt. Mai 
ales în această chestiune. Nimeni nu-i face rău lui Sadie 
Kane. 

A ridicat o mână. Podeaua s-a crăpat la picioarele lui 
Sarah Jacobi şi de-acolo au început să iasă sufletele celor 
morţi, ca nişte buruieni - mâini scheletice, feţe 
strălucitoare, umbre cu colţi şi ba înaripaţi cu ghearele 

ascuţite. Au copleşit-o pe Sarah Jacobi, înfăşurând-o în 
pânză şi au tras-o în hău, în timp ce aceasta tipa. Podeaua 
s-a închis în urma ei, fără să lase nicio urmă, ca şi cum nici 
n-ar fi existat vreodată. 

Laţul negru a slăbit în jurul gâtului lui Amos şi s-a auzit 
râsetul mulţumit al lui Set. 

— Bravo, băiete! 

— Taci, tată, a zis Anubis. 

În Duat, Anubis arăta cum arătase întotdeauna, cu părul 
negru ciufulit şi ochi căprui minunaţi, dar nu-l mai 
văzusem niciodată atât de furios. Mi-am dat seama că cine 
îndrăznea să-mi facă rău avea să simtă mânia lui pe 
propria piele, iar Walt n-avea să-l tempereze. 

Jaz l-a ajutat pe Carter să se ridice. Avea cămaşa arsă, 
dar arăta bine. Bănuiesc că lovitura fulgerului nu era cel 
mai rău lucru care i se întâmplase în ultima vreme. 

— Magicieni! Carter părea mândru şi încrezător în timp 
ce le vorbea învăţăceilor noştri şi rebelilor. Pierdem 
timpul. Apophis e sus, gata să distrugă lumea. Câţiva zei 
curajoşi îi ţin piept de dragul nostru, de dragul Egiptului şi 
al muritorilor, dar singuri nu vor izbuti. Jacobi şi Kwai v-au 
condus pe calea greşită. Dezlegaţi-l pe Lictorul-şef. 
Trebuie să acţionăm împreună. 

Kwai a mârâit. Între degete i s-a format un arc electric 
roşu. 

— Niciodată! Nu ne plecăm în faţa zeilor. 

Am reuşit să mă ridic. 

— Ascultaţi-l pe fratele meu, am zis. N-aveţi încredere în 
zei? Dar ei deja ne ajută, în timp ce Apophis vrea să ne 
luptăm între noi. De ce credeţi că atacul vostru a fost 
programat în această dimineaţă, în acelaşi timp cu 
ascensiunea lui Apophis? Kwai şi Jacobi v-au trădat. 
Inamicul se află chiar în faţa voastră! 

Acum, până şi magicienii rebeli s-au întors să se uite la 
Kwai. Ultimele sfori au căzut de pe Amos. 

Kwai a rânjit. 

— Ai venit prea târziu. 

Din vocea lui răzbătea puterea. Din albastre, hainele i-au 

devenit de un roşu-sângeriu. Ochii îi străluceau, iar 
pupilele deveniseră două linii, ca la reptile. 

— Chiar în acest moment, stăpânul meu îi distruge pe 
vechii zei, dărâmă bazele lumii voastre. Va înghiţi soarele. 
Veţi muri cu toţii. 

Amos s-a ridicat în picioare. Era înconjurat de o tornadă 
de nisip roşu, dar n-aveam nicio îndoială cine preluase 
controlul. Puterea făcea ca hainele lui albe să sclipească şi 
pelerina de Lictor-şef din piele de leopard îi strălucea pe 
umeri. A ridicat toiagul şi au apărut o mulţime de 
hieroglife multicolore. 

— Casa vieţii, a zis el. La luptă! 

Kwai nu s-a lăsat cu una, cu două. 

Bănuiesc că asta se întâmplă atunci când Şarpele 
Haosului îţi invadează gândurile şi te umple de o furie fără 
margini şi de magie. 

Kwai a lansat un şir de fulgere roşii care i-au doborât pe 
majoritatea magicienilor, inclusiv pe discipolii săi. Trebuie 
că eram protejată de Isis, pentru că electricitatea nu m-a 
afectat în niciun fel. Nici Amos n-a părut deranjat în 
mijlocul vârtejului roşu. Walt s-a clătinat, dar pentru scurt 
timp. Până şi Carter, aşa slăbit cum era, a reuşit să pareze 
fulgerul cu cârja faraonului. 

Ceilalţi n-au fost la fel de norocoşi. Prima s-a prăbuşit 
Jaz. Apoi Julian. Apoi Felix şi trupa lui de pinguini. Toţi 
învăţăceii şi rebelii cu care luptaserăm s-au prăbuşit 
inconştienţi. Nu mai putea fi vorba de un atac în forţă. 

Am invocat puterea lui Isis. Am început o vrajă de legare 
- dar Kwai nu-şi terminase treaba. A ridicat mâinile şi a 
creat şi el o furtună de nisip. Prin sală au început să se 
învârtă zeci de vârtejuri, tot mai dense, care luau forma 
unor creaturi de nisip - sfincşi, crocodili, lupi şi lei. Aceştia 
atacau din toate părţile, năpustindu-se chiar şi asupra 
prietenilor noştri lipsiţi de apărare. 

— Sadie! m-a avertizat Amos. Protejează-i! 

Am trecut rapid la alte vrăji - am creat în grabă nişte 
scuturi care să-i protejeze pe învăţăcei. Amos i-a spulberat 
pe monştri unul câte unul, dar aceştia îşi reveneau fără 

încetare. 

Carter şi-a invocat avatarul. L-a atacat pe Kwai, dar 
magicianul roşu l-a lovit cu o nouă şarjă de fulgere. Bietul 
meu frate s-a izbit de o coloană de piatră, care s-a prăbuşit 
peste el. Speram că cea mai mare parte a impactului a fost 
preluată de avatar. 

Walt a lansat o duzină de creaturi magice deodată - 
sfinxul, cămilele, ibisul, chiar şi pe Filip al Macedoniei. 
Acestea au atacat creaturile de nisip, încercând să le ţină 
departe de magicienii căzuţi. 

Apoi Walt s-a întors să-l înfrunte pe Kwai. 

— Anubis, a şuierat Kwai. Ar fi trebuit să rămâi la 
pompele tale funebre, băiete. E prea mult pentru tine. 

În loc de răspuns, Walt şi-a întins mâinile. Podeaua s-a 
crăpat, de-o parte şi de alta. Din gropi au ieşit doi şacali 
uriaşi, arătându-şi colții. Forma lui Walt a pâlpâit. Dintr- 
odată, el a apărut în armură de luptă egipteană, învârtind 
în mână un toiag was care arăta ca o paletă mortală de 
ventilator. 

Kwai a urlat. A izbit şacalii cu valuri de nisip. A aruncat 
fulgere şi cuvinte de putere înspre Walt, dar Walt le-a 
respins cu toiagul, transformând armele lui Kwai în cenuşă 
gri. 

Şacalii îl atacau pe Kwai din amândouă părţile, 
înfigându-şi colții în picioarele acestuia, în vreme ce Walt a 
intervenit şi el, rotind toiagul ca pe-o crosă de golf. L-a 
lovit pe Kwai atât de tare, încât mi-am închipuit că 
bufnitura s-a auzit în tot Duatul. Magicianul a căzut. 
Creaturile lui de nisip au dispărut. 

Walt şi-a chemat şacalii. Amos şi-a coborât toiagul. 
Carter s-a ridicat de sub dărâmături, ameţit, dar 
nevătămat. Ne-am adunat în jurul magicianului căzut. 

Kwai ar fi trebuit să fie mort. Din gură i se prelingea un 
firicel de sânge. Ochii îi erau sticloşi. Dar, în timp ce-i 
examinam chipul, a tras o gură de aer şi a rânjit slab. 

— Idioţilor, a zis el cu o voce răguşită. Sahei. 

Pe piept i-a apărut o hieroglifă sângerie: 

IO A 


Hainele i-au fost cuprinse de flăcări. S-a transformat în 
nisip chiar sub ochii noştri şi un val de frig - puterea 
Haosului - s-a răspândit prin Sala Epocilor. Coloanele s-au 
zgâlţâit. Din tavan au căzut bucăţi de piatră. O placă de 
mărimea unui cuptor s-a prăbuşit pe treptele podiumului, 
aproape strivind tronul faraonului. 

— Demolează, am spus, dându-mi seama ce însemna 
hieroglifa. 

Până şi Isis părea îngrozită de această invocare. Sahei 
înseamnă Demolează. 

Amos a înjurat în egipteana antică - ceva despre nişte 
măgari care calcă în picioare fantoma lui Kwai. 

— Şi-a folosit forţa vitală pentru acest blestem. Sala se 
prăbuşeşte deja. Trebuie să plecăm înainte să fim îngropaţi 
de vii. 

M-am uitat în jur la magicienii căzuţi. O parte dintre 
învăţăcei au început să se agite, dar n-aveam cum să-i 
ducem pe toţi la adăpost în timp util. 

— Trebuie să oprim demolarea! am insistat. Sunt patru 
zei aici! Nu putem salva sala? 

Amos s-a încruntat. 

— Puterea lui Set nu-mi e de ajutor în cazul ăsta. El 
poate doar să distrugă, nu şi să repare. 

A mai căzut o coloană. S-a răsturnat pe pardoseală, 
chiar lângă unul dintre rebelii inconştienţi. 

Walt - care, apropo, arăta chiar bine în armură - a dat 
din cap. 7 

— Pe Anubis îl depăşeşte situaţia. Imi pare rău. 

Podeaua a huruit. Mai aveam doar câteva secunde de 
trăit. Apoi aveam să devenim o simplă gaşcă de egipteni 
îngropaţi. 

— Carter? am întrebat. 

S-a uitat în jur neputincios. Încă era slăbit şi mi-am dat 
seama că magia de luptă nu-i era de prea mare folos în 
această situaţie. 

Am oftat. 

— Deci, totul depinde de mine, ca de-obicei. În regulă. 
Voi trei protejaţi-i pe ceilalţi cât puteţi de bine. Dacă nu-mi 
reuşeşte, ieşiţi repede. 

— Dacă nu-ți reuşeşte ce? a întrebat Amos în timp ce în 
jurul nostru a început să plouă cu bucăţi din tavan. Sadie, 
la ce te gândeşti? 

— Un singur cuvânt, dragă unchiule. 

Am ridicat toiagul şi am invocat puterea lui Isis. 

Ea a înţeles imediat de ce aveam nevoie. Împreună, am 
încercat să găsim liniştea din haos. M-am concentrat pe 
cele mai liniştite, ordonate momente din viaţa mea - şi nu 
erau multe. Mi-am amintit de petrecerea pe care-o 
dădusem la Los Angeles când am împlinit şase ani, alături 
de Carter, tata şi mama - ultima amintire clară pe care o 
mai aveam cu noi împreună, ca familie. Mi-am închipuit că 
ascultam muzică în camera mea din Casa din Brooklyn, iar 
Khufu mânca Cheerios pe dulap. Mi-am imaginat că 
stăteam pe terasă cu prietenii, luând în tihnă un mic dejun 
liniştit, în vreme ce Filip al Macedoniei se bălăcea în 
piscină. Mi-am amintit de după-amiezile însorite din 
apartamentul lui mamaie şi tataie, când eu stăteam cu 
Brioşă în poală, şi la televizor era meciul de rugby la care 
se uita tataie iar pe masă erau biscuiţii oribili făcuţi de 
mamaie alături de ceaiul ei fără gust. Ce vremuri! 

Cel mai important e că m-am confruntat cu propriul meu 
haos. Mi-am acceptat emoţiile contradictorii legate de 
locul căruia îi aparţineam, Londra sau New York, de ceea 
ce eram, magician sau şcolăriţă. Eram Sadie Kane şi dacă 
supravieţuiam, le-aş fi putut lămuri pe toate. Şi, da, 
acceptasem povestea cu Walt şi Anubis... renunţasem la 
furie şi disperare. Mi i-am imaginat pe amândoi cu mine, şi 
dacă asta e o ciudăţenie, ei bine, se potriveşte de minune 
cu restul vieţii mele. M-am împăcat cu ideea. Walt era în 
viaţă. Anubis era făcut din carne şi oase. Mi-am potolit 
neliniştea şi am renunţat la îndoieli. 

— Maat, am zis. 

Parcă aş fi lovit un diapazon de temelia pământului. Un 

sunet grav a răsunat la fiecare nivel al Duatului. 

Sala Epocilor a rămas neclintită. Coloanele s-au ridicat 
şi s-au reparat singure. Fisurile din tavan şi din podea s-au 
astupat. Perdelele holografice de lumină au prins din nou 
să strălucească de-o parte şi de alta a sălii, şi aerul s-a 
umplut din nou de hieroglife. 

M-am prăbuşit în braţele lui Walt. Deşi aveam vederea 
înceţoşată, l-am văzut zâmbindu-mi. Pe el şi pe Anubis. Am 
putut să-i văd pe amândoi şi mi-am dat seama că nu 
trebuie să aleg. 

— Sadie, ai reuşit, a zis. Eşti uimitoare. 

— Aha, am murmurat. Noapte bună. 

Mi-au spus că durase doar câteva secunde, dar mie mi s- 
au părut secole. Când m-am trezit, ceilalţi magicieni erau 
întregi şi nevătămaţi. Amos mi-a zâmbit. 

— Hopa sus, fetiţo. 

M-a ajutat să mă ridic. Carter m-a îmbrăţişat cu 
entuziasm, ca şi cum de data asta m-ar fi apreciat cu 
adevărat. 

— Nu s-a terminat, ne-a avertizat Carter. Trebuie să 
ieşim la suprafaţă. Eşti gata? 

Am dat din cap, deşi nu eram niciunul în formă. 
Folosiserăm prea multă energie în lupta pentru Sala 
Epocilor. Chiar şi cu ajutorul zeilor, nu eram în stare să-l 
înfruntăm pe Apophis. Dar n-aveam de ales. 

— Carter, a spus Amos pe un ton oficial, arătând spre 
tronul gol. Eşti sânge din sângele faraonilor, Ochiul lui 
Horus. Porţi cârja şi biciul care ţi-au fost date de Ra. 
Domnia este a ta. Ne vei conduce pe noi, zei şi muritori, în 
lupta împotriva inamicului? N 

Carter şi-a îndreptat spatele. Imi dădeam seama că era 
plin de îndoială şi de teamă, dar poate că vedeam toate 
astea pentru că-l cunoşteam. li rostisem numele secret. 
Pentru ceilalți apărea încrezător, puternic, matur - chiar 
maiestuos. 

[Da, am zis-o. Nu te umfla în pene, frate dragă. Tot un 
mare neghiob eşti.] 

— Vă voi conduce, a zis Carter. Dar tronul va trebui să 

mai aştepte. Deocamdată Ra are nevoie de noi. Trebuie să 
ajungem la suprafaţă. Ne poţi arăta cea mai rapidă cale? 

Amos a dat din cap. 

— Şi voi ceilalţi? 

Toţi magicienii şi-au arătat susţinerea, chiar şi foştii 
rebeli. 

— Nu suntem mulţi, a observat Walt. Care-ţi sunt 
ordinele, Carter? 

— Pentru început, aducem întăriri, a zis el. E timpul să 
invoc zeii războiului. 


309 


19. Bun-venit în Casa de distracţii a 


răului 


CARTER 


Sadie spune că păream încrezător? 

Ce glumă bună! 

De fapt, ideea că aveam să stăpânesc Universul (sau să 
fiu comandantul suprem al zeilor şi magicienilor sau orice 
altceva) m-a cam făcut să tremur în papuci. 

Eram recunoscător că mi se propusese asta chiar când 
porneam la luptă, pentru că aşa că n-am mai avut timp să 
stau pe gânduri sau să mă panichez. 

Haide, a spus Horus. Foloseşte-te de curajul meu. 

Pentru prima dată, m-am bucurat să-l las să preia 
conducerea. Altfel, odată ajuns la suprafaţă, văzând cât de 
prost mergeau lucrurile, aş fi fugit înapoi la adăpost, 
ţipând ca un copil de grădiniţă. 

(Sadie spune că nu sunt corect - puştii noştri de 
grădiniţă nu ţipau. Erau mai nerăbdători să lupte decât 
mine.) 

În orice caz, mica noastră gaşcă de magicieni a ieşit 
dintr-un tunel secret la jumătatea piramidei lui Khafra şi 
privea sfârşitul lumii de acolo. 

Să spui că Apophis era foarte mare e ca şi cum ai spune 
că Titanic a luat puţină apă la bord. Cât timp stătuserăm în 
subteran, şarpele crescuse. Acum se încolăcea în deşert pe 
kilometri întregi, trecea printre piramide şi săpa pe sub 
periferia oraşului Cairo, ridicând cartiere întregi ca pe 
nişte covoare vechi. 

Numai capul şarpelui ieşise la suprafaţă, dar avea 
aproape aceeaşi înălţime ca piramidele. Era făcut din 
furtuni de nisip şi fulgere, aşa cum îl descrisese Sadie; şi 

când s-a înfoiat, a apărut o hieroglifă pe care niciun 
magician n-ar fi scris-o vreodată: /sfet, semnul Haosului: 


= 


BEB 
FAR 


Cei patru zei care se luptau cu Apophis păreau mici în 
comparaţie cu el. Sobek se căţărase în spinarea şarpelui, 
muşcându-l întruna cu fălcile lui puternice de crocodil şi 
lovind cu toiagul. Acţiunile sale erau bine gândite, dar nu 
păreau să aibă vreun efect asupra lui Apophis. 

Bes ţopăia în slipul lui, învârtind o bâtă de lemn şi 
strigând: „Buu!“ atât de tare, încât oamenii din Cairo 
probabil că se ascundeau pe sub paturi. Dar imensul şarpe 
al Haosului nu părea îngrozit. 

Prietena noastră felină, Bast, n-avea nici ea mai mult 
succes. Sărea pe capul şarpelui şi-l sfâşia cu lamele 
cuţitelor, apoi cobora înainte ca Apophis s-o poată scutura 
de pe el; dar şarpele părea interesat doar de o ţintă. 

În deşert, între Marea Piramidă şi Sfinx, stătea Zia 
înconjurată de o lumină aurie strălucitoare. Era greu să te 
uiţi direct spre ea, dar arunca mingi de foc ca pe nişte 
artificii - şi fiecare exploda când se izbea de şarpe 
distrugându-i forma. Şarpele riposta, muşca bucăţi din 
deşert, dar nu reuşea s-o găsească pe Zia. Ea îşi schimba 
poziţia ca un miraj - întotdeauna era la câţiva metri 
distanţă de locul unde lovea Apophis. 

Însă chiar şi aşa, nu putea continua la nesfârşit. Când m- 
am uitat în Duat, am văzut că aura celor patru zei slăbea şi 
Apophis devenea tot mai mare şi mai puternic. 

— Ce facem? a întrebat Jaz agitată. 

— Aştepţi semnalul meu, am spus. 

— Care va fi acela? a întrebat Sadie. 

— Nu ştiu încă. Mă întorc. 

Am închis ochii şi mi-am trimis ba-ul în ceruri. 

Dintr-odată, m-am trezit în sala tronului zeilor. În jurul 

meu se înălţau coloane de piatră. Vasele în care ardea foc 
magic se întindeau până în depărtare, iar lumina lor se 
reflecta în pardoseala lucioasă de marmură. În centrul 
încăperii, barca soarelui în care călătorea Ra era aşezată 
pe podium. Tronul de foc era gol. 

Am crezut că eram singur, până când am strigat. 

— Vino la mine. A 

Horus şi cu mine am vorbit în acelaşi timp. Implineşte-ţi 
jurământul de loialitate. 

Fuioare de fum strălucitor au început să plutească prin 
cameră ca nişte comete filmate în reluare. Au apărut nişte 
lumini care şerpuiau printre coloane. În jurul meu, s-au 
materializat zeii. 

Un grup de scorpioni au trecut în fugă şi s-au contopit 
dând naştere zeiţei Serget, care m-a privit cu neîncredere 
pe sub coroana ei în formă de scorpion. Babi, zeul babuin, 
a coborât de pe cea mai apropiată coloană dezvelindu-şi 
colții. Nekhbet, zeiţa vultur, s-a cocoţat pe prova bărcii 
soarelui. Shu, zeul aerului, a apărut sub înfăţişarea unui 
diavol de praf, apoi a luat forma unui pilot din cel de-Al 
Doilea Război Mondial, cu trupul format în întregime din 
praf, frunze şi bucățele de hârtie. 

Mai erau câteva zeci: zeul lunii, Khonsu, în costumul lui 
argintiu; Nut, zeiţa cerului, cu pielea ei albastră ca o 
galaxie care lucea de la atâtea stele; hipiotul Hapi cu fusta 
lui verde din solzi şi zâmbetul de nebun; şi o femeie cu un 
aer sever, îmbrăcată în haine de camuflaj, înarmată cu un 
arc, vopsită pe faţă şi cu două frunze de palmier ridicole 
care-i ieşeau din păr - Neith, am presupus. 

Sperasem şi la alte feţe mai prietenoase, dar ştiam că 
Osiris nu putea părăsi Lumea subpământeană. Thoth era 
încă prins în piramida lui. Şi mulţi alţi zei - care probabil 
mi-ar fi sărit în ajutor - erau, de asemenea, sub asediul 
forţelor Haosului. Trebuia să ne descurcăm cu ce aveam. 

M-am întors spre zei şi am sperat că nu-mi tremurau 
picioarele prea tare. Eu mă simţeam Carter Kane, dar 
ştiam că ei îl vedeau pe Horus Răzbunătorul. 

Am fluturat cârja şi biciul. 

— Acestea sunt simbolurile faraonului, pe care mi le-a 
oferit chiar Ra. El m-a numit conducătorul vostru. Chiar 
acum, el îl înfruntă pe Apophis. Trebuie să intrăm în luptă. 
Urmaţi-mă şi faceţi-vă datoria. 

Serget a şuierat. 

— Noi îi urmăm doar pe cei puternici. Eşti puternic? 

M-am deplasat cu viteza fulgerului. Am lovit-o pe zeiţă 
cu biciul, transformând-o într-o grămadă încinsă de 
scorpioni copţi. 

Câţiva au supravieţuit şi au luat-o la goană. Când au 
ajuns la o distanţă sigură au început să se re-grupeze şi 
zeiţa a reapărut, ascunsă în spatele unui vas cu flăcări 
albastre. 

Zeița vultur Nekhbet a chicotit. 

— Este puternic. 

— Atunci, urmaţi-mă, am spus. 

Ba-ul meu a revenit pe pământ. Am deschis ochii. 
Deasupra piramidei lui Khafra se adunau nori de furtună. 

Cu un bubuit ca de tunet, norii s-au dat la o parte şi zeii 
au intrat în luptă - unii cu carele lor de război, alţii cu nave 
de război plutitoare, alţii în spinarea unor şoimi gigantici. 
Zeul babuin Babi a aterizat în vârful Marii Piramide. S-a 
lovit cu pumnul în piept şi a scos un urlet. 

M-am întors spre Sadie. 

— Ce zici de semnalul ăsta? 

M-am urcat pe piramidă şi am intrat în luptă. 

Primul sfat legat de lupta cu şarpele uriaş al Haosului: 
evită lupta. 

Nici măcar o echipă de zei şi magicieni care îţi păzesc 
spatele nu-ţi dă prea multe şanse să ieşi învingător din 
această confruntare. Mi-am dat seama de asta pe măsură 
ce ne-am apropiat şi lumea parcă se destrăma. Mi-am dat 
seama că Apophis nu se încolăcea doar în deşert, 
înfăşurându-se în jurul piramidelor. El se încolăcea şi în 
Duat, despicând realitatea în mai multe straturi. Să încerci 
să-l găseşti era ca şi cum ai fi intrat într-o cameră de bâlci 
plină cu oglinzi, în care fiecare oglindă dă spre o altă 
cameră de bâlci cu oglinzi. 

Prietenii noştri au început să se împrăştie. Peste tot în 
jur, zeii şi magicienii rămâneau izolaţi, unii scufundându- 
se în Duat mai adânc decât alţii. Înfruntam un singur 
duşman, dar fiecare lupta doar cu o bucăţică din puterea 
acestuia. 

La baza piramidei, şarpele se încolăcise în jurul lui Walt 
care încerca să se elibereze, lovind şarpele cu o lumină gri 
ce-i transforma solzii în cenuşă; dar şarpele pur şi simplu 
se regenera, încolăcindu-se tot mai strâns în jurul lui Walt. 
La câteva sute de metri distanţă, Julian invocase un avatar 
complet al lui Horus, un războinic verde, gigantic, cu cap 
de şoim, cu câte o sabie khopesh în ambele gheare. Lovea 
cu ele coada şarpelui - sau cel puţin o versiune a acesteia - 
în timp ce coada se răsucea în jurul lui şi încerca să-l 
străpungă. Jos, în Duat, zeiţa Serqet rămăsese aproape în 
acelaşi loc. Se transformase intr-un scorpion negru uriaş şi 
se lupta cu o altă imagine a cozii şarpelui, apărându-se cu 
acul ei într-o luptă bizară. Chiar şi Amos era implicat. 
Stătea în direcţia greşită (cel puţin mie aşa mi se părea) şi 
lovea cu toiagul prin aer, strigând comenzi în gol. 

Speram să-l slăbim pe Apophis făcându-l să lupte cu mai 
mulţi deodată, dar nu dădea niciun semn că puterea i-ar fi 
scăzut. 

— Ne divizează! a strigat Sadie. 

Chiar dacă era lângă mine, parcă vorbea din celălalt 
capăt al unui tunel aerodinamic. 

— Agaţă-te! 

I-am întins cârja faraonului. 

— Trebuie să rămânem împreună! 

A apucat celălalt capăt al cârjei şi am înaintat abia, abia. 

Cu cât ne apropiam de capul şarpelui, cu atât ne mişcăm 
mai greu. Parcă ne deplasam prin straturi de sirop din ce 
în ce mai groase şi mai greu de pătruns. M-am uitat înjur şi 
mi-am dat seama că majoritatea aliaţilor noştri erau 
epuizați. Unii nici nu se mai vedeau din cauza distorsiunii 
produse de Haos. 

În faţa noastră a răsărit o lumină puternică ce părea să 
se afle la cincisprezece metri sub apă. 

— Trebuie să ajungem la Ra, am spus. Concentrează-te 
pe el! 

Ce-am gândit, de fapt, a fost: „Trebuie s-o salvez pe Zia.“ 
Dar eram convins că Sadie ştia asta fără să fie nevoie s-o 
spun. 

O auzeam pe Zia care invoca valuri de foc împotriva 
duşmanului. N-avea cum să fie foarte departe, în jur de 
şase metri, calculat în sistemul din lumea muritorilor. În 
Duat ar fi putut fi o mie de kilometri. 

— Aproape am ajuns! am spus. 

Prea târziu, micuților, mi-a murmurat Apophis la ureche. 
Îl voi mânca pe Ra la micul dejun. 

Un inel de-al şarpelui, mare cât un vagon de metrou, s-a 
înfipt în nisipul de la picioarele noastre, gata să ne 
strivească. Solzii îi tremurau plini de energia Haosului, 
provocându-mi greață. Dacă nu m-ar fi protejat Horus, 
sunt sigur că m-aş fi evaporat fie şi numai pentru că mă 
aflam atât de aproape de el. Am pocnit din bici. Trei dâre 
de foc au apărut pe pielea şarpelui, transformând-o în 
vălătuci roşii şi cenuşii de ceaţă. 

— Eşti bine? am întrebat-o pe Sadie. 

Era palidă, dar mi-a făcut semn din cap că da. Ne-au 
târât mai departe. 

Câţiva dintre cei mai puternici zei continuau să lupte în 
jurul nostru. Babuinul Babi călărea o variantă a capului de 
şarpe, lovindu-l pe Apophis între ochi cu pumnii lui uriaşi, 
dar şarpele părea doar uşor iritat. Zeița vânătorii, Neith, 
se ascundea în spatele unui munte de blocuri de piatră, 
trăgând cu săgeți spre un alt cap al şarpelui. Era destul de 
uşor de identificat din cauza frunzelor de palmier din păr 
şi striga întruna ceva despre o conspirație a creaturilor 
Jelly Baby. Şi mai departe, o altă gură de-a şarpelui îşi 
înfipsese colții în zeiţa vultur, Nekhbet, care a slobozit un 
țipăt de durere şi a explodat. N-au mai rămas din ea decât 
nişte pene negre. 

— Rămânem fără zei! a strigat Sadie. 

În cele din urmă am ajuns în mijlocul furtunii Haosului. 
În jurul nostru se roteau coloane de fum roşu şi cenuşiu, 

dar zgomotul încetase, de parcă am fi păşit în ochiul unui 
uragan. Deasupra noastră s-a ridicat adevăratul cap al 
şarpelui - sau, cel puţin, manifestarea acestuia cu cea mai 
mare putere. 

Cum de ştiam? Pielea lui părea mai groasă, iar solzii de 
un roşu-auriu sclipeau. Gura era ca o peşteră roz cu colţi. 
Ochii îi străluceau, iar gluga de cobră era atât de mare, că 
acoperea un sfert din cer. 

În faţa lui se afla Ra, o apariţie atât de strălucitoare, 
încât îţi era greu s-o priveşti. Insă, dacă trăgeam cu coada 
ochiului, o vedeam pe Zia în centrul luminii. Era îmbrăcată 
ca o prinţesă egipteană, într-o rochie de mătase cu alb şi 
auriu, cu un colier de aur şi cu brățări pe braţe. Până şi 
toiagul şi bagheta erau aurii. Imaginea ei dansa în vaporii 
fierbinţi, făcându-l pe şarpe să rateze fiecare lovitură. 

Zia arunca flăcări roşii înspre Apophis - orbindu-l şi 
pârjolindu-i pielea, dar rănile păreau să se vindece 
aproape instantaneu. Era tot mai puternic şi mai mare. Zia 
nu era la fel de norocoasă. Dacă mă concentram, îi 
simţeam forţa vitală, ka-ul, tot mai slăbit. Lumina din 
pieptul ei era din ce în ce mai mică şi mai concentrată, ca 
o flacără micşorată până la o luminiţă de veghe. 

Între timp, prietena noastră felină Bast făcea tot 
posibilul să-i distragă atenţia vechiului ei duşman. Sărea 
întruna în spinarea şarpelui, tăindu-l cu cuţitele şi 
miorlăind furioasă, dar Apophis o dădea jos de fiecare 
dată, aruncând-o înapoi în furtună. Sadie a cercetat zona 
neliniştită. 

— Unde-i Bes? 

Zeul pitic dispăruse. Mă temeam că s-a întâmplat ceva 
rău când o voce slabă şi morocănoasă a strigat de la 
marginea furtunii: 

— Puțin ajutor, se poate? 

Nu acordasem prea multă atenţie ruinelor din jur. 
Câmpiile de la Gizeh erau pline cu blocuri masive de 
piatră, şanţuri şi fundaţii ale unor vechi clădiri rămase în 
urma săpăturilor. De sub o bucată de calcar de mărimea 
unei maşini, am văzut iţindu-se capul zeului pitic. 

— Bes! a strigat Sadie în timp ce alergam spre el. Eşti 
bine? 

S-a încruntat la noi. 

— Ţi se pare c-aş fi bine, puştiule? Am un bloc de calcar 
de zece tone pe piept. Domnul respiraţie şerpească m-a 
bumbăcit şi a pus chestia asta pe mine. Cel mai flagrant 
act de cruzime săvârşit vreodată asupra unui pitic! 

— Poţi s-o dai la o parte? am întrebat. 

M-a țintuit cu o privire aproape la fel de urâtă ca atunci 
când făcea Buuu! 

— Doamne, Carter, nu m-am gândit la asta. E atât de 
comod aici, jos. Bineînțeles că nu mă pot mişca, netotule! 
Blocurile de piatră nu se sperie cu uşurinţă. Ajută şi tu un 
pitic, ce zici? 

— La o parte, i-am spus lui Sadie. 

Am invocat puterea lui Horus. O lumină albastră mi-a 
înconjurat mâna şi am lovit piatra cu muchia palmei. 
Acesta s-a crăpat chiar pe mijloc, căzând de-o parte şi de 
alta a zeului pitic. 

Ar fi fost mult mai impresionant dacă n-aş fi scâncit ca 
un căţeluş şi nu mi-aş fi scuturat degetele. Se pare că 
trebuia să mai lucrez la lovitura de karate, pentru că-mi 
simţeam mâna de parcă mi-aş fi turnat pe ea ulei încins. 
Eram sigur că-mi rupsesem câteva oase. 

— Eşti în regulă? a întrebat Sadie. 

— Da, am minţit. 

Bes s-a ridicat în picioare. 

— Mersi, puştiule. Acum e timpul să-i arătăm şarpelui 
cine e şeful. 

Am alergat s-o ajutăm pe Zia, o idee proastă după cum 
avea să se dovedească. A aruncat o privire spre noi şi ne-a 
văzut - şi, doar pentru o clipă, atenţia i-a fost distrasă. 

— Carter, slavă zeilor! 

A vorbit pe două voci - parţial era vocea ei, parţial era 
vocea profundă, poruncitoare a lui Ra, care era destul de 
greu de suportat. Poate credeţi că sunt încuiat la minte, 
dar nu mi se părea deloc atrăgător s-o aud pe prietena 
mea vorbind ca un zeu în vârstă de cinci mii de ani. Totuşi, 

eram atât de bucuros s-o văd, că aproape nu-mi păsa. 

I-a mai aruncat lui Apophis o minge de foc pe gât. 

— Aţi venit la timp. Prietenul nostru şarpe e tot mai 
puter... 

— Ai grijă! a ţipat Sadie. 

De data asta, Apophis n-a fost deranjat de foc. A atacat 
imediat - şi n-a mai ratat. Şi-a repezit capul înainte ca pe-o 
bilă folosită la demolări. 

Când Apophis s-a ridicat, Zia dispăruse. În locul în care 
stătuse aceasta se afla acum un crater, iar esofagul 
şarpelui era luminat din interior de ceva de mărimea unui 
om, care strălucea în timp ce-i aluneca pe gât în jos. 

Sadie mi-a povestit că am cam luat-o din loc atunci. 
Sincer, eu nu-mi amintesc. Următorul lucru pe care mi-l 
amintesc e că eram răguşit de la cât strigasem şi mă 
îndepărtam de Apophis clătinându-mă, cu magia aproape 
epuizată şi cu o mână ruptă care-mi pulsa nebuneşte. Din 
cârjă şi din bici se scurgea o mâzgă de un roşu-cenuşiu - 
sângele Haosului. 

Apophis avea trei tăieturi la gât, care nu se închideau. În 
rest, arăta bine. E greu de spus dacă un şarpe are o 
expresie facială, dar eram aproape sigur că exulta. 

— Aşa cum a fost prezis! 

A vorbit cu un glas puternic, iar pământul s-a 
cutremurat. Pe suprafaţa deşertului au apărut crăpături, 
de parcă ar fi fost acoperit brusc de o pojghiţă subţire de 
gheaţă. Cerul s-a întunecat, luminat doar de stele şi 
fulgere roşii. Temperatura a început să scadă. 

— Nu poţi înfrânge destinul, Carter Kane! L-am înghiţit 
pe Ra. Acum sfârşitul lumii e aproape! 

Sadie s-a prăbuşit în genunchi plângând. M-a cuprins 
disperarea, şi o simţeam mai rea decât frigul. Am simţit 
cum puterea lui Horus mă părăseşte şi rămâneam doar eu, 
Carter Kane. Peste tot în jur, la diferite niveluri ale 
Duatului, zei şi magicieni au încetat să mai lupte în timp ce 
teroarea se răspândea printre ei. 

Cu o agilitate felină, Bast a aterizat lângă mine, abia 
respirând. 

Se zbârlise atât de tare, că arăta ca un arici de mare 
acoperit cu nisip. Costumul ei era rupt şi sfâşiat şi avea o 
vânătaie urâtă în partea stângă a maxilarului. Din cuțite îi 
ieşea fum şi din cauza otrăvii şarpelui, începea să le roadă 
rugina. 

— Nu, a spus ea cu fermitate. Nu, nu, nu. Care-i planul? 

— Planul? 

Încercam să-i înţeleg întrebarea. Zia nu mai era printre 
noi. Eşuaserăm. Profeţia antică se împlinise şi urma să mor 
ştiind că am fost un ratat absolut. M-am uitat la Sadie, dar 
şi ea părea la fel de deznădăjduită. 

— Trezeşte-te, copile! 

Bes s-a împleticit până la mine şi m-a lovit în rotulă, cel 
mai înalt punct la care putea ajunge. 

— Au! am protestat. 

— Tu eşti liderul acum, a mârâit. Deci ar fi bine să ai un 
plan. N-am revenit la viaţă ca să fiu ucis din nou! 

Apophis a sâsâit. Suprafaţa pământului continua să se 
crape, zdruncinând piramidele din temelii. Aerul era atât 
de rece, că-mi ieşeau aburi pe gură. 

— Prea târziu, prostuţilor. 

Şarpele mă privea cu ochii lui roşii. 

— Ma'at-ul e pe moarte de secole. Lumea voastră a fost 
un biet fir de praf vremelnic în Marea Haosului. Tot ceea 
ce ați construit n-a însemnat nimic. Fu sunt trecutul şi 
viitorul vostru! Închină-te în fata mea, Carter Kane, şi 
poate te voi cruța pe tine şi pe sora ta. Îmi va prinde bine 
să am supraviețuitori care să asiste la triumful meu. Nu e 
asta o soartă de preferat morţii? 

Îmi simţeam mâinile şi picioarele grele. Undeva, în 
mintea mea, eram un băieţel speriat care voia să trăiască. 
Îmi pierdusem părinţii. Mi se ceruse să lupt într-un război 
care era mult prea greu pentru mine. Pentru ce să mai 
continui dacă nu exista nicio speranţă? Şi dacă o puteam 
salva pe Sadie... 

Apoi m-am uitat la gâtul şarpelui. Strălucirea zeului 
soare aluneca tot mai jos pe esofagul lui Apophis. Zia îşi 
dăduse viaţa pentru a ne proteja. 

„Nu te teme“, îmi spusese. „Îl voi reţine pe Apophis până 
veţi veni.“ 

Furia m-a ajutat să-mi limpezesc gândurile. Apophis 
încerca să mă prostească, aşa cum făcuse cu Vlad 
Menşikov, Kwai, Sarah Jacobi şi chiar cu Set, zeul răului. 
Apophis era maestrul erodării raţiunii şi a ordinii, al 
distrugerii tuturor lucrurilor bune şi admirabile. Era egoist 
şi voia ca eu la rândul meu să fiu egoist. 

Mi-am amintit de obeliscul alb care se ridica din Marea 
Haosului.  Rezistase mii de ani, în ciuda tuturor 
probabilităților. Reprezenta curajul şi civilizaţia, alegerea 
corectă luată în locul alegerii uşoare. Dacă eşuam, 
obeliscul avea să se prăbuşească în cele din urmă. Tot 
ceea ce oamenii construiseră începând cu primele 
piramide din Egipt ar fi fost în zadar. 

— Sadie, am spus, ai umbra? 

S-a ridicat, iar expresia ei şocată s-a transformat într- 
una de furie. 

— Credeam că nu mă mai întrebi. 

A scos figurina de granit din geantă, întunecată de 
umbra lui Apophis. 

Şarpele s-a retras, sâsâind. Mi s-a părut că-i citesc frica 
în ochi. 

— Nu fiţi ridicoli, a mârâit Apophis. Vraja asta tâmpită 
nu va funcţiona - nu acum, când am triumfat! În plus, 
sunteţi prea slabi. N-aţi supravieţui. 

Ca orice ameninţare eficientă, avea un sâmbure de 
adevăr. Rezervele mele de magie erau pe terminate. Sadie 
n-avea cum să fie într-o formă mai bună. Chiar şi cu 
ajutorul zeilor, probabil că ne-am fi prăjit în timp ce 
rosteam blestemul. 

— Gata? m-a întrebat Sadie pe ton sfidător. 

— Îndrăzniţi numai, ne-a avertizat Apophis, şi vă voi 
trezi întruna sufletele din Haos, doar ca să vă pot ucide 
încet. Voi face asta şi cu părinţii voştri. Veţi avea parte de 
suferinţă veşnică. 

Mă simţeam de parcă aş fi înghiţit una dintre mingile de 
foc ale lui Ra. Pumnii mi s-au încleştat pe cârjă şi pe bici, 

în ciuda durerii ce-mi pulsa în mână. Puterea lui Horus a 
revenit în mine - şi, din nou, ne-am înţeles perfect. Eu 
eram Ochiul lui Horus. Fu eram Răzbunătorul. 

— Mare greşeală, i-am spus şarpelui. N-ar fi trebuit să- 
mi ameninţi familia. 

Am aruncat cârja şi biciul, care l-au lovit pe Apophis în 
faţă şi au declanşat o coloană de foc ca o explozie 
nucleară. 

Şarpele a urlat de durere, cuprins de flăcări şi fum; dar 
probabil că asta ne oferise doar câteva secunde în plus. 

— Sadie, am spus, eşti pregătită? 

A dat din cap şi mi-a înmânat figurina. Am tinut-o 
împreună şi ne-am pregătit pentru ce avea să fie probabil 
ultima noastră vrajă. Nu mai aveam nevoie de niciun 
pergament. Ne pregătiserăm luni de zile pentru acest 
blestem. Amândoi ştiam cuvintele pe de rost. Singura 
întrebare era dacă umbra ne va ajuta. Odată ce începeam, 
nu mai puteam da înapoi. Şi, fie că reuşeam, fie că nu, 
probabil urma să fim prăjiţi. 

— Bes şi Bast, am spus, îl puteţi ţine pe Apophis departe 
de noi? 

Bast a zâmbit şi şi-a cântărit cuţitele în mâini. 

— Eu, să nu-mi protejez pisoii? Nici nu mai trebuie să 
întrebaţi. 

S-a uitat la Bes. 

— Şi dacă murim, îmi pare rău pentru toate momentele 
în care m-am jucat cu sentimentele tale. Meritai ceva mai 
bun. 

Bes a pufnit. 

— Nu-i nimic. Până la urmă mi-am revenit şi am găsit 
fata potrivită. În plus, eşti pisică. E în firea ta să te crezi 
buricul pământului. 

Ea l-a privit cu ochi goi. 

— Dar sunt buricul pământului. 

Bes a râs. 

— Mult noroc, copii! E timpul să-şi facă apariţia 
Urâţenia. 

— Muriţi! a strigat Apophis, ridicându-se din fum cu 

flăcări în priviri. 

Bast şi Bes, cei mai grozavi prieteni şi protectori pe 
care-i avusesem vreodată, l-au atacat pe Apophis. 

Sadie şi cu mine am început vraja. 

20. În care îmi ocup locul pe tron 


CARTER 


După cum spuneam, nu mă pricep la incantaţii. 

Ca să-ți reuşească, ai nevoie de concentrare 
neîntreruptă, de pronunție corectă şi de o sincronizare 
perfectă. Altfel e posibil să te autodistrugi şi să distrugi pe 
oricine se află pe o rază de trei metri sau să te transformi 
într-un animal cu marsupiu. 

E de două ori mai greu să încerci să faci o vrajă 
împreună cu altcineva. 

Desigur, Sadie şi cu mine învăţaserăm cuvintele, dar n- 
apucaserăm să repetăm blestemul dinainte. Cu o vrajă de 
genul ăsta, n-ai decât o singură şansă. 

Când am început, eram conştient că Bast şi Bes se 
luptau cu şarpele şi că ceilalţi aliaţi erau prinşi în luptă la 
diferite niveluri ale Duatului. Temperatura continua să 
scadă. Gropile se căscau tot mai largi în pământ. Pe cer se 
vedeau fulgere roşii, ca nişte crăpături într-o cupolă 
neagră. 

Imi stăpâneam cu greu tremurul picioarelor. M-am 
concentrat pe figurina de piatră a lui Apophis. Pe măsură 
ce rosteam incantaţia, statuia a început să fumege. 

Am încercat să nu mă gândesc la ultima oară când 
auzisem această incantaţie. Michel Desjardins murise în 
timp ce făcea vraja şi se confruntase doar cu o manifestare 
parţială a şarpelui, nu cu un Apophis în plină forţă, după 
ce îl devorase victorios pe Ra. 

Concentrează-te, mi-a poruncit Horus. 

Lui îi era uşor să vorbească. Zgomotul, frigul şi 
exploziile din jur ne făceau sarcina aproape imposibilă, ca 
atunci când încerci să numeri înapoi de la o sută, în timp 
ce alţi oameni îţi strigă în urechi numere la întâmplare. 


323 


Bast a fost aruncată pe deasupra noastră şi a aterizat pe 
un bloc de piatră. Bes a urlat furios. I-a tras şarpelui o bâtă 
atât de puternică peste gât, de i-au jucat ochii-n cap. 

Apophis a încercat să-l muşte pe Bes, dar acesta l-a 
prins cu toată puterea de unul dintre colţi în timp ce 
şarpele a început să scuture din cap în încercarea de-a 
scăpa de zeul pitic. Sadie şi cu mine am continuat să 
rostim incantaţia. Din umbra şarpelui ieşeau aburi pe 
măsură ce figurina se încălzea. Eram înconjurați de 
vârtejuri de lumină aurie şi albastră cu care Isis şi Horus 
se străduiau să ne protejeze. Mă usturau ochii din cauza 
transpiraţiei. În ciuda aerului îngheţat, mă simţeam de 
parcă aveam febră. Când am ajuns la cea mai importantă 
parte a vrăjii - rostirea numelui inamicului - am început în 
sfârşit să simt adevărata natură a umbrei şarpelui. Ce ţi-e 
şi cu lucrurile astea... Uneori nu înţelegi cu adevărat ceva 
până nu-l distrugi. Sheut-ul era mai mult decât o copie sau 
o reflecţie, mai mult decât un „CD de back-up“ al 
sufletului. 

Umbra unei persoane reprezintă moştenirea ei, 
amprenta pe care o lasă în lume. Unii au o umbră palidă. 
Alţii au umbre lungi şi profunde care au rezistat de-a 
lungul secolelor. M-am gândit la ce spusese fantoma Setne 
- cum că el şi cu mine crescuserăm în umbra unui tată 
celebru. Mi-am dat seama acum că nu vorbise metaforic. 
Tata avea o umbră puternică, care încă mă afecta şi afecta 
întreaga lume. 

Dacă o persoană nu are umbră deloc, înseamnă că nu 
mai există. Existenţa sa a devenit lipsită de sens. 
Distrugerea lui Apophis prin distrugerea umbrei sale avea 
să-i întrerupă orice legătură cu lumea muritorilor. Nu se 
va mai putea ridica niciodată. IÎnţelesesem în cele din urmă 
de ce îşi dorise cu înfrigurare să ardă sulurile de papirus 
ale lui Setne şi de ce se temea de vrajă. 

Ajunsesem la finalul incantaţiei. Apophis l-a desprins pe 
Bes de pe colţ şi piticul a zburat, lovindu-se de Marea 
Piramidă. 

Şarpele s-a întors spre noi chiar când rosteam ultimele 

cuvinte: 

— Te trimitem dincolo de vid. Nu mai exişti. 

— NU! a urlat Apophis. 

Statuia a luat foc şi s-a topit în mâinile noastre. Umbra a 
dispărut într-un nor de aburi şi o explozie de întuneric ne-a 
trântit la pământ. 

Moştenirea  şarpelui pe pământ s-a spulberat - 
războaiele, crimele, agitația şi anarhia pe care le 
provocase Apophis dintotdeauna şi-au pierdut în sfârşit 
puterea, încetând să-şi mai arunce umbra asupra 
viitorului. Din explozie au apărut sufletele morţilor - mii de 
fantome care fuseseră prinse şi zdrobite de umbra 
Haosului. O voce mi-a şoptit în minte: Carter, şi am 
suspinat uşurat. Nu puteam s-o văd, dar ştiam că mama e 
liberă. Spiritul ei se întorcea la locul lui în Duat. 

— Muritori fără minte! 

Apophis s-a zvârcolit şi a început să se micşoreze. 

— Nu doar că m-aţi ucis pe mine, dar i-aţi exilat şi pe 
zei! 

Duatul s-a prăbuşit, nivel după nivel, până ce câmpiile 
din Gizeh au devenit din nou o singură realitate. Prietenii 
noştri magicieni stăteau uluiţi în jurul nostru. Zeii, însă, nu 
se vedeau nicăieri. 

Şarpele a sâsâit în timp ce solzii cădeau de pe el, 
fumegând. 

— Ma'at-ul şi Haosul sunt legate, proştilor! Nu mă puteţi 
înlătura fără să-i înlăturați pe zei. În ceea ce-l priveşte pe 
Ra, acesta va muri în mine, digerat încet... 

Vorbele i-au fost retezate (la propriu) când i-a explodat 
capul. Da, dacă pare greţos, chiar aşa a fost. Bucăţi de 
reptilă în flăcări au zburat peste tot. Din gâtul şarpelui a 
ieşit o minge de foc. Trupul lui Apophis s-a transformat în 
nisip şi mâzgă aburindă şi din ela ieşit Zia Rashid. 

Avea rochia sfâşiată. Toiagul ei de aur era despicat ca 
un iadeș, dar era în viaţă. 

Am fugit spre ea. S-a împleticit şi s-a prăbuşit la mine în 
braţe, complet epuizată. 

Apoi a mai apărut cineva din resturile fumegânde ale lui 

Apophis. 

Ra pâlpâia ca un miraj, dominându-ne cu statura lui 
falnică de bătrân musculos cu pielea aurie, cu hainele 
regeşti şi coroana de faraon pe cap. A făcut un pas şi 
lumina soarelui a revenit pe cer. Temperatura a început să 
crească. Fisurile din pământ s-au astupat de la sine. 

Zeul soare mi-a zâmbit. 

— Bravo, Carter şi Sadie. Acum trebuie să mă retrag 
asemenea celorlalţi zei, dar vă datorez viaţa. 

— Te retragi? 

Parcă nu era vocea mea. Era mai profundă, mai gravă, 
dar nu era nici vocea lui Horus. Zeul războiului părea să fi 
plecat din mintea mea. 

— Vrei să spui... pentru totdeauna? 

Ra a chicotit. 

— Când ajungi la vârsta mea, înveţi să fii mai atent când 
foloseşti cuvinte ca pentru totdeauna. Am crezut că plec 
pentru totdeauna prima dată când am abdicat. Trebuie să 
mă retrag în cer cel puțin pentru o vreme. Vechiul meu 
duşman Apophis a avut dreptate. Când Haosul e 
îndepărtat, zeii ordinii, Ma'at-ul, trebuie să se distanțeze şi 
ei de lume. În asta constă echilibrul universului. 

— În cazul acesta... ar trebui să iei astea. 

I-am oferit cârja şi biciul. 

Ra a clătinat din cap. 

— Ţine-le tu pentru mine. Tu eşti faraonul de drept. Şi ai 
grijă de preferata mea... A făcut un semn spre Zia. Îşi va 
reveni, dar va avea nevoie de ajutor. 

Lumina strălucea în jurul zeului soare. Când lumina a 
pălit, dispăruse şi el. Douăzeci şi cinci de magicieni obosiţi 
stăteau în jurul unei urme fumegânde lăsată de şarpe în 
nisipul deşertului, în vreme ce soarele se ridica deasupra 
Piramidelor din Gizeh. 

Sadie şi-a pus mâna pe braţul meu. 

— Frăţiorule drag? 

— Da? 

— A fost un pic cam riscant. 

N-o puteam contrazice. 


326 


Restul zilei e învăluit în ceaţă. Îmi amintesc că am 
ajutat-o pe Zia să ajungă în camerele destinate vindecării 
din Prima Nomă. A durat doar cinci minute să-mi fie 
vindecată mâna ruptă, dar am rămas cu Zia până când Jaz 
mi-a spus că trebuie să plec. Ea şi ceilalţi vindecători 
aveau de tratat zeci de magicieni răniţi - inclusiv pe 
Leonid, puştiul rus, de la care, în mod uimitor, se aşteptau 
să-şi revină - şi, deşi Jaz credea că eram un scump, de fapt 
le stăteam în drum. 

M-am plimbat prin peştera principală şi am fost şocat s-o 
văd plină de oameni. Portalurile din întreaga lume 
începuseră din nou să funcţioneze. Magicieni cu nemiluita 
soseau să dea o mână de ajutor la curăţenie şi să jure 
supunere Lictorului-şef. După ce trece partea cea mai 
grea, toată lumea se înghesuie la petrecere. 

M-am străduit să nu fiu ranchiunos. Ştiam că multe 
dintre celelalte nome avuseseră bătăliile lor. Apophis se 
descurcase de minune când trebuise să ne dezbine şi să ne 
cucerească. Chiar şi-aşa, simţeam un gust amar. Mulţi se 
uitau uimiţi la cârja şi biciul care încă îmi atârnau la brâu. 
Câţiva m-au felicitat şi mi-au spus că sunt un erou. Eu mi- 
am văzut de drum. 

Când treceam pe lângă toneta vânzătorului de toiege, 
am auzit un pâs-pâs. 

Am pornit înspre cea mai apropiată alee. Fantoma lui 
Setne stătea sprijinită de perete. Am fost atât de surprins, 
încât am crezut că am vedenii. N-avea cum să se afle aici, 
cu jacheta lui oribilă, cu bijuterii şi blugi, cu freza de Elvis 
perfect aranjată şi cu Cartea lui Toth sub braţ. 

— Te-ai descurcat bine, amice, a zis. Nu cum aş fi 
procedat eu, dar acceptabil. 

În cele din urmă mi-am revenit. 

— Tas! 

Setne a rânjit. 

— Da, am terminat cu jocul ăla. Dar nu-ți face griji, 
amice. Ne mai vedem. 

A dispărut într-un nor de fum. 

Nu sunt sigur cât am stat acolo până să mă găsească 

Sadie. 

— Eşti bine? m-a întrebat. 

I-am spus ce-am văzut. A tresărit, dar n-a părut foarte 
surprinsă. 

— Mai devreme sau mai târziu bănuiesc că va trebui să 
ne ocupăm de nemernicul ăla, dar deocamdată ai face bine 
să vii cu mine. Amos a convocat Adunarea generală în Sala 
Epocilor. 

M-a luat de braţ. 

— Încearcă să zâmbeşti, frăţiorule. Ştiu că e greu. Dar 
acum eşti un exemplu pentru toţi, chiar dacă gândul ăsta 
îmi dă fiori. 

Am încercat, deşi îmi era greu să uit de Setne. 

Am trecut pe lângă câţiva dintre prietenii noştri care 
dădeau o mână de ajutor la reparaţii. 

Alyssa şi o echipă de maeştri în elementul pământ 
consolidau pereţi şi tavane, asigurându-se că peşterile nu 
se vor prăbuşi peste noi. 

Julian era pe treptele Casei ghicitorilor unde stătea de 
vorbă cu câteva fete din noma scandinavă. 

— Da, ştiţi cum e, le spunea acestora, Apophis m-a văzut 
venind cu avatarul meu mare de luptă şi a înţeles că nu 
mai avea nicio șansă. 

Sadie a dat ochii peste cap şi m-a tras după ea. 

Micuța Shelby şi ceilalţi pici au venit în fugă spre noi, 
zâmbind şi abia respirând. Se serviseră cu nişte amulete 
de la unul dintre chioşcurile unde nu era niciun vânzător, 
aşa că arătau de parcă tocmai s-ar fi întors de la un Mardi 
Gras egiptean. 

— Am omorât un şarpe! ne-a zis Shelby. Un şarpe mare! 

— Serios? am întrebat. Tu singură? 

— Da! m-a asigurat Shelby. Ucide, ucide, ucide! 

A bătut din picioare şi din pantofii ei au ieşit scântei. 
Apoi a fugit, alergându-şi prietenii. N 

— Fata asta are un viitor măreț, a zis Sadie. Imi 
aminteşte de mine când eram mică. 

M-am cutremurat. Ce gând tulburător! 

În tuneluri s-a auzit bătaia gongurilor care striga 

adunarea în Sala Epocilor. Când am ajuns şi noi acolo, sala 
era plină ochi cu magicieni - unii în robe, alţii în haine 
moderne, alţii în pijama de parcă ar fi fost teleportaţi 
direct din pat. De-o parte şi de alta a covorului, perdelele 
holografice de lumină sclipeau printre coloane. 

Felix a venit în fugă spre noi, tot numai un zâmbet, cu o 
turmă de pinguini în urma lui. (Turmă? Stol? Cârd? O, nici 
nu mai contează.) 

— Fiţi atenţi! ne-a zis el fericit. Am învăţat chestia asta 
în timpul luptei! 

A rostit un ordin. La început am crezut că era shish 
kebab, dar mai târziu mi-a că spus că era: „Se-kebeb!“- Să 
fie frig. 

Pe podea au apărut nişte hieroglife albe şi îngheţate: 


JJA = 


Frigul s-a răspândit până ce o porţiune de şapte metri 
din podea a fost acoperită de un strat gros de gheaţă. 
Pinguinii au traversat-o clătinându-se şi dând din aripi. Un 
magician ghinionist a făcut un pas în spate şi a alunecat 
atât de tare, că i-a zburat toiagul din mână. 

Felix a strâns pumnul. 

— Perfect! Mi-am găsit calea. Menirea mea e să-l urmez 
pe zeul gheții! 

M-am scărpinat în cap. 

— Există un zeu al gheții? Egiptul e un deşert. Cine e 
zeul gheții? 

— Habar n-am! a zis Felix cu un zâmbet larg pe chip. 

A alunecat pe gheaţă şi dus a fost, cu tot cu pinguini. 

Am mers mai departe pe hol. Magicienii povesteau, 
stăteau împreună şi se întâlneau cu vechi prieteni. În aer 
pluteau hieroglife, mai luminoase şi mai groase ca 
niciodată, ca o supă cu paste alfabet în culorile 
curcubeului. 

În cele din urmă, mulţimea ne-a observat pe Sadie şi pe 

mine. S-a lăsat liniştea în sală. Toate privirile s-au întors 
spre noi. Magicienii s-au dat la o parte, lăsând calea liberă 
spre tron. 

Majoritatea magicienilor au zâmbit când am trecut pe 
lângă ei. Câţiva ne-au şoptit mulţumiri şi felicitări. Până şi 
foştii magicieni rebeli păreau cu adevărat fericiţi să ne 
vadă. Dar am surprins şi câteva priviri furioase. Nu conta 
că-l învinsesem pe Apophis; unii dintre colegii noştri 
magicieni aveau să se îndoiască mereu de noi. Unii aveau 
să ne urască pe vecie. Trebuia să ne păzim. 

Sadie s-a uitat nerăbdătoare prin mulţime. Mi-am dat 
seama că-l căuta pe Walt. Fusesem atât de absorbit de Zia, 
încât nici nu mă gândisem la cât de îngrijorată trebuia să 
fie Sadie. Walt dispăruse după bătălie, împreună cu restul 
zeilor. Nu părea să fie prezent. 

— Sunt convins că e bine, i-am spus. 

— Sst! Sadie mi-a zâmbit, dar îmi spunea din priviri: 
„Dacă mă faci de râs în faţa tuturor acestor oameni, te 
strâng de gât.“ 

Amos ne aştepta pe treptele care duceau la tron. Purta 
un costum de un roşu aprins, care se potrivea surprinzător 
de bine cu pelerina din piele de leopard. Părul îi era 
împletit cu granate, iar lentilele de la ochelari erau roşii. 
Culoarea Haosului? Am avut impresia că voia să 
evidenţieze legătura pe care o avea cu Set - despre care 
aflaseră deja toţi magicienii. 

Pentru prima dată în istorie, Lictorul-şef era în legătură 
directă cu zeul răului, puterii şi Haosului. Asta ar fi putut 
să-l facă mai puţin popular, dar magicienii erau ca zeii - 
respectau puterea. Mă îndoiam că Amos va mai avea vreo 
problemă în calitate de conducător. 

Când ne-am apropiat, ne-a zâmbit. 

— Carter şi Sadie, în numele Casei Vieţii, vă mulţumesc. 
Aţi restaurat Ma'at-ul! Apophis a fost eliminat şi Ra s-a 
ridicat din nou în ceruri, dar, de data aceasta, victorios. 
Bravo! 

Sala a izbucnit în urale şi aplauze. Zeci de magicieni şi- 
au ridicat toiegele şi au lansat timide focuri de artificii. 

Amos ne-a îmbrăţişat. Apoi s-a dat la o parte şi mi-a 
făcut semn să înaintez spre tron. Am sperat că Horus îmi 
va spune câteva vorbe de încurajare, dar nu-i simţeam 
deloc prezenţa. 

Am încercat să-mi controlez respiraţia. Tronul fusese gol 
mii de ani. Cum puteam fi sigur că n-o să se rupă sub 
mine? Dacă tronul faraonilor se rupea sub fundul meu 
regal, ar fi fost un semn important. 

Sadie m-a înghiontit. 

— Du-te. Nu fi prost. 

Am urcat treptele şi m-am aşezat cu grijă pe tron. 
Scaunul cel vechi a scârţâit, dar n-a cedat. 

Am cuprins cu privirea mulţimea de magicieni. 

Horus nu-mi era alături. Dar, într-un fel, asta era bine. 
Am aruncat o privire la perdelele de lumină sclipitoare - la 
Epoca Nouă care strălucea violet - şi-am avut sentimentul 
că, până la urmă, avea să fie o epocă a lucrurilor bune. 

Muşchii au început să mi se relaxeze. Am avut 
sentimentul că am ieşit din umbra zeului războiului, aşa 
cum ieşisem şi din umbra tatei. Mi-am găsit cuvintele. 

— Accept tronul. 

Am ridicat cârja şi biciul. 

— Ra mi-a dat autoritatea de a-i conduce pe zei şi pe 
magicieni în vremuri de criză şi mă voi strădui să fac 
întocmai. Apophis a fost alungat, dar Marea Haosului nu 
piere niciodată. Am văzut-o cu ochii mei. Forţele ei vor 
încerca mereu să erodeze Ma'at-ul. Să nu ne amăgim că 
toţi duşmanii noştri au dispărut. 

Mulțimea a fost cuprinsă de freamăt. 

— Dar, deocamdată, e pace. Putem reconstrui şi extinde 
Casa vieţii. Dacă va fi din nou război, eu voi fi aici în 
calitate de Ochi al lui Horus şi de faraon. Dar voi fi eu, 
Carter Kane... 

M-am ridicat şi am aşezat cârja şi biciul pe tron. Am 
coborât de pe podium. 

— Iar eu, Carter Kane, sunt un puşti care are multe de 
recuperat. Trebuie să conduc noma de la Casa din 
Brooklyn. Şi trebuie să termin liceul. Aşa că voi lăsa 

îndatoririle de zi cu zi în mâinile cui trebuie, adică ale 
Lictorului-şef, slujitorul faraonului, Amos Kane. 

Amos s-a înclinat în fata mea, iar asta m-a făcut să mă 
simt ciudat. Mulțimea a aplaudat în delir. Nu eram sigur 
dacă mă aplaudau pe mine sau erau uşuraţi că n-aveau să- 
şi primească ordinele zilnice de la un puşti. Oricum, ar fi 
fost mie îmi convenea. 

Amos ne-a îmbrăţişat din nou. 

— Sunt mândru de amândoi, ne-a zis. Vom vorbi mai 
încolo, dar deocamdată haideţi... 

A făcut un semn spre partea laterală a podiumului, unde 
s-a deschis în aer o uşă întunecată. 

— Părinţii voştri vor să vă vadă. 

Sadie m-a privit neliniştită. 

— Hait! 

Am dat din cap aprobator. Era ciudat să treci imediat de 
la statutul de faraon al universului la cea de copil 
îngrijorat că va fi pedepsit. Deşi Îmi doream foarte mult să- 
mi văd părinții, încălcasem o promisiune importantă pe 
care i-o făcusem tatei... pierdusem un prizonier periculos. 

Sala Judecății se transformase în Central Park. Ammit 
devoratoarea, alerga în jurul balanței dreptății, scheunând 
fericită cu un coif de petrecere pe capul ei de crocodil. 
Demonii cu ghilotină în loc de cap se sprijineau în 
halebarde, ţinând în mâini pahare cu o licoare ce semăna 
cu şampania. Nu înţelegeam cum puteau să bea cu 
ghilotine în loc de capete, dar nici nu voiam să aflu. Până şi 
Perturbatorul, zeul albastru al judecății, părea binedispus. 
Peruca lui de Cleopatra îi stătea strâmb. Sulul mare de 
pergament se desfăşurase până în mijlocul camerei, dar el 
râdea şi vorbea cu ceilalţi zei ai judecății care fuseseră 
salvaţi din Casa de odihnă. lubitorul de Foc şi Picior 
Fierbinte scăpau încontinuu tăciuni pe sulul de papirus, 
dar Perturbatorul nu părea să observe sau să-i pese. 

În celălalt capăt al încăperii, tata stătea pe tron, de 
mână cu fantoma mamei. În stânga podiumului, spiritele 
din Lumea subpământeană cântau într-o trupă de jazz. 
Aproape sigur i-am recunoscut pe Miles Davis, John 

Coltrane şi câţiva dintre ceilalţi preferaţi ai tatei. 

Există nişte avantaje când eşti zeul Lumii 
Subpământene. 

Tata ne-a făcut semn să înaintăm. Nu părea furios - asta 
era un semn bun. Ne-am croit drum prin mulţimea de 
demoni fericiţi şi zei ai judecății. Ammit a lătrat la Sadie şi 
s-a gudurat când a scărpinat-o sub bărbie. 

— Copii. 

Tata si-a desfăcut braţele. 

M-am simţit ciudat când l-am auzit strigându-ne copii. 
Nu mă mai simţeam copil. Copiilor nu li se cerea să lupte 
cu şerpii Haosului şi nu conduceau armate pentru a 
împiedica venirea sfârşitului lumii. 

Sadie şi cu mine l-am îmbrăţişat pe tata. Pe mama n-am 
putut-o îmbrăţişa, desigur, pentru că era o fantomă, dar 
eram fericit să ştiu că e bine. Fără aura strălucitoare, ar fi 
arătat exact ca atunci când era în viaţă - îmbrăcată cu 
blugi şi cu un tricou cu simbolul ankh şi părul blond prins 
cu o bandană. Dacă nu m-aş fi uitat atent la ea, aş fi putut- 
o confunda cu Sadie. 

— Mamă, ai supravieţuit, am zis. Cum ai...? 

— Mulțumită vouă. Ochii mamei străluceau. Am rezistat 
cât de mult am putut, dar umbra a fost prea puternică. M-a 
devorat, aşa cum s-a întâmplat cu multe alte spirite. Dacă 
n-aţi fi distrus sheut-ul la timp şi nu ne-ati fi eliberat... mă 
rog, acum nu mai contează. Aţi reuşit imposibilul. Suntem 
foarte mândri de voi. 

— Da, a încuviinţat tata, strângându-mă de umăr. Tot ce 
ne-am străduit să facem, tot ce am sperat să realizăm - voi 
aţi dus la bun sfârşit. Mi-aţi depăşit toate aşteptările. 

Am ezitat. Era posibil să nu ştie de Setne? 

— Tată, am spus, âă... n-am reuşit chiar tot. Am pierdut 
prizonierul. Tot nu înţeleg cum a scăpat. Era legat şi... 

Tata a ridicat mâna să mă oprească. 

— Am auzit. S-ar putea să n-aflăm niciodată cum a 
scăpat Setne, dar nu e vina voastră. 

— Nu e? a întrebat Sadie. 

— Setne reuşeşte de-o veşnicie să tot scape, a spus tata. 

A păcălit zei, magicieni, muritori şi demoni. Când v-am 
lăsat să-l luaţi cu voi, am bănuit că va găsi o cale să 
evadeze. Am sperat doar că veţi reuşi să-l controlati 
suficient de mult timp cât vă folosiţi de ajutorul lui. Şi aţi 
reuşit. 

— Ne-a condus la umbră, am recunoscut. Dar a furat 
Cartea lui Thoth. 

Sadie şi-a muşcat buza. 

— Periculoasă cartea aia. Pentru că e doar o fantomă, 
Setne nu va putea face de unul singur toate vrăjile, dar tot 
va reuşi să tulbure apele. 

— Îl vom găsi din nou, ne-a asigurat tata. Dar 
deocamdată să sărbătorim victoria. 

Mama a întins o mână fantomatică şi a mângâiat-o pe 
Sadie pe cap. 

— Poţi veni puţin, draga mea? Am ceva de discutat cu 
tine. 

Nu ştiam despre ce era vorba, dar Sadie s-a îndreptat cu 
mama spre trupa de jazz. Iniţial n-am observat, dar doi 
dintre muzicienii fantomatici îmi păreau foarte cunoscuţi şi 
nelalocul lor. Un bărbat masiv şi roşcat în haine 
occidentale stătea în faţa unei steel guitar", zâmbind şi 
lovindu-şi cizmele în timp ce făcea solo-uri alături de Miles 
Davis. Lângă el, o femeie frumuşică blondă cânta la vioară 
şi se apleca din când în când ca să-l sărute pe roşcat pe 
frunte. JD Grissom şi soţia lui, Anne, de la Muzeul din 
Dallas, găsiseră în sfârşit o petrecere care nu trebuia să ia 
sfârşit. Nu mai văzusem până atunci o asemenea chitară şi 
o vioară într-o trupă de jazz, dar se potriveau. Bănuiesc că 
Amos a avut dreptate: în muzică şi magie era nevoie de un 
pic de haos pe lângă ordine. 

Sadie a făcut ochii mari în timp ce povestea cu mama. 
Dintr-odată, a devenit serioasă. Apoi a zâmbit timid şi a 
roşit, ceea ce nu-i stătea deloc în fire. 

— Carter, a zis tata, te-ai descurcat bine în Sala 
Epocilor. Vei fi un conducător bun. Un conducător înţelept. 


15 Tip de chitară la care se cântă cu instrumentul culcat în poziţie 
orizontală. 

Nu eram sigur de unde ştia de discursul pe care-l 
ținusem, dar mi s-a pus un nod în gât. Tata nu face 
complimente cu una, cu două. Acum, că eram din nou cu 
el, mi-am amintit ce viaţă uşoară avusesem călătorind 
împreună. El ştiuse mereu ce să facă. Puteam să mă bazez 
pe prezenţa lui liniştitoare. Până în momentul în care 
dispăruse, în Ajunul Crăciunului, la Londra, nu-mi 
dădusem seama ce mult mă bazasem pe el. 

— Ştiu că ţi-a fost greu, a zis tata, dar vei conduce 
familia Kane spre viitor. Chiar ai ieşit din umbra mea. 

— Nu de tot, am răspuns. N-aş vrea să se întâmple asta. 
Ai cea mai lungă umbră dintre toţi taţii. 

A râs. 

— O să fiu aici dacă ai nevoie de mine. Să n-ai nicio 
îndoială. Dar, aşa cum a spus Ra, zeilor le va fi mai greu să 
intre în contact cu lumea muritorilor, acum că Apophis a 
fost alungat. Pe măsură ce Haosul se retrage, se retrage şi 
Ma'at-ul. Dar chiar şi-aşa, nu cred că vei avea nevoie de 
prea mult ajutor. Ai reuşit prin forţe proprii. Acum tu eşti 
cel care aruncă o umbră lungă. Casa vieţii te va pomeni 
secole la rând. 

M-a îmbrăţişat încă o dată şi mi-a fost uşor să uit că era 
zeul morţilor. Părea să fie tata, pur şi simplu - cald şi viu şi 
puternic. 

Sadie a venit lângă noi, un pic tulburată. 

— Ce-i? am întrebat-o. 

A chicotit fără motiv, apoi a redevenit serioasă. 

— Nimic. 

Mama a venit lângă ea. 

— Mergeţi acum. Casa din Brooklyn vă aşteaptă. 

Lângă tron a apărut o altă uşă întunecată. Am deschis-o 
împreună cu Sadie. De data asta nu mă mai preocupa ce 
ne aşteaptă de cealaltă parte. Ştiam că mergeam acasă. 

Viaţa şi-a reluat ritmul normal surprinzător de repede. O 
las pe Sadie să-ţi povestească despre cele petrecute la 
Casa din Brooklyn şi despre drama ei personală. Eu mă 
grăbesc să ajung la lucrurile interesante. 

[Au! Am crezut că ne-am înţeles: fără ciupituri] 

La două săptămâni după lupta cu Apophis, Zia şi cu mine 
stăteam în food court-ul din Mall of America în 
Bloomington, Minnesota. 

De ce acolo? Auzisem că Mall of America era cel mai 
mare din ţară şi m-am gândit să începem pe picior mare. 
Călătoriserăm cu uşurinţă prin Duat. Freak părea fericit să 
stea pe acoperiş şi să mănânce curcani congelaţi în timp 
ce Zia şi cu mine ne plimbam prin mall. 

[Da, Sadie. Pentru prima noastră întâlnire adevărată o 
luasem pe Zia cu o barcă trasă de un grifon nebun. Şi ce 
dacă? De parcă întâlnirile tale nu sunt ciudate?] 

În orice caz, când am ajuns acolo, Ziei i-a picat faţa. 

— Pe toţi zeii din Egipt... 

Numărul de restaurante era copleşitor. Şi pentru că nu 
ne puteam hotărî, ne-am luat câte puţin din toate: mâncare 
chinezească, mexicană (Macho  Nachos!%), pizza şi 
îngheţată - cele patru grupe alimentare de bază. Ne-am 
aşezat la o masă cu vedere spre parcul de distracţii din 
mijlocul mall-ului. 

Mai erau o mulţime de puşti în food court. Mulţi dintre 
ei se holbau la noi. Mă rog... nu la mine. Se uitau de fapt la 
Zia şi, fără îndoială, se întrebau ce căuta o fată ca ea cu un 
tip ca mine. 

Se vindecase frumos după bătălie. Purta o rochie simplă 
fără mâneci din pânză bej şi sandale negre - fără machiaj, 
fără bijuterii, cu excepţia colierului cu scarabeul de aur. 
Arăta mult mai fermecătoare şi mai matură decât celelalte 
fete din mall. 

Avea părul lung şi negru prins în coadă, cu excepţia unui 
cârlionţ subţire care îi atârna după urechea dreaptă. 
Întotdeauna avusese ochii luminoşi, chihlimbarii, şi pielea 
de culoarea cafelei cu lapte, dar de când îl găzduise pe Ra, 
parcă strălucea şi mai tare. Îi simţeam căldura de dincolo 
de masă. 


15 Fel de mâncare mexican cu chipsuri de tortilla, fasole, ceapă, roşii, 
ardei iute, smântână şi brânză care se aşază în straturi într-un vas ce 
ulterior e băgat la cuptor până se topeşte brânza de deasupra. 

Mi-a zâmbit pe deasupra farfuriei cu chow mein”. 

— Deci, asta fac adolescenţii americani obişnuiţi? 

— Păi... cam da, am răspuns. Deşi nu cred că vreunul 
dintre noi poate fi considerat un adolescent obișnuit. 

— Sper că nu. 

Nu puteam gândi limpede când o priveam. Dacă mi-ar fi 
cerut să sar peste balustradă, probabil că aş fi făcut-o. 

Zia îşi plimba furculiţa prin farfuria cu tăieţei. 

— Carter, noi n-am prea vorbit despre... ştii tu, despre 
faptul că am fost Ochiul lui Ra. Îmi dau seama cât de 
ciudat a fost pentru tine. 

Vezi? O conversaţie obişnuită între doi adolescenţi care 
merg la mall. 

— Hei, înţeleg, am zis. N-a fost ciudat. 

Ea a ridicat o sprânceană. 

— Bine, a fost ciudat, am recunoscut. Dar Ra avea 
nevoie de ajutorul tău. Ai fost uimitoare. Ai mai vorbit cu el 
de atunci...? 

A dat din cap. 

— S-a retras din lume, aşa cum a zis. Mă îndoiesc că voi 
mai fi Ochiul lui Ra din nou - asta dacă nu vom mai avea 
parte de o Apocalipsă. 

— Deci, dacă e să ne luăm după norocul pe care-l avem, 
nu mai devreme de câteva săptămâni, vrei să spui. 

Zia a râs. Îmi plăcea râsul ei. Îmi plăcea cârlionţul ei de 
după ureche. 

(Sadie spune că sunt ridicol. Cine vorbeşte!) 

— Am avut o întâlnire cu unchiul tău Amos, a spus Zia. 
Acum are o mulţime de ajutoare la Prima Nomă. Crede că 
mi-ar prinde bine să plec o vreme de acolo, să încerc să 
duc o viaţă mai... obişnuită. 

Inima îmi bătea să-mi spargă pieptul. 

— Adică să părăseşti Egiptul? 

Zia a dat din cap. 

— Sora ta mi-a sugerat să locuiesc la Casa din Brooklyn, 
să merg la o şcoala americană. A zis... oare cum s-a 
exprimat? „Americanii sunt o adunătură de ciudati, dar te 


17 Tăieţei prăjiţi chinezeşti. 

ataşezi de ei.“ 

Zia s-a aşezat pe un scaun lângă mine şi m-a luat de 
mână. Am simţit cel puţin vreo douăzeci de băieţi invidioşi 
uitându-se urât la mine de la celelalte mese din food court. 

— Te-ar deranja dacă aş sta la Casa din Brooklyn? Aş 
putea să le predau învăţăceilor. Dar dacă te-ai simţi 
inconfortabil din cauza asta... 

— Nu! am zis eu prea tare. Vreau să spun că nu, nu mă 
deranjează. Da, mi-ar plăcea asta. Foarte mult. Destul de 
mult. E în regulă. 

Zia a zâmbit. Temperatura din food court părea să fi 
crescut cu zece grade. 

— Deci eşti de acord? 

— Da. Vreau să spun, dacă nu te face pe tine să te simţi 
inconfortabil. N-aş vrea să se creeze o situaţie ciudată 
sau... 

— Carter? a spus ea cu blândeţe. Taci din gură. 

S-a aplecat şi m-a sărutat. 

Am făcut ce mi-a cerut, fără să se folosească de magie. 
Am tăcut. 

21. Zeii sunt în ordine; sentimentele 


mele, nu 


SADIE 


Ah, cuvintele mele preferate: Carter, taci din gură. Zia 
chiar făcuse progrese de când ne întâlniserăm prima oară. 
Cred că mai are o şansă, chiar dacă-l place pe fratele meu. 

În orice caz, Carter a avut înţelepciunea să mă lase pe 
mine să termin povestea. 

După lupta cu Apophis, mă simţeam groaznic din mai 
multe puncte de vedere. Din punct de vedere fizic, eram 
distrusă. Din punct de vedere al magiei, îmi folosisem 
ultima fărâmă de energie. Mi-era teamă să nu mă fi rănit 
iremediabil, având în vedere că aveam o senzaţie de 
căldură în piept, ceea ce însemna fie că-mi epuizasem 
rezervele de magie, fie că aveam nişte arsuri groaznice la 
stomac. 

Nici din punct de vedere emoţional nu stăteam mai 
grozav. Îl văzusem pe Carter îmbrăţişând-o pe Zia când 
aceasta ieşise din mâzga aburindă rămasă de la şarpe, 
ceea ce era foarte bine, dar asta nu făcuse decât să-mi 
reamintească de propriile mele probleme. 

Unde era Walt? (Am decis să-i spun aşa, altfel aş fi 
înnebunit încercând să-i stabilesc identitatea.) Fusese prin 
preajmă imediat după bătălie, dar dispăruse. 

Să fi plecat cu ceilalţi zei? Eram deja îngrijorată în 
legătură cu Bes şi Bast. Nu le stătea în fire să dispară fără 
să-şi ia la revedere. Şi nu-mi plăcea ce auzisem de la Ra 
despre zeii care urmau să părăsească pământul pentru o 
vreme. 

„Nu mă puteţi înlătura fără să-i înlăturați pe zei“, 
avertizase Apophis. Sângerosul şarpe ar fi trebuit să ne 

spună asta înainte să-l blestemăm. Tocmai când mă 
împăcasem cu povestea cu Walt/Anubis - în mare, măcar - 
Walt dispăruse. Dacă îi fusese din nou interzis să mă vadă, 
aveam de gând să mă târăsc într-un sarcofag şi să nu mai 
ies de acolo. 

În timp ce Carter era cu Zia la infirmerie, eu rătăceam 
pe coridoarele Primei Nome, dar n-am găsit nici urmă de 
Walt. Am încercat să intru în contact cu el cu ajutorul 
amuletei shen. Niciun răspuns. Am încercat chiar s-o 
contactez pe Isis ca să-i cer sfatul, dar zeiţa amuţise. Nu- 
mi plăcea treaba asta. 

Deci, da, fusesem destul de neatentă în Sala Epocilor în 
timpul micului discurs de acceptare al lui Carter: „Aş dori 
să le mulţumesc tuturor celor care m-au făcut faraon, et 
cetera, et cetera.“ 

Mă bucurasem să pot vizita Lumea subpământeană şi să 
mă reîntâlnesc cu mama şi cu tata. Cel puţin pe ei aveam 
voie să-i văd. Dar am fost destul de dezamăgită că nu l-am 
găsit pe Walt acolo. Chiar dacă nu i se permitea accesul în 
lumea muritorilor, n-ar fi trebuit să fie în Sala de judecată, 
preluând atribuţiile lui Anubis? 

Atunci m-a tras mama deoparte. (Nu m-a tras efectiv 
deoparte, normal. Fiind fantomă, nu m-ar fi putut trage 
nicăieri.) Stăteam în stânga podiumului, acolo unde 
muzicienii morţi cântau o melodie săltăreaţă. JD Grissom şi 
soţia lui, Anne, mi-au zâmbit. Păreau fericiţi, şi m-am 
bucurat pentru ei, dar încă îmi era greu să-i privesc fără să 
mă simt vinovată. 

Mama se tot trăgea de colier - o copie a propriei mele 
amulete tyet. 

— Sadie... noi două n-am prea apucat să discutăm. 

Era puţin spus, având în vedere că murise pe când 
aveam şase ani. Dar am înţeles ce voia să spună. Chiar şi 
după ce ne reîntâlniserăm primăvara trecută, tot nu 
apucaserăm să stăm cu adevărat de vorbă. Era destul de 
greu s-o vizitez în Duat, iar fantomele nu au e-mail, Skype 
sau telefoane mobile. Chiar şi dacă ar fi avut o conexiune 
buna de Internet, mi s-ar fi părut cam ciudat să mă 

împrietenesc pe Facebook cu mama mea moartă. 

N-am pomenit nimic despre lucrurile astea. Am dat doar 
din cap. 

— Eşti mai puternică, Sadie, a spus mama. A trebuit 
atâta timp să fii curajoasă, încât probabil ţi-e greu să laşi 
garda jos. Ți-e frică să nu pierzi şi alţi oameni la care ţii. 

Am ameţit, de parcă m-aş fi transformat şi eu într-o 
fantomă. Oare devenisem transparentă ca mama? Îmi 
venea să neg, să protestez şi să glumesc. Nu voiam să aud 
ce-avea mama de spus, mai ales că avea atâta dreptate. 

În acelaşi timp, aveam sentimente atât de contradictorii 
faţă de Walt, eram atât îngrijorată cu privire la ce i s-ar fi 
putut întâmpla, că-mi venea să plâng pe umărul mamei. Aş 
fi vrut să mă îmbrăţişeze şi să-mi spună că totul era bine. 
Din păcate, nu poţi plânge pe umărul unei fantome. 

— Ştiu, a spus mama cu tristeţe, de parcă mi-ar fi citit 
gândurile. Nu ţi-am fost alături când erai mică. lar tatăl 
tău... ei bine, a trebuit să te lase cu mamaie şi tataie. Ei au 
încercat să-ți ofere o viață normală, dar tu eşti orice 
altceva decât normală, nu-i aşa? Şi acum, uită-te la tine, 
eşti o adolescentă... 

A oftat. 

— Am lipsit atât de mult din viaţa ta, încât nu ştiu dacă 
mai vrei sfatul meu acum. Dar nu uita: ai încredere în 
sentimentele tale. Nu-ţi pot promite că nu vei mai fi rănită 
niciodată, dar îţi pot promite că merită să încerci. 

M-am uitat la chipul ei, neschimbat din ziua în care 
murise: cu părul blond şi moale, ochii albaştri şi 
sprâncenele arcuite ghiduş. Auzisem de multe ori că 
semăn cu ea. Acum îmi dădeam şi eu seama de asta. Pe 
măsură ce înaintam în vârstă, era frapant cât de mult 
semănăm la chip. Cu câteva şuviţe violete în păr, mama ar 
fi putut fi o excelentă dublură a mea. 

— Te referi la Walt, i-am spus în cele din urmă. Asta-i o 
discuţie între mamă şi fiică despre băieţi? 

Mama s-a strâmbat. 

— Da, bine... mă tem că nu mă prea pricep la asta. Dara 
trebuit să încerc. Când eram mică, mamaie nu prea mi-a 

fost de ajutor. Nu m-am simţit niciodată confortabil să stau 
de vorbă cu ea. 

— Îmi dau seama. 

Am încercat să-mi imaginez cum ar fi fost să discuţi 
despre băieţi cu bunica în timp ce bunicul ţipa la televizor 
şi mai cerea ceai şi biscuiţi arşi. 

— Din câte ştiu, am spus cu precauţie, în mod normal 
mamele îşi avertizează fiicele să nu îşi asculte inima, să nu 
aibă de-a face cu un anumit gen de băieţi şi să nu se 
procopsească cu o reputaţie proastă. Chestii din astea. 

— Ah! 

Mama a dat din cap plină de remuşcări. 

— Ei bine, vezi tu, eu nu pot face asta. Cred că nu îmi 
fac griji că ai putea greşi, Sadie. Dar îmi fac griji că s-ar 
putea să-ţi fie frică să ai încredere în cineva - chiar dacă e 
persoana potrivită. Este inima ta, desigur. Nu a mea. Dar 
cred că Walt e şi mai neliniştit decât tine. Nu fi prea dură 
cu el. 

— Să fiu dură cu er a fost cât pe ce să izbucnesc în râs. 
Nici măcar nu ştiu unde el Şi e gazda unui zeu care... 
care... 

— De care îţi place, de asemenea, m-a completat mama. 
Şi asta te face să fii confuză, ştiu. Dar ei sunt o singură 
persoană acum. Anubis are foarte multe în comun cu Walt. 
Niciunul n-a avut vreodată o viaţă adevărată. Acum, 
împreună, au. 

— Vrei să spui că... senzaţia sinistră de arsură din piept 
a început să dispară, încetul cu încetul. Vrei să spui că îl 
voi revedea? Nu e exilat sau mai ştiu eu ce altă prostie de- 
a zeilor? 

— ÎL vei vedea, mi-a confirmat mama. Fiind o singură 
persoană, care locuieşte într-un singur trup muritor, ei pot 
umbla pe pământ, la fel ca regii zei din Egiptul antic. Walt 
şi Anubis sunt nişte tineri de treabă. Sunt neliniştiţi, se 
simt destul de ciudat în lumea muritorilor şi se tem de felul 
în care vor fi trataţi de oameni. Și amândoi simt acelaşi 
lucru pentru tine. 

Am simţit că mă înroşesc până în vârful urechilor. Carter 

se uita la mine de pe podium, întrebându-se fără îndoială 
care era problema. N-am avut puterea să-i înfrunt privirea. 
Se pricepea de minune să-mi citească expresia. 

— E al naibii de greu, m-am plâns. 

Mama a chicotit. 

— Da, aşa e. Dar dacă te consolează cu ceva... să ai de-a 
face cu bărbaţii, cu orice bărbat, înseamnă să ai de-a face 
cu personalităţi multiple. 

M-am uitat la tata, care era când dr. Julius Kane, când 
Osiris, zeul albastru ca un ştrumf al Lumii subpământene. 

— Înţeleg ce vrei să spui. Dar unde e Anubis? Vreau să 
spun Walt. Of! Iar încep. 

— Îl vei vedea în curând, m-a asigurat mama. Am vrut să 
fii pregătită. 

Mi-am spus: „E prea confuz, prea nedrept. Nu pot avea o 
relaţie de genul ăsta.“ 

Dar inima mea a răspuns: „Taci! Sigur că poţi!“ 

— Mulţumesc, mamă, am spus, încercând fără succes să 
par liniştită şi stăpână pe mine. În legătură cu retragerea 
zeilor. Asta înseamnă că n-o să vă mai vedem prea des pe 
tine şi pe tata? 

— Probabil, a recunoscut ea. Dar ştiţi ce aveţi de făcut. 
Predaţi în continuare Calea zeilor. Aduceţi Casa vieţii la 
gloria ei de odinioară. Împreună cu Carter şi Amos veţi 
face ca magia egipteană să fie mai puternică decât 
oricând. Şi asta e bine... pentru că vă vor mai ieşi 
provocări în cale. 

— Setne? mi-am dat cu presupusul. 

— Da, el, a spus mama. Dar mai sunt şi alte provocări. 
Nu mi-am pierdut complet darul profeţiei, nici chiar după 
moarte. Văd ca prin ceaţă alţi zei şi magicieni rivali. 

Asta chiar că nu suna bine. 

— Ce vrei să spui? am întrebat. Ce alţi zei? 

— Nu ştiu, Sadie. Dar Egiptul s-a confruntat mereu cu 
provocări din afară - magicieni de pe alte meleaguri, chiar 
şi zei de pe alte meleaguri. Să fiţi foarte atenţi. 

— Splendid, am murmurat. Preferam să vorbim despre 
băieţi. 

Mama a izbucnit în râs. 

— Odată întoarsă în lumea muritorilor, va mai apărea un 
portal. Caută-l în seara asta. Nişte vechi prieteni vor să 
stea de vorbă cu voi. 

Mi-am dat seama despre cine vorbea. 

Şi-a atins pandantivul fantomatic de la gât - simbolul 
tyet al lui Isis. 

— Dacă ai nevoie de mine, a spus mama, foloseşte 
colierul. Mă va chema, la fel cum colierul shen îl cheamă 
pe Walt. 

— Ar fi fost util să ştiu asta mai devreme. 

— Legătura noastră nu era suficient de puternică 
înainte. Acum... cred că e. 

M-a sărutat pe frunte, deşi am simţit doar o adiere rece 
şi slabă. 

— Sunt mândră de tine, Sadie. Ai toată viaţa înainte. 
Profită din plin de ea! 

În acea noapte, la Casa din Brooklyn, un portal din 
vârtejuri de nisip s-a deschis pe terasă, aşa cum mă 
asigurase mama că se va întâmpla. 

— Asta-i pentru noi, am spus, ridicându-mă de la masă. 
Vino, dragă frate. 

De cealaltă parte a portalului, ne-am trezit pe plaja 
Lacului de Foc. Bast ne aştepta, jucându-se cu un ghem. 
Costumul negru i se asorta cu părul. Lumina roşie a 
valurilor se reflecta în ochii ei de felină. 

— Vă aşteaptă. A arătat spre scările care duceau la Casa 
de odihnă. Vorbim când vă întoarceţi. 

Nu era nevoie să întreb de ce nu vine şi ea. l-am simţit 
melancolia din glas. Ea şi Tawaret nu se înțelegeau din 
cauza lui Bes. În mod evident, Bast nu dorea să se bage 
peste zeiţa hipopotam. Dar m-am întrebat şi dacă vechea 
mea prietenă nu începea să-şi dea seama că renunţase la 
un suflet bun. 

Am sărutat-o pe obraz. Apoi Carter şi cu mine am urcat. 

În cămin era o atmosferă festivă. Biroul asistentelor era 
decorat cu flori proaspete. Heket, zeiţa broască, mergea cu 
capul în jos pe tavan, atârnând steguleţe, în timp ce un 

grup de zei cu capete de câini dansau şi cântau Hokey- 
Pokey’? - o variantă foarte lentă, totuşi impresionantă. Îţi 
iei cadrul / Îţi scoţi perfuzia - şi aşa mai departe. Bătrâna 
zeiţă Mekhit dansa blues cu un zeu înalt, torcându-i cu 
capul pe umăr. 

— Carter, priveşte, am spus. Să fi€e...? 

— Onuris! a răspuns Tawaret, făcându-şi apariţia în 
uniforma ei de asistentă. Soţul lui Mekhit! Nu e minunat? 
Eram siguri că s-a stins cu secole în urmă, dar când Bes i-a 
chemat la război pe bătrânii zei, Onuris a ieşit încetişor 
dintr-un dulap cu provizii. Dar au apărut şi mulţi alţii. In 
sfârşit era nevoie de ei, înţelegeţi? Războiul le-a oferit un 
motiv să trăiască. 

Zeița hipopotam ne-a zdrobit într-o îmbrăţişare plină de 
entuziasm. 

— O, dragilor! Priviţi ce fericită e toată lumea! Le-aţi 
oferit o nouă viaţă. 

— Parcă nu sunt la fel de mulţi, a observat Carter. 

— Unii s-au întors în ceruri, a spus Tawaret. Sau pe la 
vechile lor temple şi palate. Şi, desigur, bunul tău tată, 
Osiris, i-a luat pe zeii judecători cu el în camera tronului. 

Mi-a crescut inima când i-am văzut pe bătrânii zei atât 
de fericiţi, dar eram încă îngrijorată. 

— Vor rămâne aşa? Adică, nu vor dispărea din nou? 

Tawaret şi-a desfăcut mâinile butucănoase. 

— Cred că asta depinde de voi, de muritori. Dacă o să vă 
amintiţi de ei şi o să-i faceţi să se simtă importanţi, vor fi 
bine. Dar veniţi, cred că doreaţi să-l vedeţi pe Bes! 

Acesta stătea în scaunul lui obişnuit, privind în gol pe 
fereastră spre Lacul de Foc. Scena îmi era atât de 
cunoscută, că m-am temut să nu-şi fi pierdut ren-ul din 
nou. 

— E în regulă? am strigat, alergând la el. Ce-i cu el? 

Bes s-a întors, parcă surprins. 

— Pe lângă faptul că sunt urât? Nimic, copilă. Eram 
căzut pe gânduri - scuze. 


18 Cântecel de dans pentru copii. Aici versurile sunt înlocuite, în 
glumă, cu unele adecvate vârstei înaintate a personajelor. 

S-a ridicat (în măsura în care un pitic se poate ridica) şi 
ne-a îmbrăţişat. 

— Mă bucur c-aţi reuşit să veniţi, a spus Bes. Ştiţi, 
Tawaret şi cu mine o să construim o casă pe malul lacului. 
M-am obişnuit cu priveliştea. Ea va continua să lucreze la 
Casa de odihnă. Voi fi un pitic de casă pentru o vreme. 
Cine ştie? Poate vor apărea şi nişte mici hipopotami pitici 
de care să am grijă! 

— O, Bes! Tawaret s-a înroşit şi a clipit des din pleoapele 
ei de hipopotam. 

Zeul pitic a chicotit. 

— Da, viaţa e frumoasă. Dar dacă aveţi nevoie de mine, 
strigaţi-mă. Întotdeauna am avut mai mult noroc când a 
venit vorba de lumea muritorilor decât majoritatea zeilor. 

Carter s-a încruntat ameninţător. 

— Crezi că vom avea nevoie de tine aşa de mult? Adică, 
bineînţeles că vrem să te vedem! Mă întrebam doar... 

Bes a mormăit. 

— Hei, sunt un pitic urât. Am o maşină mişto, o 
garderobă beton şi puteri uimitoare. Cum să nu ai nevoie 
de mine? 

— Punct ochit, punct lovit, a încuviinţat Carter. 

— Dar... ăăă... nu mă chemaţi prea des, a zis Bes. La 
urma urmei, eu şi scumpetea mea avem de recuperat 
câteva milenii de distracţie. 

A luat-o de mână pe Tawaret şi brusc nu mi s-a mai 
părut că numele acestui loc - Ţinutul însorit - e chiar atât 
de deprimant. 

— Îţi mulţumesc pentru tot, Bes, am spus. 

— Glumeşti? mi-a zis. M-ai readus la viaţă - şi nu mă 
refer doar la umbră. 

Mi-am dat seama că cei doi zei voiau să rămână singuri, 
aşa că ne-am luat la revedere şi am coborât treptele către 
lac. 

Portalul cu nisip alb încă se învârtea. Bast stătea lângă 
el, absorbită de ghemul ei. Şi-l înfăşurase pe degete, 
făcând un dreptunghi ca în jocul cu aţa!?. (Nu, n-am vrut să 


19 Joc în care o aţă este înfăşurată pe degete pentru a crea un model 

fac un joc de cuvinte, dar mi s-a părut potrivit în 
împrejurările date.) 

— Te distrezi? am întrebat. 

— M-am gândit că vreţi să vedeţi asta. 

A ridicat modelul pe care-l crease. A apărut o imagine ca 
un ecran de computer. 

Am văzut Sala Zeilor, cu coloanele ei înalte şi podele 
lucioase, cu vasele pentru foc în care ardeau o sută de 
flăcări multicolore. Pe podiumul din centru, barca soarelui 
fusese înlocuită cu un tron de aur. Horus stătea acolo sub 
formă umană - un adolescent musculos şi chel, echipat 
complet în armură de luptă. În poală avea o cârjă şi un 
bici, iar ochii îi străluceau - unul argintiu, unul auriu. La 
dreapta lui stătea Isis, zâmbind mândră, cu aripile ei 
strălucitoare în culorile curcubeului. În stânga lui se afla 
Set, zeul Haosului cu pielea roşie şi cu toiagul de fier. 
Părea destul de amuzat, de parcă punea la cale nişte 
boroboaţe pentru mai târziu. Ceilalți zei erau 
îngenuncheaţi în timp ce Horus le vorbea. L-am căutat în 
mulţime pe Anubis - cu sau fără Walt - dar nici de data 
asta nu l-am văzut. 

Nu auzeam ce se spunea, dar am bănuit că era un 
discurs asemănător cu cel ţinut de Carter la Casa vieţii. 

— Face acelaşi lucru ca mine, a protestat Carter. Pun 
pariu că mi-a furat şi discursul. E viclean ca o pisică! 

Bast m-a corectat nemulțumită. 

— Nu e nevoie să folosim etichete, Carter. Pisicile nu 
sunt viclene. Fiecare e unică. Dar, da, ceea ce faci tu ca 
faraon în lumea muritorilor se va reflecta adesea în lumea 
zeilor. La urma urmei, tu şi cu Horus conduceţi forţele 
Egiptului. 

— Asta, am spus, este o idee cu adevărat înfricoşătoare. 

Carter m-a lovit uşor peste braţ. 

— Pur şi simplu nu pot să cred că Horus a plecat fără ca 
măcar să-şi ia rămas-bun. Parcă m-ar fi abandonat de 


care apoi e transferat pe degetele altei persoane care continuă jocul. 
În limba engleză, jocul se numeşte „cat's cradle“ (leagănul pisicii), de 
unde şi jocul de cuvinte intraductibil. 

îndată ce n-a mai avut nevoie de mine, iar apoi m-a dat 
uitării. 

— O, nu, a spus Bast. Zeii nu fac asta. Pur şi simplu a 
trebuit să plece. 

Nu eram convinsă. Zeii erau fiinţe mai degrabă egoiste, 
chiar şi cei care nu erau pisici. Nici Isis nu-şi luase rămas- 
bun cum se cuvine şi nici nu-mi mulţumise. 

— Bast, tu vii cu noi, nu-i aşa? am implorat-o. Adică 
exilul ăsta stupid nu se aplică şi în cazul tău! Avem nevoie 
un instructor de somn la Casa din Brooklyn. 

Bast a strâns aţa ghem şi l-a aruncat-o pe scări în jos. 
Avea o faţă cam tristă pentru o felină. 

— O, pisoii mei! Dacă aş putea, v-aş apuca de ceafă şi v- 
aş căra cu mine pentru totdeauna. Dar aţi crescut. 
Ghearele voastre sunt ascuţite, vederea ageră şi pisicile 
trebuie să se descurce singure în lume. Trebuie să vă spun 
adio acum, deşi sunt sigură că ne vom reîntâlni. 

Am vrut să protestez şi să-i spun că nu m-am maturizat 
şi că nici măcar nu aveam gheare. 

(Carter nu e de acord, dar ce ştie el?) 

Dar în adâncul meu ştiam că Bast avea dreptate. 
Fuseserăm norocoşi s-o avem alături atâta timp. Acum 
trebuia să ne comportăm ca nişte pisici adulte... ăăă... 
oameni adulţi. 

— O, Brioşă... Am îmbrăţişat-o cu putere şi am simţit 
cum toarce. 

Mi-a ciufulit părul. Apoi, i-a frecat lui Carter urechile, 
lucru destul de amuzant. _ 

— Plecaţi acum, ne-a spus. Înainte să mă pun pe 
miorlăit. În plus... 

Şi-a fixat privirea pe ghemul care alunecase până jos. S- 
a chircit şi şi-a încordat umerii. 

— Trebuie să plec la vânătoare. 

— O să ne fie dor de tine, Bast, i-am spus, străduindu-mă 
să nu plâng. Vânătoare plăcută! 

— Ghem, a spus ea absentă, furişându-se pe scări. E o 
pradă periculoasă, ghemul... 

Carter şi cu mine am intrat în portal. De data asta am 

ajuns pe acoperişul Casei din Brooklyn. 

Acolo mai aveam o surpriză. Walt ne aştepta lângă 
adăpostul lui Freak. A zâmbit când m-a văzut iar mie mi s- 
au înmuiat picioarele. 

— Eu intru, a spus Carter. 

Walt s-a apropiat de mine şi a trebuit să-mi amintesc să 
respir. 

22. În care dansăm ultimul vals 


(deocamdată) 


SADIE 


Îşi schimbase din nou înfăţişarea. 

Nu mai avea nicio amuletă cu excepţia uneia - shen-ul 
identic cu al meu. Purta un tricou fără mâneci negru, blugi 
negri, o haină lungă de piele neagră şi bocanci militari 
negri - o combinaţie între stilurile lui Anubis şi Walt, dar 
care îi conferea un aspect total diferit şi nou. Însă ochii îmi 
erau cunoscuţi - calzi, de un căprui închis şi minunati. 
Când mi-a zâmbit, mi-a sărit inima din piept, ca de fiecare 
dată. 

— Deci, am zis, iar ne luăm rămas-bun? Mi-au ajuns 
despărţirile pe ziua de azi. 

— De fapt, a răspuns Walt, voiam mai degrabă să te 
salut. Numele meu e Walt Stone, din Seattle. Aş dori să mă 
alătur grupului. 

Mi-a întins mâna, zâmbind şiret. Repeta întocmai ce-mi 
spusese prima oară când ne întâlniserăm, când ajunsese la 
Casa din Brooklyn primăvara trecută. În loc să-i dau mâna, 
i-am tras un pumn în piept. 

— Au, s-a văitat el. 

Dar mă îndoiesc că l-a durut. Era plin de muşchi. 

— Crezi că poţi să te contopeşti cu un zeu şi să-mi faci o 
asemenea surpriză? am întrebat. „O, apropo, în trupul meu 
sunt de fapt două minţi.“ Nu-mi place să fiu luată prin 
surprindere. 

— Am încercat să-ţi spun, a zis el. De mai multe ori. La 
fel şi Anubis. Dar am tot fost întrerupţi. Mai ales de tine, 
pentru că vorbeşti prea mult. 

— N-ai nicio scuză. 

Mi-am încrucişat braţele şi m-am încruntat cât am putut 
de tare. 

— Mama e de părere că n-ar trebui să te iau prea tare 
pentru că te afli într-o situaţie inedită. Dar tot sunt 
supărată. E suficient de derutant să-ţi placă de cineva şi 
fără ca acel cineva să se metamorfozeze într-un zeu pe 
care, de asemenea, îl placi. 

— Deci îţi place de mine. 

— Nu mai încerca să-mi distragi atenţia! Chiar doreşti să 
rămâi aici? 

Walt mi-a făcut semn că da. Stătea foarte aproape de 
mine. Mirosea bine, ca lumânările cu aromă de vanilie. Am 
încercat să-mi amintesc dacă era mirosul lui Walt sau al lui 
Anubis. Sincer, nu-mi aduceam aminte. 

— Mai am multe de învăţat, a zis. Nu trebuie să mă 
rezum la făcutul de amulete. Mă pot ocupa de o magie mai 
puternică - calea lui Anubis. N-a mai făcut nimeni asta. 

— Adică să descoperi noi metode magice ca să mă 
enervezi? 

Şi-a înclinat capul. 

— Aş putea face trucuri uimitoare cu pânza de mumie. 
De exemplu, dacă cineva vorbeşte prea mult, aş putea 
invoca un căluş... 

— Să nu îndrăzneşti! 

Mi-a luat mâna. M-am uitat sfidătoare la el, dar nu mi- 
am retras-o. 

— Sunt tot eu, Walt, a spus. Sunt tot muritor. Anubis 
poate rămâne în lumea asta atâta timp cât îi sunt gazdă. 
Sper să am o viaţă lungă şi fericită. Niciunul dintre noi nu 
s-a gândit vreodată că aşa ceva ar fi posibil. Aşa că nu plec 
nicăieri, doar dacă vrei tu să plec. 

Probabil că răspunsul mi s-a citit în privire: „Nu, te rog. 
Niciodată.“ Dar nu puteam să-i dau satisfacția de-a spune 
asta cu voce tare, nu-i aşa? Băieţii pot deveni tare 
încrezuţi. 

— Ei bine, am mormăit, bănuiesc că m-aş putea obişnui 
cu ideea. 

— Îţi sunt dator cu un dans. 

M-a cuprins de mijloc cu cealaltă mână - o postură 
tradiţională, de modă veche, aşa cum făcuse şi Anubis 
când valsaserăm la Academia Brooklyn. Mamaie n-ar fi 
avut nimic de obiectat. 

— Îmi permiţi? m-a întrebat. 

— Aici? am spus. Nu ne va întrerupe gardianul tău, Shu? 

— Cum spuneam, acum sunt muritor. Ne va lăsa să 
dansăm, deşi sunt sigur că va sta cu ochii pe noi ca să se 
asigure că ne comportăm cuviincios. 

— Ca să se asigure că tu te comporţi cuviincios, am 
izbucnit. Eu sunt o domnişoară bine-crescută. 

Walt a râs. Bănuiesc că era amuzant. Bine-crescută nu 
era tocmai prima descriere care-ţi venea în minte în ceea 
ce mă priveşte. l-am mai tras un pumn în piept, deşi 
recunosc că nu foarte tare. l-am pus mâna pe umăr. 

— Îţi reamintesc, l-am avertizat, că tata e şeful tău în 
Lumea subpământeană. Comportă-te civilizat. 

— Da, domnişoară, a zis Walt. S-a aplecat şi m-a sărutat. 

Toată furia mea s-a risipit. 

Am dansat. Fără muzică, fără dansatori fantomatici, fără 
să plutim prin aer - n-a fost nimic magic. Freak se uita la 
noi curios, întrebându-se fără îndoială cum avea această 
activitate să producă curcani pentru a-l hrăni pe grifon. 
Acoperişul acoperit cu smoală scârţâia sub picioarele 
noastre. Încă eram destul de obosită după lupta 
îndelungată şi nu mă recuperasem cum trebuie. Fără 
îndoială că arătam oribil. Aş fi vrut să mă topesc în braţele 
lui Walt, ceea ce am şi făcut de fapt. 

— Deci, mă laşi să rămân aici? m-a întrebat el, şi i-am 
simţit respiraţia caldă pe creştet. Mă laşi să duc o viaţă 
obişnuită de adolescent? 

— Da. 

Mi-am ridicat privirea. Nu mi-a fost greu deloc să 
privesc în Duat şi să-l văd pe Anubis acolo, chiar sub 
suprafaţă. Dar nu era necesar. Aveam în faţă un băiat nou 
care era exact aşa cum îmi place mie. 

— Nu c-aş fi vreo expertă, dar există o regulă la care ţin 
mult. 

— Da? 

— Dacă te întreabă cineva dacă eşti cu cineva, am spus, 
trebuie să răspunzi că da. 

— Mie îmi convine, m-a asigurat. 

— Bine, am spus. Pentru că nu ţi-ar plăcea să vezi cum 
mă înfurii. 

— Prea târziu. 

— Taci şi dansează, Walt. 

Asta am şi făcut - având ca fond muzical ţipetele 
grifonului înnebunit din spatele nostru şi sirenele şi 
claxoanele din Brooklyn. A fost chiar romantic. 

Asta a fost. 

Ne-am întors la Casa din Brooklyn. Multitudinea de 
catastrofe care se abătuseră asupra lumii au scăzut în 
intensitate - cât de cât - şi ne confruntăm cu un val de noi 
învăţăcei pe măsură ce se apropie începutul anului şcolar. 

Ar trebui să fie evident deja de ce aceasta e probabil 
ultima noastră înregistrare. Vom fi atât de ocupați cu 
predatul şi cu mersul la şcoală şi cu viaţa, în general, încât 
mă îndoiesc că vom avea timp sau vreun motiv să mai 
trimitem mesaje audio în care să cerem ajutor. 

Vom pune această înregistrare într-o cutie de valori şi o 
vom trimite tipului care ne-a transcris aventurile. Carter e 
de părere că am putea folosi poşta, dar cred că i-o voi da 
lui Khufu s-o ducă prin Duat. Ce s-ar putea întâmpla? 

În ceea ce ne priveşte, nu cred că viaţa noastră va fi 
toată numai o distracţie. Amos n-a putut lăsa 
nesupravegheată o gaşcă de adolescenţi şi, pentru că Bast 
nu mai este, a trimis câţiva magicieni adulţi la Casa din 
Brooklyn pe post de profesori (a se citi: supraveghetori). 
Dar ştim cu toţii cine e de fapt şeful - eu. A, da, poate şi 
Carter un picuţ. _ 

Problemele nu s-au încheiat. Încă sunt îngrijorată în 
legătură cu Setne, fantoma ucigaşă, care hălăduieşte 
liberă prin lume, cu mintea ei uneltitoare, cu hainele lui 
sinistre şi cu Cartea lui Thoth. De asemenea, mă frământă 
remarcile mamei despre magia rivalilor şi alţi zei. Habar n- 
am ce înseamnă, dar nu sună bine. 

Până una-alta, încă mai există în lume zone cu magie 
malefică şi activitate demonică de care trebuie să ne 
ocupăm. Am primit rapoarte care ne semnalează prezenţa 
inexplicabilă a magiei chiar şi în apropiere, în Long Island. 
Probabil va trebui să vedem despre ce-i vorba. 

Dar, deocamdată, intenţionez să mă bucur de viaţă, să-l 
enervez pe fratele meu cât mai mult cu putinţă şi să-l 
transform pe Walt într-un iubit ca lumea, ţinându-le în 
acelaşi timp pe celelalte fete departe de el - cu un 
aruncător de flăcări, probabil. N-am nici măcar o clipă de 
răgaz. 

În ceea ce vă priveşte pe voi, cei ce ascultați această 
înregistrare - nu suntem niciodată ocupați ca să primim 
noi învăţăcei. Dacă vă curge în vine sângele faraonilor, ce 
mai aşteptaţi? Nu lăsaţi magia să se irosească. Casa din 
Brooklyn vă aşteaptă cu porţile deschise. 

GLOSAR 


Comenzi folosite de Carter, Sadie şi ceilalţi magicieni 

Drowah - „Holar“ 

Fah -,Elibereazā" 

Ha-di ~„Distruge!" 

Hapi, u-ha ey pwah —,Hapi, ridică-te şi atacă!" 
Ha-tep -,inisteşte-te!” 
Ha-wi -.Loveşte" 

Hi-nehm -„Uneste!" 

Isfet -„Haos" 

Ma'at —„Restabileste ordinea!“ 
Maw —,Apă” 

Med-wah —, Vorbeşte!” 

N'dah -,Protejează!“ 

Sa-hei —„Demoleazā!“ 
Se-kebeb -.Să lie frig!“ 


Tas —, leagă!“ 

Alţi termeni egipteni 


Ankh - simbolul hieroglific pentru viaţă 

Ba - una dintre cele cinci părţi ale sufletului: 
personalitatea 

Urnă - vas folosit pentru a păstra organele unei mumii 

Criosfinx - creatură cu corp de leu şi cap de berbec 

Duat - tărâm magic care coexistă cu lumea noastră 

Hieroglife - sistemul de scriere al Egiptului Antic, în care 
se foloseau simboluri sau imagini pentru a denumi 
obiecte, concepte sau sunete 

Ib - una dintre cele cinci părţi ale sufletului: inima 

Isfet - simbolul pentru Haosul absolut 

Ka - una dintre cele cinci părţi ale sufletului: forţa vitală 

Khopesh - sabie cu lama încovoiată 

Ma'at - ordinea universului 

Netjeri - cuţit făcut din fier meteoric şi folosit la 
ceremonia de deschidere a gurii 

Per Ankh - Casa vieţii 

Faraon - conducător în Egiptul Antic 

Rekhet - vindecător 

Ren - una dintre cele cinci părţi ale sufletului: numele 
secret; identitatea 

Sarcofag - sicriu de piatră, adesea decorat cu sculpturi şi 
inscripţii 

Sau - creator de amulete 

Scarabeu - cărăbuş 

Shabti - figurină magică din lut 

Shen - simbolul veşniciei; eternitate 

Sheut - una din cele cinci părţi ale sufletului: umbra; 
poate însemna, de asemenea, statuie 

Sistrum - instrument de bronz 

Tjesu Heru - şarpe cu două capete, unul dintre ele la 
capătul cozii, şi picioare de dragon 

Tyet - simbolul lui Isis 

Was - putere; toiag 

Zei şi zeițe egiptene 
apărute în Umbra șarpelui 


Anubis - zeul înmormântărilor şi al morţii 

Apophis - zeul haosului 

Babi - zeul babuin 

Bast - zeiţa pisică 

Bes - zeul pitic 

Geb - zeul pământului 

Gengen-Wer - zeul gâscă 

Hapi - zeul Nilului 

Heket - zeiţa broască 

Horus - zeul războiului, fiul lui Isis şi Osiris 

Isis - zeiţa magiei, soţia fratelui ei, Osiris, şi mama lui 
Horus 

Khepri - zeul scarabeu, forma matinală a lui Ra 

Khnum - zeul cu cap de berbec, forma lui Ra de la apus în 
Lumea subpământeană 

Khonsu - zeul lunii 

Mekhit - zeiţă leoaică minoră, căsătorită cu Osiris 

Neith - zeiţa vânătorii 

Nekhbet - zeiţa vultur 

Nut - zeiţa cerului 

Osiris - zeul Lumii Subpământene, soţul surorii lui, Isis, şi 
tatăl lui Horus 

Perturbatorul - zeu al judecății aflat în slujba lui Osiris 

Ra - zeul soarelui, zeul ordinii. Cunoscut şi ca Amun-Ra. 

Sekhmet - zeiţa leoaică 

Serqet - zeiţa scorpion 

Set - zeul răului 

Shu - zeul aerului, străbunicul lui Anubis 

Sobek - zeul crocodil 

Tawaret - zeiţa hipopotam 

Thoth - zeul cunoaşterii 

